
Къабарты-Малкъар къырал университетни малкъар-орус бёлюмюню студентлерине дерслик
АЛ СЁЗЮ
Къарачай-малкъар тил эки миллетни – къарачайлыланы бла малкъарлыланы – тилиди, кеси да тюрк тиллени къыпчакъ къауумуну къыпчакъ-къуман кесегине киреди. Къыпчакъ-къуман тиллени бирсилери уа къумукъ, къырым татар эм къарайым тилледиле. Аны себепли къарачай-малкъар тилге бек жууукъ аладыла. Бу тёрт тилни хар бирини сёз байлыгъыны мурдорун бирча тюрк сёзле къурайдыла эм аланы морфология, синтаксис къурамлары бирге бек кели-шедиле. Бирси тюрк тилледен а къарачай-малкъар тил къыргъыз, къазакъ, ногъай, къаракъалпакъ, татар, башкир, алтай, шор тиллеге жууукъду. Къарачай-малкъар тил бла тюрк тиллени барысындан да аз келишген хакас, тувин, якут, чуваш тилледиле.
<Къарачай», «малкъар» деген миллет атла XV ёмюрден башлап жюрютюледиле. XX ёмюрге дери бу миллетлени тиллери тинтил-мегенди. XX ёмюрню ортасына дери басмаланнган лингвинистика чыгъармалада «малкъар тил», «къарачай тил», «къарачай-мал-къар тил» деген терминле къатыш жюрютюлюп тургъандыла. Бу-сагъатда бу эки миллетни тили бир болгъаны даулашсызды: эки-синде да жюрютюлген 40 минг чакълы сёз бла фразеологизмден бирге келишмегенлери 200 да жетмейдиле; аланы тиллерини морфо-логия, синтаксис къурамларында уа башхалыкъ жокъну орунун-дады. Аны себепли аланы илму грамматикалары, литературалары, фольклорлары бирди. Бийрк окъуу юйледе «малкъар тил» эм «къа-рачай тил», «малкъар литература» эм «къарачай литература», «мал-къар фольклор» эм «къарачай фольклор» угъай, «къарачай-малкъар тил», «къарачай-малкъар литература», «къарачай-малкъар фольклор» окъуладыла. Ол келишиулюкню мурдорун белгили къарачай-малкъар лингвист Алийланы Джашыуну жашы Умарны «Карачае-во-балкарская грамматика: Горско-тюркский язык» (Кисловодск, 1930) деген иши салгъанды. Болсада школ дерсликлени жарашды-рыуда къарачайлыланы бла малкъарлыланы араларында келишиу-люк, жарсыугъа, бюгюнлюкде да бузулгъанлайды: «къарачай тил» — «малкъар тил», «къарачай литература» — «малкъар лите-ратура».
Бусагъатдагъы къарачай-малкъар миллет тил бла къарачай-малкъар литература тил бир тюйюлдюле. Къарачай-малкъар миллет тилки литература тил, диалектле, жаргонла, эриши сёзле, окказио-нализмле, аз жюрютюлген энчи терминле къурайдыла, Бусагъат-дагъы къарачай-малкъар литература тил а диалектледен, жаргон-ладан, эриши сёзледен, окказионализмледен, аз жюрютюлген энчи
терминледен тазаланнган, сёзлерини айтылыулары, жазылыулары мардаланнган тилди. Ол мардаланы мурдорун къарачай-малкъар тилни ана тилде (1966) эм орус тилде (1976) жазылгъан илму грам-матикалары, 1934-чю, 1960-чы, 1964-чю, 1970-чи, 1991-чи жыллада жарашдырылгъан орфография жорукълары, лексикадан, грамыати-кадан, стилистикадан XX ёмюрню ортасындан бери басмаланнган илму ишле къурайдыла.
Алай бла, къарачай-малкъар литература тил, къуралып XX ёмюрню ал жылларында башланнга.н эсе да, тохташдырылгъан а аны 70—80-чи жылларында этгенди.
Бусагъатдагъы къарачай-малкъар литература тил эки тюрлю-дю: сёлешиу тил эм жазыу тил. Ол къйрачайлыланы, басханчы эм чегемли малкъарлыланы тиллерини мурдорунда къуралгъанды.
Сёлешиу тил асламысында сёлешген заманда, ушакъда (диалогда) хайырланылады. Ушакъны къурагъан айтымла кёбюеюн-де къысха, бош, кем, кёп тюрлю интонациялы, жестли, мимикалы, учунуулу боладыла; айтымда сёзлени орунлары энчи жорукъгъа бойсунмайды. Сёлешиу тилни энчиликлерини бир талайы, сёз ючюн, ушакъ (диалог), кем айтымла, учунуулукъ, суратлау чыгъармалада эркин хайырланыладыла. Литература тилни сёлешиу тюрлюсюнде эриши, жаргон сёзлени жюрютюрге жарамайды.
Сёлешиу тилде, диалогла бла бирча, монологла да белгили жер-ни аладыла. Ала, сёз ючюн, докладлада, лекциялада, дерследе хайырланыладыла. Бу затла, жазылып, жазылмай бардырылсала да, литература тилни мардаларына, аланы къурагъан жорукълагъа бойсунадыла. Аны себепли монологла жазыу тилге жууукъдула.
Жазыу тилни баш энчилиги — ол жазыуда хайырланы-лады: суратлау чыгъармалада, илму ишледе, публицистикада, иш къагъытлада. Аны себепли жазыу тилден сёзлени сайлауда, аланы жюрютюуде, айтымланы къурауда, алада сёзлени орунларын сакъ-лауда тохташдырылгъан орфография, стиль жорукъланы толу эм тюз хайырланыу изленеди. Айтылгъан хапардан эсе аны жазылгъан тексти къысха, кесгин, оюмлу, ангылашыныулу болургъа керекди.
Халкъны окъуууну-билимини ёседен-ёсе барыууну, радиону, те-левиденияны хайырындан лнтература тилни сёлешиу тюрлюсжшю бла жазыу тюрлюсюню араларында башхалыкъла аздан-аз бола барадыла.
Бийик окъуу юйлени къарачай-малкъар тилден бёлюмлермнде къарачайлыла бла малкъарлыла бусагъатда сёлешген эм жазгъан заманларында хайырланнган тиллерини мардаланнган, литература тюрлюсю окъулады.
«Бусагъатдагъы къарачай-малкъар литература тил» къарачай-малкъар тилни бийик окъуу юйледе окъутууну программасына ке-лишип жазылгъанды. Ол Къабарты-Малкъар къырал университетни къарачай-малкъар тил бла литературадан эм орус тил бла литера-турадан бёлюмюнде окъугъан студентлеге дерсликди. Дерслик гоч
кесекден къуралгъанды. Аны биринчи кесегинде тилни фонетикасы. бла лексикасы эм ала бла байламлы бёлюмлери тинтиледиле. Алада бу вопросла ангылатыладыла:
фонетикада — тилни къурамыны тауушла бла байламлы жа~ ны, тауушланы тилде къуллукълары; фоНетиканы тюрлюлери, аспектлери, тизилген эм тизилмеген кесеклери; фонетика транскрип-ция эм сёзню фонетика жаны бла тинтиу;
фонологияда — фонемала, аланы къарыулу эм къарыусуз орун-лары, тизгинлери; къарачай-малкъар тилде фонемаланы санларыны юсюнден оюмла, фонематика транскрипция;
орфоэпияда — къарачай-малкъар орфоэпияны баш жорукълары;
графикада — таууш эм харф, харфланы таууш магъаналары; къарачай-малкъар графиканы фонетика-орун жоругъу; алфавит;
орфографияда — къарачай-малкъар орфографияны жорукълары эм сёзлени жазылыуларыны баш жорукълары; сёзню орфография жаны бла тинтиу;
лексикада — сёз, лексиканы тилни бирси бёлюмлери бла бай-ламлылыгъы, системалылыгъы, сёзню семантика къурамы; омоним-ле, синонимле, паронимле, антонимле; сёзлени жаратылыуларына, кимле жюрютгенлерине, къалай жюрютюлгенлерине, къайсы стиль-де хайырланылгъанларына кёре къауумлары; сёзню лексика жаны бла тинтиу; • .
фразеологияда — фразеологизмле, аланы кесеклерини магъана жаны бла бир бирге жууукълукъларына кёре тюрлюлери, тилнж лексика системасы бла байламлыкълары; фразеологизмни бла сёз-ню магъаналарыны бир бирден башхалыкълары; фразеологизмледе кёп магъаналылыкъ, омонимия, синонимия, антонимия эм тюрлю-люк (вариантлыкъ); фразеологизмлени къуралыуларына эм кесек-лерини грамматика жаны бла бир бирге ушашлыкъларына, жара-тылыуларына кёре къауумлары, аланы сёзлери эм сёзлерини фор-малары;:
лексикографияда — сёзлюклени тюрлюлери эм къарачай-мал-къар тилни сёзлюклери.
Дерсликни бёлюмлерини кесеклерини алларында аланы тинти-лиулерини къысха тарыхлары билдириледиле, хайырланыргъа ке-рекли литература кёргюзтюледи, хар темагъа, окъулгъан теория материал бла байламлы, студентлеге жазып эм кёлден тамамларгъа керекли ишле бериледиле.
Биринчи   бёлюмю
I,   ФОНЕТИКА,  ФОНОЛОГИЯ,  ОРФОЭПИЯ
ФОНЕТИКА
ФОНЕТИКА ЭМ ТИЛНИ ТАУУШЛАРЫНЫ ТЮРЛЮ-ТЮРЛЮ   ЖАНЫ  БЛА   ТИНТИЛИУЛЕРИ
2-чи §. Фонетиканы ангылатыу
«Фонетика» грек сёздю (phone), «таууш» деген магъананы билдиреди. Фонетика деп тил билимни тауушланы тинтиу бла байламлы бёлюмюне айтадыла. Анда тауушланы къуралыу мадарларына, аланы бир бирге бойсунууларында, бир бирлери бла бирлешиулеринде энчиликлерине, сёлешген заманда къалай тюрленнгенлерине къаралады. Тауушладан сора да, фонетикада басым, интонация окъуладыла, не ючюн дегенде ала сёлешген заманда тауушла бла бирге хайырланыладыла.
Аууздан чыкъгъан (айтылгъан) затны бёлюмлеге, тактлагъа, фразалагъа юлешиниую да тилни бу бёлюмюнде тинтиледи.
Фонетика энчиликле жаланда бир тил бла байламлы да, талай тил бла байламлы да тинтиледиле. Анга кёре, фонетиканы эки тюрлюсю болады: энчи фонетика эм битеулю фонетика.
Энчи фонетикада жаланда бир белгили тилни (сёз ючюн, къарачай-малкъар, орус, къабарты-черкес, немец, къазах д.а.к.) тауушлары бла байламлы шартлагъа къаралады. Битеулю фонетика уа талай тилни шартларына таянады. Анда тауушла бла байламлы тилледе бирге ушагъан, келишген жорукъла тинтиледиле. Сёз ючюн, тюрк тилледе къысыкъ тауушланы бирлешиулери, сингармонизм, сёзню басымы, элизия, ассимиляция, протеза, эпентеза д.а.к. башха фонетика жорукъланы битеулю фонетикада тинтирге боллукъду.
Энчи фонетикада тилни шартларына эки тюрлю къаралады: 1) аланы бусагъатдагъы болумларына эм 2) ол шартланы къалай, не замандан башлап, не бла байламлы жаратылгъанларына. Тауушла бла байламлы шартланы бусагъатдагъы болумларын тинтген энчи фонетикагъа суратлау фонетика, аланы жаратылыуларын, тюрлениулерин тинтген энчи фонетикагъа уа тарых фонетика дейдиле.
Тилни ёсюуюнде, айныуунда аны фонетикасы бла байламлы шартланы толу, тынгылы ангылатыр ючюн, бир-бирде аланы башха, анга жууукъ тилле бла тенглешдирирге тюшеди. Алай жазылгъан тарых фонетикагъа тенглешдириу фонетика дейдиле. Тенглешдириу фонетиканы башха тюрлюсю да болады. Анда къуралыу жаны бла бир бирге жууукълукълары болмагъан тиллени фонетика шартлары тенглешдириледиле эм алада бирге келишген эм келишмеген затла тохташдырыладыла. 
Фонетиканы вопросларын тюрлю-тюрлю приборланы кючю бла сынаула этип да, эсе да сынау жорукъ бла, тинтирге болады. Аллай жорукъгъа таянып жазылгъан фонетикагъа сынау фонетика дейдиле.
Бу дерсликде бусагъатдагъы къарачай-малкъар ли-тература тилни суратлау фонетикасына къаралады.
3-чю §. Тилни тауушларыны тюрлю-тюрлю жаны бла тинтилиулери
Тилни тауушларын юч тюрлю жаны бла тинтирге боллукъду: акустика, физиология эм лингвистика.
Физиканы акустика бёлюмюнде тилни тауушларыны кючлерине (уллулукъларына / гитчеликлерине), къаллай бирге (кёпгеми / азгъамы) созулгъанларына къаралады.
Физиологияда тилни органларыны (ёпкелени, богъурдакъны, тамакъны, тамакъдагъы тилчикни, тынгылауукъну, тилни, тишлени, эринлени, ауузну) къалай ишлегенлери, тауушланы къалай къурагъанлары тинтиледиле.
Лингвистикада тилни тауушларыны сёлешиуню жалчытыуда къуллукълары ачыкъланадыла.
Алай бла, тилни тауушларыны акустика, физиология эм лингвистика энчиликлери боладыла. 

Дерсликде къарачай-малкъар    тилни    тауушларыны лингвистика энчиликлери тинтиледиле.
ФОНЕТИКАНЫ   ТИЗИЛГЕН   (СЕГМЕНТ)   КЕСЕКЛЕРИ
4-чю §. Ачыкъ эм къысыкъ тауушла
Тилни  тауушу  деп сёлешиуню бек гитче, андан ары юлешинмеген, къулакъгъа эшитилген кесегине айтадыла.
Айтылгъан заманларында чырмаугъа тюбегенлерине бла тюбемегенлерине эм ауаздан къуралгъанларына бла дауурдан къуралгъанларына кёре, тилни тауушлары ачыкълагъа бла къысыкълагъа юлешинедиле. Тауушланы сёзде къуллукъларыны, эшитилиулерини эм къуралыуларыны бирге келишмеген, энчи шартлары бардыла.
Ачыкъланы бла къысыкъланы, сёзде къуллукъларына кёре, бир бирден башхалыкълары аланы бёлюм къураулары бла байламлыды. Ачыкъла сёзню бёлюмюн къураучу тауушладыла, къысыкъла уа, бёлюмню къураугъа къатышханлыкъгъа, аны, ачыкълача, кеслери алларына къураялмайдыла. Бёлюмню къурауда къысыкъны магъанасы сансыз болгъанына аны аты да шагъатлыкъ этеди: латин тилде con sonans «ачыкъ бла бирге жюрюучю» деген магъананы билдиреди.
Къысыкъ тауушла къурала туруп, таууш къураучу органла бир бирине толу неда жарты (артыкъ толу угъай) къысыладыла. Аны себепли аууздан чыкъгъан хауа ала къуралгъан кезиуде, аз-кёп болса да, чырмаугъа тюбейди. Алай бла, къысыкъ тауушланы кеслерини белгили, жаланда алагъа тийишли къуралгъан жерлери барды. Ачыкъ тауушланы уа аллай жерлери жокъду. Ала къурала туруп, аууздан чыкъгъан хауа чырмаугъа тюбемейди.
Эшитилиу (айтылыу) жаны бла сонорлу (латинча sonare «эшитилиу») тауушла ([р], [л], [м], [н], [нг], [й], [у]) ачыкълагъа жууукъдула, не ючюн дегенде алада дауурдан эсе иги кесек да ауаз кёпдю. Болсада сонорлуланы эшитилиу (айтылыу) кючлери ачыкъланыкъылагъа жетмейдиле. Дауурлу къысыкъ тауушланы кючлери уа, ачыкъланыкъыладан угъай, сонорлуланыкъыладан да биле-биле аздыла. Бу жаны бла сонорлулагъа жууугъуракъ жаланда зынгырдауукъ дауурлу къысыкъладыла (сёз ючюн, [б], [з], [ж]).
Къарачай-малкъар тилде ачыкъ тауушланы бла къысыкъ тауушланы бирлешип жюрюулеринде да, эсе да таууш тутушла къурауларында, энчиликле бардыла. Сёз ючюн, сёзню аллында къысыкъ бла ачыкъдан эсе, ачыкъ бла къысыкъ бирге кёп жюрюйдюле. Не ючюн дегенде, [гъ], [й], [нг], [л] къысыкъла къарачай-малкъар сёзлени алларында тюбемейдиле, [г], [п] къысыкъла уа аз тюбейдиле. Сёзню ахырында уа, [г], [гъ] къысыкъла жюрютюлмегенлери себепли, ачыкъ бла къысыкъдан эсе, къысыкъ бла ачыкъ бирге эркин тюбейдиле. Ачыкъла къысыкъла бла, къысыкъла уа ачыкъла бла таууш тутушланы къурайдыла: ал, эт, ур, ёч, юс, он, иш, ыз д. б.; ма, че, хо, бу, шо, не д. б. Алай бош сёзледе эки ачыкъ, сёзню аллында уа къысыкъла бирге жюрюмейдиле.
5-чи §. Ачыкъ тауушла эм аланы къуралыуларында бла жюрютюлюулеринде энчиликле
Бусагъатдагъы къарачай-малкъар тилде сегиз ачыкъ таууш барды: [а], [э], [о], [ё], [у], [ю], [ы], [и]. Ала къауумлагъа быллай энчиликлеге кёре юлешинедиле: 1) тилни алгъа-артха барыууна кёре, 2) тилни ёрге-энишге барыууна бла ауузну къалай ачылыууна кёре эм 3) эринлени халларына (ачыкъланы къураргъа къатышыуларына / къатышмауларына) кёре.
Тилни алгъа-артха барыууна кёре, ачыкъла ал тизгинлилеге ([э], [и], [ю], [ё]) бла арт тизгинлилеге ([а], [ы], [у], [о]) юлешинедиле. Ал тизгинли ачыкълагъа назикле, арт тизгинли ачыкълагъа уа базыкъла дейдиле.
Ал тизгинли ачыкъла, тил алгъа барып, аны орта кесеги къаты тынгылауукъ таба кётюрюлгенде, къураладыла. Арт тизгинли ачыкъла къуралгъан заманда уа тил артха барады эм аны арт кесеги жумушакъ тынгылауукъ таба кётюрюледи.
Тилни ёрге-энишге барыууна бла ауузну ачылыу халына кёре, ачыкъла кенгле ([а], [э], [о], [ё]) эм тарла ([ы], [и], [у], [ю]) боладыла. Кенг ачыкъла тил тынгылауукъ таба аз кётюрюлюп, аууз кенг ачылып, тар ачыкъла уа тил тынгылауукъ таба иги кётюрюлюп, анга жууукълашып, аууз аз ачылып къураладыла.
Эринлени ишлеу халларына кёре, ачыкъла эринлилеге ([о], [ё], [у], [ю]) бла эринсизлеге ([а], [э], [ы], [и]) юлешинедиле. Эринли ачыкъла эринлени кючю бла къураладыла. Ала къуралгъан кезиуде эринле алгъа созуладыла эм тогъайланадыла. Эринсиз ачыкъла къуралгъан кезиуде уа эринле къымылдамайдыла, башхача айтханда, [а], [э], [ы], [и] тауушла эринле къатышмай къураладыла.
Ачыкъ тауушланы юслеринден айтылгъанны таблицада да кёргюзтюрге боллукъду.

Сёзде болмай, кеслери алларына бирем-бирем айтылгъан  заманда  ачыкъланы  къуралыуларында,  жюрютюлюулеринде, башда айтылгъанладан сора да, энчиликле бардыла.
[А] ачыкъ аууз кенгнге ачылып, тил ёрге иги кётюрюлюп, тюп жаякъ энишге салынып къуралады; кенгди, арт тизгинлиди (базыкъды), эринсизди. Басымсыз бёлюмде да баш шартын тас этмейди – башха ачыкъча эшитилмейди неда иги эшитилмей (сёз ючюн, орус тилдеча) къалмайды, болсада басымсыз бёлюмден эсе басымлы бёлюмде ачыгъыракъ эшитиледи. Уа байламны – кесекчикни аллындагъы сёз ачыкъ таууш бла бошалса, уа-ны [а] тауушу созулуп айтылады: манга уа > мангаа, аны уа > анаа, сора уа > сораа, отунну уа > отуннаа д. а. к. Бу ачыкъ сёзню къалайында да, тамырында, жалгъауунда, аллында, ортасында къысыкъланы араларында, ахырларында, тюбейди: балта, алтын, адамла, къошакъ, къапхакъ, алайда, таудан, жабыу, олтан, алма.
[Э] ачыкъ аууз [а] ачыкъны айтхан замандан эсе азыракъ ачылып, тил алгъаракъ созулуп, аны юс жаныны ал кесеги ёрге кётюрюлюп, учу уа тюп тишлеге тирелип, тюп жаякъ [а] тауушну айтхан замандан эсе азыракъ энишге салынып къуралады; кенгди, ал тизгинлиди (назикди), эринсизди. Басымсыз бёлюмден эсе басымлы бёлюмде ачыгъыракъ эшитиледи. Ал тизгинли (назик) ачыкъланы барысыны ызларындан да (билек, ишек, кюрек, жюген, ёзен, ёлет, эмен, этек) эм [и], [э] ачыкъланы алларында (эгиз, эшик, эгеч, кеме) эркин жюрютюледи. Алай [ё], [ю] ачыкъланы алларында уа тюбемейди. Къысыкъланы алларында, ызларындан да жюрютюледи, алай [гъ], [къ] къысыкъланы къатларында жюрюмейди. Бу ачыкъ [гъ] къысыкъны къатында келген жаланда бир къош сёз барды: огъесе (< огъай эсе).
[Ы] ачыкъ аууз азчыкъ ачылып, тилни саулайы да тынгылауукъ таба, учу уа ёргерек кётюрюлюп къуралады; тарды, арт тизгинлиди (базыкъды), эринсизди. Басымсыз бёлюмден эсе басымлы бёлюмде ачыгъыракъ эшитиледи. Басымсыз болса, бр, пр, гр, кър, хр, др, тр, мш, мч, мж, йу, лу, ну къысыкъланы араларында иги эшитилмейди: табыракъ > табъракъ, сапыран > сапъран, жыгыра > жыгъра, хайыуан > хайъуан, халыуа > халъуа, жаныуар > жанъуар, ахырат > ахърат, татыран > татъран, сандыракъ > сандъракъ, тамычы > тамъчы, къамыжакъ > къамъжакъ. Сёзню къалайында да тюбейди: ышан, ыргъакъ, къызыл, мылы, жылылыкъ, кылды.
[И] ачыкъ, [ы] ачыкъча, аууз азчыкъ ачылып, тил артхаракъ кетип, аны ортасы къаты тынгылауукъ таба иги кётюрюлюп, учу уа тюп тишлеге тийип къуралады; тарды, ал тизгинлиди (назикди), эринсизди. Басымсыз бёлюмден эсе басымлы бёлюмде ачыгъыракъ эшитиледи. Басымсыз кезиуюнде, бр, гр, др, тр, мз къысыкъланы араларында иги эшитилмейди: тебире > тебъре, игирек > игърек, седире > седъре, титире > титъре, эмизик > эмъзик. [X], [гъ], [къ] къысыкъланы къатларында эм [у] къысыкъны аллында тюбемейди, къалгъан къысыкъланы барысы бла да жалгъашады. Ачыкъладан а сёзню тамырында [ё], [ю] тауушлары болгъан бёлюмлени алларында да, ызларындан да жюрютюлмейди.
[О] ачыкъ аууз [у] ачыкъны айтхан замандан эсе уллу ачылып, тил артха тебип, аны арт жаны жумушакъ тынгылауукъ таба кётюрюлюп, эринле алгъа созулуп, тогъайланып къуралады; кенгди арт тизгинлиди (базыкъды), эринлиди. Басымсыз бёлюмден эсе басымлы бёлюмде ачыгъыракъ эшитиледи. Къысыкъла бла жюрюуюнде тыйгъыч жокъду, жаланда [у] къысыкъны, аллында болмаса, ызындан келмейди. Сёзню къалайында да эркин жюрютюледи: орам, отоу, диммо, бушто, улоу. Сёзде [а], [о], [у] ачыкълары болгъан бёлюмлени алларында, [о], [у] ачыкълары болгъанланы уа ызларындан да эркин жюрюйдю: орам, отоу, къонгур, бушто, тоноу, улоу, охо. [А] ачыкълы бёлюмню ызындан жаланда башха тилледен алыннган сёзледе тюбейди: картоф (гардош), мароко (тууар жилек), кадо (балас), санжох, асто! Къарачай-малкъар тилни кеси сёзлеринде [ы] ачыкълы бёлюмню не аллында, не ызындан жюрюмейди.
[Ё] ачыкъ аууз [о] ачыкъны айтхан замандан эсе азыракъ ачылып, тилни халы [э] ачыкъны айтхан замандача болуп, эринле [о] ачыкъны айтхан замандан эсе гитчерек тогъайланып къуралады; кенгди, ал тизгинлиди (назикди), эринлиди. Басымсыз бёлюмден эсе басымлы бёлюмде ачыгъыракъ эшитиледи. [Къ], [гъ], [х] къысыкъланы къатларында жюрюмейди. Бош сёзледе жаланда биринчи бёлюмде тюбейди: кёгюрчюн, кёлек, ётене, ёсюмлюк, жёрме, тёгерек. Бош сёзде [ё], [и] ачыкълары болгъан бёлюмлени алларында да, жалгъаулада да тюбемейди.
[У] ачыкъ эринле алгъа бек созулуп, тогъайланып, тюп жаякъ бирси ачыкъланы айтхан замандан эсе бегирек кётюрюлюп, тил артха кетип, аны арт жаны уа жумушакъ тынгылауукъ таба кётюрюлюп къуралады; тарды, арт тизгинлиди (базыкъды), эринлиди. Къысыкъланы барысы бла да тыйгъычсыз жалгъашады. Сёзню къалайында да тюбейди: узун, къуру, муштухул, гугурукку.
Сёзню басымсыз бёлюмлеринде пр, кър, хр, мр, нгр къысыкъланы араларында иги эшитилмейди: томуроу > томъроу, къонгуроу > къонгъроу, топуракъ > топъракъ, сокъуран > сокъъран, чокъуракъ > чокъъракъ, сохуран > сохъран. Аууз, къо[йу]н, бурун, орун, бо[йу]н деген сёзлеге иеликчи жалгъаула къошулсала, [у] ачыкъ айтылмай къалады: аууз – аузум, аузунг, аузу; къо[йу]н – къойнум, къойнунг, къойну д.а.к.
[Ю] ачыкъ аууз аз ачылып, эринле алгъа созулуп, тил алгъа узатылып, аны учу уа тюп тишлеге тийип къуралады: тарды, ал тизгинлиди (назикди), эринлиди. Сёзню къалайында да тюбейди: юч, кючюк, гюллю, тюлкю, жюлгюч. Къысыкъладан жаланда [къ], [гъ], [х] бла жалгъашмайды. Къарачай-малкъар сёзледе [ё], [и] ачыкълы бёлюмлени алларында, [и], [э] ачыкълы бёлюмлени уа ызларындан жюрюмейди.
6-чы §. Къысыкъ тауушла эм аланы къуралыуларында бла жюрютюлюулеринде энчиликле
Къарачай-малкъар тилде 28 къысыкъ таууш барды: ала 25 харф бла белгиленедиле: б, в, г, гъ, д, ж, дж, з, й, к, къ, л, м, н, нг, п, р, с, т, ф, х, ц, ч, ш, щ. Тауушланы санларыны бла харфланы санларыны бирге келишме-генлери бир-бир къысыкъ харфла экишер неда ючюшер тауушну белгилегенлери бла байламлыды. Сёз ючюн, у харф ачыкъ тауушну да, къысыкъ тауушну да (къысха [у]) белгилейди; х харф бла уа юч таууш ([х], [хʼ], [h]) белгиленедиле.
28 къысыкъ тауушдан бешиси къарачай-малкъар литература тилни кесиникиле тюйюлдюле: [в], [ц], [шʼ] орус, [хʼ] къабарты-черкес, [h] арап тилледен алыннган сёзле бла бирге келгендиле.
Бирси тюрк тилледеча, къарачай-малкъар тилде да къысыкъ тауушланы къатылыкълары бла жумушакълыкълары аланы къатларындагъы ачыкъланы базыкълыкълары бла назикликлерине кёреди. Базыкъ ачыкълы (арт тизгинли) сёзлени къысыкълары къатыла, назик ачыкълы (ал тизгинли) сёзлени къысыкълары уа жумушакъла боладыла. [Ж], [ч] тауушла бу жорукъгъа бойсунмайдыла: базыкъ ачыкъланы, назик ачыкъланы къатларында да жумушакъдыла.

Къысыкъ тауушла къауумлагъа быллай шартлагъа кёре юлешинедиле: 1) дауурну къуралгъан жери, 2) дауурну къуралыу мадары эм 3) дауурдан бла ауаздан къайсы къатышханы.
Къысыкъны къуралгъан жерин тохташдырыу ол таууш къураучу баш органны бла сансыз органны, къалайда бирге жууукълашып неда къысылып, хауаны жолуна чырмау болгъанларын кёргюзтюудю. Къысыкъны къуралыу мадарын тохташдырыу а чырмау къалай къуралгъанын, ол не зат болгъанын эм аны къалай кетерирге керегин тохташдырыуду.
Дауурну къуралгъан жерине кёре къысыкъла эринлиле эм тиллиле боладыла. Эринли къысыкъла эринлени тири ишлеулери бла къураладыла. Аланы бирлери ([б], [п], [м]) къурала туруп, эринле бирге къысыладыла неда алгъа созулуп, тогъайланадыла ([у] къуралгъанда), башхалары ([в], [ф]) къурала турубʼа тюп эрин бла баш тbшле бирге бек жууукълашадыла. Бу шартлагъа кёре, эринли къысыкъла эрин-эринлилеге бла эрин-тишлилеге юлешинедиле. Тил къысыкъла къауумлагъа тауушну къурагъанда тилни юс жаныны къайсы кесеги тири къатышханына кёре юлешинедиле. Аны ал кесеги тири къатышып къуралгъан къысыкълагъа тил аллыла, орта кесеги тири къатышып къуралгъан къысыкълагъа тил орталыла, арт кесеги тири къатышып къуралгъан къысыкълагъа уа тил артлыла дейдиле.
Тил аллы къысыкъланы бирлери ([д], [т], [ц], [з], [с], [н], [л]) тилни учу баш тишлеге тийип къураладыла, аны себепли алагъа тиш къысыкъла дейдиле. Башхалары ([жʼ], [ж], [ч], [ш], [р]) къурала турубʼа, тил, ёрге кётюрюлюп, тынгылауукъну ал жанына тиеди неда анга жууукъ къысылады. Ол шартлагъа таянып, бу къысыкълагъа тынгылауукъ аллыла дейдиле.
Дауурну къуралыу мадарына кёре къысыкъла юч тюрлю боладыла: къысылыучула, жепилиле эм къалтырауукъла.
Къысылыучуланы айтхан заманда, таууш къураучу баш эм сансыз органла, бирге къаты къысылып, хауаны жолун тыядыла. Эринлени бирге неда тилни учуну тишлеге къысылыулары таууш, дауур чыгъармайдыла. Дауур бирге къысылып тургъан органла ачылгъан заманда къуралады. Ала терк ачылып къалсала, хауа хыны тюртюп чыгъады. Таууш къураучу органланы алай ачылгъанларына атылыу, ол мадар бла къуралгъан къысыкълагъа уа атылыучула дейдиле. Ала быладыла: [б], [п], [д], [т], [г], [к], [гъ], [къ]. Бирге къысылып тургъан органла тынч, сабыр ачылсала, хауа аланы араларындагъы жепи бла аз-аз чыгъады. Аллай мадар бла къуралгъан къысыкълагъа аффрикатла (латин тилде «ышылыу» дегенни билдиреди) дейдиле. Къарачай-малкъар тилде ала ючдюле: [ц], [чʼ], [жʼ]. Къысылыучуланы таууш къураучу органла бирге къысылып тургъанлай, хауаны буруннга ётген жолу ачылып неда ол органланы орта кесеклери бирге къысылып, къабыргъаларында уа жепи къалып къуралыучулары боладыла. Аланы биринчи тюрлюлери къысылыучу-бурунлуладыла ([м], [н]), экинчилери уа – къысылыучу-къабыргъачы ([л]).
Жепили къысыкъла къурала туруп, тилни тири къымылдаучу органлары бирге жууукълашадыла. Ол заманда аланы араларында иничке жерчик – жепичик къуралады. Алайтын ётген заманда, хауа аны къыйырларына ышылады да, энчи дауур чыгъады. Жепилиле бу къысыкъладыла: [у], [в], [ф], [з], [с], [ж], [ш], [шʼ], [й], [х], [хʼ], [h], [гъ]. Бу тауушла къуралгъан жердеги жепиле эки тюрлю боладыла: тёгерек эм кенг. Сёз ючюн, [в], [ф], [х], [хʼ], [h], [й] къысыкъла къурала туруп, тири къымылдаучу орган, тири къымылдамаучу органнга жууукълашып, кенг жепи къояды. Кенг жепилиле деп алагъа аны ючюн айтадыла. [С], [з], [ш], [ж], [шʼ], [у], [гъ] къысыкъла тири къымылдаучу орган тёгерек жепи этип къураладыла, аны себепли алагъа тёгерек жепилиле дейдиле.
Дауурдан, ауаздан къайсы къатышып къуралгъанларына (неда таууш сингирчиклени ишлегенлерине бла ишлемегенлерине) кёре, къысыкъла дауурлулагъа бла сонорлулагъа юлешинедиле.
Дауурлу къысыкъла къуралгъан заманда хауаны ургъаны къаллай да болсун бир чырмаугъа тюбейди, сёз ючюн, сёлешиу органла бирге къысылып неда жууукълашып. Ол заманда хауаны ургъаны дауур чыгъарады. Дауурлу къысыкъла эки тюрлю боладыла: тунакыла эм зынгырдауукъла.
Дауурлу тунакыла къуралгъан заманда, таууш сингирчикле ишлемейдиле (къалтырамайдыла), аны себепли жаланда дауур чыгъады, ансы ауаз чыкъмайды. Ала бу къысыкъладыла: [п], [т], [к], [къ], [ч], [ш], [с], [ф], [ц], [х], [шʼ].
Дауурлу зынгырдауукъла таууш сингирчикле къалтырап, ауаз чыгъып къураладила. Аны себепли аланы къураугъа дауур да, ауаз да къатышадыла. Аллай къысыкъла быладыла: [б], [д], [г], [гъ], [ж], [жʼ], [з], [в]. 
Сонорлу къысыкъла дауур не бек аз да къатышып, неда чыртда къатышмай, жаланда ауаздан къураладыла, аны себепли зынгырдауукъладыла. Кеслери да жетидиле: [л], [м], [н], [нг], [р], [й], [у].
Дауурдан, ауаздан къайсы къатышып къуралгъанларына кёре, къысыкъла быллай къауумлагъа юлешинедиле:

1) зынгырдауукълукъ / тунакылыкъ жаны бла нёгерли къысыкъла:

[б], [в], [г], [гъ], [д], [з], [ж], [жʼ],

[п], [ф], [к], [къ], [т], [с], [ш], [ч]; 
2) нёгерсиз тунакыла: [х], [хʼ], [h], [ц], [шʼ];
3) нёгерсиз сонорлула (зынгырдауукъла): [л], [м], [н], [нг], [р], [й], [у].
Къысыкъланы къаллай къауумлагъа юлешиннгенлерин бу таблицада кёрюрге боллукъду:

2-чи таблица

	Къуралыу мадарларына кёре
	Къуралгъан жерлерине кёре
	Эринлиле 
	Тиллиле 

	
	
	Эрин-эринлиле
	Эрин-тишлиле
	Тил аллыла
	Тил орталыла
	Тил артлыла

	
	
	
	
	тишлиле
	Тынг. тишлиле
	
	

	Къысылыучу, атылыучула
	зынгырдауукъла
тунакыла
	[б]
[п]
	
	[д]
[т]
	
	[г]
[к]
	[къ]

	Жепилиле 
	зынгырдауукъла

тунакыла
	[у]
	[в]
[ф]
	[з] 
[с]
	[ж]
[шʼ], [ш]
	[й]
[хʼ]
	[гъ]
[х]

	Аффрикатла 
	зынгырдауукъла

тунакыла
	
	
	[ц]
	[жʼ]
[ч]
	
	

	Къысылыучу-бурунлула
	зынгырдауукъла


	[м]
	
	[н]
	
	
	[нг]

	Къысылыучу-къабыргъачы
	зынгырдауукъ
	
	
	[л]
	
	
	

	Къалтырауукъ 
	зынгырдауукъ
	
	
	
	[р]
	
	


Къысыкъ тауушланы бирем-бирем энчиликлери
[Б] дауурлу, зынгырдауукъ, къысылыучу, атылыучу, эрин-эринли къысыкъды. Сёзню ахырында къарачай-малкъар тилни малкъар тюрлюсюнде тюбемейди, къарачай тюрлюсюнде уа тюбейди. Сёзню аллында бла ортасында эркин жюрютюледи: бишлакъ, арбаз, себеп, боран, къобан д.а.к. Къарачайлылада талай сёзде [м] къысыкъ бла алышынады: миз, мийик, мычхы д.а.к. 

[П] дауурлу, тунакы, къысылыучу, атылыучу, эрин-эринли къысыкъды. Къарачай-малкъар сёзлени алларында тюбемейди, орталарында бла ахырларында уа кёп тюбейди: чапыракъ, топуракъ, къырпакъ, эсеп, топ, суусап д.а.к. Сёзню ахырында ачыкъдан сора келсе, ачыкъ бла башланнган жалгъауну неда сёзню аллында [б] зынгырдауукъгъа ётеди: тап – табыл, къап – къабын, теп – тебин, кёп эл – кёб эл, тап ишле – таб ишле, жууап ал – жууаб ал д.а.к.

[В] дауурлу, зынгырдауукъ, жепили, эрин-тишли къысыкъды. Жаланда орус тилден эм аны юсю бла башха тилледен алыннган сёзледе тюбейди: вагон, товар, архив д.а.к. Къарачай-малкъар тилге быллай сёзле бла бирге келгенди.

[Ф] дауурлу, тунакы, жепили, эрин-тишли къысыкъды. Асламысында орус, арап тилледен алыннган сёзледе тюбейди: туфли, фабрика, шкаф, кеф, файда, сыфат, телефон д.а.к. Къарачай-малкъар тилни кеси сёзлеринде уа [ф] тауушу болгъан сёзлени кёбюсю диалект сёзледиле, сёз ючюн: кюф, кифе, гефхин, фулму д.а.к.
[Д] дауурлу, зынгырдауукъ, къысылыучу, атылыучу, тил аллы, тишли къысыкъды. Сёзню аллында бла ахырында жаланда башха тилледен алыннган сёзледе тюбейди: дуния, дорбун, отряд, наряд, парад д.а.к. Къарачай-малкъар сёзлени орталарында бла жалгъауланы алларында уа эркин жюрютюледи: адыр, мадар, быдыр, сыдыр, мырды, алдыр, мында, юйден, келди, кёрдюк д.а.к. Бир-бир сёзледе бу тауушну къарачайлыла [т] бла алышындырадыла: тушман, тум-къара.
[Т] дауурлу, тунакы, къысылыучу, атылыучу, тил аллы, тишли къысыкъды. Сёзню къалайында да тюбейди: тон, таш, ата, этек, ат, сют, къарт д.а.к. Къарачай-малкъар тилни къарачай тюрлюсюнде бла басхан-чегем говорда бир-бир сёзледе [д] таууш бла алышынады: къырдыш, тамада, шиндик, дюкгюч, дукъум, доппан д.а.к.
[Ж] дауурлу, зынгырдауукъ, жепили, тил аллы, тынгылауукъ-тишли, шууулдауукъ, къаты къысыкъды. Жаланда арап, фарс, орус эм къоншу тилледен алыннган сёзледе жюрютюледи: жаннет, таж, жахил, къояжапха, адеж, эжиу, бужукъ, жаркой, этаж, журнал д.а.к.
[Ш] дауурлу, тунакы, жепили, тил аллы, тынгылауукъ-тишли къысыкъды. Сёзню къалайында да тюбейди: шош, шиш, ашыкъ, къуш, къош, ёшюн, эшик д.а.к.
[Жʼ] дауурлу, зынгырдауукъ, жепили, тил аллы, тынгылауукъ-тишли, аффрикат къысыкъды. Къарачайлыладан бла чегемлиледен эсе басханчылада жумушакъ, ц. диалектде уа, тюз орус тилдеча, къаты айтылады. Сёзню ахырында тюбемейди, къалгъан жерлеринде уа эркин жюрютюледи: жʼол, жʼер, жʼыжʼым, жʼюжʼек, гинжʼи д.а.к.
[Чʼ] дауурлу, тунакы, жепили, тил аллы, тынгылауукъ-тишли, аффрикат къысыкъды. Къарачайлылада [ш], бегирекда [дж] тауушла бла алышынып жюрюгенине шагъатлыкъ этген кёп сёз барды: чурко > джурка, мача > маджа, чыккыр > джыккыр, чапыракъ > джапыракъ, чорбат чыпчыкъ > шорбат чыпчыкъ, чибижи > шибижи д.а.к.
[Г] дауурлу, зынгырдауукъ, къысылыучу, атылыучу, тил орталы къысыкъды. Сёзню ахырында тюбемейди, аллындан эсе ортасында аслам тюбейди: гюл, гёбелек, гылыу, эгиз, ёгюз, чёгюч, иги д.а.к. Ц. диалектде талай сёзде [к] таууш бла алышынады: келля, кокуш, курт тауукъ, калау, Капалау, кырт д.а.к.
[К] дауурлу, тунакы, къысылыучу, атылыучу, тил орталы къысыкъды. Сёзню къалайында да эркин жюрютюледи: кюл, кюч, ёкюл, кукук, кёк, кийик д.а.к. Къарачайлыла талай сёзде [к] тауушну [г] таууш бла алышындырадыла: гардош, гугук, гёрох, госук, глапа, газна д.а.к.
[З] дауурлу, зынгырдауукъ, жепили, тил аллы, тишли къысыкъды. Сёзню  къалайында  да жюрютюледи: зауукъ, зауаллы, къоз, къызыл, кюз, тёз, къобуз д.а.к. Сёзню ахырында кесини тунакы нёгерине ётмейди. Тенглешдиригиз: къыз – къыс, таз – тас, аз – ас д.б.
[С] тауушну [з] тауушдан жаланда тунакылыгъы башхады: сол, сан, сен, осал, асыра, кёсе, кес, къыс, юс д.а.к. Сёлешиу тилде эм ц. диалектде талай сёзде [ш] таууш бла алышынады: сёлеш > шёлеш, сагъыш > шагъыш, сараш > шараш, сютча > шютча д.а.к.
[Гъ] дауурлу, зынгырдауукъ, жепили, атылыучу, тил артлы къысыкъды. Жаланда арт тизгинли (базыкъ) ачыкъла бла жюрюйдю. Сёзню ахырында тюбемейди, аллында да бек аз тюбейди: гъойгъум, гъыйгъа, гъыжылда, гъырылда д. а. к.
[Къ] дауурлу, тунакы, къысылыучу, атылыучу, тил артлы къысыкъды. Жаланда арт тизгинли (базыкъ) ачыкъла бла жюрюйдю. Сёзню къалайында да тюбейди: къакъ, къоркъакъ, къонакъ, къырыкъ д.а.к. Къарачайлылада бир-бир сёзледе [х] эм [гъ] бла алышынады: шоргъа, хоншу, огъуна, харс д.а.к.
[Шʼ] дауурлу, тунакы, шууулдауукъ, жепили, тил аллы, жумушакъ къысыкъды. Къарачай-малкъар тилге орус тилден алыннган сёзле бла бирге келгенди: щётка, борщ, щит д.б. Сёлешиу тилде [ш] таууш бла алышынады.
[Ц] дауурлу, тунакы, аффрикат, тил аллы, тишли къысыкъды. Орус тилден эм аны юсю бла башха тилледен алыннган сёзлени алларында болмаса, тюбемейди: цирк, циркулъ, цитата, центнер, цемент, цех д.б. Кеси да къарачай-малкъар тилге аллай сёзле бла бирге келгенди.
[X] дауурлу, тунакы, жепили, тил артлы къысыкъды, Сёзню къалайында да жюрютюледи: харбыз, хыяр, охо, ахшы, харх, чарх, чох, таурух, жух д.а.к. Назик ачыкъла бла жюрютюлмейди.
[Xʼ] дауурлу, тунакы, жепили, тил орталы къысыкъды. Жаланда къабарты-черкес тилден алыннган сёзледе, ачыкъ тауушну къатында тюбейди: хʼомухʼ, санжохʼ д.а.тк. Жазмада х харф бла белгиленеди.
[h] дауурлу, тунакы, жепили, терен тил артлы (тамакълы) тауушду. Жаланда арап тилден алыннган сёзледе хайырланылады: жаhаним, Ибраhим, аhырат д.а.к. Жазмада х харф бла белгиленеди.
[Нг] сонорлу, бурунлу, къысылып ётюучю, тил артлы къысыкъды. Сёзню аллындан башха жерлеринде жюрютюледи: жангы, къанга, танг, къонгур, тынгылы, женг, тенг д.а.к. Сёзню тамырында созулуп айтылады: къанга > къангнга, жангы > жангнгы, чунгур > чунгнгур д.а.к.
[Й] сонорлу, жепили, тил орталы къысыкъды. Сёзню аллында бла жалгъауунда тюбемейди, къалгъан жерлеринде уа эркин жюрютюледи: къо[йу]н, тю[йе], ой, къой, кюйюз, кийим, сюй д.а.к. Къысыкъла бла бирлешмейди.
[Р] сонорлу, тил аллы, тынгылауукъ-тишли, къалтырауукъ къысыкъды. Къарачай-малкъар сёзлени алларында тюбемейди. Арап тилден алыннган, бу таууш бла башланнган сёзле алларына ачыкъ таууш (асламысында [ы]) къошулуп жюрютюледиле: разы > ыразы, рахат > ырахат, рысхы > ырысхы д.а.к.
[У] сонорлу, жепили, эрин-эринли, тил аллы къысыкъды. Сёзню аллында, жалгъаулада, [п], [нг], [з], [х], [хʼ], [h], [г], [й], [ф] къысыкъланы алларында жюрютюлмейди, къысыкъланы бирини ызындан да келмейди. Сёзню ортасында бла ахырында кёп тюбейди: таулу, къууан, жууукъ, бау, жау, оноу, отоу д.а.к. Сёзню ахырында болса, аллындагъы [ы], [и] тауушланы эринлиле этеди: келиу > келюу, айтыу > айтуу, къарыу > къаруу д.а.к.
[Л] сонорлу, къысылыучу-къабыргъачы, тишли къысыкъды. Къарачай-малкъар сёзлени алларында бек аз, орталарында бла ахырларында уа эркин тюбейди: лобан, тёлю, талакъ, тал, мал, осал д.а.к. Кесини аллындагъы [н] тауушну [л] тауушха бурады: жанлы > жаллы, кюнлюм > кюллюм д.а.к.
[М] сонорлу, къысылыучу, эрин-эринли къысыкъды. Сёзню къалайында да жюрютюледи: мал, мюлк, мутхуз, тамам, жамычы, сюзме, тартма, адам, билим д.а.к. Къарачайлылада бир талай сёзде [б] тауушха алышынады: мажарыргъа > бажарыргъа, туман > тубан, мегежин > бегежен д.а.к. Кесини аллында келген [н] тауушну [м] тауушха бурады: къанмазгъа > къаммазгъа, Жанмырза > Жаммырза, сенми? > семми? д.а.к.
[Н] сонорлу, къысылыучу, тил аллы, тишли къысыкъды. Жюрютюлюую эркинди: нал, наныкъ, жюн, тегене, тютюн д.а.к. [М], [б] къысыкъланы алларында [м] тауушха, [л] къысыкъны аллында уа [л] тауушха ётеди: келгенме > келгемме, къанлы > къаллы, инбаш > имбаш, Жанболат > Жамболат д.а.к.
7-чи §. Къысыкъ тауушланы бирлешип жюрюулери
Къарачай-малкъар тилде сёзлени бёлюмлеге юлешиу, аланы къаллай тюрлюле болгъанларын тохташдырыу, орус эм башха тилледен алыннган сёзлени къалай эм не бла байламлы тюрленип жюрюгенлерини сылтауларын билиу къысыкъ тауушланы бирлешиу энчиликлери бла байламлыдыла. Андан сора да, сёзлени бёлюмлеге юлешиниулерини бла сёз бёлюмлени къуралыуларыны къарачай-малкъар тилде бла орус тилде не башхалыкълары болгъанларын ачыкълауну окъутуу ишде магъанасы уллуду. 
Бирси тюрк тилледеча, къарачай-малкъар тилде да сёзню аллында къысыкъла бирлешип жюрюмейдиле. Алай бу тилде орус тилден эм аны юсю бла башха тилледен алынып жюрюген сёзлени ичинде бирлешген къысыкъла бла башланнганлары кёпдюле, сёз ючюн, бригадир, трактор, шкаф, справка, власть, плен, кран, стакан, степь дегенчала. Орус тилни иги билмеген къарачайлыла бла малкъарлыла кеслерини сёлешиу тиллеринде ол сёзлени биргадир, тырактыр, ышкаф, ысправка, выласть, пилен, кыран, ыстакан, истепь деп жюрютедиле, эсе да чалдырып айтадыла. Къарачай-малкъар тилге эртте, аны жазмасы тохташдырылгъынчы, сёлешиу тилни юсю бла, къошулгъан, кружева, брус, христианин, клиса, схарла, схат дегенча сёзле уа жазылгъан да айтылгъанларыча этедиле: гуржаба, бурус, киристен, килиса, ысхарла, ысхат. 
Къарачай-малкъар сёзледе къысыкъ тауушла бирлешип сёзню ортасында (ачыкъланы араларында) бла ахырында жюрюйдюле. Сёзню тамырында, эки ачыкъны араларында, бирлешип жюрюген къысыкъланы быллай къауумлагъа юлеширге боллукъду: 1) эки къысыкъны бирлешиую эм 2) юч къысыкъны бирлешиую.
Эки къысыкъ таууш тёрт тюрлю бирлешиу къурайдыла:
1)   «сонорлу къысыкъ + дауурлу къысыкъ»: рб (арба, гюрбежи, харбуз), рт (орта, артыкъ, керти), рк (мырка, чурко, сирке), рг (тюргю, юрге), рд (марда, мырды, чырды), ркъ (аркъа,таркъай), рс (арсар,  мурса),  рп (арпа, ырпыс, кёрпе), рш (къаршы, бюршю), рж (хуржун, ыржы), рм (къарма, серме), рл (барлакъ (целина), чарлакъ (чайка), ргъ (жоргъа, къаргъа, сыргъа), рх (ырхы, урходук), лт (кюлте, малта), нк (танкы, тюнке), ук (чаука), лж (гылжа, хылжы), лкъ (жылкъы, къылкъы), йс (хыйсап), мж (хумжу), нч (минчакъ, жунчу), йкъ (чайкъа);
2)  «сонорлу къысыкъ + сонорлу къысыкъ»: йн (айны, хыйны), рм (армау, тырман), йл (сайла, айлан), ул (хауле, аулакъ), ур (къаура, ауруу), йр (юйрен, чюйре), рн (зурнук, ырныкъ), нн (ання), мм (амма), лл (илляу, бёлляу);
3)  «дауурлу къысыкъ + дауурлу къысыкъ»: ск (эски), пт (къыпты),    пк (тапка, ёпке), къс (акъсакъ), чх (ынычха), жгъ (къажгъа), сл (аслам), ст (хастан), пп (аппа, гоппан), тт (аття), сс (исси, жассы), кк (гокка, чыккыр);
4)   «дауурлу къысыкъ + сонорлу къысыкъ»: шн (ышныр), към   (акъмакъ),  хл (ахлу, ахлы), шм (гышмы, душман).
Бу юлгюлеге кёре, къарачай-малкъар тилде дауурлу къысыкъла бла сонорлу къысыкъла хар бири кеси кеслери бла да (ск, пт, чх д.б. эм йн, рм, ул д.б.), бир бирлери бла да (рб, рт, нч д.б. эм шн, хл д.б.) бирлешип жюрюйдюле. Болсада ол бирлешиулени тилде тюбеулери бирча тюйюлдю. Аланы биринчи тюрлюлеринден эсе экинчи тюрлюлери эркин жюрютюледиле. Экинчиден а, дауурлу къысыкъ бла сонорлу къысыкъ бирлешген заманда, сонорлу алда болады. Сонорлу къысыкъ дауурлу къысыкъны ызындан келген кезиуле бек аздыла.
Сёзню ортасында, ачыкъланы араларында, юч къысыкъ бир бири ызларындан тизилип кёп сёзде жюрюмейдиле. Ала кёп тюрлю да тюйюлдюле эм кеслерини да биринчи къысыкълары жаланда [р] сонорлу болады: рсх (къумурсха), рчх (жоннгурчха), рчк (сенгирчке), ртч (муртчугу, къыртчыгъа), ртк / ртх (муртку / муртху), ркк (муркку), ртт (эртте, мыртты, хурттак).
Къарачай-малкъар тилде сёзню ахырында бирлешип жаланда эки къысыкъ жюрюйдюле (юч неда андан кёп къысыкъ бирлешмейдиле). Аланы да биринчилери сонорлу болады: рт (къурт, жорт), йт (айт, хайт де), лт (элт), лк (силк, мюлк), лкъ (халкъ), мп (думп бол), рч (борч, къурч, турч), нч (чанч, тынч, гунч бол), нк (жинк, жанк), нт (ант, тинт, хант, мант), ркъ (къоркъ, саркъ), рх (чарх, шарх), рк (терк, юрк, жерк), рс (терс, къарс / харс), рф (горф, харф, зарф).
Сёзню ахырында тюбеучю къысыкъ бирлешлени тюрлюлери аз болгъанча, ала жюрютюлген сёзлени санлары да азды. Сёз ючюн, лт, лкъ, мп бирлешиуле жаланда бирер, лк, нк уа экишер сёзде тюбейдиле: элт, халкъ, думп; мюлк, силк, жинк, жанк.
Алай бла, къарачай-малкъар тилде къысыкъланы бирлешиулери кёп тюйюлдюле. Кеслери да жаланда эки тюрлюдюле: эки къысыкъдан (асламысында) неда юч къысыкъдан къураладыла. Аланы уа биринчилери кёбюсюнде [р], [н], [л], [й], [м] сонорлуладан бири болады. Биринчилери сонорлу болмагъан бирлешген къысыкъла жаланда сёзню ортасында, ачыкъланы араларында, кеслери да бек аз тюбейдиле.
Орус тилде уа сёзню аллында, ортасында (ачыкъланы араларында), ахырында да (ачыкъдан сора) бирлешип эки, юч, тёрт къысыкъ окъуна да жюрюйдюле. Аланы тюрлюлери да кёпдю эм бек кёп сёзде тюбейдиле. Алада сонорлу къысыкъла дауурлуланы алларында да, аладан сора да келедиле, сёз ючюн: бригада, ртуть, стрелка; патрон, парта, люстра, экстра; пост, порт, монстр, Курск, министр.
Сёзню ортасында бла ахырында бирлешген къысыкъланы къарачай-малкъар тилде бла орус тилде бирге келишмеулери орус сёзлени тюз айтыргъа, чалдырмай сёлеширге чырмау болады. Сёз ючюн, сёзню ортасында, ачыкъланы араларында, др, пр, кл, пл, стр бирлешле дир / дыр, пыр / пир, кыл / кил / кюл, пил / пыл, стур / стыр деп айтыладыла: кадриль > кадириль, капрон > капырон, иприт > ипирит, доклад > докылад, коклюш > кокюлюш, буклет > букилет, теплица > тепилица, теплоход > тепылоход, кастрюля > кастурун. Сёзню ахырында, ачыкъладан сора, келген цк, нг, кт, фтъ, рск, йк, ск, тм, йн, мн, зм дегенча бирлешле цке, нга, кта, фти, рске, йске, ска, тма, йна / йын, мин, зим деп, ахырларына неда араларына ачыкъ таууш къошулуп, айтыладыла: Донецк > Донецке, шланг > шыланга, продукт > продукта, нефть > нефти, Курск > Курске, Бийск > Бийске, диск > диска, ритм > ритма, комбайн > комбайна / комбайын, гимн > гимин, социализм > социализим. 
СЁЛЕШГЕН ЗАМАНДА ТАУУШЛАНЫ ТЮРЛЕНИУЛЕРИ
Сёлешген заманда тауушла тюрленмей турмайдыла: аланы бири башхасын кесине ушатады неда кеси анга ушайды, бири иги эшитилмей неда тюшюп окъуна къалады, башхасы уа сёзге артыкъ болуп къошулады, бир тауушну башхасы алышындырады неда аланы орунлары алышынадыла, тунакы таууш зынгырдауукъгъа кёчеди. Алай бла, сёлешген заманда тауушланы тюрлениулери къарачай-малкъар тилде сингармонизм, ассимиляция, диссимиляция, метатеза, эпентеза, протеза, редукщия, синкопа, апокопа, аккомодация, артыкъ къысыкъны къошулууу, элизия, гаплология, эпитеза дегенча фонетика жорукъланы туудурады.
8-чи §. Сингармонизм
Сингармонизм (грек сёздю: syn – «бирге» эм harmonia – «бирча эшитилиу») деп сёзню ачыкъларыны барысыны да базыкъла, эринлиле, къысыкъларыны уа къатыла неда ачыкъларыны барысыны да назикле, эринлиле, къысыкъларыны уа жумушакъла болууларына айтадыла. Башхача айтханда, сёзню биринчи ачыгъы базыкъ, эринли болса, аны къалгъан ачыкълары да базыкъла, эринлиле, биринчи ачыгъы назик, эринли болса уа, бирсилери да назикле, эринлиле боладыла. Алай бла, сёзню ачыкълары барысы да аны биринчи ачыгъына бойсунадыла, къысыкълары уа – ачыкълагъа: томур, темир, тобулгъу, сюлесин. Сёзлеге жалгъаула къошулгъанда да, бу жорукъ сакъланады: томуроуларыбыз, темирчиле, къобузчуланы, сюлесинлени.
Сингармонизмни эки тюрлюсю болады: 1) тынгылауукъ тюрлюсю эм 2) эрин тюрлюсю. Тынгылауукъ тюрлюсюне кёре, сёзню ачыкълары не барысы да базыкъла (арт тизгинлиле), не барысы да назикле (ал тизгинлиле) боладыла. Эрин тюрлюсюне кёре уа, сёзню ачыкълары барысы да эринлиле болургъа керекдиле. Тюрк тиллени къыргъыз, алтай тилледен къалгъанларында сингармонизмни жаланда тынгылауукъ тюрлюсю жюрютюледи. Къыргъыз, алтай тилледе уа аны тынгылауукъ тюрлюсю бла бирча эрин тюрлюсю да жюрютюледи. Башхача айтханда, сёзню ачыкълары барысы да не базыкъ эринсизле – назик эринсизле неда базыкъ эринлиле – назик эринлиле боладыла. Сёз ючюн, къыргъыз тилде: жакъшы «ахшы», кичине «гитче», орокъ «оракъ», кёгючкён «кёгюрчюн». Жалгъаула къошулгъанда да, сингармонизмни эки тюрлюсю да бузулмай сакъланадыла: жакъшылыкъ «ахшылыкъ», кичинекей «гитчечик», орокъторубуз «оракъларыбыз», кёгючкёндёрдю «кёгюрчюнлени».
Къарачай-малкъар тилде сингармонизмни эрин тюрлюсю сёзлени тамырларында иги сакъланады: бузоу, улоу, томур, къонгур, булут, кёгюрчюн, мутхуз, кюмюш, кёмюк, жюзюк, тюлкю, ёмюр, къудору, отоу, оноу д.б. Башхача айтханда, ачыкълары барысы да эринлиле болгъан жюзден аслам сёз барды. Сингармонизмни бу тюрлюсюн жалгъауланы бир талайы да бузмайдыла: бузоучу, томуроу, къонгуроу, булутлу, отоучукъ, оноучу, кюмюшчю, мутхузлукъ, кёмюклю. Алай кёплюк санны, бериучю, орунлаучу, башлаучу болушланы жалгъаулары, этимсыфатны озгъан заман формасыны жалгъауу (-гъан/-ген, -хан), этимчаны -а жалгъауу эрин сингармонизмге бойсунмайдыла: бузоула, ёгюзле, булутха, булутда, булутдан, олтургъан, юшюген, унутхан, олтура, тюкюре д.б. Аны себепли къарачай-малкъар тилде эрин сингармонизм барды дерге жарамайды.
Сингармонизмни тынгылауукъ тюрлюсюне бойсунмагъан жалгъаула бардыла: 1) -лай: бизлай, сизлай, менлай; 2) -ча: менича, сеникилеча, биздегича, кюмюшча; 3) -ал: келал, келтирал, билдирал; 4) -ла (тукъумланы болушлада тюрлендиргенде): Эбизелагъа, Кючюкланы, Гюлюйлада, Кебекладан; 5) -сыман: кёксыман, жашилсыман, телисыман.
Къарачай-малкъар тилни къарачай тюрлюсюнде -лай, -ал, -ла жалгъаула эки тюрлю жюрютюледиле: -лай/-лей, -ал/-ел, -ла/-ле. Аны себепли сингармонизмни жоругъу къарачайлылада малкъарлыладан эсе иги сакъланады: бизлайла / бизлейле, келалмайды / келелмейди, Кебёклагъа / Кебеклеге, Эбзелада / Эбзеледе д.а.к.
Сингармонизмни бу тюрлюсюню жоругъуна кеси сёзлерибизде [ж], [ч], [й], орус тилден эм аны юсю бла башха тилледен келген сёзледе уа [шʼ], [ц] къысыкъла да бойсунмайдыла. [Ж], [ч], [й], [шʼ], базыкъ ачыкъланы къатларында да, назик ачыкъланы къатларындача, жумушакъ, [ц] уа къаты айтыладыла. Тенглешдирип кёрюгюз: жол, ажир, жел, адеж, жар, жибек, жыр, жур, жёге, жюз; челек, эгеч, чана, ючеулен, чоюн, чёгюч, чурукъ, чилле, чыракъ; та[йа]къ, сю[йе]к, къо[йа]н, кю[йе]; [шʼ]ётка, бор[шʼ], [шʼ]ука; цапфа, цоколь, ц[ы]рк, ц[э]нтнер.
Тил артлы [къ], [гъ] къысыкъла уа жаланда базыкъ (арт тизгинли) ачыкъла бла жюрюйдюле: къобуз, къырыкъ, къагъыт, огъурлу, тыгъырыкъ.
Тил артлы [къ], [гъ] эм тил орталы [к], [г] тауушланы экилери да болгъан тюрк тилледе [к], [г] къысыкъла жаланда назик (ал тизгинли) ачыкъла бла жюрютюледиле. Къарачай-малкъар тилде уа ала базыкъ (арт тизгинли) ачыкъла бла да жюрютюледиле: кирдик, кырдык, зыгыт, кёгет, гылыу, гиллиу, гургун, ёгюз, габара, геммеш, айрыкам, кукурт / кюкюрт, курка / кюрке, гаккы, гокка, гён чарыкъ, кёзлюк, гёзенек, гура, чюйре, кюмюш. Къарачай-малкъар тилде [г], [к] къысыкъланы бу энчиликлери аланы, бирси тюрк тилледеча, къуру таууш магъаналары бла чекленип къалмай, фонема да болгъанлары (магъана айырыу къуллукълары болгъанлары) бла байламлыды: как – къакъ, кагыбыз – къагъыбыз, кырдык – къырдыкъ, чыгы (жаулукъну чыгы) – чыгъы (кырдыкны чыгъы), тыкыр – тыкъыр (эриклеу сёз), сыгын – сыгъын д.б.
Алай бла, [ж], [ч], [й], [шʼ] къысыкъланы къаты тюрлюлери, [гъ], [къ], [ц] къысыкъланы уа жумушакъ тюрлюлери болмайдыла. Бирси къысыкъланы уа барысыны да къаты тюрлюлери да, жумушакъ тюрлюлери да боладыла: таба – тёбʼе, вагон – вʼерфь, габара – гʼебен, адам – дʼеу, заман – ёзʼен, как – кʼёк, тала – тилʼе, аман – эмʼен, жангы – женгʼ, хапар – кёпʼюр, ары – берʼи, асмакъ – эсʼли, ана – ийнʼе, ата – кётʼюр, тау – экеуʼ, фатар – фʼитир, хал – ёхʼчеге, аша – ишʼле.
Къарачай-малкъар тилни кеси сёзлеринде сингармонизмни жоругъун бузгъанлары бек аздыла; сёз ючюн: ання, аття, гелля, бичакъ, бишлакъ, хычин, билямукъ, лшяла, тилкъау, бёлляу, гиляу, жашил, жилян, жиля. Аллай сёзле арап тилден алыннган сёзлени арасында асламыракъ тюбейдиле; сёз ючюн: китап, ийман, зекят, аскер, гяуур, билляхий, фитна, зиярат, ийнакъ д. б. Быллай сёзлеге къарачай-малкъар тилни жалгъаулары къошулгъанда, аланы ачыкълары тамырны ахыр ачыгъына бойсунадыла; сёз ючюн: китапларыбыз, сабийчиклеге, аскерлерибиз. Бу жорукъгъа жаланда «ариу» деген арап сёз бойсунмайды: ариучукъла, ариулан, ариулукъ, ариука.
Орус сёзлеге эм аны юсю бла келген башха сёзлеге да къарачай-малкъар тилни жалгъаулары сингармонизмни жоругъуна кёре къошуладыла. Юлгюле: шофёр /шафʼор/ – шофёргъа, шофёрла, шофёрубуз; костюм /кастʼум/ – костюмла, костюмчукъ; /лʼук/ – люкга, люк-ну, люкла; МВД /эМВэДэ! – МВД-ни, МВД-ге, МВД-де.
Басмадан чыкъгъан затлада (газетледе, китаплада) руль, патруль, нуль; тюль, вестибюль; ноябрь, декабрь дегенча сёзлеге къарачай-малкъар тилни жалгъауларын къошууда бирчалыкъ жокъду. Рульну – рульню, тюль-ну – тюльню, ноябрьде – ноябрьда деп, эки тюрлю жазылыуланы кёрюрге боллукъду. Аллай халатла этмез ючюн, бу жорукъланы эсде тутаргъа керекди:
1)  сёзню (неда аны ахыр бёлюмюню) къысыкълары (неда аланы асламысы) жумушакъ эселе, ачыгъы базыкъ болгъанлыкъгъа, анга назик ачыкълы жалгъаула къошуладыла: тюль /тʼулʼ/ – тюльню, тюльле, тюльчюк; вестибюль /вестибʼулʼ/ – вестибюльде, вестибюльню, вестибюльчюк;       ноябрь /найабʼрʼ/ – ноябрьде, ноябрьни, ноябрьге; сентябрь /сʼэнʼтʼабʼрʼ/ – сентябрьни, сентябрьде; декабрь /дʼэкабʼрʼ/ – декабрьде, декабрьге;
2)  сёзню (неда аны ахыр бёлюмюню) къысыкъларыны асламысы (неда экисинден бири) къаты эселе, ачыгъы базыкъ болгъанда, анга базыкъ   ачыкълы жалгъаула къошуладыла: июнь /ийунʼ/ – июньда, июньнга; июль /ийулʼ/ – июльда,  июльну; январь /йанварʼ/ – январьгъа, январьда;  руль /рулʼ/ – рульну, рульчукъ, рульда; маникюр /маникʼур/ – маникюрчу, маникюрну.
Къарачай-малкъар тилни кеси сёзлеринде сингармонизмни жоругъуну бузулуууну баш сылтауу асламысында [ж], [ч] къысыкъланы энчиликлери бла байламлыды. Ала, къуру кеслерини жумушакъ айтылыулары бла чекленип къалмай, сёзде бир-бир ачыкъланы, къысыкъланы да кеслерине бойсундурадыла. Сёз ючюн, [ж], [ч] къысыкъла кеслерини ызларындан келген [ы] ачыкъны [и] ачыкъгъа бурадыла: жиля, жилян, хычин. Ол хал, [ы] ачыкъ [ж], [ч] къысыкъланы алларында келгенде да, эсленеди: минчакъ, бичакъ, житча. [Ж] къысыкъ, [ы] ачыкъдан сора да, бир-бир къысыкълагъа, сёз ючюн, [л] къысыкъгъа, «къатылады»: аны, кесине бойсундуруп, жумушакъ этеди: жилʼан, жилʼамукъ.
Сингармонизмни жоругъу сёзде бла аны бёлюмлеринде бирча жюрютюлмейди. Ол сёзден эсе аны бёлюмлеринде иги сакъланады. Аны сёзледе бузулуп, аланы бёлюмлеринде уа бузулмагъаны анга шагъатлыкъ этеди. Сёз ючюн, тукъузгю, китап, ариу деген сёзледе сингармонизмни жоругъу бузулупду, алада базыкъ ачыкъла бла назик ачыкъла бирге келедиле. Алай аланы бёлюмлеринде уа ол бузулмагъанды: ту-къуз-гю, ки-тап, а-риу.
Болсада къарачай-малкъар тилни кеси сёзлеринде да, анга башха тилледен келген сёзледе да сингармонизмни жоругъун бузгъан бёлюмле бардыла. Ала барысы да я харф бла байламлыдыла эм сёзню биринчи, экинчи, ючюнчю бёлюмлеринде тюбейдиле: гяхиник, кямар, гяуур, Кязим, Кямил, лязим; ання, аття, жиля, гелля, серряй, кирряй, бёлляу, бёлляй, билямукъ, жилямукъ; чикиля (гитче жаулукъчукъ), хыликкя, бисмилля. Алай бла, сингармонизмни жоругъуна келишмеген сёз бёлюмле быладыла: гя, кя, ля, тя, ня, ряй, ляй, ляу. Бу юлгюлеге кёре, сёзню ал бёлюмю кесини ызындан келген бёлюмге «къатылгъанча», ал бёлюмге аны ызындан келген бёлюм да «къатылады»: гелля, бёлляу эм лязим, Кязим. Бу халны экинчи тюрлюсюн бюгюн (бу кюн), бюгече (бу кече) дегенча сёзледе да кёрюрге боллукъду.
Сингармонизмни юсюнден айтылгъан шартланы къысхача былай жыйышдырыргъа боллукъду: 1) сингармонизмни баш энчиликлери ачыкъланы ачыкълагъа, къысыкъланы да ачыкълагъа бойсунууларыды; 2) сингармонизмни жоругъуна кёре, бир-бир ачыкъла къысыкълагъа, бир-бир къысыкъла уа бир бирлерине бойсунадыла; 3) бу жорукъгъа кёре, алдагъы къысыкъ ызындан келген къысыкъны, (алдагъы бёлюм ызындан келген бёлюмню кеслерине ушатханча, кеслери алагъа да, ушайдыла; 4) сингармонизмни жоругъу сёзлени кеслеринден эсе аланы бёлюмлеринде иги сакъланады.
9 чу §. Ассимиляция
Ассимиляция къысыкъланы бир бирге бойсунууларыды. Ол асламысында сёзню тамыры бла жалгъауу бирге къошулгъан жерде тюбейди. Сёзлени кёбюсюнде жалгъауну къысыгъы тамырны къысыгъына бойсунады: жалгъауну зынгырдауукъ къысыгъы, тамырны тунакы къысыгъына ушап, тунакы болуп къалады. Юлгюле: энишге /энишке/, артда /артта/, ташдан /таштан/, ючгюл /ючкюл/, къакъгъыч /къакъкъыч/, кёпбюз /кёппюз/. Ассимиляцияны быллай тюрлюсюне прогрессив ассимиляция дейдиле. Прогрессив ассимиляция асламысында к – г, къ – гъ, т – д, п – б нёгерлиле бла байламлы болады. Алай бир-бирде бу ассимиляция зынгырдауукъланы кеслерини араларында да тюбейди. Сёз ючюн: менден /меннен/, кимден /кимнен/, кенгден /кенгнен/, сомдан /сомнан/, тангдан /тангнан/ д.б. Бу юлгюледе тамырны нёгерсиз (сонорлу) зынгырдауукълары (н, м, нг) жалгъауну нёгерли зынгырдауугъун (д) кеслерине ушатып, сонорлу этгенлерин. кёребиз.
Алай бла, прогрессив ассимиляцияны толу эм жарты, тюрлюлери боладыла. Аны толу тюрлюсю жалгъауланы б, г, гъ, д зынгырдауукъларыны, тамырланы тунакы къысыкъларына бойсунуп, тунакыла болуулары бла эм башлаучу болушну жалгъаууну д зынгырдауугъуну, тамырны н сонорлу къысыгъына бойсунуп, аныча болууу бла байламлыды; сёз ючюн: суусапбыз /суусаппыз/, кёчген /кёчкен/, ётгюр /ёткюр/, бишген /бишкен/, чакъгъыч /чакъкъыч/, къысды /къысты/, бешден /бештен/, айтдыкъ /айттыкъ/; кюнден /кюннен/, ондан /оннан/, мындан /мыннан/ д.б.
Жарты прогрессив ассимиляцияда уа тамырны м, нг сонорлу къысыкълары, башлаучу болушну жалгъаууну д зынгырдауугъун кеслерине бойсундуруп, сонорлу этедиле: атамдан /атамнан/, кимден /кимнен/, мингден /мингнен/ д.б.
Ассимиляцияны башха тюрлюсю уа жалгъауну къысыгъыны тамырны къысыгъын кесине бойсундурууу бла байламлыды; сёз ючюн: жанлы /жаллы/, къанмаз /къаммаз/, оруннга /орунгнга/, тузсуз /туссуз/, кёзчюк /кёсчюк/, онбуз /омбуз/, къалынкъаш /къалынгкъаш/, кючсюз /кюшсюз/. Быллай ассимиляциягъа регрессив ассимиляция дейдиле.
Бу юлгюледе жалгъауланы къысыкълары тамырланы къысыкъларын кеслерине бойсундургъанлары быллай шартлада кёрюнеди: 1) къабыргъачы [л] таууш къысылып ётюучю [н] тауушну кесине ушатханды (жанлы /жаллы/); 2) эрин-эринли [м] таууш тил аллы [н] тауушну кесине ушатханды (къанмаз /къаммаз/); 3) тил артлы [нг], [къ] къысыкъла тил аллы [н] къысыкъны кеслерине ушатхандыла, тил артлы этгендиле (оруннга /орунгнга/, къалынкъаш /къалынгкъаш/); 4) эрин-эринли [б] таууш тил аллы [н] тауушну кесине ушатханды, эрин-эринли этгенди (онбуз /омбуз/); 5) тунакы [с], [ч] тауушла зынгырдауукъ [з] тауушну кеслерине ушатхандыла, тунакы этгендиле (тузсуз /туссуз/, кёзчюк /кёсчюк/); 6) жепили [с] таууш [ч] аффрикатны кесине ушатханды, жепили этгенди.
Регрессив ассимиляция бир-бирде тамырны кесини къысыкъларыны арасында да тюбейди; сёз ючюн: жинк /жингк/, жанк /жангк/, чанка /чангка/, тюнке /тюнгке/. Бу юлгюледеги ассимиляция башда кёргюзтюлген юлгюледегинден къарыусузду: тил орталы [к] таууш тил аллы [н] тауушну кесине жууукълашдыргъан этеди (тил артлыгъа ётдюреди), ансы кесича тил орталы эталмайды. Болсада къуралгъан орунуна кёре, [к] тауушха [н] тауушдан эсе [нг] таууш жууукъду.
Регрессив ассимиляцияны да толусу, жартысы боладыла. Толу регрессив ассимиляцияда жалгъауну къысыгъы тамырны къысыгъын къуралгъан жерине неда къуралыу мадарына кёре кесине толу бойсундурады:   тузсуз /туссуз/,  къызчыкъ /къысчыкъ/, жанлы /жаллы/, миннген /мингнген/, къанбуз /къамбуз/, тынмаз /тыммаз/ д.б. Жарты регрессив ассимиляция бек аз жюрютюледи эм сёзню тамырында да, эки сёзню арасында да къош сёзде, сёз тутушда н къысыкъны аны ызындан келген к къысыкъгъа бойсунууу бла байламлыды:  танкы /тангкы/, жан кирди /жанг кирди/, танкёрдю /тангкёрдю/ д.б.
Ассимиляция эки сёзню арасында да эркин тюбейди; сёз ючюн: къарт Дадаш /къарт Тадаш/, кёк гюлменди /кёк кюлменди/, тап башлагъанды /тап пашлагъанды/, мен Маратма /мем Маратма/, кёз суу, /кёс суу/, ёч сал /ёш сал/, сен Локъманса /сел Локъманса/, жин кибик /жинг кибик/, сен къара /сенг къара/ д.б.
10-чу §. Диссимиляция
Фонетикада ассимиляциягъа чюйре келген жорукъ диссимиляцияды.   Ассимиляция къысыкъ тауушланы бир бирге бойсунуулары, алай бла уа ушашдырылыулары эсе, диссимиляция аладагъы ушашлыкъны, бирчалыкъны бузулуууду. Сёз ючюн:   кючлю /кюшлю/, берчли /бершли/, ючню /юшню/, къарылгъачны /къарылгъашны/, юч + чюк /юшчюк/, эгеч + чик /эгешчик/, кючден /кюштен/. Бу юлгюледе биз [л], [н], [ч], [д] къысылыучуланы  алларында келсе,  [ч]  къысылыучуну [ш]  жепили бла алышыннганын кёребиз. Башхача айтханда, чл, чн, чч, чд къысыкъла экилери да къысылыучуладыла. Сёлешген заманда уа аланы экинчилери къысылыучулай къалып,   биринчилери  жепилиге     алышынады:   [шл] – жепили бла къысылыучу, [шн] – жепили бла къысылыучу, [шт] – жепили бла къысылыучу, [шч] – жепили бла къысылыучу. 
Ассимиляцияча, диссимиляция да, тамыр бла жалгъауну бирге къошулгъан жери бла чекленип къалмайды, эки сёзню арасында да тюбейди, сёз ючюн: юч наныкъ /юш наныкъ/, юч литр /юш литр/, агъач челек /агъаш челек/, чёгюч дейме /чёгюш тейме/, кеч тюйюлдю /кеш тюйюлдю/ д.б.
11-чи §. Метатеза
Сёлешген заманда бир-бир къысыкъланы орунлары алышынадыла, сёз ючюн: ачхыч /ахчыч/, бохча /бочха/, ахшы /ашхы/, къол къап /къол пакъ/, айлан /айнал/. Бу болумгъа метатеза дейдиле. Метатезаны эки тюрлюсю болады: 1) контакт метатеза – къысыкъланы орунлары, ала бир бири къатларында тургъанда, араларында ачыкъ таууш болмагъанлай, алышынсала: ёксюз /ёскюз/, басха /бахса/ д.б.; 2) дистакт метатеза – къысыкъланы орунлары, аланы араларында ачыкъ неда ачыкъ бла къысыкъ болуп тургъанлай, алышынсала: тюйюлдю /тюлюйдю/, къарауул (къар.) /къа-лауур/ (малкъ.), арбаз /абзар/ (ц. диал.), къыйыр /къырый/ (ц. диал.) д.б.
12-чи §. Эпентеза
Къарачай-малкъар тилде эки неда андан аслам къысыкъ сёзню аллында бирге жюрюмегенлери себепли, аллай къысыкълары болгъан, башха тилледен (бегирекда орус тилден неда аны юсю бла башха тилледен) алыннган сёзлени орус тилни тынгылы билмеген малкъарлыла бла къарачайлыла къысыкъларыны алларына ачыкъ таууш къошуп айтадыла. Къысыкъ тутушланы араларына ачыкъ къошулуп айтылыууна эпентеза дейдиле. Эпентеза асламысында къысыкъланы араларында, аланы экинчилери сонорлу болса, тюбейди: план /пылан/, кран /кыран/, смен /симен/, съезд /сийезд/ д.б. Эки дауурлу къысыкъны араларында уа кёп тюбемейди: психиатр /писихиатр/, движок /дивижок/, творчество /тыворчество/.
Башха тилледен алыннган сёзлени араларында, бир-бирлерини уа ахырларында да, къарачай-малкъар тилде жюрюмеучю къысыкъ тутушла бу жорукъгъа бойсунуп айтыладыла: патрон /патырон/, экран /экыран/, бокс /бокус/, фильм /филим/, акт /акыт/ д.б. Быллай сёзлени сёлешиу тилни юсю бла алыннганлары жазылгъан да, айтылгъанларыча, эпентезаны жоругъу бла, этедиле; сёз ючюн: бурус (брус дегенден), гуржаба (кружева дегенден), киристен (христиан дегенден).
13-чю §. Протеза
Протеза къысыкъ тутушну неда къысыкъны аллына ачыкъ тауушну къошулуп айтылыууду. Къарачай-малкъар тилде ачыкъ таууш сёзню башлагъан дауурлу къысыкъланы алларына къошулады, сёз ючюн: школ /ушкол/, стакан /ыстакан/, скамейка /ыскамейка/.
Къарачай-малкъар тилни кеси сёзлери [л], [р] къысыкъла бла башланмагъанлары себепли, башха тиллени линейка, радио дегенча сёзлерин къарачайлыла бла малкъарлыла сёлешиу тилде илинейка, ырадио деп жюрютедиле. Быллай сёзлени къарачай-малкъар тилге сёлешиуню юсю бла эртте келгенлери жазылгъан да протезагъа кёре этедиле, сёз ючюн: орус (Русь, русский), ыразы (рази), ыстауат (стонуат), ылытхын (лыхдын), ысхарла (схарла) д. б.
14-чю §. Ачыкъ тауушланы тюшюулери эм иги эшитилмеулери
Къарачай-малкъар тилде сёлешген заманда бир-бир басымсыз ачыкъла тюшюп къаладыла. Ол болум быллай кезиуледе эсленеди:
1) ахырында [н] къысыкълары болгъан сёзлеге жалгъау къошулуп, басым аны ачыгъына кёчсе, [н] къысыкъны аллындагъы ачыкъ: оюн /ойун/ – ойна, бурун – бурну, эрин – эрнинг, къарын – къарным, къыйын – къыйнама. Ахырларында башха къысыкълары болгъан сёзледен бу жорукъгъа жаланда аууз деген сёз бойсунады: аууз – аузу;
2)  этим жалгъаулада этимчаны -а/-е, -й тюрлюлерине хапарчылыкъны кёргюзтген жалгъау (-ды/-ди) къошулса:  айтады /айтат/, элтеди /элтет/, жырлайды /жырлайт/ д.б.;
3) этимсыфатны озгъан заман формасына -ды/-ди жалгъау къошулса:  баргъанды /баргъант/,  кёргенди /кёргент/ д.б.;
4) эди деген болушлукъчу этимде: бара эди /бара эт/, келлик эди /келлик эт/, къайтхан эди /къайтхан эт/ д.б.;
5) къауумчу  санауну жалгъауу къошулса,  санчы санауну ахыр ачыгъы:  эки + еу /экеу/, алты + ау /алтау/, жети + еу /жетеу/;
6) ачыкъ тауушха бошалгъан сёзге аллай таууш бла башланнган сёз къошулуп, къош сёз неда сёз тутуш къуралса: эчкиемчек /эчкемчек/, жетиайлыкъ /жетайлыкъ/, къарааякъ /къараякъ/, уллу адам /улл адам/, элге элт /элг элт/, жети адам /жет адам/, алгъа айлан /алгъ айлан/. Ачыкъ тауушну быллай къош сёзледе тюшюуюне элизия дейдиле.
Басымсыз ачыкъланы бир-бирлери уа (бегирекда [у], [ы], [и]) сёлешген заманда иги, ачыкъ эшитилмейдиле; сёз ючюн: топуракъ (топракъ / топуракъ), сапыран (сапран / сапыран), тебире (тебре / тебире) д.б. Быллай болумгъа редукция дейдиле.
Къарачай-малкъар тилде редукция асламысына сёзню аллында бла ортасында бр, гр, тр, кър, пр, мз, мч, мж къысыкъланы араларында эсленеди; сёз ючюн: жыгыра (жыгыра / жыгра), чокъуракъ (чокъракъ / чокъуракъ), биреулен (биреулен / бреулен), тирел (трел / тирел), тентире (тентире / тентре), чапыракъ (чапракъ / чапыракъ), эмизик (эмизик / эмзик), тамычы (тамычы / тамчы), къамыжакъ (къамжакъ / къамыжакъ).
15-чи §. Къысыкъ тауушланы тюшюулери
Ачыкъ тауушлача, бир-бир къысыкъ тауушла да тюшюп къаладыла. Аллай тауушла [н], [л], [р] сонорлула бла [з] нёгерлидиле. Бу хал сёзню ортасында бла ахырында тюбейди.
Сёзню ахырында [н] таууш этимни буйрукъчу турушуну 3-чю бет формасында тюшеди: барсын (барсы), кёрсюн (кёрсю). [Л] тауушну тюшюую уа ол деген кёргюзтюучю алмаш бла байламлыды. Бу сёзню ызындан къысыкъ бла башланнган сёз келсе, аны [л] тауушу айтылмайды: ол кюн (о кюн), ол жаш (о жаш), ол заманда (о заманда) д.б. [Р] таууш, боллукъ заманны этимсымфатыны тамыры [р], [л] сонорлуладан бири бла бошалса, анга къошулгъан -ыр/-ир, -ур/-юр жалгъаудан тюшеди: келир (кели), барыр (бары), болур (болу), кёрюр (кёрю).
Сёзню ортасында [л] бол деген болушлукъчу этимни формаларындан бла этимни боллукъ заманыны -лыкъ/-лик, -лукъ/-люк формасындан    тюшеди: болсун (босу),  болгъанды   (богъанды),  болгъа  эди  (богъа  эди); берлик (берик), барлыкъ  (барыкъ),  турлукъ (турукъ), кёрлюк (кёрюк). [Р] таууш этимни боллукъ заманыны -ыр/-ир, -ур/-юр формаларындан тюшеди: барырса (барыса), барырла (барыла), кёрюрме (кёрюме), берирсиз (берисиз); кёрюрбюз (кёрюбюз), алырма (алыма). [З] таууш, этимсыфатны -маз/-мез тюрлюсюне кёплюк санны 1-чи бет жалгъауу къошулгъанда, тюшеди: бармазбыз (бармабыз), келмезбиз (келмебиз) д.б.
Къысыкъ тауушну сёзню ахырында тюшюуюне апокопа,   ортасында тюшюуюне уа синкопа дейдиле.
16-чы §. Сёзню ахырына артыкъ къысыкъны къошулууу
Бу болум асламысында къарт адамланы тиллеринде эм ч. диалектде эсленеди, фольклор чыгъармалада уа аслам тюбейди. Сёзню ахырына къошулуучу къысыкъла [н], [р] сонорлуладыла: кетеме (кетемен), адамла (адамлар) д.б.
Къарачай-малкъар литература тилде бу фонетика болум жюрютюлмейди. Бирси тюрк тилледе уа ол литература мардагъа саналады. Сёз ючюн: къумукъ тилде гетемен, бараман, атлар; къыргъыз тилде кетемин, барамын, аттар; тюркмен тилде адамлар, гелинлер. Алай бла, тюрк тилледе  литература, сёлешиу тилде да жюрютюлюп тургъан аталар, адамлар, кетемен / гетемен, бараман / барамын дегенча сёзле къарачай-малкъар тилде литература мардагъа келишмейдиле, анда ала къысхартылып  жюрютюледиле. Болсада иеликчи жалгъаула къошулгъанда, [н], [р] къысыкъла кеслерини «орунларына»  келедиле: келеменим, келеменинг,   келемени, келеменибиз, келеменигиз, келеменлери; адамларым, адамларынг, адамлары, адамларыбыз д.б.
17-чи §. Сёзню ахырында ачыкъланы тюшюулери
Бу болум орус тилден жазыуну юсю бла, къарачайлыла бла малкъарлыла орус алфавит бла хайырланып башлагъанлы бери, алыннган сёзледе тюбейди, сёз ючюн: школа /школ/, газета /газет/ д.б. Бу жорукъ тюрк тилледе (ол санда къарачай-малкъар тилде да) родну категориясыны болмагъаны бла байламлыды: ол болмагъаны себепли, тюрк тилледе сёлешген адамла газета, школа деген сёзледен эсе аланы газет, школ деген, къысхартылгъан формаларын тынчха санайдыла.
18-чи §. Эпитеза
Орус тилден эм аны юсю бла башха тилледен алыннган сёзлени ахырларында къарачай-малкъар тилде болмагъан нг, ск, кт, рск, йск, нск дегенча къысыкъ бирлешле тюбейдиле. Къарачайлыла бла малкъарлыла сёлешген заманларында аланы ахырларына ачыкъ таууш къошуп жюрютедиле, сёз ючюн: лозунг /лозунга/, диск /диска/, продукт /продукта/, Эйск /Эйске/, Курск /Курске/. Бу жорукъгъа эпитеза дейдиле.
19-чу §. Гаплология
Гаплология деп сёлешгенде сёзню бёлюмюню тюшюуюне айтадыла. Ол болум этимлени формаларында тюбейди. Сёлешген заманда быллай сёз бёлюмле-жалгъаула тюшедиле:
1) -ды/-ди: билмейдиле /билмейле/, келедиле /келелле/, таныйдыла /таныйла/,  айтадыла /айталла/;   келеди /келе/, барады /бара/, этиледи /этиле/; баргъан эдик /баргъанек/, кетген эдиле /кетгенелле/, ала эдик /алаек/, бара эдигиз /бараегиз/ д.б.;
2) -ыр/-ир, -ур/-юр. Бу бёлюм тамырларыны ахырлары [л], [р] тауушлагъа бошалгъан этимлени белгисиз формаларындан тюшеди:  барыргъа /баргъа/, келирге /келге/, кёрюрге /кёрге, салыргъа /салгъа/,    турургъа /тургъа/, бёлюрге /бёлге/ д.б.
20-чы §. Сёзге артыкъ бёлюмню къошулууу
Сёлешиу тилде, сёзню жалгъауу-бёлюмю тюшгенча, анга артыкъ жалгъау-бёлюм къошулгъан кезиуле да тюбейдиле. Ала быллайладыла:
1) этимчаны -гъынчы/-гинчи формасына -гъа/-ге эм -нга/-нге жалгъаула-бёлюмле къошуладыла: баргъынчы – /баргъынчыгъа/,     /баргъынчыннга/, келгинчи – /келгинчиге/, /келгинчиннге/ д.б.;
2) этимчаны -май/-мей формасына -ын/-ин жалгъау-бёлюм къошулады:     кетмей /кетмейин/,  айтмай /айтмайын/ д.б.;
3)  дери, бери, ючюн деген сонгуралагъа -чи/-чин жалгъау-бёлюм къошулады: дери /деричи/, /деричин/, бери, /беричи/, /беричин/ д.б. Бу болум бир-бир суратлау чыгъармалада да тюбейди. Ол къарачай-малкъар тилни литература тюрлюсю бла сёлешиу тюрлюсю алыкъа бир бирден тийишлисича айырылмагъанлары бла байламлыды.
21-чи §. Фонетика транскрипция


Айтылгъан затны (сёзню, сёз тутушну, айтымны, текстни) къагъытха толу, тюрлендирмей тюшюрюр ючюн, фонетика транскрипция, эсе да фонетика жазыу бла хайырланадыла. Ол орфография жазыудан башхады.

Фонетика транскрипция айтылгъанны тюрлендирмей, тюз эшитилгенича, жазылыууду. Транскрипцияны хар белгиси жаланда бир тауушну билдиреди. Аны себепли я, ё, ю, у щ харфла (экишер тауушну билдирген кезиулеринде) транскрипцияда хайырланылмайдыла.

Басымлы, басымсыз ачыкъла да, сёлешген заманда тюрленмегенлери себепли, бир кибик харфла бла белгиленедиле: а, о, у, ы, и, э, ё, ю, и.


Сёзде късыкъланы жумушакълыкъларын назик ачыкъла, къатылыкъларын а базыкъ ачыкъла билдиредиле.


Къош сёзде неда эки сёзню арасында эки ачыкъдан бири эшитиледи: къарааякъ [къарайакъ], анга айт [ангайт], экиатар [экʼатар], уллу ёгюз [уллёгюз].


Транскрипцияда уллу харфла хайырланылмайдыла.

Юлгю:

Къара къундузну ёмюрю

Жюзле бла саналады,

Жашил чапырагъʼа терекде

Юч-тёрт айдан саргъалады.

[къарá къундузнý ёмʼюрʼю
жʼюзʼлʼэ бла саналáды //

жʼашʼилʼ чʼапърʼгъ-а тʼэрʼэкʼтʼэ
юшʼ-тʼёрʼтʼ айдáн саргъалáды//]

ФОНЕТИКАНЫ ТИЗИЛМЕГЕН (СУПЕРСЕГМЕНТ) КЕСЕКЛЕРИ. СЁЗНЮ БАСЫМЫ

22-чи §. Сёзню басымын ангылатыу
Къайсы тилде да басымны талай тюрлюсю болады: сёзню басымы, синтагма басым, фраза басым, логика басым. Басымны сёзню басымындан бирси тюрлюлери интонация бла байламлы эм аны къурам кесеклеринден болгъанлары себепли, алагъа энчи жерде къараллыкъды.

Сёзню бёлюмлеринден бирини бирсилеринден эсе кючлю ауаз бла айтылыууна аны басымы дейдиле. Сёзню басымын ачыкъ тауушла билдиредиле. Басымлы ачыкъ басымсыз ачыкъладан эсе уллу ауаз бла айтылады.

Басым сёзню энчи шартыды. Бирем-бирем алып айтханда, басымлы бёлюмю неда басымы (сёз жангыз бёлюмден къуралса) болмагъан сёз жокъду. Алайды да, бёлюмлеринден бирини басымлы болууу эм ол бёлюмню кесини энчи оруну барлыгъы сёзлени бир бёлюмлюлеринден къалгъанларыны энчи шартларыды. Басымны оруну тюрленнгенде, сёзню неда аны грамматика формасыны магъанасыны тюрленнгени, неда тауушланы магъананы билдирмеген биригиулери къуралгъаны бу затха шагъатлыкъ этедиле. Сёз ючюн: атакá – атáка, киргинчи – киргинчи, сыртлá – сыртла, къайсы – къáйсы. 

Сёзню бёлюмюню юч энчилиги барды. Ала бёлюмлени къаллай бирге созулуп, къаллай кюч бла айтылгъанлары эм ачыкъ, кесгин эшитилгенлери / эшитилмегенлери бла байламлыдыла. Басымлы бёлюм бирси бёлюмледен эсе узуннга созулуп, уллу кюч бла эм ачкъ, кесгин айтылады.

Къарачай-малкъар тилде да басым, бирси тюрк тилледеча, сёзню ахыр бёлюмюне тюшеди. Ол бегирекда къуралмагъан сёзледе иги эсленеди, сёз ючюн: кирпи, хычин, къундýз, абызырá, алашá, топурáкъ д.а.к. Сёзге жалгъаула къошулгъанда, басым тамырдан алагъа кёчеди: къобýз – къобузчý, къобузчулá, къобузчуларыбыз; жóл – жолчý, жолоучý, жолоучулýкъ.

  Орус тилден неда аны юсю бла башха тилледен алыннган сёзлени басымлары къарачай-малкъар тилде тюрленмей жюрютюледиле: телефóн, пáрта, расписáние. Алай быллай сёзлеге къарачай-малкъар тилни жалгъаулары къошулсала, аланы бир-бирлерини басымлары тюрленмейди, башхаларыны басымлары уа тюрленеди. Сёз ючюн, басымлары ахыр бёлюмлеринде болгъан орус сёзлеге къарачай-малкъар тилни жалгъаулары къошулгъанда, аланы басымлары ол жалгъаулагъа кёчеди: телефóн – телефонлá, телефонлары, телефонларыбыз; трамвáй – трамвайлá, трамвайлары, трамвайларыбыз. Басымлары башха бёлюмлеринде болгъан сёзлени уа къарачай-малкъар жалгъаула тюрлендиралмайдыла: пáрта – пáртала, пáрталарыбыз, расписáние – расписáнияны, расписáниябызны.
Эсгертиу. Ахырларында къарачай-малкъар тилде жюрюмеген къысыкъ бирлешлери болгъан сёзле бу жорукъгъа бойсунмайдыла, аллай сёзлени басымларын къарачай-малкъар тилни жалгъаулары тюрлендирмейдиле: комбáйн – комбáйнчы, комбáйнла, октябрь – октябрьде, Верхоянск — Верхоянскге д.б.
Къош сёзлени бир-бирлерини эки кесегинде да басым сакъланады, сёз ючюн: тийре-къоншý, ары-бери, андá-мындá, аякъ-къашыкъ, къýрт-къумурсхá, эркек-тиши, келген-кетген, сатыу-алыу, оюн-кюлкю, жáн-жаныуáр д.б.
23-чю §. Сёзню басымыны жоругъуну сакъланмагъан кезиулери
Сёзлеулени, болушлукъчу сёзлени, междометияланы, алмашланы, жалгъауланы бир къауумлары басымны жоругъуна сыйынмайдыла, эсе да басым аланы ахыр бёлюмлерине тюшмейди. Юлгюле:
1)  сёзлеуле: тáмбла, бюгюн, бюгече, быйыл, эрттенбла, энтда, энди;
2) кесекчикле: чыртда, ахырда, бютюнда, артыкъда, бегирекда, жалáнда, сынгáр (къарач.),  шáшмай, тýура, áрабий, тюйюлдю, ийха (къарач.);
3)  байламла:   óгъесе, эмда,  неда,  болсáда, сóра, дагъыда;
4)  алмашла:  къáчан, къáйры, ненча, áллай, быллай, мынча, áнча; 
5) междометияла: óллахий! тóба!  билляхий! тáллахий!, тóба-тóба! астó! машаллá! 
Сёз къураучу эм сёз тюрлендириучю жалгъауланы бир къаууму басымны кеслерине алмайдыла:
1)  бет эм хапарчылыкъ жалгъаула: айтáма, ишлейсе, кёреди, барáбыз, келесиз, ишлейдиле;
2) угъайлаучу -ма/-ме жалгъау: бáрма, берме, айтдырма, юйюрсюндюрме.
Угъайлаучу жалгъау бет жалгъауну аллында келсе, юч бёлюмлю сёзледе басым угъайлаучу жалгъаугъа угъай, сёзню тамырына тюшеди: бáрмагъыз, келмесин, тáпмайма, къáйтмагъыз д.б.;
3) сёз къураучу -ча жалгъау: адáмча, тáуча, орýсча, адетдеча, адамыча;
4) ушашдырыучу (тенглешдириучю) -ча жалгъау: айыуча, къаяча, чибижича, итча, мáлча д.б.;
5) соруучу -мы/-ми, -му/-мю жалгъау: айтдымы? келдигизми? сенми? бýму? кюндюзмю? д.б.;
6) этимни буйрукъчу турушуну -чы,/-чи, -чу/-чю жалгъауу: бáрчы, келтирчи, кёргюзтчю д б.
Этимни буйрукъчу туруш формасы, тамыры бир бёлюмлю болуп, экинчи бетде кёплюк санда эсе, басым биринчи бёлюмге тюшеди: келигиз, áчыгъыз, къáйтыгъыз д.б.
24-чю §. Къарачай-малкъар тилде басымны сёзню магъанасын тюрлендириуде энчилиги
Къарачай-малкъар тилде басым, орус тилдеча, сёзню магъанасын тюрлендиреди, сёз ючюн: алмá – áлма, тюйме – тюйме, бурмá – бýрма д.б. Болсада басымны сёзлени магъаналарын тюрлендириу къуллугъу къарачай-малкъар тилде бла орус тилде кёп жаны бла бирге келишмейди. Аны иги ангылар ючюн, эм алгъа алмá – áлма дегенча къарачай-малкъар сёзлени бла замóк – зáмок дегенча орус сёзлени бир бирден айыргъан энчиликлени ачыкъларгъа керекди. Замóк – зáмок дегенча сёзлени бир бирден башхалыкълары аланы жаланда басымларында (биринчи сёзню экинчи бёлюмюнде, экинчи сёзню уа биринчи бёлюмюнде) тюйюлдю. Аланы дагъыда барды башхалыкълары: замóк деген сёзде [а], зáмок деген сёзде уа [о] ачыкъла къарыусуз эшитиледиле (редукция болады). Алмá – áлма дегенча сёзлени уа бир бирден башхалыкълары жаланда алада басымны орунундады: ол биринчи сёзде экинчи бёлюмдеди, экинчи сёзде уа биринчи бёлюмдеди. Быллай сёзлени басымсыз ачыкълары орус тилдеча къарыусуз (редукция бла) айтылмайдыла. Къарачай-малкъар тилде, бирси тюрк тилледеча, редукция жаланда пр, бр, гр, тр, мч, мж дегенча къысыкъланы араларындагъы басымсыз ачыкълада болады. Аны себепли басым къарачай-малкъар тилде жаланда ачыкъ тауушну энчилигиди. 
Къарачай-малкъар тилде басымны лексика эм лексика-грамматика магъаналары жокъдула, не ючюн дегенде, ол тилни бир кесеги неда башха-башха кесеклери болгъан сёзлени лексика формаларыны магъаналарын тюрлендиралмайды. Аны жаланда грамматика магъанасы барды: ол сёзлени грамматика формаларыны магъа-наларын тюрлендиреди. Аллай формала быладыла:
1) атны баш болуш формасы бла этимни -ма жалгъау бла къуралгъан    угъайлаучу формасы: алмá – áлма, кертме – кертме, турмá – тýрма;
2) сёз къураучу -ма/-ме жалгъаулу ат бла этимни -ма/-ме жалгъау бла къуралгъан угъайлаучу формасы: сюрме – сюрме,  жазмá – жáзма,  тюйме – тюйме,  бурмá – бýрма;
3) иелик жалгъаулу атны 1-чи бет жангызлыкъ сан формасы бла хапарчы жалгъаулу атны аллай формасы: атабыз – атáбыз, анабыз – анáбыз,  ишчибиз – ишчибиз;
4) угъайлаучу -сыз жалгъаулу ат бла хапарчы жалгъаулу атны 2-чи бет    кёплюк сан формасы: атасыз – атáсыз, эгечсиз – эгечсиз, сабийсиз – сабийсиз;
5) иелик жалгъаулу атны 2-чи бет кёплюк сан формасы бла этимни буйрукъчу турушуну аллай формасы: атыгъыз - áтыгъыз, киригиз – киригиз;
6) -чы жалгъаулу ат бла этимни буйрукъчу турушуну аллай кесекчик бла къуралгъан формасы: атчы – áтчы, тууарчы – тууáрчы, къойчý – къóйчу;
7) этимни 3-чю бет жангызлыкъ сан формасы бла хапарчы жалгъаулу сыфатны аллай формасы: тапды – тáпды, кирди – кирди, къарады – къарáды;
8) этимни 3-чю бет жангызлыкъ сан формасы бла атны аллай формасы:   къырды – къырды, буздý – бýзду, жаудý – жáуду;
9) атны орунлаучу болуш формасы бла ат бла да байлам: таудá – тáу да,    башдá – бáш да, агъачдá – агъáч да;
10) -да жалгъаулу сёзлеу бла этим (неда ат) бла да байлам: жаздá – жáз да, алдá – áл да, жайдá – жáй да, артдá – áрт да.
ИНТОНАЦИЯ

25-чи §. Интонацияны ангылатыу
Интонация (латин сёздю, «уллу ауаз бла айтама» деген магъананы билдиреди) деп сёлешиуню къураучу мадарланы барысына да айтадыла. Ол мадарла быладыла: 1) мелодика, 2) паузала, 3) сёлешген заманда сёзлени эшитилген кючлери, 4) сёлешиуню терклиги / акъырынлыгъы, 5) синтагма, фраза эм логика басымла, 6) сёлешиуню тембри (качествосу), 7) эмфаза. Интонацияны мадарлары бирем-бирем угъай, биргелей хайырланыладыла.
Интонация сёлешиуню баш шартыды. Интонациясыз сёлешиу къуралмайды, ангылашынмайды. Сёлешиу тилни бай, шатык, терен магъаналы этиуде кёп сёз билиу эм ала бла тюз хайырланыу бла бирча, интонацияны кесгинлигини, кёп тюрлюлюгюню да магъаналары уллуду. Тилни къурамында интонация энчи жерни алады эм кёп тюрлю ишни жалчытады. Интонация бла хайырланып, сёлешиуню синтагмалагъа (тюрлю-тюрлю магъаналы кесеклеге) юлешебиз. Интонация сёз тутушланы, айтымланы тюрлюлерин къурайды, адамны оюмун, сезимлерин, не зат этерге сюйгенин билдирирге болушады. Интонация кёп тюрлю болады. Аланы бек белгилилери быладыла: соруучу, кётюрюучю, хапарлаучу, сейирсиниучю, хаулаучу, буйрукъчу, тенглешдириучю.
26-чы §. Синтагманы ангылатыу
Бизни сёлешгенибиз кесекледен къуралады: сёзледен, сёз тутушладан, сёз бирлешледен, айтымладан. Аланы аралары паузала (бёлюнюуле, тохтаула) бла белгиленедиле. Сёз ючюн, Тамбла эрттенликде бизни гёжефлерибиз Америкагъа эришиулеге кетерикдиле деген фраза (айтым) быллай кесекледен къуралгъанды: Тамбла эрттенликде / бизни гёжефлерибиз / Америкагъа / эришиулеге кетерикдиле. Бу кесекле энчи синтаксис конструкцияланы къурайдыла: башчыны къауумун, хапарчыны къауумун эм болумну къауумун.
Алай бла, синтагма интонация магъана жаны бла бирликди, сёлешген заманда къуралады эм фразаны айтхан адам билип, ангылап юлешген кесеклеринден бириди.
Синтагманы сёлешген адам тюрлю-тюрлю магъаналада айтыргъа боллукъду: Жыйылыу тамбла ингирде боллукъду – Жыйылыу тамбла / иигирде / боллукъду (биринчисинде – 1 синтагма, экинчисинде – 2 синтагма). Биринчи юлгюде тамбла ингирде айтымны бир члениди – заманчы болум. Экинчи юлгюде тамбла заманчы болумду, ингирде айтымны ачыкълаучу члениди — заманчы болум.
Синтагмагъа юч жаны бла къараргъа керекди: магъана, синтаксис эм интонация. Магъана жаны бла алгъанда, синтагма сёлешиуню билип, эслеп юлешиннген кесеклеринден бириди. Синтаксис жаны бла къарагъанда, синтагма сёлешиуню синтаксисге бойсунуп юлешиннген кесегиди; синтагма сау фразаны (айтымны) къураргъа болады (Мен юйге келдим), айтымны членин да къурайды (Ол немец, француз тиллени биледи – бош член; бизни футбол ойнаучуларыбыз – жайылгъан член).
Фразаланы синтагмалагъа юлешиу айтылгъан затны магъанасын тюрлендирирге болады: Къалай сейирсиндирдиле / аны къарындашыны сёзлери! эм Къалай сейирсиндирдиле аны / къарындашыны сёзлери! Айт / бюгюн келсин эм Айт бюгюн / келсин.
27-чи §. Интонацияны кесеклери
Интонация юч кесекден къуралады: мелодикадан, синтагма басымдан эм паузаладан.
Мелодика ауазны баш тюрлюсюню къымылдау халыды, интонацияны бек магъаналы кесегиди. Ол фразаны (айтымны) къурайды, аны синтагмалагъа эм ритмика къауумлагъа юлешеди, аланы бирге байлайды, айтылгъан затны соруу, хапарлау, кётюрюу д.а.к. башха магъаналарын бир бирден айырады, айтылгъанны бек магъаналы кесегин айырып кёргюзтюрге онг береди, адамны ич сезимин, самаркъау этиуюн, къагъып айтыуун билдиреди.
Синтагма басым деп синтагманы сёзлеринден бирини кючлю басымына айтадыла. Сёз ючюн, Келир ыйыкъда / биченчи жыйын / Ауар Сыртха чыгъарыкъды, деген айтымны юч синтагмасыны да синтагма басымы аланы биринчи сёзлериндеди. 
Фразаны бошалгъанын аны ахыр синтагмасыны синтагма басымы билдиреди. Синтагма басымны бу къуллугъуна фраза басым дейдиле. Фраза басым бирси синтагмаланы басымларындан эсе энчи жерни алады, не ючюн дегенде, ол айтымны къуру ахыр синтагмасыны энчилигин кёргюзтюп къоймайды, саулай фразаны къаллай болгъанын ачыкълайды, аны къурайды.
Паузала сёлешиуню ауазыны бёлюмлеридиле (тохтап-тохтап айтылыуларыдыла). Ала синтагмаланы бла фразаланы бир бирден айырадыла. Сёлешиуню паузаларыны созулуулары бирча болмайдыла. Толу айтым болгъан фразаланы паузалары кёпге созуладыла. Фразаланы араларында паузаланы // белги бла кёргюзтедиле: Алий университетде ишлейди. //Аны къарындашы Марат а школну директоруду.
Фразаны ичинде синтагмаланы бир бирден айыргъан паузалагъа   синтагма паузала дейдиле. Синтагма паузала фраза паузаладан эсе азгъа созуладыла. Синтагма паузаланы созулуулары да бирча болмайдыла. Аланы азгъа / кёпге созулуулары синтагмаланы магъана эм грамматика жаны  бла бир бирлери бла байланыу халларына кёре болады. Сёз ючюн, Тилейме, / тохта, / анга жукъ айтма деген фразада тилейме дегенден эсе тохта дегенден сора узун пауза этиледи. Не ючюн дегенде, ол (пауза) тилейме деген синтагма тохта деген синтагма бла байламлы болгъанын (тохтарынгы тилейме), анга жукъ айтма деген синтагма бла уа аны байламы болмагъанын кёргюзтеди. Бу фразада тохта деген синтагманы магъанасы бирси синтагмаладан эсе уллуду: ол фразаны эки баш кесекге юлешип турады – Тилейме эм анга жукъ айтма. Синтагманы чеги магъана эм грамматика жаны бла уллу болса, аны паузасы да кёпге созулады. Пауза не къадар къысха болса, эшитилген да ол аллай бир аман этеди. Алай паузаны къысхалыгъыны орунун мелодика бла басымны тюрлюлери толтурадыла.
28-чи §. Логика басым
         Логика басым деп, болумгъа кёре, айтымда бек керекли сёзню интонацияны мадарлары бла бёлюнюуюне (чертилиуюне) айтадыла. Айтымда логика басым бла толу магъаналы (айтымгъа член болгъан) сёз-лени айырыргъа болады. Болушлукъчу сёзле уа логика басым бла айырылмайдыла. Айтымны къайсы сёзю логика басым бла айтылса да, аны магъанасы анга кёре тюрленеди, ол сёзге энчи магъана бериледи. Аны, сёз ючюн, Мен бюгюн Ахмат бла чалгъыгъа чыгъарыкъма деген айтымда кёрюрге боллукъду: 1) Мен бюгюн Ахмат бла чалгъыгъа чыгъарыкъма (башха адам угъай); 2) Мен бюгюн Ахмат бла чалгъыгъа чыгъарыкъма (башха кюн угъай); 3) Мен бюгюн Ахмáт бла чалгъыгъа чыгъарыкъма (башха адам бла угъай); 4) Мен бюгюн Ахмат бла чалгъыгъá чыгъарыкъма (башха ишге угъай); 5) Мен бюгюн Ахмат бла чалгъыгъа чыгъарыкъма (чыкъмай къаллыкъ тюйюлме).
Айтымда, болушлукъчу сёзледен сора да,    кесеклери башха жазылгъан къош сёзлени экинчи сёзлери логика басым бла айырылмайдыла. Сёз ючюн, Мен темир бетли костюм кийдим; Ол таудан кече ортасында келди; Мурат сахтиян бел бау къысады деген айтымлада темир бетли, кече ортасында, бел бау деген къош сёзлени экинчи сёзлери логика басым бла айтылмайдыла.
Бир-бир сёз тутушланы баш сёзлери да логика басым бла тынгылы айырылмайдыла. Сёз ючюн, Тюкенде алтын сагъатла бардыла; Алим къой къыркъады; Мен сенден терк атлайма деген айтымланы алтын сагъатла, къой къыркъады, терк атлайма деген сёз тутушларыны баш сёзлери (сагъатла, къыркъады, атлайма) логика басым бла аланы бойсуннган сёзлерича (эм айтымлаыы битеу бирси сёзлерича) кесгин, ачыкъ айырылмайдыла.
29-чу §. Эмфазаны ангылатыу
Сёзле бир-бирде кючлю сезим бла (сёз ючюн, бек ачыуланып, бек сейирсинип, бек къууанып) айтыладыла. Анга, эсе да сёзлени сезимлени билдириу кючлерини кётюрюлюулерине, эмфаза дейдиле. Эмфаза тауушланы созулуп айтылыулары бла байламлыды. 
Къарачай-малкъар тилде эмфаза ачыкъладан эсе къысыкъла бла бек байламлыды. Алай сёлешгенде къысыкъ таууш сёзню аллында хазна созулмайды, сёзню ортасында уа бу хал кёп тюбейди: иг-ги, къат-ты, уу-уакъ, ал-ламат, жар-рагъан д.а.к. Ачыкъладан а, басымлылары угъай, басымсызлары созуладыла: сёз ючюн [а], [о], [е] ачыкъла: а-ариу, о-озуп, ке-ерилип. Алай бла, логика басым сёзге эс бурдура эсе, эмфаза уа аны сезим жаны бла кючлейди.
Сёлешиуню тембри деп назикликлери бирча ауазланы бир биринден башха этген энчиликлерине айтадыла. Хар тауушнуча, сёлешиуню да тембри (качествосу) болады. Адамланы бир кибик кючю (уллулугъу / гитчелиги) эм качествосу (назиклиги / базыкълыгъы) болгъан ауаз бла сёлешгенлерин бир бирден айырып танытхан тембрди.
СЁЛЕШИУНЮ ФОНЕТИКА ЖАНЫ БЛА КЕСЕКЛЕГЕ ЮЛЕШИНИУЮ
Сёлешиу бири биринден айырылгъан кесекледен къуралады. Аланы уллулары, гитчелери эм бек гитчелери боладыла. Алай бла, сёлешиуню кесеклери юч тюрлюдюле: фраза, сёлешиу такт эм сёзню бёлюмю.
30-чу §. Фраза
Айтылгъан текстни бек уллу кесеклери фразаладыла. Фраза сёлешиуню бошалгъан, кеси аллына толу магъананы билдирген кесегиди. Ол сёлешиуню бирси кесеклеринден кёпге созулгъан паузала бла айырылады эм толу оюмну билдиреди. Фраза айтыуду. Аны себепли фонетикада аны айтылыу, эшитилиу, интонация жаны бла тинтедиле. Айтыуну синтаксис къурамы эм магъанасы фонетикагъа керек болмайдыла. Транскрипцияда фразаланы аралары // белги бла кёргюзтюледиле. Сёз ючюн: Насыпсыз Бештау... // Ол, айтханыча, бир кюн къалып, бир кюн танг атхынчы, кертме терек тюбюнде къара суугъа ашарыкъ элте эди, // жашы да ары келген эди да, // ала дорбунда кечине эдиле. // (Къагъыйланы Назифаны «Тейри жарыкъ» деген романындан). Бу текстде тёрт фраза барды. Аланы биринчилери къысхады. Фразаланы жангыз сёзден къуралгъандары да боладыла; сёз ючюн: Къыш. Къыртчын сууукъ... Кюз арты. Терек чапыракъла алтын бетли болгъандыла.
31-чи §. Сёлешиу такт
Фразаланы уллулары сёлешиу тактлагъа юлешинедиле. Сёлешиу такт фразаны къысха кесегиди. Фразаны кесеклери бир бирден интонацияны мадарлары бла айырыладыла. Ала сёзле, сёзлени грамматика формалары, сёз тутушла, сёз бирлешле боладыла. Бир бирден къысха паузала бла айырыладыла (ала жазмада / белги бла кёргюзтюледиле). Сёз ючюн, башда берилген текстни ахыр фразасы быллай тактлагъа юлешинеди: Ала / дорбунда кечине эдиле; Мен кёп ишлейме; Ол жени, таныйды; Элге барып кел; Кюз арты эди дегенча къысха фразала сёлешиу тактлагъа юлешинмейдиле: бирер тактдан къуралгъандыла.
Сёлешиу тактла фонетика сёзледен да къураладыла. Фонетика сёз деп толу магъаналы сёз бла болушлукъчу сёз неда эки болушлукъчу сёз бир басым бла айтылып, бир сёзча эшитилгенлерине айтадыла; сёз ючюн: сен а > сена, мени бла > менибла, хау бир да > хаубирда, къурý да > къурýда д.б. Фонетика сёзледен къуралгъан сёлешиу тактлагъа быллай юлгюле келти-рирге боллукъду: Ёхтемленебиз / сени бла; Къуру да / къууаннганлай туругъуз!
32-чи §. Сёзню бёлюмю
Сёлешиу такт сёз бёлюмлеге юлешинеди. Сёзню бёлюмю сёлешиуню бирде таууш бла тенг (бёлюм къуру ачыкъ тауушдан къуралса), бирде уа андан уллуракъ кесегиди. Ол сёлешиу органла азчыкъ ачылып, ауаз кётюрюлерек болуп къуралады. Сёз ючюн, Сен а / узакъ жары кетдинг деген фразаны сёлешиу тактлары быллай сёз бёлюмлеге юлешинедиле: се-на у-закъ жа-ры кет-динг.
Бир-бирде сёлешиуню фонетика кесеклерини барысыны да (фразаны, сёлешиу тактны, сёз бёлюмню) къуллукъларында жюрютюлген сёзле тюбейдиле; сёз ючюн: Хау! Хо! Кет! Чап!
Фразаланы, сёлешиу тактланы магъаналары боладыла. Сёзню бёлюмлерини уа, ала сёзле неда морфемала тюйюл эселе, лексика магъаналары болмайдыла. Сёз ючюн, иш, къол, баш деген тил кесекле сёзле да, сёз бёлюмле да боладыла. Аны себепли аланы лексика магъаналары барды. Аллай магъаналары аладан башха сёзле къурагъан -ле (ишле), -чи (ишчи), -ай (къолай), -лыкъ (башлыкъ), -чы (башчы) жалгъауланы да бардыла. Ёхтемленебиз сени бла деген фразаны сёзлерини бёлюмлерини уа (ёх-тем-ле-не-биз се-ни-бла) лексика магъаналары жокъдула.
СЁЗ БЁЛЮМ.  СЁЗНЮ БЕЛЮМЛЕГЕ
ЮЛЕШИУНЮ ЖОРУКЪЛАРЫ.
БЁЛЮМЛЕНИ ТЮРЛЮЛЕРИ
33-чю §. Сёзню бёлюмюн ангылатыу
Сёлешген заманда аууздан чыкъгъан хауаны кючю бла хар сёз кесеклеге юлешинеди. Сёзню аллай кесеклерини саны аны ачыкъ тауушларыны саны бла бирге келишеди. Ол кесеклени хар бирин ачыкъ таууш кеси неда къысыкъ таууш (неда къысыкъ тауушла) бла бирге къурайды. Алайды да, аууздан чыкъгъан хауаны бир урумгъа айтылгъан тауушуна неда таууш бирлешине сёзню бёлюмю дейдиле.
Сёзню бёлюмлеге юлеше туруп, тауушладан тилни къайсы органлары уллу ачылып, къайсы гитче ачылып къуралгъанларын эсге алыргъа керекди.
Къысылыучу-атылыучула [б], [п], [д], [т], [г], [к], [къ], [гъ] бла аффрикатла [ц], [ч], [жʼ], тилни органлары ачылмай тургъанлай, жепилиле [с], [з], [в], [ф], [ж], [ш], [шʼ], [х] ала бир кесек ачылып, сонорлула [й], [у], [л], [м], [н], [нг], [р] аладан уллуракъ ачылып, ачыкъла уа эркин ачылып къураладыла. Аны себепли ачыкъ тауушла бёлюмню кеси алларына да къурайдыла, къысыкъла уа бёлюмню ачыкъсыз къураялмайдыла.
Сёзню бёлюмлери, андан ары юлешинмей, биргелей айтылгъанлыкъгъа, эшитилгенде аланы тауушладан къуралгъанлары билинип турады. Тауушла бёлюм къураучулагъа бла бёлюм къурамаучулагъа юлешинедиле. Бёлюм къураучу тауушла ачыкъладыла. Ала уллу ауаз бла айтыладыла эм бёлюмню башлагъан этедиле. Бёлюм къурамаучу тауушла уа къысыкъладыла. Ала бёлюм къураучу тауушлагъа тагъылып жюрюйдюле эм аладан эсе къарыусуз ауаз бла айтыладыла.
Къарачай-малкъар тилде бёлюмню къурамына кирген къысыкъла, айтылыу халларына кёре, эки тюрлю боладыла: 1) кючлю башланнганла эм 2) кючлю бошалгъанла. Къуралгъан заманларында кючлю ауаз бла башланып, кючсюзюрек ауаз бла бошалгъан къысыкълагъа кючлю башланнган къысыкъла дейдиле. Аллай къысыкъла бёлюмню башлагъан этедиле: ма, бу, а-та, а-ла, къа-ма, та-ба. Башланнганларындан эсе бошалгъанларында уллу ауаз бла айтылгъан къысыкълагъа кючлю бошалгъан къысыкъла дейдиле. Аллай къысыкъла бёлюмню бошагъан этедиле: ат, кел, бар, оз, аш, эс.
Къарачай-малкъар тилде сёз бёлюмню чеги хар заманда бирлешген къысыкъланы аралары бла ётеди: ус-таз, ын-на, ай-ран, эс-сиз, тау-лу, эрт-те. Къарачай-малкъар тилде сёзню бёлюмюню чеги, жаланда бирлешген къысыкъла экиден кёп болмай, аланы да биринчилери [й] болгъанда, келишеди. Тенглешдиригиз: бай-ла, ай-ны, чай-къа.
34-чю §. Сёзню бёлюмлеге юлешиуню жорукълары
Башда кёргюзтюлген шартлагъа кёре, къарачай-малкъар тилде сёзню бёлюмлеге юлешиуню быллай жорукълары бардыла:
1) ачыкъланы  араларындагъы  къысыкъ  экинчи  бёлюмге ётеди: э-ки, а-ла, а-та, а-ра, о-ба, о-къу, у-ку;
2) ачыкъланы араларындагъы эки къысыкъдан бири биринчи бёлюмге, экинчиси экинчи бёлюмге тюшедиле: ын-на, ап-па, ам-ма, ат-лы, эт-се, кюл-сюн;
3) ачыкъланы араларындагъы юч къысыкъдан экиси биринчи бёлюмде къалады, ючюнчюсю уа экинчи бёлюмге ётеди: эрт-те, арт-да, айт-ды, къарт-лыкъ, къу-мурс-ха, се-нгирч-ке, си-бирт-ги.
35-чи §. Сёз бёлюмлени таууш къурамларына кёре тюрлюлери
Таууш къурамларына кёре, къарачай-малкъар тилде сёзню бёлюмлери эки тюрлю боладыла.
1) ачыкъ бёлюмле: а-ры, ы-ра-зы, э-рин, и-ли-шан, у-мут, ю-чеу-лен, ё-гюз, о-ракъ; ба-ра-ма, ке-ле-ди, кё-тю-ре-ме. Бу юлгюледе кёрюннгенине кёре, ачыкъ бёлюмле эки тюрлю боладыла: а) эки жаны да ачыкъ бёлюмле – жаланда ачыкъ тауушладан къуралгъан бёлюмле эм б) бир жаны ачыкъ бёлюмле – къысыкъ таууш бла ачыкъ тауушдан къуралгъан бёлюмле;
2) жабыкъ бёлюмле да эки тюрлю боладыла: а) бошалгъан жаны жабыкъ бёлюмле: ал, арт, эл, элт, юст, юч; б) башланнган, бошалгъан жаны да жабыкъ бёлюмле: бар, тёрт, кёл, борч, кюч, къаст, жыл, жырт.
Сёз бёлюмлени тауушларыны санына эм аланы бирлешиулерине кёре тюрлюлери:
1) жаланда ачыкъладан къуралгъан бёлюмле:  а-ры, э-ме-ген, ы-лыт-хын, ё-ге, о-рам;
2) ачыкъ бла къысыкъдан къуралгъан бёлюмле: ал, эл, ур, ыз, ол;
3) ачыкъ бла эки къысыкъдан къуралгъан бёлюмле: айт, элт, арт, юст;
4) къысыкъ бла ачыкъдан къуралгъан бёлюмле: ма, че, ту-ра-ды, ча-на, те-ре-зе;
5) эки жанында къысыкъ, орталарында уа ачыкъ тауушлары болгъан бёлюмле:  бар, кел, бур, кюл, жыр, кир, сор, тёр;
6) къысыкъ, ачыкъ дагъыда эки къысыкъ тауушдан къуралгъан бёлюмле: тёрт, журт, тынч, берч, жорт, къыркъ.
Къарачай-малкъар тилни кесини къуралмагъан сёзлерини бёлюмлери тёртден ары бармайдыла. Бир – юч бёлюмлю сёзле кёп, тёрт бёлюмлюле уа аз жюрютюледиле. Юлгюле:
1) бир бёлюмлю сёзле: а (байлам эм кесекчик), о, э (междометияла);  ал, ёс, ич;  ма, че, бу; элт, айт; бер, жюр, къаш; тёрт, къарс;
2) эки бёлюмлю сёзле: че-лек, ул-лу, у-закъ, ал-ма, кюз-гю, а-на, ё-ге;
3) юч бёлюмлю сёзле: те-ре-зе, ман-да-лакъ, се-нгирч-ке, къу-мурс-ха.
4) тёрт бёлюмлю сёзле: а-бы-зы-ра, го-лынг-къыл-ды, мё-ре-жи-я (йа), ди-бил-ди-рик.
Бу юлгюлеге кёре, къарачай-малкъар тилде сёзлени бёлюмлерини тюрлюлери барысы да бирча эркин жюрютюлмейдиле. Аладан кёп тюбеучюлеге бу юч тюрлюсюн санаргъа боллукъду: А, КъА, КъАКъ. Не ючюн дегенде, ала сёзлени ненча бёлюмлюсюнде да жюрютюледиле. Бёлюмлени барысындан да тёрт тауушлу бёлюм (КъАКъКъ) аз хайырланылады: ол жаланда бир эм юч бёлюмлю сёзледе тюбейди, аллай сёзле кеслери да бек аздыла.
Къуралгъан сёзлени бёлюмлери да бешден кёп болмайдыла: жа-лын-чакъ-сыз-лыкъ, сау-дю-гер-чи-лик, кё-зюл-дю-ре-уюк, къал-ты-ра-уукъ-баш, а-дам-лыкъ-сыз-лыкъ, а-бы-зы-ра-уукъ. Быллай сёзлени бёлюмлери юч тюрлюдюле: КъА, КъАКъ, А. Аланы ючюнчю тюрлюлери (А) бек аз тюбейди.
Сёзлени грамматика формаларында уа бёлюмлени саны онжетиге дери окъуна жетеди: жа-ра-шыу-суз-ла-ры-быз-ны-къы-ла-дан-мы-ды-ла?, тё-нге-ре-тил-ген-ле-ри-биз-ни-ки-ле-ден-ми-ди-ле?, са-уут-суз-лан-ды-рыл-гъан-ла-ры-быз-ны-къы-ла-дан-мы-ды-ла?
Сёзлеге жалгъаула къошулгъанда, аланы бёлюмлери бирде тюрленедиле, бирде уа тюрленмейдиле. Сёзню бёлюмлери, анга къысыкъ бла башланнган жалгъаула къошулгъанда, тюрленмейдиле, ачыкъдан къуралгъан неда ачыкъ бла башланнган жалгъаула къошулгъанда уа, тюрленедиле. Аллай тюрлениу эки тюрлю болады: 1) бир бёлюмню къысыгъы башха бёлюмге къошулады, 2) бёлюм тас болуп (къысхартылып) къалады.

Къарачай-малкъар тилде сёзлени бёлюмлеринде быллай тюрлениуле бардыла:
1) ахырында жангыз къысыгъы болгъан жабыкъ бёлюмге ачыкъдан  къуралгъан бёлюм къошулгъанда, ал бёлюмню къысыгъы анга жалгъанып,  экиси да ачыкъ бёлюмле болуп къаладыла: эл + и > э-ли,  тау + у > та-уу, кюч + ю > кю-чю д.б.;
2) ахырында жангыз къысыгъы болгъан жабыкъ бёлюмге ачыкъ бла башланнган жабыкъ бёлюм къошулгъанда, ал бёлюмню къысыгъы, экинчи  бёлюмге жалгъанып, ол бёлюм ачыкъ болуп къалады: от + ун > о-тун, кел + ин > ке-лин, кёк+ер > кё-гер д.б.;
3) ахырында эки къысыгъы болгъан жабыкъ бёлюмге ачыкъдан  къуралгъан бёлюм къошулгъанда,  ал  бёлюмню къысыгъы анга жалгъанады,    алай бёлюмлени халлары тюрленмейди:  элт + е > эл-те, къоркъ + а > къор-къа д.б.;                                                                             
4) эки жаны да сонорлула болгъан жабыкъ бёлюмге ачыкъ бёлюм, жабыкъ бёлюм къошулса да, бёлюмледен бири къысхарады: о-[йу]н + а > ой-на, са-рын-ау > сар-нау, къы-йын + ал > къый-нал;
5) э-ки, ал-ты, же-ти деген сёзлеге -ау/-еу жалгъау-бёлюм къошулгъанда, бёлюмледен бири къысхарады: э-ки + еу > э-кеу, же-ти + еу > же-теу, ал-ты + ау > ал-тау;
6) ачыкъ бла бошалгъан сёзге ачыкъ бла башланнган сёз къошулуп, къош сёз къуралгъанда да,  бёлюмледен бири къысхарады:  ке-ле + ал > ке-лал, ал-ты-т-а-тар > ал-та-тар д.б.
36-чы §. Сёзню фонетика жаны бла тинтиу
Сёзню фонетика жаны бла тинтиу аны хар тауушуну энчилигин ачыкълауду. Аны тынгылы этер ючюн, фонетика жорукъланы, бегирекда сингармонизмни, ассимиляцияны, диссимиляцияны эм харфланы таууш магъаналарын иги билирге керекди.
Сёзню фонетика жаны бла быллай планнга кёре тинтирге боллукъду:
1.  Бёлюмлери, басымы.
2.  Ачыкъ тауушлары:  басымсызлары,    басымлысы; къаллай харфла бла белгиленнгенлери;  базыкълары-назиклери, эринлилери-эринсизлери, кенглери-тарлары.
3. Къысыкъ тауушлары: зынгырдауукълары-тунакылары (нёгерлилери/нёгерсизлери); къатылары/жумушакълары; тиллилери/эринлилери (хар бирини къауумлары); къаллай харфла бла белгиленнгенлери.
4. Тауушларыны бла харфларыны санлары.
Фонетика жаны бла сёзню эки тюрлю тинтирге болады: айтып эм жазып. Сёз ючюн, жашчыкъла деген сёз былай тинтиледи:
айтып:
жашчыкъла
Былай эшитиледи: [жʼашʼчʼыкъла]. Юч бёлюмю барды: жаш-чыкъ-ла. Басымлы бёлюмю – ючюнчюсю. Басым [а] ачыкъ тауушха тюшеди. Биринчи, экинчи бёлюмлери басымсыздыла. А, ы харфла бла белгиленнген ачыкъ тауушлары басымсыздыла. Биринчи бёлюмде айтхан, эшитген да [жʼ] зынгырдауукъ тауушну бла [шʼ] тунакы тауушну этебиз, экинчи бёлюмде – [чʼ] эм [къ] тунакы тауушланы, ючюнчю бёлюмде уа – [л] сонорлу тауушну.
Тауушланы эм аланы белгилеген харфланы ачыкълайыкъ.
Ачыкъ тауушла
[а] – базыкъ, кенг, эринсиз, басымсыз, а харф бла белгиленнгенди,
[ы] – базыкъ, тар, эринсиз, басымсыз, ы харф бла белгиленнгенди,
[а] – базыкъ, кенг, эринсиз, басымлы, а харф бла белгиленнгенди,
Къысыкъ тауушла
[жʼ] – зынгырдауукъ, нёгерли (нёгери [чʼ]), жумушакъ, жепили, тил аллы, аффрикат, жы харф бла белгиленнгенди, 
[шʼ] – тунакы, нёгерли (нёгери [жʼ]), жумушакъ, жепили, тил аллы, ша харф бла белгиленнгенди,
[чʼ] – тунакы,   нёгерли  (нёгери [жʼ]), жумушакъ, жепили, тил аллы, аффрикат, че харф бла белгиленнгенди,
[къ] – тунакы, нёгерли (нёгери [гъ]), къаты, къысылыучу, тил артлы,    атылыучу, къы харф бла  белгиленнгенди,
[л] – зынгырдауукъ,  нёгерсиз, сонорлу, къаты, тил аллы, къысылыучу, эль харф бла белгиленнгенди.
жазып:
жаш-чыкъ-лá
ж – [жʼ] – зынгырдауукъ, нёгерли (нёгери [чʼ]), жумушакъ, жепили, тил аллы, аффрикат къысыкъ, жы харф бла белгиленнгенди,
а – [а] – базыкъ, кенг, эринсиз, басымсыз ачыкъ, а харф бла белгиленнгенди,
ш – [шʼ] – тунакы, нёгерли (нёгери [жʼ]), жумушакъ, жепили, тил аллы къысыкъ, ша харф бла белгиленнгенди,
ч – [чʼ] – тунакы,   нёгерли  (нёгери [жʼ]), жумушакъ, жепили, тил аллы, аффрикат къысыкъ, че харф бла белгиленнгенди,
ы – [ы] – базыкъ, тар, эринсиз, басымсыз ачыкъ, ы харф бла белгиленнгенди,
къ – [къ] – тунакы, нёгерли (нёгери [гъ]), къаты, къысылыучу, тил артлы,    атылыучу къысыкъ, къы харф бла  белгиленнгенди,
л  –  [л] – зынгырдауукъ,  нёгерсиз, сонорлу, къаты, тил аллы, къысылыучу къысыкъ, эль харф бла белгиленнгенди,
а – [а] – базыкъ, кенг, эринсиз, басымлы ачыкъ, а харф бла белгиленнгенди.

8 таууш, 9 харф
ФОНОЛОГИЯ
37-чи §. Фонологияны эм фонеманы ангылатыу
Фонология (грек сёздю: phone – «таууш» эм logos «сёз, окъуу») тил билимни тилни тауушларыны къуралыуларыны бла сёзде къуллукъларыны энчиликлерин тинтиучю бёлюмюдю. Фонетиканы бла фонологияны бир бирден айыра билирге керекди. Фонетика, башда айтылгъаныча, тилни тауушларыны жаланда акустика-артикуляция энчиликлерин тинтеди. Фонологияда уа аланы магъана айырыу, сёзлени магъаналарын тюрлендириу ышанлары тинтиледиле.
Тил жашар эм кесини къуллугъун толтурур ючюн, аны сёзлери эм морфемалары бир кибик угъай, бир бирден башха тюрлю эшитилирге керекдиле. Фонологияда тауушланы, сёзлени эм аланы формаларын бир бирден эшитилиу жаны бла айырыуларына, алай бла уа аланы лексика эм грамматика магъаналарын бир бирден айырыуларына къаралады.
Тилде къаллай сёзню неда морфеманы кесеги болгъан таууш да, башха таууш бла алышынса, ол сёз неда морфема тюрленнген этеди, башха затны билдиреди. Сёз ючюн, къарачай-малкъар тилде бал, тал, зал, къал, нал, хал, мал, сал, чал, жал деген сёзлени форма, магъана жаны бла да бир бирден башха этген, айыргъан аланы биринчи тауушларыдыла ([б], [т], [з], [къ], [н], [х], [м], [с], [ч], [ж]): аланы бирин башхасы бла алышындырсакъ, бир сёзню орунуна башха сёз тууады.
Алай бла, фонологияны теориясына кёре, бу тауушланы къарачай-малкъар тилде къуллукълары бир бирден башхадыла, аны себепли аланы хар бири энчи фонемады. Къарачай-малкъар тилни кесини бирси къысыкъ фонемалары да (<г>, <гъ>, <д>, <й>, <к>, <л>, <нг>, <п>, <р>, <у>, <ф>) быллай амал бла тохташдырылгъандыла. 
Сёзлени магъаналарын тюрлендирмеген тауушла уа энчи фонемала угъай, бир фонеманы тюрлюлери боладыла. Сёз ючюн, къызбай, къызчыкъ деген сёзлени тамырларындагъы [з], [с] тауушла къыз деген сёзню магъанасын тюрлендирмейдиле, аны себепли ала экиси эки фонема тюйюлдюле, бир фонеманы (<з>) тюрлюлеридиле. Башха болумда уа бу тауушла энчи фонемала боладыла: сор – зор, къыз – къыс, кез – кес, зал – сал.
Сёзлени жалгъауларында да хал алайды. Сёз ючюн, эшикден, бизден деген сёз формалада -ден жалгъау эки тюрлю эшитиледи: /-тен/, /-ден/. Алай болгъанлыкъгъа, аны магъанасы бирди – башлаучу болушну жалгъауу. Бу сёз формалада д харф бла эки тюрлю таууш ([т], [д]) белгиленнгенликге, жалгъауну магъанасы тюрленмейди. Башха болумда уа бу тауушла сёзлени магъаналарын тюрлендиредиле: дау – тау, дери – тери, эди – эти, адам – атам, адыл – атыл, бадыр – батыр. Былайда тауушла сёлешген заманда тюрлю-тюрлю болумлада тюбегенлерин кёребиз. Аны себепли аланы сёзню магъанасын тюрлендириуде къуллукълары бирча болмайдыла.
Тауушну фонема болгъанын бла болмагъанын тохташдырыр ючюн, аны акустика-артикуляция ышанлары барысы да угъай, аланы жаланда магъананы тюрлендириу бла байламлы болгъанлары эсге алынадыла. Аллай ышанлагъа айырыучу ышанла дейдиле. Фонемаланы бир бирден башхалыкъларын бир айырыучу ышан да, кёп айырыучу ышанла да кёргюзтедиле. Сёз ючюн, <з> бла <с> фонемала бир бирден тунакылыкъ / зынгырдауукълукъ жаны бла айырыладыла. <З> бла <к> фонемаланы бир бирден башхалыкъларын а эки тюрлю ышан кёргюзтеди: аланы тунакылыкълары / зынгырдауукълукълары эм къуралгъан жерлери. Тауушланы башха ышанлары уа, сёз ючюн, [з], [с] тауушланы сызгъырыучула, жепилиле, [к] тауушну къысылыучу, атылыучу болгъанлары, фонемаланы угъай, тауушланы бир бирден айырадыла, эсе да магъана бла байламлы тюйюлдюле.
Фонеманы юсюнден башда айтылгъанны эсге алсакъ, фонема тилни таууш системасыны бек гитче, андан ары юлешинмеген, бойсунмагъан, магъана бла жашырын байламлы, сёзлени, морфемаланы тауушларын къурагъан эм аланы бир бирден айыралгъан, тизгинли (сегмент) кесегиди. Алай бла, фонеманы    юч тюрлю    энчилиги барды: 1) магъана бла жашырын байламлылыгъы; 2) сёлешиуню андан ары юлешинмеген тизгинли кесеги болгъаны; 3) фонетика тенглешдириулени бойсунмагъан кесеклери болгъаны.
Фонеманы магъана бла асламысында жашырын байламлы болгъанын быллай юлгюледе кёрюрге боллукъду. Сёз ючюн, атам эм адам деген сёзледе [м] тауушла бир фонемадыла. Биринчи сёзде [м] морфеманы билдирген тауушду, аны себепли ол магъана бла ачыкъ байламлыды. Экинчи сёзде уа [м] таууш морфема тюйюлдю да, аны магъана бла ачыкъ байламлылыгъы жокъду. Болсада фонетика жаны бла алып къарагъанда, ала экиси да бир тауушдула, бир фонемадыла. Бу фонема магъана бла жаланда бир кезиуде (иелик жалгъау болгъанда) ачыкъ байламлыды, асламысында уа аны байламлылыгъы ачыкъ тюйюлдю, жашырынды. Алайды да, таууш магъана бла ачыкъ байламлы болур ючюн, сёлешиу фонетика жаны бла кесеклеге юлешинирге, башхача айтханда, морфема болургъа керекди.
Артикуляция, акустика жаны бла да сёлешиу тауушлагъа юлешинмейди. Не ючюн дегенде, сёлешгенде таууш къураучу органла барысы да бирден ишлейдиле. Сёз ючюн, буз деген сёзню [у] тауушун айтханда, эринлени алгъа созулуп тогъайланыулары [б] таууш бла бирге, бир кезиуде бардырылады. Акустика жаны бла къарагъанда уа, ауаз аууздан бёлюнмей чыгъады. Алай бла, тилни тауушу не физиология, не акустика болум тюйюлдю, лингвистика болумду, аны себепли сёлешиу тауушлагъа артикуляция эм акустика жаны бла угъай, жаланда лингвистика жаны бла юлешинеди. Аллай тауушланы эшитилиулерини бла магъаналарыны бир бирлери бла ачыкъ байламлылыкълары анда-санда эсленеди, ансы кёбюсюнде аланы араларында байламлыкъ жашырын болады.
Морфеманы фонемалагъа юлешгенде, быллай болумгъа таяныргъа керекди: фонема магъана бла ачыкъ байламлы болала эсе, башхача айтханда, ол сёз неда морфема эсе, ол сёз, морфема болмагъан заманда да тилни энчи кесеги болаллыкъды. Аны алайлыгъын быллай юлгюледе кёрюрге боллукъду. Сёз ючюн, баш деген сёзню <а> бла <ш> фонемалары морфемала болуп жюрютюледиле, аны себепли магъана бла ачыкъ байламлыдыла: <а> фонема этимчаны жалгъаууду, <ш> фонема этимни араш айырмасыны жалгъаууду. <Б> фонема уа магъана бла ачыкъ байламлы тюйюлдю. Былайда сёлешиуню сёзлеге юлешиниуюне таяныргъа керекди. Аны жоругъуна кёре, айтымда магъанасы болмагъан «сёз» окъуна керти сёзню къуллугъунда жюрютюледи. Сёа ючюн, Тауда сакъ жауун жауду деген айтымны жауун деген сёзюн жауул деген, магъанасы болмагъан «сёз» бла алышындырсакъ, айтымда ол сёз орунуна хайырланыллыкъды, не ючюн дегенде, айтымны бирси сёзлери андан башхадыла, эм анда сёзню грамматика ышанлары бардыла: жангызлыкъ сандагъы атды, жауады деген сёз аны бла келишеди. Жауул дегеннге, бирси сёзледен башха болгъаны, алагъа ушамагъаны ючюн, сёзгеча къарай эсек, [б] къысыкъгъа да энчи фонемагъача къараргъа керекбиз: ол баш деген сёзню бирси фонемаларындан башхады.
Фонеманы фонетика тенглешдириулени бойсунмагъан кесеклери болгъанын ачыкълар ючюн, [к] – [г], [з] – [с], [ч] – [ш] тауушланы эшик – эшиги, кёз – кё[с]чюк, юч – юшчюк эм гюл – кюл, таз – тас, къач – къаш деген сёзледе тенглешдирип кёрейик. Сёзлени биринчи къауумунда къысыкъланы бир бирден башхалыкълары аланы фонетика жорукълагъа (элизиягъа, ассимиляциягъа, диссимиляциягъа) бойсунуулары бла байламлыды. Башхача айтханда, [к] – [г], [з] – [с], [ч] – [ш] тауушла бу фонетика тенглешдириулени бойсуннган кесеклеридиле, аны себепли аланы хар бири энчи фонема болалмайды, Сёзлени экинчи къауумунда уа бу къысыкъланы бир бирден башхалыкълары фонетика жорукъла бла байламлы тюйюлдюле. Энчи фонемалагъа ала аны ючюн саналадыла.
38-чи §. Фонемаланы къарыулу эм къарыусуз орунлары
Тауушланы сёзню магъанасын тюрлендиралгъанлары бла тюрлендиралмагъанлары аланы сёзде орунлары бла байламлыды. Сёзде тауушланы къарыулу эм къарыусуз орунлары боладыла. Тауушланы къарыулу орунлары деп сёзню магъанасын тюрлендиралгъан орунларына айтадыла. Сёз ючюн, тау – дау, сор – зор, къыз – къыс деген сёзледе [т] бла [д] эм [с] бла [з] тауушла къарыулу орунлададыла, не ючюн дегенде, ала сёзлени магъаналарын тюрлендиредиле. Къызбай, къызчыкъ; эшикден, бизден деген сёз формалада уа [з], [д] тауушла бир сёзде къарыулу (къызбай, бизден), башха сёзле уа къарыусуз (къызчыкъ, эшикден) орунлададыла. Аны себепли ала сёзню магъанасын тюрлендиралмайдыла. Къарыулу орунлада тургъан тауушлагъа къарыулу фонемала, къарыусуз орунлада тургъан тауушлагъа уа къарыусуз фонемала дейдиле. Къарыулу фонемагъа фонеманы баш тюрлюсю, къарыусуз, фонемагъа уа сансыз тюрлюсю деп да айтылады.
Къарачай-малкъар тилде къысыкъ фонемаланы къарыулу орунлары быладыла:
1) сёзню неда ачыкъ тауушну аллы: дау – тау, зайын – сайын, жал – чал, гюл – кюл;
2) эки ачыкъны арасы: чагъыр – чакъыр, адам – атам, къызыл – къысыл;
3) сонорлу тауушланы къатлары: азма – асма, тазла – тасла, тазны – тасны; алды – алты,    саргъыл – саркъыл, юлгю – юлкю, жанжат – жаншат;
4) сёзню ахыры: къыз – къыс, таш – таж, къыш – къыж (эрикл. сёз).
Къысыкъ фонемаланы къарыусуз орунларына была саналадыла:
1) [н] сонорлугъа [л], [м], [б], [к], [къ] къысыкъланы аллары: жанлы /жаллы/, инбаш /имбаш/, къанмаз /къаммаз/, тюнке /тюнгке/, къанкъаз /къангкъаз/;
2) зынгырдауукълагъа тунакыланы къатлары: кёкге /кёкке/, такъгъыч /такъкъыч/, артда /артта/ тузсуз /туссуз/;
3) [ч] тунакъыгъа [н], [л], [с], [д], [ч] къысыкъланы аллары: кючню /кюшню/, ёчлюк /ёшлюк/, кючсюн /кюшсюн/, ючден /юшден/, ёч + чюк /ёшчюк/.
Къарачай-малкъар тилде кенг ачыкъ тауушла, басымлы, басымсыз болсала да, сёзню магъанасын тюрлендираладыла; сёз ючюн: бал – бёл, бала – бёле, жар – жор, жара – жора, жор – жер, жорла – жерле. Аны себепли кенг ачыкъ фонемаланы къарыусуз орунлары жокъду. Тар ачыкъ тауушланы уа аллай орунлары барды, сёз ючюн: басымсыз ачыкъланы – бр, гр, пр, мч, жз къысыкъ бирлешлени аралары: тебире /тебъре/, жыгыра /жыгъра/, чапыракъ /чапъракъ/, тамычы /тамъчы/, тамызыкъ /тамъзыкъ/. Быллай болумлада  ала иги эшитилмейдиле.
39-чу §. Фонемаланы тизгинлери
Бир фонеманы тюрлю-тюрлю тауушла бла белгилениую аны (фонеманы) тизгинин къурайды. Фонеманы тизгинин сёзню тамыры да, жалгъауу да къурайдыла. Сёз ючюн, къызчыкъ /къысчыкъ/, къызла деген сёзледе къыз деген тамыр [з] – [с] тизгинни, эшикден /эшиктен/, сенден /сеннен/, бизден деген сёзледе уа -ден деген жалгъау [д] – [н] – [т] тизгинни къурайдыла.
Фонеманы тизгини деп сёзню бир морфемасында бир фонеманы билдирген тюрлю-тюрлю тауушлагъа айтадыла. Сёз ючюн, [г] – [к] тауушла эшикге, юйге .дегенча сёз формалада <г> фонеманы, [д] – [н] – [т] тауушла уа юйден, менден, ишден дегенча формалада <д> фонеманы тизгинлеридиле. Аллай тауушлагъа аллофонла дейдиле. Юлгюледе кёргюзтюлгенича, хар аллофон энчи болумда тюбейди. Башхача айтханда, тюрлю-тюрлю аллофонла бир болумда тюбемейдиле.
Аллофонланы тюрлюлери сёзню магъанасын тюрлендирмейдиле. Сёз ючюн, ючеу, юшчюк деген сёзледе [ч], [ш] аллофонла юч деген сёзню магъанасын тюрлендирмейдиле. Кенг[н]ен, эшик[т]ен, юйден деген формалада да [н], [т], [д] аллофонла, башлаучу болушну жалгъауун тюрлю-тюрлю формалада эшитдиргенликге (-нен, -тен, -ден), аны магъанасын тюрлендирмейдиле. Алай бла, къарыусуз ачыкъ фонемалагъа къарачай-малкъар тилде <у>, <ы>, <и>, <ю> тар ачыкъ фонемала саналадыла эм ала экишер тауушлары болгъан фонема тизгинлени къурайдыла.
Къарыусуз къысыкъ фонемала уа ючюшер, тёртюшер тауушлары болгъан тизгинлени да къурайдыла: 
жалгъаулада
<гъ> → <къ> /таугъа/ → /къазыкъа/,
<г> → <к> /элге/ → /эшике/,
<д> → <т>  /малда/ → /аулакъта/,
<д> → <н> → <т>  /юйден/ → /сенен/ → /эшиктен/.
тамырда
<з> → <с> /къобуз/ → /къобусчу/, 
<чʼ> → <ш>  /кючен/ → /кюшсюз/,
<н> → <л> → <нг> → <м> /жан/ → /жалы/ → /жанга/ → /жамы/
Тёрт   тауушу болгъан    тизгинни    къарачай-малкъар тилде жаланда <н> фонема къурайды.
Ачыкъ фонемаланы таууш магъаналары аланы кеслери бла бирге келишедиле: <а> фонеманы орунуна [а] таууш, <о> фонеманы орунуна [о] таууш, <э> фонеманы орунуна [э] таууш, <ё> фонеманы орунуна [ё] таууш эшитиледиле. Башхача айтханда, кенг ачыкъла, басымсыз болгъанлыкъгъа, толу, кесгин эшитиледиле. Аны себепли къарачай-малкъар тилде аланы тизгинлери болмайдыла. Тар ачыкъла уа, башда эсгертилгенича, бр, пр, тр, мч, мз дегенча, экинчи къысыкълары [р], [з], [ч] болгъан къысыкъ бирлешлени араларында, иги эшитилмейдиле. Аны себепли фонеманы тизгинин къурайдыла. Сёз ючюн: <ы> → <ъ> /чапыр/ → /чапъракъ/, <и> → <ь> /темир/ → /темьреу/, <у> → <ъ> /томур/ → /томъроу/, <и> → <ь> /эмиз/ → /эмьзик/, <ю> → <ь> /кёптюр/ → /кёптьреуюз/.
КЪАРАЧАЙ-МАЛКЪАР ТИЛДЕ ФОНЕМАЛАНЫ 
САНЛАРЫНЫ ЮСЮНДЕН
40-чы §. Фонеманы ангылауну юсюнден оюмла
Къарачай-малкъар тилде фонемаланы санларывы юсюнден алимлени оюмлары бирге келишмейдиле. Ол аланы «фонеманы» ангылауда тил билимде жюрютюлген оюмланы къайсысына таяннганлары бла байламлыды. Аны себепли, тилде фонемаланы санларыны юсюнден айтырдан алгъа, тил билимде «фонемагъа» къаллай тюрлю кёз къарамла болгъанларын белгили этерге керекди.
«Фонеманы» ангылауда орус лингвистикада эки тюрлю оюм барды: москвачы лингвистлени оюмлары эм ленинградчы лингвистлени оюмлары. Москвачы лингвистле фонемагъа морфеманы кесегинеча къарайдыла, бир морфеманы фонетика тюрлюлерин къурагъан тауушланы къауумун биргелей бир фонемагъа санайдыла. Сёз ючюн, в[а]дá, в[ó]ды, в[ъ]д[а]вóз деген сёзледе [а], [о], [ъ] тауушла <о> фонеманы къурайдыла. Анга кёре, къарачай-малкъар тилде ат[т]ан, мы[н]ан, былай[д]ан деген формаланы [т], [н], [д] тауушлары бир фонемадыла – <д>. Бу оюмгъа кёре, бир таууш башха-башха фонемаланы тюрлюлери болургъа тюшеди: шапка – шапок ([п] таууш <п> фонеманы тюрлюсюдю), ю[п]ка ([п] таууш <б> фонеманы тюрлюсюдю). Москвачы лингвистлени оюмларына кёре, бирге ушамагъан эки таууш, фонемала болур ючюн, сёзде бир кибик болумда жюрютюлюрге керекдиле. Сёз ючюн, бар – бур, аз – ас, гён – кёл – кюл деген сёзлени [а] – [у], [з] – [с], [гʼ] – [кʼ] тауушлары аллай болумлададыла: [а] бла [у] ачыкъла къаты къысыкъланы араларындадыла, [з] бла [с] къысыкъла базыкъ ачыкъланы къатларындадыла, [гʼ] бла [кʼ] къысыкъла уа назик ачыкъланы къатларындадыла. Аны себепли бу тауушла фонемаладыла.
Бар – бел, ал – ёл деген сёзлени [б] бла [бʼ], [а] бла [ё] тауушларына уа фонемаладыла дерге жарарыкъ тюйюлдю: [б] таууш базыкъ ачыкъны, [бʼ] таууш а назик ачыкъны, [а] таууш къаты къысыкъны, [ё] таууш а жумушакъ къысыкъны къатларындадыла.
Москвачы лингвистле орус тилде был – бил деген сёзледе [ы] бла [и] ачыкъ тауушланы эки угъай, бир фонемагъа аны ючюн санайдыла: [ы] таууш эки къаты къысыкъны арасындады, [и] таууш а жумушакъ [бʼ] таууш бла къаты [л] тауушну араларындады.
Фонема болур ючюн, таууш тилни кеси сёзлеринде тюберге эм аланы магъаналарын тюрлендирирге неда ол тауушу болгъан сёз тилде эркин жюрютюлюрге, хар кимге да белгили болургъа керекди. Сёз ючюн, орус тилде кувалда, кювет, маркёр – линкор, Гянжа – галоп, Хярма – хурма деген сёзледе [к] – [кʼ], [г] – [гʼ], [х] – [хʼ] къысыкъла фонемала болмагъанларын москвачы лингвистле кювет, маркёр, Гянжа, Хярма деген сёзле орус тилни кеси сёзлери болмагъанлары эм аланы таууш къурамлары бирге хазна келишмегенлери бла ангылатадыла.
Ленинградчы лингвистлени ангылатыуларына кёре уа, в[а]дá, в[ó]ды, в[ъ]д[а]вóз деген сёзледе [а], [о], [ъ] тауушла бир фонеманы (<о>) къурайдыла, бир фонеманы къурагъан тауушла ол фонеманы тюрлюлеридиле (оттенокларыдыла). Ала кеслери дабаш магъананы тутханлагъа эм баш магъананы тутмагъанлагъа юлешинедиле. Бу лингвистле орус тилде [гʼ], [кʼ], [хʼ] жумушакъ къысыкъ тауушланы фонемалагъа санайдыла. [Ы] бла [и] ачыкълагъа да ала фонемаладыла дейдиле.
Ленинградчы лингвистле жанлы болуп, къарачай-малкъар тилни тинтиучюлени да бир-бирлери бу тилде жумушакъ къысыкъла (сёз ючюн, гяхиник, Кямал, Кямил, Гяусар, кямар деген сёзледе [гʼ], [кʼ]) бардыла дейдиле. Болсада быллай сёзледе жумушакъ къысыкъланы фонемалагъа санаргъа жарамайды. Не ючюн дегенде, биринчиден, ала къарачай-малкъар тилни кеси сёзлери тюйюлдюле. Экинчиден а, ала фонеманы баш излемине келишмейдиле: аланы магъана айырыу къуллукълары жокъду. Ц. диалектде ала къаты [г], [к] тауушла бла жюрютюлгенликге (гахиник, камар, Камил, Гаусар / Кау-сар), сёзлени магъаналары тюрленмейдиле. Аття, гирях, жилян дегенча сёзледе да [тʼ], [рʼ], [лʼ] къысыкъла фонемала тюйюлдюле: ала атта, гырах, жылан деп да жюрютюлгенликге, магъаналары тюрленмейдиле. Аны себели къарачай-малкъар тилде [гʼ], [кʼ], [лʼ], [тʼ] жумушакъ къысыкъла фонемаладыла деген оюм терсди. Фонеманы ангылауда биз москвачы лингвистле жан-лыбыз, аны себепли бу дерсликде къарачай-малкъар тилни фонемаларын ангылатыуда аланы оюмлары бардырылады.
41-чи §. Къарачай-малкъар тилде къысыкъ фонемала
Бир-бир алимлени оюмларына кёре, башха тилледен: сёзле бла бирге аланы тауушлары да алынадыла да, ала ол тилде фонемаланы санларына къошуладыла. Сёз ючюн, къарачай-малкъар тилде [в], [ц], [шʼ], [ж], [ф] фонемаланы Алийланы У.Д., Будайланы А.Ж. аллайлагъа санайдыла. Болсада ол оюмгъа тюздю дерге жарарыкъ тюйюлдю. Не ючюн дегенде, башда айтылгъаныча, биринчиден, фонемагъа саналыр ючюн, таууш ана тиднж кеси сёзлеринде тюберге неда ол тауушу болгъан сёзню адамла барысы да халатсыз жюрютюрге керекдиле, экинчиден а, аны магъана айырыу къуллугъу болургъа керекди. [В], [ц], [шʼ], [ж] къысыкъла ол излемлени жалчытмайдыла: 1) къарачай-малкъар тилни кеси сёзлеринде тюбемейдиле; 2) орус тилни иги билмеген къарачайлыла бла малкъарлыла, вагон, цемент, щётка, журнал деген сёзлени багон, семент / чемент, шотка, жʼурнал деп жюрютгенликге, аланы магъаналары тюрленмейдиле.
Таууш сёз бла бирге башха тилге ётюп, аны фонемаларыны санына къошулур ючюн, быллай болумла керек. боладыла:
1) ол тауушу болгъан сёзлени эки тилни да (сёз ючюн, къарачай-малкъар эм орус тиллени) бирча иги билгенле угъай, жаланда бир тилни (кеси тилин) билгенле да, магъаналарын ангылап, тап, тюз, чалдырмай айта билирге. Сёз ючюн, вагон, цемент, щётка, журнал деп (багон, семент / чемент, шотка, жʼурнал деп угъай!);
2) ол тауушу болгъан сёз алыннган тилде ол тауушну орунуна жюрютюлген таууш эм андан башха, энчи магъаналары болгъан сёзле болургъа керекдиле. Сёз ючюн, багон, семент / чемент, шотка, жʼурнал деген сёзле. Къарачай-малкъар тилде [в], [ц], [шʼ], [ж] тауушла бу излемлени жалчытмайдыла.
Къарачай-малкъар тилде [ф] тауушну юсюнден энчи айтыргъа керекди. Не ючюн дегенде, ол, таууш къуллукъну толтуруу бла чекленип къалмай, фонема къуллукъну да толтурады. Анга быллай шартла шагъатлыкъ этедиле:
1) ол къарачай-малкъар тилде эрттеден жюрютюлген, арап эм башха тилледен алыннган сёзледе тюбейди, сёз ючюн: фатар, факъыр, дефтер, сыфат, ыфчыкъ, къулд ыфсыл, кюф, ылыкыф д.б. Быллай сёзлени окъуулары-билимлери болмагъан адамла окъуна [ф] тауушларын [п] таууш бла алышындырмай жюрютедиле;
2) къарачай-малкъар тилни ц. диалектини кеси сёзлеринде [ф] тауушу болгъанлары бардыла, сёз ючюн: фулму (букъу), кифе (чага), шерф (кёнделен), фотку (агъач къышхыр / умур),  федугу (дугъуманы бир    тюрлюсю) д.б.;
3) бир-бир арап  сёзлени [ф] тауушларын, къарачай-малкъар тилде кёп заманны аны орунуна жюрютюлюп тургъан [п], [б] тауушла бла алышындыргъанда, аланы магъаналары тюрленнген этеди;   сёз ючюн:   кеф – кеп, фатар – батар,  къылыф – къылып, файда – байда, саф – сап.
Алай бла, къарачай-малкъар тилде къысыкъ фонемала къысыкъ тауушладан эсе аздыла: <б>, <п>, <д>,  <т>, <г>, <к>, <гъ>,  <къ>, <з>, <с>, <ж>, <ч>, <ш>, <й>, <у>, <р>, <л>, <м>, <н>, <нг>, <х>. Башхача айтханда, орус тилден эм аны юсю бла башха тилледен алыннган сёзледе тюбеген [в], [ц], [шʼ], [ж] эм арап, къабарты-черкес тилледен алыннган сёзледе тюбеген [хʼ], [h] тауушла магъана айырыу къуллукъну толтурмайдыла: фонемала тюйюлдюле.
42-чи §. Къарачай-малкъар тилде ачыкъ фонемала
Къарачай-малкъар тилде ачыкъ фонемаланы санларыны юсюнден да бирча оюм жокъду. Алимлени бирлери бу тилде ачыкъ тауушла ненча эселе да, ачыкъ фонемала да анчадыла дейдиле. Башхалары уа, тёртден сора, ачыкъ фонема жокъду деген оюмну айтадыла.
Ачыкъ тауушлача, ачыкъ фонемала да сегиздиле дегенле, ачыкъ тауушланы магъана айырыу къуллукъларына таянадыла; сёз ючюн, быллай сёзлеге: бол – бёл, бар – бер, ур – юр, тылы – тили.
Къарачай-малкъар тилде ачыкъ фонемала тёртдюле деген оюм жанлыла уа тюрк тилледе ачыкъ фонемаланы санлары сингармонизмни жоругъу бла байламлыды, ол а жаланда ачыкъланы неда къысыкъланы угъай, битеу сёзню энчилигиди дейдиле. Ол оюмгъа кёре, басымча, интонацияча, сингармонизм да фонетиканы тизгинсиз кесеклеринденди. Бир сёзню ачыкълары барысы да базыкъла, башха сёзню ачыкълары уа барысы да назикле болгъанлары сингармонизмни жоругъу бла байламлыды. Сёзню магъанасын тюрлендирир ючюн, аны тауушлары бир тюрлю шартха да бойсунмазгъа, бир кибик болумда болургъа керекдиле. Аны себепли башда кёргюзтюлгенича сёзлени базыкъ / назик ачыкълары ([о] – [ё], [а] – [е], [у] – [ю], [ы] – [и]) экишер фонема тюйюлдюле, бир фонеманы эки тюрлюсюдюле: базыкъ эм назик. Алай бла, къарачай-малкъар тилде тёрт ачыкъ фонема барды. Бу оюм да москвачы лингвистлени оюмларына келишеди.
43-чю §. Къарачай-малкъар тилде дифтонгланы юслеринден
Дифтонг (грек сёздю, «эки ачыкълы» деген магъананы билдиреди) эки ачыкъ тауушну, бирлешип, бир бёлюм къурап жюрюулериди. Сёз ючюн, француз тилде oi, ингилиз тилде ai Дифтонгну къурагъан ачыкъла бир фонема болургъа эм сёзню бёлюмюн къурауда бирча къуллукъну тамамларгъа керекдиле. Аллай къош ачыкълагъа керти дифтонгла дейдиле. Къарачай-малкъар тилде керти дифтонгла жокъдула, ачыкъ таууш бла [й] неда [у] жарты ачыкъ бирлешип къуралгъан дифтонгла бардыла. Алагъа ётюрюк дифтонгла дейдиле. Ётюрюк деп ала бир тауушну угъай, эки тауушну къурагъанлары, бирге угъай, бёлюнюп эшитилгенлери ючюн айтылады. Ётюрюк дифтонгла эки тюрлю боладыла: 1) чёгюучю дифтонгла эм 2) кётюрюлюучю дифтонгла. [Й] неда [у] таууш бёлюм къураучу ачыкъны ызындан келселе, чёгюучю дифтонг, аллай ачыкъны аллында келселе уа, кётюрюлюучю дифтонг къураладыла.
Чёгюучю дифтонгла онтёртдюле: ай (бай, айлыкъ, къайгъы, къолай д.б.), ей (селей, кёбей, кючей д.б.), ый (сыйлы, жийны, къыйма, гылхый д.б.) ий (ийле, парий, ийман д.б.), уй (къуй, буйрукъ, къуймакъ д.б), юй (чюй, тюй, юйрен, юйлен д.б.); ой (оймакъ, той, ойна д.б.), ау (аула, къырау, таулу д.б.), оу (бузоу, оноу, улоу, оулукъ д.б.), еу (экеу, ючеу, биреу, битеу д.б.), ыу (къарыу, айтыу, азыу д.б.), иу (келиу, эниу, элтиу д.б.), уу (уула, суу, туруу д.б.), юу (кёрюу, ёсюу, ётюу д.б.). Чёгюучю дифтонгланы ачыкъладан жаланда [ё] къурамайды.
Кётюрюлюучю дифтонгла чёгюучю дифтонгладан эсе аздыла, онбирдиле: йы (дайым, айып, къыйыр д.б.), йи (сейир, кийим д.б.), йа (та[йа]къ, бо[йа] д.б.), йе (сю[йе]к, кю[йе] д.б.), йо (шу[йо]х), йу (о[йу]н, къо[йу]н д.б.), йю (юйю, тюйюш д.б.), уа (хууан, къауал, жууап д.б.), уе (хууери), уу (бауу, жауун д.б.,) ую (келиую, бериую д.б.). Бу дифтонгла сёзню ал бёлюмюнде тюбемейдиле, кеслерини да бир-бирлери (сёз ючюн, йо, уё) жаланда бирер сёзде жюрютюледиле. Алай бла, къарачай-малкъар тилде энчи фонемаладыла дерча керти дифтонгла жокъдула.
44-чю §. Фонематика транскрипция
Фонетикада, фонетика транскрипциядан сора да, фонематика транскрипция хайырланылады. Фонетика транскрипцияда сёзлени тауушлары белгилене эселе, фонематика транскрипцияда аланы фонемалары белгиленедиле. Аны себепли сёзлени неда текстни транскрипция этгенде, фонетика жорукълагъа бойсуннган ачыкъла, къысыкъла да тюрленмей жазыладыла. Тюрк тилледе къысыкъланы жумушакълыкълары эм созулуп айтылыулары сёзлени магъаналарын тюрлендирмегенлери себепли, фонематика транскрипцияда ол болумла, фонетика транскрипциядача, энчи белгиле бла кёргюзтюлмейдиле.
Фонематика транскршщия этилген сёз неда текст къыйыкъ неда мюйюш скобкалагъа алынады.
Сёзлени тюз жазылыуларына фонетика транскрипциядан эсе фонематика транскрипция иги кесек жууукъду. Тенглешдирип кёрейик.
Текстни тюз жазылыуу
Терек, сабырлыгъынгы, 
Кёклюгюнгю бер манга. 
Къая, мамырлыгъынгы, 
Беклигинги бер манга.
(Къулийланы Къ.) 
Текстни фонетика транскрипциясы
(тʼэрʼэкʼ /сабырлыгъынгы/ 
кʼёкʼлʼюгʼюнгʼю бʼэрʼ мангá// 
къáйа / мамырлыгъынгы/ 
бʼэкʼлʼигʼингʼи бʼэрʼ мангá //]
Текстни фонематика транскрипциясы
[тэрэк / сабырлыгъынгы/ 
кёклюгюнгю бэр мангá// 
къáйа / мамырлыгъынгы/ 
бэклигинги бэр мангá//]
ОРФОЭПИЯ
45-чи §. Орфоэпияны ангылатыу
Орфоэпия (грек тилде orthos – «тюз» эм epos – «сёлешиу» деген магъананы билдиреди) деп литература тилде сёлешиуню мардаларына эм тил билимни ол мардаланы тинтиучю бёлюмюне айтадыла.
Къарачай-малкъар литература тилни сёлешиу энчиликлери жыйрманчы ёмюрню 60-чы жылларында къарачайлыланы, басханчыланы эм чегемлилени сёлешиу тиллерини мурдорунда къуралгъанды. Болсада алыкъа литература тилде сёлешиуню мардалары тохташдырылмагъандыла, жорукълары жарашдырылмагъандыла. Аны себепли къуру школчуланы, студентлени угъай, радио, телевидение бериулени бардыргъанланы, артистлени, жазыучуланы, журналистлени эм башхаланы сёлешиулеринде окъуна халатла кёп тюбейдиле. Аланы бирлери диалектлени, башхалары уа орус тилни себеп болуулары бла байламлыдыла. Сёз ючюн, къарачай-малкъар тилни ц. диалектинде [ж] таууш къаты айтылады; литература тилде [к], [къ] тауушланы орунларына тунакыланы къатларында [х] таууш айтылады; [к], [г] къысыкъланы къатларында [ё], [ю] тауушла [о], [у] тауушлагъа жууукъ айтыладыла. Аны себепли ц. диалектде сюлешиучюле /жʼол/, /жʼаш/, /жʼети/, акъсакъ, эски, /юскюр/, /букътур/, /кескин/; кюн, кёз, кёгюрчюн, гюл дегенча сёзлени жол, жаш, жети; /ахсакъ/, /эсхи/, /юсхюр/, /бухтур/, /кесхин/; /кýн/, /кóз,/, /кóгýрцюн/, /гýл/ деп жюрютедиле.
Орус тилни бла къарачай-малкъар тилни фонетика энчиликлерини бирге келишмеулери орус тилден эм аны юсю бла башха тилледен алынып жюрютюлген сёзлени тюз айтыуда чырмау болады. Анга юлгюле келтирейик:
1) [з], [ж] зынгырдауукъла    сёзню ахырында къарачай-малкъар тилде тюрленмей айтыладыла, орус тилде уа тунакыланнган этедиле. Аны себепли бир-бир къарачайлыла бла малкъарлыла указ, заказ, этаж, гараж дегенча сёзлени тюрлендирмей айтадыла;
2) [ж]  таууш  орус  тилде  къаты,  къарачай-малкъар литература тилде уа жумушакъ айтылады. Жом, жетон, журнал дегенча сёзлени къарачай-малкъар тилде асламысында /жʼом/, /жʼетон/, /жʼурнал/ деп жюрютюлюулери аны бла байламлыды;
3) къарачай-малкъар  тилде  сёз  неда аны бёлюмю саулай «къаты» неда «жумушакъ» айтылгъанлары себепли, мел, атлет, историк, билет дегенча сёзлени бу тилде кёпле /мелʼ/, /атлетʼ/, /историкʼ/; /билетʼ/ деп жюрютедиле.
Къарачай-малкъар литература тилни эки тюрлюсю (къарачай тюрлюсю эм малкъар тюрлюсю) болгъаны себепли, аланы араларында талай орфоэпия энчилик барды. Ала тауушланы алышыныулары, сингармонизм бир-бир сёзлени къысхартылып жюрютюлюулери бла байламлыдыла. Юлгюле:
1) тауушланы алышыныулары: у – ю: дуру – дю-рю, курт – кюрт, кукурт – кюкюрт; у – ы: шулпу – шылпы, мудах – мыдах, губу – гыбы; и – ю: жити – жютю, киеу – кюеу, мирзеу – мюрзеу; е – ё: кезбау – кёзбау,  кесеу – кёсеу, чертлеуюк – чёртлеуюк; т – д: тамата – тамада, шинтик – шиндик;     гъ – къ: чалгъы – чалкъы, окъуна – огъуна; к – г: кукук – гугук, косук - госук, картоф/картош – гардош; х – к: мырхык – мыркык, тырхык – тыркык; х – къ: къоншу – хоншу,  къарс - харс; б – м: биз – миз, мажар – бажар, быхчы – мыхчы; о – а: томуроу – томурау, къонгуроу – къонгурау;
2) сингармонизмни жоругъуну тилни къарачай тюрлюсюнде малкъар   тюрлюсюнден эсе иги сакъланыуу: жиля – жыла, бишлакъ – бышлакъ,    хычин – хычын, билалмайды – билелмейди, къоргъашин – къоргъашын;
3) тилни къарачай тюрлюсюнде бир талай сёзню къысха формаларыны    жюрютюлюулери: ирик – ирк, бюйрек – бюрек, жюйрюк – жюрюк, кюйрюч – кюрюч, тюйюлдю – тюлдю.
46-чы §. Къарачай-малкъар орфоэпияны баш жорукълары
1. Къарачай-малкъар тилде басымсыз ачыкъла да, басымлылача, тюрленмей эшитиледиле: оразá, биреулен, былайчыкъдá, жилямýкъ д.б.
Эсгертиу: пр, тр, др, бр, кър, хр, мж, мч, мз къысыкъланы араларындагъы басымсыз ачыкъла кесгин эшитилмейдиле: топуракъ /топъракъ/, тебире /тебъре/, седирет /седьрет/, татыран /татъран/, къамичи /къамьчи/, къамыжакъ /къамъжакъ/, эмизик /эмьзик/ д.б.
2. Эки ачыкъ бирге келселе, аладан бири эшитиледи: а) бирчала болсала, - биринчи ачыкълары: тапсаашар /тапсашар/, къарааякъ /къараякъ/;   бирчала  болмасала уа, - экинчи ачыкълары: экиайлыкъ /экайлыкъ/, ёреаякъ /ёраякъ/ д. б.
3. Орус тилни юсю бла келген сёзлени ачыкълары, къысыкълары да орус тилдеча жюрютюледиле: команда /каманда/, жираф /жыраф/, шланг /шланк/, клуб /клуп/, гараж /гараш/, приказ /прикас/, парад /парат/ д.б.
4. Ахырларында [б], [в], [г], [д]  къысыкълары болгъан алынмалагъа къарачай-малкъар тилни орунлаучу, башлаучу болушларыны жалгъаулары къошулгъанда, бд, вд, гд, дд зынгырдауукъ къысыкъ бирлешле тунакы эшитиледиле (айтыладыла): клубда /клупта/, клубдан /клуптан/, архивде /архифте/, архивден /архифтен/, округда /окрукта/, округдан /окруктан/, складда /склатта/, складдан /склаттан/.
5. -шиу, -сиу, -тиу дегенча [и] ачыгъы болгъан бёлюмледе эм -иу жалгъауда [и] ачыкъны орунуна [ю] таууш айтылады: кишиу /кишюу/, кисиу /кисюу/, итиу /итюу/, келиу /келюу/, бериу /берюу/ д.б.
6. -рыу, -йыу, -сыу дегенча [ы] ачыгъы болгъан бёлюмледе эм -ыу жалгъауда [ы] ачыкъны орунуна [у] таууш айтылады:  къарыу /къаруу/,  айыу /айуу/, асыу /асуу/, алыу /алуу/, жабыу /жабуу/ д.б.
7. Нёгерли тунакы къысыкъны къатындагъы нёгерли зынгырдауукъ тунакы эшитиледи: кетген /кеткен/, азчыкъ /асчыкъ/, кёчген /кёчкен/ д.б.
8. [К], [къ] къысыкъланы алларында [н] къысыкъны орунуна [нг] эшитиледи:  жинк /жингк/, жанкъоз /жангкъоз/ д.б.
9. Эки сонорлу къысыкъ бирге келселе, экиси да экинчилерича эм созулуп эшитиледиле: жанлы /жалы/, къанмайды /къамайды/, тоннга /тонга/ д.б.
10. Къарачай-малкъар сёзлени ахыр [з], [ж] къысыкълары тюрленмей айтыладыла: къыз, кёз, адеж, чогъож.
11. [Ч] къысыкъны орунуна [ч], [жʼ], [н], [т], [л], [с] къысыкъланы  алларында [ш] таууш айтылады: кюч + чюк /кюшчюк/, кючню /кюшню/, ючню /юшню/, кюч[т]ен /кюштен/, ачлыкъ /ашлыкъ/, кючсюз /кюшсюз/, ючжыллыкъ /юшыллыкъ/.
12. Къысыкъланы жумушакъ неда къаты эшитилиулери (айтылыулары) аланы къатларындагъы ачыкълагъа бойсунадыла: назик ачыкълы бёлюмню къысыгъы (къысыкълары) жумушакъ, базыкъ ачыкълы бёлюмню къысыгъы (къысыкълары) къаты эшитиледиле (айтыладыла); сёз ючюн: адамла, кертмеле.
[Ж], [дж], [ч] къысыкъла уа къаллай ачыкъланы къатларында да жумушакъ эшитиледиле (айтыладыла): жʼол/джʼол, жʼаз/джʼаз, жʼулдуз/джʼулдуз, жʼау/джʼау, жʼез/джʼез, жʼюрек/джʼюрек, жʼёге/джʼёге, жʼибек/джʼибек, ачʼыкъ, эгечʼ, чʼурукъ, чʼёк.
13. [Н], [м], [нг] сонорлу къысыкъ тауушланы ызларындан келген -дан/-ден жалгъауну [д] тауушуну орунуна [н] таууш эшитиледи (айтылады); мындан /мыннан/ > /мынан/, сомдан /сомнан/, тангдан /тангнан/, кенгден /кенгнен/, жюнден /жюннен/ > /жюнен/ д.б.
14. Атланы бла кесимлеучю алмашны иели формаларында [м], [нг]  къысыкъла иеликчи, тамамлаучу болушлада созулуп эшитиледиле    (айтыладыла): атамы /атамы/, атангы /атангы/, кесими /кесими/, кесинги /кесинги/ д.б.
15. Сёзню тамырында [нг] таууш созулуп эшитиледи (айтылады);   къанга /къанга/, женгил /женгил/, тюнгюл /тюнгюл/.
16. [Б] къысыкъны аллындагъы [н]-ни орунуна [м] таууш эшитиледи (айтылады): къанбуз /къамбуз/, Жанболат /Жамболат/, кюн бузулду /кюм бузулду/ д.б.
17. Харфладан къуралгъан къысхартылгъан сёзле харфланы    алфавитде  атларына кёре окъуладыла: Къыэмэр (КъМР), энэсо (НСО),    абэша    (АБШ),    цээсу (ЦСУ) д.б.
18. Хапарчы жалгъаула къысхартылмай неда тюшюп къалмай, толу айтыладыла: алады, ала эди, олду, алгъай эди, бередиле, кёрмейдиле, айтылады, барсын д.б.
19. Сёз тутушланы сёзлери бирге къошулмай айтыладыла: къара ат, къысха айт, иги иш (къарат, къысхайт, игиш угъай!) д. б.
20. А (уа) байламны аллындагъы сёз ачыкъ тауушха бошалса, ала къысхартылмай айтыладыла:  сени уа /сениуа/, Унухну уа /Унухнууа/, аны уа /аныуа/ (/сена/, Унухна/, /ана/ угъай!).
21. [Жʼ] тауушу болгъан сёзде [ш] таууш бар эсе, аны базыкъ ачыкъны къатында жумушакъ айтыргъа жарамайды: /жʼашла/, /жʼашыр/, /жʼабыш/      (/жʼашʼла/, /жʼашʼыр/, /жʼабышʼ/ угъай!).
22. Эки сёзню арасында [з] бла [жʼ] тауушланы орунларына созулгъан [жʼ] эшитиледи (айтылады):  кёз жʼаш /кёжʼаш/, тюз жʼол /тюжʼол/ д.б.
23. Эки сёзню арасында [ч] бла [ш], [ч] бла [жʼ], [з] бла [ш], [с] бла [ш], [с] бла [жʼ] тауушланы орунларына созулгъан къаты [ш] неда жумушакъ [шʼ] таууш эшитиледи (айтылады): юч шай /юшʼай/, ач жыл /ашыл/, эс жый    /эшʼый/, къаз шорпа /къашорпа/,  тас шинель /ташʼинель/ д. б.

II.   ГРАФИКА ЭМ ОРФОГРАФИЯ
ГРАФИКА
1-чи §. Графиканы ангылатыу
Графика (грек тилде «жазама» дегенни билдиреди) тил билимни жазмада хайырланылыучу белгилени юсюнден бёлюмюдю. Жазмада уа харфла, басымны белгиси, дефис, тыйгъыч белгиле, скобкала, кавычкала, апостроф д.б. белгиле хайырланыладыла.
Къарачай-малкъар жазманы мурдору таууш жорукъгъа таянады. Башхача айтханда, хар тауушну эм таууш бирлешни кёргюзтюр ючюн, энчи графика белгиле, харфла хайырланыладыла. Къарачай-малкъар жазмада хайырланылгъан харфла эм башха белгиле барысы да бирге къарачай-малкъар графиканы системасын къурайдыла. Ол система бла байламлы хар харф энчи тауушну неда тауушланы билдиреди.
Харфла уллула эм гитчеле, басмагъа урулгъанла эм. къол бла жазылгъанла боладыла, кеслери да тюрлю-тюрлю форма бла жазыладыла.
2-чи §. Таууш эм харф. Харфланы таууш магъаналары
Таууш айтылгъан, эшитилген этеди, харф а кёрюнеди, жазылады, окъулады. Тауушла тилде сёзлени бир бир-ден айырыр ючюн керек боладыла. Сёз ючюн, кёл эм кел, бал эм тал деген сёзлени бир бирден [ё] эм [э], [б] эм [т] тауушла айырадыла. Жазыуда уа бу сёзлени бир бирден тауушла угъай, ё эм е, б эм т харфла айырадыла.
Къарачай-малкъар тилни харфларыны баш къуллукълары тилни тауушларын белгилеудю. Харфланы къаллай таууш магъаналары болгъанларын эм тюрлю-тюрлю фонетика болумлада ала къалай окъулгъанларын графика тохташдырады.
Къарачай-малкъар тилни харфлары тауушланы билдиредиле, аны себепли къарачай-малкъар жазма фонетика жазмады. Бу тилде къаллай болумда да жаланда бир тауушну тюрлю-тюрлю болумлада уа эки, юч, тёрт тауушну да билдирген харфла бардыла. Сёз ючюн, щ, й харфла жаланда [шʼ], [й] тауушланы билдиредиле. З харф эки тауушну ([з] бла [с]) билдиреди: туз, тузлу, тузчукъ /тусчукъ/. Д харф юч тауушну билдиреди: бизден, менден /менен/, эшикден /эшиктен/. Тёрт тауушну билдирген харф да барды – н: келген, келгенме /келгеме/, келгенле /келгеле/, келгеннге /келгенге/. Харф бирлешлени бир-бирлери бир тауушну билдиредиле: кёз жаш – зж харф бирлеш [жʼ] тауушну, ач жыл – чж харф бирлеш [шʼ] тауушну билдиредиле: /кёжʼаш/, /ашʼыл/.
Харф бирден кёп тауушну билдире эсе, аны баш таууш магъанасы эм сансыз таууш магъанасы (неда магъаналары) боладыла. Сёз ючюн, башда кёргюзтюлген юлгюледе д харфны баш таууш магъанасы бизден деген сёз формадады, сансыз таууш магъаналары уа менден /менен/, эшикден /эшиктен/ деген формалададыла. Башхача айтханда, д харфны баш магъанасы [д], сансыз магъаналары уа [н] бла [т] тауушладыла.
Ъ, ь харфланы таууш магъаналары жокъду. Къарачай-малкъар тилде я, ё, ю, е харфла эки магъанада жюрютюледиле: 1) ачыкъланы ызларындан келселе, экишер тауушну (къысыкъ бла ачыкъны) билдиредиле: я – [йа], ё – [йо], ю – [йу], е – [йэ]; къысыкъланы къатларында уа ё, ю харфла [ё], [ю], е харф [э] ачыкъ тауушланы, къысыкъдан сора келген я харф а [а] ачыкъ тауушну билдиредиле. Юлгюле: къоян /къойан/, тоябыз /тойабыз/, шуёх /шуйох/, оюн /ойун/, союм /сойум/, сюек /сюйэк/, кюеди /кюйэди/, /кёл/, /ёгюз/, /юлюш/, беш /бэш/, эмен /эмэн/, кямар /кʼамар/, билямукъ /билʼамукъ/.
У харф [у] ачыкъ тауушну да, сонорлу къысха [у] къысыкъ тауушну да билдиреди; сёз ючюн: та/у/, та!у/укъ, /у/лл/у/, т/у/л/у/къ.
Ж харф бла къарачай-малкъар сёзледе жумушакъ [жʼ] таууш да, орус сёзледе къаты [ж] таууш да белгиленедиле; сёз ючюн: /жʼаш, /жʼыл, /ж/урнал, /ж/мых.
X харф бла юч таууш белгиленедиле: тил артлы къаты [х], тил орталы жумушакъ [хʼ], эм тил артлы [h]. Юлгюле: хыяр, сехʼле, хʼайнух, жаhаним. Бир-бир  тауушла экишер    харф  бла белгиленедиле. Сёз ючюн:  къол, санга, агъач, джал (къарачайлылада). Аны себепли къ, гъ, нг, дж харфла къош харфладыла, сёзледе экишер харфха саналадыла. Сёз ючюн, къол деген сёзде юч таууш бла тёрт харф, санга деген сёзде уа тёрт таууш бла беш харф бардыла.
3-чю §. Харфны таууш магъанасы эм аны сёзде оруну.
Къарачай-малкъар графиканы фонетика-орун жоругъу
Харфланы таууш магъаналары аланы сёзде орунлары бла байламлыдыла. Башхача айтханда, тюрлю-тюрлю фонетика болумлада харфны таууш магъанасы бирча болмайды. Сёз ючюн, ата, аття деген сёзледе та, тя бёлюмле бирча окъулмайдыла. Та бёлюм [та] деп, тя бёлюм а [тʼа] деп окъуладыла, не ючюн дегенде, я харф кесини аллында къысыкъны жумушакъ этеди. Уял, гелля деген сёзледе да ял, ля бёлюмле бирча окъулмайдыла. Ял бёлюм [йал] деп, йот къошулуп окъулады, не ючюн дегенде, я харф ачыкъ харфны ызындан келеди. Ля бёлюм а йот къошулмай, [лʼа] деп окъулады: я харф къысыкъ харфны ызындан келеди.
Алай бла, къарачай-малкъар графика фонетика-орун жорукъгъа таянады. Анга не зат шагъатлыкъ этеди? Харфланы тауушланы билдиргенлери бла аланы сёзде орунларына (фонетика болумларына) кёре окъулгъанлары.
Къысыкъ тауушну къатылыгъы бла жумушакълыгъын бёлюмню ачыкъ харфы билдиреди: бёлюмню ачыкъ харфы назик болса, аны къысыгъы (къысыкълары) жумушакъ базыкъ болса уа, къаты болады.
Е, ё, ю, я ачыкъ харфла эки тюрлю окъуладыла: къысыкъ харфланы ызларындан келселе, [э], [ё], [ю], [а] деп: мен, кёк, жюн, жиля /жилʼа/; ачыкъ харфланы ызларындан келселе уа, [йэ], [йо], [йу], [йа] деп, эсе да й къошулуп: сюел /сюйэл/, шуёх /шуйох/, оюм /ойум/, жаякъ /жайакъ/.
Й харф жаланда бир тауушну билдиреди ([й]), кеси да, е, ё, ю, я харфла бла белгилерге онг болмагъан заманда, сёзню ахырында неда къысыкъны аллында жюрютюледи: былай, жай, ойна, сайла д.б. Былайда биз харфны къаллай болумда не тауушну билдиргенин угъай, къаллай болумда жюрютюлгенин кёребиз.
Сёзде харфны таууш магъанасы жаланда аны оруну бла угъай, башха сылтау бла да байламлы болады. Сёз ючюн, кюч, кючлю деген сёзледе ч харф [ч], [ш] тауушланы, жансыз, жанлы деген сёзледе н харф [н], [л] тауушланы билдиргенлери фонетиканы диссимиляция, ассимиляция деген жорукълары эм орфографияны жорукълары бла байламлыды.
4-чю §. Къарачай-малкъар алфавитни тарыхындан
Илму шартлагъа кёре, къарачайлыланы бла малкъарлыланы ата-бабалары – Кавказда жашагъан къара булгарлыла – бу эраны VII ёмюрюнден XV ёмюрюне дери руна жазмала бла (бек эрттеги, ташлада, къошун адырлада, металлдан этилген сауутлада дагъыда аллай башха затлада жазылгъан) хайырланып тургъандыла. Къара булгарлы мырзала башха халкъланы мырзаларына, садакъ окълагъа кертик этип жазып, хапар жиберип болгъандыла. Къабыр ташлада, катакомбаланы (жер тюбюнде таш юйлени) къабыргъаларында, буруннгу шахар орунлада (бегирекда Къарачайда) табылгъан жазыула анга шагъатлыкъ этедиле. Болсада ол жазыула сакъланмагъандыла.
Ол кезиуде окъуна ата-бабаларыбыз руна алфавит бла бирге арап графика бла да хайырланнгандыла. Арап алфавитни биринчи шагъатына Къарачайда Тёбен Архыз городищеде табылгъан гыйы таш саналады. Ол ташны жазыуу XI ёмюрде этилгенди. XV ёмюрде арап харфла бла жазылгъан китапчыкъ, 1715-чи жыл юсюнде аллай харфла бла жазылгъан жазыулары болгъан гыйы таш табылгъандыла. Бу жазыула къарачай-малкъар тилде жазылгъандыла. Халкъыбыз арап алфавит бла кёп ёмюрлени (XI-XX) хайырланнганына бу затла шагъатлыкъ этедиле.
Тилибизни таууш къурулушун толу билдиралмагъаны себепли, артда арап алфавит иги кесек женгиллетилгенди, ачыкъланы тынч окъур ючюн, алфавитге къошакъ белгиле кийирилгендиле. XX ёмюрге дери арап алфавит бла къарачайлыланы бла малкъарлыланы жаланда анда-санда бири хайырланнганды. Аны себепли XX ёмюрге дери аланы халкъ хайырланырча жазмалары болгъанды дерге жарамайды. Бу халкълагъа аллай жазманы патчахлы Россей 1914-чю жылда бергенди. Ол арап графиканы мурдорунда къуралгъан жазма болгъанды. Аны бла къарачай, малкъар халкъла 1926-чы жылгъа дери хайырланнгандыла.
Къарачай-малкъар тилни арап харфланы мурдорунда къуралгъан алфавитлерин Акъбайланы Исмайыл бла Абайланы Исмайыл 1920-чы жыл жарашдыргъандыла. Акъбай улу Исмайылны «Ана тили» деген харфлыгъы 1924-чю жыл ол алфавит бла басмаланнганды.
Алай адамла арап алфавитге къыйналып юйрене эдиле. Бир харф сёзню тюрлю-тюрлю жерлеринде башха-башха тауушланы билдиргени, жазгъан да солдан онгнга этилгени себепли, анга кёпле юйреналмагъандыла. Андан тышында да, къарачай-малкъар тилни тауушларыны барысын да арап харфла бла белгилерге онг болмагъанды.
Тау халкъланы тиллерин тинтир, жазмаларын женгиллетир мурат бла алимле аланы алфавитлерини мурдорун европачы халкъланы алфавитлерине жууукъ, тынч болурча этерге кюрешгендиле. Аллай алфавитге ала латин алфавитни санагъандыла.
Латин графиканы мурдоруна таяннган къарачай алфавитни проектин ол заманны белгили алими, къарачай халкъны жарыкъландырыучусу Алийланы У.Д. 1920-чы жыл жарашдыргъанды. Ол алфавитни мурдорунда 1923-чю жыл аны «Элиблер» деген харфлыгъы басмаланнганды. 1924-чю жыл, бир талай тюрлендириуле этилгенден сора, алимле аны бла хайырланыргъа жарарыгъын белгилегендиле. Ол жыл окъуна Алий улу Умар кесини латин харфла бла жазылгъан къарачай элифлерин жангыртып басмалагъанды, Эней улу Магометни: уа «Малкъар алифбиси» чыкъгъанды.
Латин графиканы мурдорунда жарашдырылгъан алфавит бла малкъарлыла къарачайлыладан алгъа (1924-чю жыл) хайырланып башлагъандыла, къабыл а ол бир жылдан сора этилгенди.
1926-чы жыл латин графиканы мурдорунда бирикген къарачай-малкъар алфавит къабыл этилгенди. 1937-чи жылгъа дери ол эки миллетни да жазыу ишлерин жалчытып тургъанды. Ол алфавит бла харфлыкъла, школлагъа дерсликле, «Къарахалкъ» газет, назму жыйымдыкъла эм башха затла басмаланнгандыла. Халкъны культурасын айнытыуда латин алфавитни магъанасы уллу болгъанды.
Болсада ол тилни сёз байлыгъын ёсдюрюуню, аны фонетика энчиликлерин ачыкълауну тийишлисича жалчыталмагъанды. Советлени къыралыны бирси халкъларыча, къарачайлыла бла малкъарлыла да орус тилге, орус культурагъа юйренедиле. Орус тилни юсю бла къарачай-малкъар тилге кёп сёз къошулады. Аны бла байламлы тилни фонетика къурамы тюрленирге, алфавитге жангы харфла кийирирге тюшеди. Латин алфавит къарачай-малкъар жазманы ол эм башха излемлерин жалчыталмайды. Ол затланы эсге алып, малкъарлыла 1937-чи, къарачайлыла уа 1938-чи жыллада орус алфавитге кёчедиле.
Къарачай-малкъар жарыкъландырыучула жазмаларын орус графиканы мурдорунда жарашдырыргъа эрттеден итиннгендиле. Сёз ючюн, 19-чу ёмюрню 80-чи жылларында Орусбийланы Сафаралий орус харфладан къуралгъан малкъар алфавитни жарашдырып, аны бла малкъар тилни грамматикасын жазгъанды. Къарачайлы устаз Хубийланы Иммолат ол ёмюрню ахырында орус графиканы мурдорунда къарачай алфавитни жарашдыргъанды. Белгили политика къуллукъчу, малкъарлы, Энейланы Магомет 1924-чю жыл малкъарлылагъа орус алфавитни жарашдыргъанды эм абаданла хайырланырча харфлыкъ жазгъанды.
Къарачай-малкъар тилни орус алфавити тюрленмей турмагъанды. 1937/1938 – 1960-чы жыллада малкъарлыла ж, нг, у, къарачайлыла уа дж, нъ, ӯ харфланы жюрютгендиле; ачыкъланы ызларындан келген йа, йо, йэ, йу тауушла экилеринде да, бусагъатдача, бирер харф бла (я, ё, е, ю) угъай, экишер харф бла белгиленнгендиле: айакъ, шуйох, сюйек, ойун; 1961-1964-чю жыллада бусагъатдагъы гъ, къ, нг, дж, у къысыкъланы орунларына г, к, н, ж, ӯ харфла, ё, ю ачыкъланы орунларына уа ө, Y харфла жюрютюлгендиле.
Алайды да, бусагъатда къарачайлыла бла малкъарлыла хайырланып тургъан орус графиканы мурдорундагъы алфавитни кемчиликлери кёпдюле, къарачай-малкъар тилни излемлерин аладан эсе 1937/1938-чи, 1961-чи жыллада жарашдырылгъан алфавитле иги жалчыта эдиле. Болсада халкъны орус эм битеудуния культура бла шагъырейлендириуде, сёз байлыгъыбызны, грамматикабызны айнытыуда орус графиканы мурдорунда жарашдырылгъан алфавитни магъанасы уллуду.
5-чи §. Алфавит
Алфавит деп харфланы белгили жорукъгъа кёре тизилиулерине айтадыла. «Алфавит» деген сёз грек алфавитни «альфа» эм «вита» деген биринчи эки харфыны атларындан къуралгъанды. Алфавитни хар ким да иги билирге керекди. Не ючюн дегенде, сёзлюкледе эм справочникледе сёзле, библиотека карточкалада авторланы тукъумлары алфавитни жоругъу бла бериледиле. Андан сора да, харфланы атларын билиу сёлешиу тилде кёп хайырланылады: затланы санагъанда, математикада, физикада шарт белгиле этгенде, шахмат партияланы ангылатханда эм башха кезиуледе.
Харфланы атларын халат бла айтыу тилни сёлешиу мардаларын билмегеннге саналады, аланы тюз айта билиу а адамны тил жаны бла культурасыны даражасын кёргюзтеди. Харфланы атларын билиуню магъанасы аладан къуралгъан сёзле бла хайырланыуда бютюнда уллуду. Сёз ючюн: КъМР-де (КъыэМэР-де) жашайбыз (КъМР-да угъай!), МВД-ни (эМВэДэ-ни) къуллукъчусу (МВД-ны угъай!).
Къарачай-малкъар алфавитни харфлары юч къаууьь гъа юлешинедиле: ачыкълагъа, къысыкълагъа эм эки-сгшден бирине да къошулмагъанлагъа. Ачыкъ харфла ондула эм ала жаланда ачыкъ тауушланы (а, о, ы, и, э), къысха [й] къысыкъ бла ачыкъ тауушланы (я, е, ё, ю) эм къысха [у] къысыкъ бла ачыкъ тауушну (у) белгилейдиле. Къысыкъ харфла жыйырма бла бешдиле (б,   в,   г,   гъ,   д,   дж,   ж,   з,   й,   к,   къ,   л,   м,   н,   нг,   п,   р,   с,   т, ф, х, ц, ч, ш, щ) эм жаланда къысыкъ тауушланы билдиредиле. Эки харф (ь, ъ) ачыкълагъа, къысыкълагъа да къошулмайдыла, не ючюн дегенде, бир тюрлю тауушну да билдирмейдиле.
Хар харфны аты барды. Къысыкъ харфланы онусуну атлары къаты къысыкъ таууш бла аны ызындан келген [э] тауушдан (бэ, вэ, гэ, дэ, жэ, зэ, пэ, тэ, цэ, чэ) къуралгъандыла. Тёрт къысыкъ харфны атлары къысыкъ тлуушла бла аланы ызларындан келген [а] ачыкъ тауушдан къуралгъандыла: ка, ха, ша, ща. Дагъыда тёрт къысыкъ харфны атларын къурагъан тауушла къысыкъла бла [ы] ачыкъды: гъы, джы, къы, нгы. Алты къысыкъ харфны атлары [э] ачыкъ таууш къысыкъла бла бирлеип къуралгъандыла: эль, эм, эн, эр, эс, эф. У, й харфланы къуралгъан атлары бардыла: къысха у, къысха и. Ь, ъ харфланы атлары да аллайладыла: жумушакъ белги, къаты белги. Ачыкъ харфланы бирлерини атлары жаланда ачыкъ тауушладан (а, о, у, ы, и, э), башхаларыны атлары уа [й] таууш бла бирге айтылгъан ачыкъ тауушладан (е, ё, ю, я) къуралгъандыла.
Къарачай-малкъар  алфавитни бла аны харфларыны атларын быллай таблицада кёргюзтюрге боллукъду.
5-чи таблица
	Харфла 
	Харфланы атлары
	Харфла 
	Харфланы атлары

	Аа 
	а 
	Оо 
	о 

	Бб 
	бэ 
	Пп 
	пэ 

	Вв 
	вэ 
	Рр 
	эр 

	Гг 
	гэ 
	Сс 
	эс 

	Гъгъ 
	гъы 
	Тт 
	тэ 

	Дд 
	дэ 
	Уу 
	У 

	Ее 
	е 
	Уу 
	къысха у 

	Ёё 
	ё 
	Фф 
	эф 

	Жж/Дж дж 
	жэ/джы                        
	Хх 
	ха 

	Зз 
	зэ 
	Цц 
	цэ 

	Ии 
	и 
	Чч 
	чэ 

	Йй 
	къысха и 
	Шш 
	ша 

	Кк 
	ка 
	Щщ 
	ща 

	Къ къ 
	къы 
	Ъъ 
	къаты белги 

	Лл 
	эль 
	Ыы 
	ы 

	Мм 
	эм 
	 Ьь
	жумушакъ белги

	Нн
	 эн
	Ээ
	э

	Нг нг
	нгы
	Юю
	ю

	
	
	Яя
	я


ОРФОГРАФИЯ
6-чы §. Къарачай-малкъар   орфографияны   тарыхындан
1934-чю жылгъа дери къарачайлыла бла малкъарлыла кеслерини жазыу ишлерин орфография жорукъласыз бардырып тургъандыла. Аны себепли сёзлени асламысы эшитилгенлерича жазылгъандыла. Къарачай-малкъар тилни орфографиясыны биринчи проектин оруслу тюрколог А. К. Боровков жарашдыргъанды. Ол 1934-чю жыл басмаланнганды, алай къабыл этилмегенди. Болсада халкъгъа 26 жыл къуллукъ этгенди. 1961-чи жыл къарачай-малкъар тилни тийишли органла къабыл этген биринчи орфография жорукъларыны жыйымдыгъы басмаланнганды. Алай къарачайлыла бла малкъарлыла аны бла жаланда юч жыл хайырланнгандыла. 1964-чю жыл жорукъланы жыйымдыгъы, бир кесек тюрлендирилип, жангыдан басмаланнганды, 1970-чи жылгъа дери Къарачайда, Малкъарда да аны бла хайырланнгандыла. Малкъарлыла алфавитде дж харфны жаратмай, 1970-чи жыл Бёзюланы Ахмат бла Жаболаны Магомет жангыдан «Малкъар тилни орфографиясын бла пунктуациясын» жарашдыргъандыла. Къарачайлыла уа бюгюнлюкде да 1964-чю жыл Къарачай-Черкесияны бла Къабарты-Малкъарны Илму-излем институтларыны къарачай-малкъар тилден алимлери жарашдыргъан жорукъла бла хайырланадыла.
1970-чи жыл жарашдырылгъан жорукъла сёзлени жазыуда кёп тюрлю чюйреликни кетералмагъандыла, сёз ючюн: 1) тамыр сёзле эки тюрлю жазылгъандыла: эртде эм хурттак; 2) тамыр сёзню бла къуралгъан сёзню жазылыулары бир бирден айырылмагъандыла: эски эм эскер; 3) орус сёзлени бирча формаларыны бирлери ь белги бла, башхалары уа ансыз жазылгъандыла: рольну эм февралны, патрулда эм рульда; 4) арап, фарс сёзлени жазылыулары эсге алынмагъанды д.б. Болсада малкъарлыла жорукъланы ол жыйымдыгъы бла 1992-чи жылгъа дери хайырланнгандыла.
Сёзлени жазылыуларында чюйреликлени кетерирге, орфографияны жорукъларын илму мурдоргъа таяндырып, эки-юч тюрлю жазылып жюрютюлген сёзлени бир ызгъа келтирирге керек эди. Ол затны эсге алып, Ахматланы И. бла Гузеланы Ж. 1978-чи жыл орфографияны жорукъларыны жангы проектин жарашдырадыла. «Проект» ол жыл «Коммунизмге жол» газетде басмаланнганды. Аны алимле, устазла, жазыучула, журналистле 13 жылны ичинде талай кере сюзедиле. 1991-чи жыл газетде экинчи кере басмаланып сюзюлгенден сора, проектни халкъ къабыл кёреди. 1991-чи жыл 18-чи февральда проектни КъМССР-ни Баш Советини Президиуму да къабыл этеди. 1992-чи жылны сентябрь айындан бери малкъар халкъ тюрлендирилип игилендирилген орфография жорукъла бла хайырланады. Алада сёзлени жазыуда ары дери тюбеген чюйреликле кетерилгендиле, башха тилледен алыннган сёзлени жазылыуларына дагъыда кёп тюрлю даулашлы вопросха жангыдан къаралгъанды, амал болгъан жерде, сёзлени жазылыулары морфология жорукъгъа таяндырылгъанды.
7-чи §. Орфографияны ангылатыу
Орфография (грек сёзледен къуралгъанды: orthos «тюз» эм grapho – «жазама») тил билимни сёзлени жазылыуларында бирчалыкъны жалчытырча жорукъланы тинтиучю эм жарашдырыучу бёлюмюдю.
Графиканы къуллугъу тауушланы эм таууш бирлешлени харфла бла белгилеудю. Сёз ючюн, графиканы жорукъларына кёре, кючлю, къызчыкъ, эмда деген сёзлени кюшлю, къысчыкъ, эм да деп жазаргъа боллукъду. Болсада жазыу тилни къуру эшитилиу формасы бла байламлы болуп къалмай, морфология, сёз къурау, лексикология дагъыда башха затла бла байламлыды. Ол байламлыкъ сёзлени жазылыуларына уллу себеп болады, аланы къалай болса алай жазаргъа къоймайды, энчи жорукъгъа салады. Графика сёзню жазылыуунда аны тамырыны магъанасыны сакъланырын, бузулмазын (сёз ючюн, кюш деген сёз жокъду, кюч деген сёз барды) излемейди. Орфографияны уа баш борчу олду: сёзню бузмау, ангылашынмай къалмазча этмеу, аны магъанасын сакълау. Ол сёз эки неда андан да кёп тюрлю жазылыргъа боллукъ эсе, аладан къайсы тап, тюз болгъанын, тилге келишгенин тохташдырады. Башхача айтханда, графика сёзню жаланда жазылыуу бла байламлыды, аны жалчытады, орфография уа аны тюз, тил илмуну излемине тийишли жазылыуу бла байламлыды, аны жалчытады.
8-чи §. Къарачай-малкъар орфографияны жорукълары
Сёзню жазылыргъа боллукъ тюрлюлеринден (сёз ючюн: болса да – болсада, комбайн – комбайна, Къара суу – Къара Суу – Къара-Суу д.б.) бирин сайлаугъа орфографияны жоругъу дейдиле. Къарачай-малкъар орфографияда юч жорукъ белгилидиле: морфология жорукъ, фонетика жорукъ эм тёре (тарых) жорукъ.
Къарачай-малкъар орфографияны баш жоругъу морфология жорукъду. Бу жорукъгъа кёре, сёзню морфемалары, айтылгъан (эшитилген да) тюрлю-тюрлю этгенликге, жазылгъан бирча, бир тюрлю этедиле. Сёз ючюн, кюч деген тамыр кючлю, кючсюз, кючден, кючен, кючей деген сёзледе эки тюрлю эшитиледи: кюш (/кюшлю/, /кюшсюз/, /кюштен/) эм кюч (/кючен/, /кючей/). Жазылгъан а ала барысы да бир кибик этедиле: кюч. Кюч эм кюш деген формаладан кереклисин сайлай туруп, [ч], [ш] тауушланы орунларына къараргъа керекди. Аладан къарыулу орундагъы къайсы эсе да, морфология жорукъгъа ол келишеди. Аллай а бу тамырны [ч] тауушуду. Былайда сёзню этимологиясы (жаратылыуу) да болушады: къарачай-малкъар тилде кюш деген сёз жокъду. Тузлу эм тузсуз, жанлы эм жаныуар, къансыз эм къанбуз деген сёзлени тамырлары да эки тюрлю эшитиледиле: /туз/ эм /тус/, /жан/ эм /жал/, /къан/ эм /къам/. Аланы жазылыулары уа этимологияларына эм ахыр къысыкъларыны къарыулу орунларына таянып тохташдырылгъандыла.
Морфология жорукъ сёзлени формаларыны эм жалгъауларыны да бирча жазылыуун жалчытады. Сёз ючюн, юйге, эшикге деген сёзлени жалгъаулары бирди (бериучю болушну жалгъауу), эшитилген а ол, -ге эм -ке деп, эки тюрлю этеди. Алай «жумушакъ» сёзледе бериучю болушну жалгъауу бир тюрлю болургъа керекди. -ке жалгъауну къысыгъы къарыусуз орундады ([к] тунакыны ызындан келеди), -ге жалгъауну къысыгъы уа къарыулу орундады ([й] сонорлуну ызындан келеди). Ма аны ючюн жазылады бу сёзледе -ке угъай, -ге жалгъау. Къонакъгъа, айгъа деген сёзледе да хал тюз алайды. Аланы биринде -къа (/къонакъкъа/), бирсинде уа -гъа (айгъа) жалгъау эшитилгенликге, жазыуда -гъа сайланнганды.
Морфология жорукъ къош сёзледе да морфемаланы бирча жазылыуларын жалчытады, сёз ючюн: Жанболат /Жамболат/ (жан эм болат), Хажи-Омар /Хажомар/ (Хажи эм Омар), экиайлыкъ /экайлыкъ/ (эки эм айлыкъ).
Къарачай-малкъар орфографияда фонетика жорукъ белгили жерни алмайды, жаланда бир талай сёзде бла аланы формаларында хайырланылады. Бу жорукъгъа кёре, сёзле тюз эшитилгенлерича жазылыргъа керекдиле. Башхача айтханда, хар эшитилген, айтылгъан таууш жазгъанда энчи харф бла белгиленирге тийишлиди. Сёз ючюн, фонетика жорукъ туссуз, тонгнга, кюштен, асчыкъ деп жазылыуну излейди. Биз бу сёзлени бла сёз формаланы былай жазсакъ, туз, тон, кюч, аз деген сёзлени бузгъан этерик эдик. Фонетика жорукъгъа кёре жазылсала, тилибизде бузуллукъ сёзле кёпдюле. Аны себепли бу жорукъ жаланда морфология жорукъну хайырланыргъа онг болмагъан кезиуледе хайырланылады; сёз ючюн, быллай сёзлени эм сёз формаланы жазгъанда: къонагъыбыз, китабым, кёгер; базыгъерин, назигён; бюгюн (бу кюн), бюгече (бу кече), барыбʼа, алса-гъʼа, ийнегʼа; къыйнал (къыйын + ал), жетеу (жети + еу); жаякъ (жайакъ), тоюбуз (тойубуз), сюеме (сюйеме), орнал (орун ал) д.б.
Къарачай-малкъар тилге орус тилден неда аны юсю бла башха тилледен сёлешиу тилге таянып келген сёзле да бу жорукъ бла жазыладыла; сёз ючюн: ийнарал, машок, кастурун, бурус, гуржаба д.б.
Тёре жорукъ орус тилден неда аны юсю бла башха тилледен жазыу тилге таянып алыннган сёзлени жазылыуларында тюбейди: бригадир, фильм, диск, колхоз, Кавказ д.б. Бу сёзлени жазылыулары малкъар тилде жюрютюлюулерине (биргадир, филим, диска, калхоз, Кафказ) келишмейдиле. Быллай сёзлени орус тилни кесиндеча жазыу малкъар тилде тёре болуп къалгъанды. Тёре жорукъ деп аланы жазылыу жорукъларына аны ючюн айтадыла. Къарачай-малкъар тилде бу жорукъ бла жазылгъан сёзле да кёп тюйюлдюле.
Башда кёргюзтюлген орфография жорукъладан сора да, къарачай-малкъар тилде айырыучу жазылыула тюбейдиле. Аллай жазылыулагъа канга – къаннга, биттир – битдир, къызса – къысса, ачлыкъ – ашлыкъ дегенча сёзлени жазылыулары саналадыла. Айырыучу жазылыула деп быллай, бирча эшитилген, сёзлени бир бирден аланы жазылыулары айыргъаны ючюн айтадыла.
9-чу §.  Сёзлени жазылыуларыны баш жорукълары
Къарачай-малкъар орфографияны баш жорукълары къысыкъланы тамырда бла тамыр бла жалгъауну араларында жазылыулары, къош сёзлени жазылыулары, башха тилледен алыннган сёзлени жазылыулары, уллу харфланы жюрютюлюулери, сёзлени тизгинден тизгиннге кёчюрюу бла байламлыдыла.
1. Сёзню тамырында бирлешип жюрюучю къысыкъла эшитилгенлерича жазыладыла: эртте, беккяхын, чепкен, тапка, аппа, ынна,  амма, гелля, хурттак, хыликкя, гынтты, къампай, сыптырыл, анстан,    иничке, сенгирчке д.б.
2. Сёзлени  жалгъауларында т, к, къ, п тунакыла эшитилген жерледе аланы зынгырдауукъ нёгерлери жазыладыла: арт-да, элт-ген, жут-дай, жокъ-ду, чакъ-гъыч, къач-ды, тёш-ге, эс-гер, такъ-гъан, юч-гюл, кюф-де, ёт-гюр, суусап-быз, кёп-бюз, тап-быз, ашыкъ-гъан д.б.
3. Къош  сёзлеулени,  кесекчиклени,  байламланы  кесеклери бирге жазыладыла: бираз, бираздан, бусагъат, бусагъатда, бусагъатдан, олсагъат, олсагъатдан, эрттенбла, энтда, бюгече, бюгюн; чыртда, ахырда, арталлыда, жаланда, бютюнда, бегирекда, артыкъда, артыкъсызда, артыгъыракъда,    къуруда, дагъыда; эмда, болсада, неда.
4. Басымлары биринчи кесеклеринде болгъан къош сёзле башха, экинчи кесеклеринде болгъан къош сёзле уа бирге жазыладыла: таш макъа, бел бау, бал туз; ёребаш, узунетек, акъсакъал д.б.
5. Къайтарылгъан кесеклери, экиленнген  кесеклери, айырма даражаны къурагъан кючлендириучю кесекчиклери болгъан къош сёзле дефис бла жазыладыла: кезиу-кезиу, терк-терк, бир-бир; тийре-къоншу, ата-ана, сауут-саба, хылы-мылы, анда-санда, доп-дуп, ёрге-энишге, ары-бери; къап-къара, боппа-бош, жеп-женгил д.б.
6. Кесеклери бир тамырны тюрлю-тюрлю болуш формаларындан къуралгъан къош сёзлеу экилешле, айтымда болумну къуллугъунда неда хапарчыны къурамында келселе, дефис бла жазыладыла: Бизге жер-жерден къонакъла  келликдиле.  Бир-бирде жауунчукъ  да жауады. Артистле  жер-жердендиле.  Бизни  тюбешиулерибиз  бетден-бетгеди.
7. Эки адам атдан къуралгъан къош сёзлени кесеклери дефис бла жазыладыла: Алий-Мурат, Хажи-Алий, Солтан-Хамит д.б.
8. Эки кесеги да затны тюрсюнюн кёргюзтген къош сыфатла дефис  бла жазыладыла: къаралдым-мор, кёк-ала, къызыл-къолан д.б.
9. Къош сёзлени биринчи кесеклерини алларындагъы к эм къ харфла, ачыкъланы алларында келселе, экинчи кесеклери да ачыкъла бла башлана эселе, г эм гъ харфлагъа кёчюп жазыладыла: бегаууз, ачыгъаууз, базыгъерин д.б.
10. Ачыкъгъа бошалгъан сёзге ачыкъ бла башланнган сёз къошулуп, къош сёз къуралса, эки ачыкъ да жазыладыла: экиайлыкъ, къарааякъ,  чиллеаякъ, тёбедеойнар д.б.
11. Ахырларында жумушакъ белгилери (ь) эм къарачай-малкъар тилде жюрюмеген харф тутушлары  (ск, цк, йн, тм, кт, нг д.б.) болгъан орус тилден алыннган сёзлеге къарачай-малкъар жалгъаула къошулгъанда, аллай сёзле тюрленмей жазыладыла: апрельде, январьгъа, спектакльни, секретарьдан; отпускга, продуктла, комбайнчы, ритмге, Липецкде, митингден.
12. Арап,  фарс  тилледен  алыннган   сёзлени  тамырларында бд, гър, бл, хр дегенча харф тутушла болсала, аланы араларында ачыкъла жазыладыла: абидез, шагъырей, ибилис, къыбыла, къудурет, ахырат, Зухура д.б.
13. География атлада суу, сырт, тала, дорбун дегенча сёзле башха затны (сёз ючюн, элни, посёлканы, колхозну, шахарны, жайлыкъны,     журналны)  атын  белгилеп жюрюселе, уллу харф бла жазыладыла (аллай география атланы  кёсеклерини  араларында дефис да  салынады): Ташлы-Тала (эл), Акъ-Суу (посёлка), Ийнал-Сырт (жайлыкъ), Исси-Суу (шахар), Сукан-Суу (колхоз), Къаш-Дорбун (жайлыкъ), Минги-Тау (журнал).
14. Тизгинден тизгиннге къысыгъы болмагъан бёлюм кёчюрюлмейди.  Сёз ючюн, быллай сёзлени биринчи эм ахыр бёлюмлерин кёчюрюрге жарамайды: а-гъач, и-рик, ю-чеу-лен, у-закъ, ё-гюз, рас-пи-са-ни-е, у-чре-жде-ни-е.
15. Къысха и бла къысха у, къысыкъланы араларында келселе, башха тизгиннге кёчюрюлмейдиле, ачыкъланы араларында уа кёчюрюледиле: тау-лу, къый-на, сау-лай, сый-дам; та-уукъ, за-уукъ, къы-йын, за-йын.
16. Сёзде бирге келген эки къысыкъдан экинчиси, юч къысыкъдан а ючюнчюсю башха тизгиннге кёчеди: эс-ки, ап-па, ал-лыкъ, чеп-кен;  арт-ха, эрт-те, къу-мурс-ха, се-нгирч-ке, чанч-хы.
10-чу §. Сёзню орфография жаны бла тинтиу
Сёзню орфография жаны бла тинтиу анда болгъан орфограммаланы ангылатыуду. Орфограмма деп жазылыуну халат жиберирге боллукъ, жорукъ бла хайырланыргъа керекли кезиуюне айтадыла. Сёзню тинтиуню бу тюрлюсю практика дерследе, семинарлада окъуучула эм студентле бла ишлеуню бек керекли кесегиди. Бу иш окъугъанлагъа орфография жорукъланы иги билдирир, аланы сёзлени халатсыз жазаргъа юйретир ючюн бардырылады.
Сёзню орфография жаны бла тинтиуню быллай план бла бардырыргъа боллукъду:
1. Сёзде орфограмманы неда орфограммаланы табыу.
2. Орфограмманы къайсы жорукъгъа келишгенин тохташдырыу эм ол жорукъну ангылатыу.
3.  Сёзде орфограмманы ызлап кёргюзтюу.
Сёзню орфография жаны бла тинтиу аны кёлден бёлюмлеге юлешиуден, алада басымлы бёлюмню эм басымлы ачыкъны табыудан эм белгилеуден башланады.
Сёзде орфограмманы табыу аны морфемалада орунун тохташдырыуду. Аны себепли сёзню кёлден морфемалагъа юлеше, аланы магъаналарын ачыкълай билиуню магъанасы уллуду.
Сёзде орфограмманы неда орфограммаланы табар ючюн, анда эшитилиулерине бойсунуп (эшитилгенлерича) жазылгъан харфланы ачыкъларгъа керекди. Андан сора уа ол орфограмма бла байламлы жорукъ ачыкъланылады.
Сёзню тинтиуню бу тюрлюсю орфограмманы ызлап кёргюзтюу бла бошалады.
Тинтиуню   юлгюлери
Къангá
Бу сёзде къы къысыкъны, басымсыз а эм басымлы а ачыкъланы жазылыулары аланы эшитилиулерине бойсунадыла. Бу харфла бла белгиленнген тауушла кесгин эшитиледиле, нек дегенде, къы харф бла белгиленнген [къ] таууш ачыкъны аллындады, а харф бла белгиленнген басымсыз [а] ачыкъ къысыкъны аллындады, экинчи а ачыгъʼа басымлы бёлюмдеди. Нгы къысыкъны жазылыуу аны эшитилиуюне бойсунмайды, не ючюн дегенде, нгы харф [нг] тауушну билдиреди. Бу харфны жазылыуу орфографияны жоругъуна таянады: сёзню тамырында нг созулуп айтылады, болсада бир кере жазылады.
Къаннгá
Бу сёзде къы, нгы къысыкъланы, басымсыз а эм басымлы а ачыкъланы жазылыулары аланы эшитилиулерине бойсунадыла. Бу харфла бла белгиленнген тауушла кесгин эшитиледиле, нек дегенде, къы харф бла белгиленнген [къ] таууш ачыкъны аллындады, а харф бла белгиленнген басымсыз [а] ачыкъ къысыкъны аллындады, экинчи а ачыгъʼа басымлы бёлюмдеди. Эн къысыкъны жазылыуу аны эшитилиуюне бойсунмайды, не ючюн дегенде, эн харф [нг] тауушну билдиреди. Бу харфны жазылыуу орфографияны жоругъуна таянады: [нг] таууш бла башланнган жалгъауну аллында [н] къысыкъ [нг]-ча эшитиледи, болсада тюрленмей жазылады.
Жанкъóз
Бу сёзде жы, къы, зэ къысыкъланы, басымсыз а эм басымлы о ачыкъланы жазылыулары аланы эшитилиулерине бойсунадыла. Бу харфла бла белгилекнген тауушла кесгин эшитиледиле, нек дегенде, жы харф бла белгиленнген [ж] таууш, къы харф бла белгиленнген [къ] таууш ачыкъланы алларындадыла, зэ харф бла белгиленнген [з] таууш сёзню ахырындады, а харф бла белгиленнген басымсыз [а] ачыкъ къысыкъны аллындады, ю харф бла белгиленнген [ю] ачыгъʼа басымлы бёлюмдеди, Эн къысыкъны жазылыуу аны эшитилиуюне бойсунмайды, не ючюн дегенде, эн харф [нг] тауушну билдиреди. Бу харфны жазылыуу орфографияны жоругъуна таянады: къош сёзлени кесеклерини бирге къошулгъан жеринде нкъ харф тутуш аланы къуралыуларына кёре жазылады: жанкъоз (жан + къоз), къанкъаз (къан + къаз).
Топурáкъ
Бу сёзде басымсыз о, басымлы а ачыкъланы, тэ, пэ, эр, къы къысыкъланы жазылыулары аланы эшитилиулерине бойсунадыла. Бу харфла бла белгиленнген тауушла кесгин эшитиледиле, нек дегенде, тэ, пэ, эр харфла бла белгиленнген [т], [п], [р] тауушла ачыкъланы алларындадыла, къы харф бла белгиленнген [къ] таууш сёзню ахырындады, о харф бла белгиленнген басымсыз [о] ачыкъ къысыкъны аллындады, а харф бла белгиленнген [а] ачыкъ басымлы бёлюмдеди. У ачыкъны жазылыуу аны эшитилиуюне бойсунмайды, не ючюн дегенде, аны белгилеген таууш иги, кесгин эшитилмейди. Бу харфны жазылыуу орфографияны жоругъуна таянады: пр, тр, гр, др дегенча къысыкъ тутушланы араларында ачыкъ таууш, басым тюшмесе, толу эшитилмейди, болсада, тюрк тилледе быллай къысыкъ тутушла жюрютюлмегенлери себепли, жазылмай къалмайды.

Экинчи бёлюмю
I. ЛЕКСИКА   ЭМ   ФРАЗЕОЛОГИЯ
ЛЕКСИКА
1-чи §. Къарачай-малкъар тилни лексикасыны тинтилиуюню тарыхындан
Къарачай-малкъар тилни лексикасы аны бирси бёлюмлеринден эсе тынгылыракъ тинтилгенди: лексиканы тюрлю-тюрлю къауумларыны, семантикасыны, стилистикасыны юсюнден талай монография жазылгъанды, диссертацияла къорууланнгандыла.
Бу тилни лексикасыны юсюнден биринчи немецли алим Ю. Немет жазгъанды. Ол, малкъарлыла бла къумукълула жюрютген тюрк сёзлени тенглешдирип, аланы бирге келишгенлерин бла келишмегенлерин тохташдыргъанды.
Малкъарлыла бла эбизелени араларында байламлыкъла эрттеден белгилидиле. Ала уа бу эки халкъны тиллеринде, лексикаларында кеслерини ызларын къойгъандыла. Малкъарлылагъа ётюп, экилеринде да бирча жюрютюлген талай сёз барды. Аланы Н.Я. Марр тинтгенди.
Къарачайлыланы, малкъарлыланы эм дюгерлилени кёп ёмюрлени къоншуда жашагъанлары, аланы араларындагъы экономика, культура, жууукълукъ жаны бла да байламлыкъла бу халкъланы тиллеринде эки жюзден аслам бирча сёзлени туудургъандыла. Дюгерли алим В.И. Абаев аланы, экспедициялада айланып, жыйгъанды эм тинтгенди.
Къарачай-малкъар тилде  жюрютюлген  арап, фарс сёзлени Будайланы А.Ж. бла Мызыланы Къ.А. тинтгендиле. Ала ол сёзлени бу тилге не заманда эм не бла байламлы келгенлерин тохташдырыргъа кюрешгендиле.
Тилни бирси бёлюмлерича, лексика да тынгылы тинтилип кеч башланнганды. Биринчи аллай ишни Хаджилаланы X.И. жазгъанды, къарачай-малкъар тилге венгер, арап, фарс, монгол, дюгер, къабарты-черкес сёзлени келиулерини кезиулерин, сылтауларын, аланы магъаналарыны тюрлениулерин ачыкълагъанды.
Сюйюнч улу Ханафий кесини монографиясын къарачай-малкъар тилде бла монгол тилде бирча сёзлеге жоралагъанды. Автор аллай сёзлени санын сегиз жюзге жууукълашдыргъанды эм юч къауумгъа (атлагъа, сыфатлагъа, этимлеге) юлешип тинтгенди. Аны оюмуна кёре, ала тюрк тайпала бла монгол тайпала бирге, бир къагъанатда, жашагъан заманда къуралгъандыла.
Сюйюнч улу кесини бу ишинде тюрк тиллени бла монгол тиллени арасында жаратылыу жаны бла жууукълукъ барды деген оюмну тюзге санагъанла (Б.Я. Владимирцов, Е.Д. Поливанов, Г.И. Рамстедт, Ю. Немет, М. Рясянен) жанлы болгъанын кёргюзтгенди.
Жер-суу атланы юсюнден да китапла жазылгъандыла. Сёз ючюн, Къарачайда бла Малкъарда сууланы атларына аталгъан китапда битеу Шымал Кавказда сууланы атлары тенглешдирилип тинтиледиле, аланы этимологиялары ачыкъланады эм быллай шарт тохташдырылады: бу жерледеги уллу, гитче сууланы да атларыны асламысы тюрк сёзледиле. Ол а китапны автору Хабич улу Мухамматха малкъарлыла бла къарачайлыла Шымал-Кюнбатыш Кавказны бек эрттегили халкъларындандыла деген оюмну айтыргъа онг береди.
Мусука улу Борисни китабында уа малкъар ауузлада жайлыкъланы, къышлыкъланы, дорбунланы, сууланы, эллени д.а.к. башха затланы атларыны жаратылыулары, къурамлары,  этимологиялары  ачыкъланадыла.
Этимледе кёп магъаналылыкъ, жерчилик, малчылыкъ бла байламлы терминле, сёзню тюрлюлери (вариантлары), тамырлары бир синонимле тинтилип, аланы юслеринден кандидат диссертацияла жазылгъандыла.
Къарачай-малкъар тилни лексикасын тинтиуге бек уллу къыйын салгъанладан бири Отар улу Исмайылды. Ол кийимлени атларыны, аш-суу бла эм политика бла байламлы терминлени юсюнден эки монография жазгъанды. Аны бек артдагъы китабы уа къарачай-малкъар тилни лексикологиясына жораланнганды. Анда лексиканы, фразеологияны эм лексикографияны – лексикологияны вопрослары толу тинтилгендиле. Ол алимледен эсе студентлеге бегирек жарарча ишди: бийик окъуу юйлени программаларына кёре жазылгъанды.
Тюрк тилледе ангылатма сёзлюклени, ол санда къарачай-малкъар тилни сёзлюгюн да, жарашдырыуну теориясыны мурдорлары да тохташдырылгъандыла. Ол ишни жалчытыр ючюн, Гузеланы Ж.М. эки китап жазгъанды. Аланы биринде сёзлюклеге сёзлени алыуну, экинчисинде уа аланы магъаналарын ачыкълауну вопросларына къаралады. Ол ишлеге таянып, автор тюрк тиллени ангылатма сёзлюклерин жарашдырыуну теориясыны юсюнден доктор диссертация жазгъанды.
Къарачай-малкъар тилни лексикасыны стилистикасын тинтиуге да арт жыллада тийишлисича эс бурула башлагъанды. Улакъ улу Махтини бу темагъа жораланнган китабы басмаланнганды. Анда тилни стильлери, аланы къуралыулары, тюрлюлери, сёзню лексика тюрлюлерини тилни мардасы бла келишиую, лексика синонимлени стиль жаны бла хайырланылыулары тинтиледиле.
2-чи §. Лексиканы эм лексикологияны ангылатыу
Къайсы да болсун бир тилде жюрютюлген сёзлени барысына да биргелей лексика дейдиле. Алай бу термин башха магъаналада да хайырланылады: сёзлени энчи къауумларындан бири (диалект лексика, жаргон лексика, жашау-турмуш лексика д. б.), жазыучуну, поэтни битеу чыгъармаларында неда бир чыгъармада тюбеген сёзле (Кязимни лексикасы, Къайсынны лексикасы, «Къара кюбюрню» лексикасы д. б.).
Лексика деп тил билимни бёлюмлеринден бирине, сёзлени тинтиучю, аланы жаратылыуларын, тюрлениулерин, жюрютюлюулерин тохташдырыучу бёлюмюне да айтылады. «Лексика» деген терминни бу магъанасы «лексикология» деген терминни магъанасы бла келишеди.
Болсада «лексикология» деген терминни магъанасы «лексика» деген терминни магъанасындан эсе кенгди: лексика да, фразеология (сёзленнген, бир ангыламны билдирген сёз тутуш) да, лексикография (сёзлюклени жарашдырыуну теориясы эм практикасы) да лексикологияны кесеклеридиле.
Лексикологияны талай тюрлюсю болады: битеулю лексикология, энчи лексикология, тарых лексикология, тенглешдириу лексикология эм практика лексикология.
Битеулю лексикология тюрлю-тюрлю тиллени лексикаларыны къуралыуларыны, жюрютюлюулерини эм айныуларыны жорукъларын тохташдырады, энчи лексикология уа жаланда бир тилни сёз байлыгъын тинтеди.
Тарых лексикологияда сёзлени, фразеологизмлени тарыхлары ала кёргюзтген затланы тарыхлары бла байламлы этилип тинтиледи.
Тиллени (ала бирге жууукъ, бир бирден узакъ болсала да) лексикаларын, фразеологияларын тенглешдирип тинтирге да болады. Ол ишни тенглешдириу лексикология жалчытады. Сёз ючюн, В.И. Абаевни «Общие элементы в языке осетин, балкарцев и карачаевцев» эм Сюйюнчланы Ханафийни «Карачаево-балкарские и монгольские лексические параллели» деген ишлери анга юлгюледиле.
Практика лексикология лексикографиядан, бир тилден башха тилге кёчюрюуден, лингвопедагогикадан эм тилни культурасындан къуралады. Аланы хар бири лексикологияны теориясын байыкъландырады. Сёз ючюн, лексикография сёзлени магъаналарын толу ачыкъларгъа, аланы стиль энчиликлерин тохташдырыргъа болушады. Бир тилден башха тилге кёчюрюу тенглешдириу лексикологиягъа кёп материал береди, тиллени лексика, фразеология энчиликлерин иги ангыларгъа себеп болады.
Лексикология тил билимни талай бёлюмю бла байламлыды, сёз ючюн, ономастика бла (тил билимни энчи атланы тинтиучю бёлюмю бла), семасиология бла (тил билимни сёзлени эм фразеологизмлени магъаналарын тинтиучю бёлюмю бла), этимология бла (тил билимни сёзлени эм фразеологизмлени жаратылыуларын, ал формаларын тинтиучю бёлюмю бла).
3-чю §. Сёзню ангылатыу. Лексиканы тилни бирси бёлюмлери бла байламлылыгъы
Сёз тилни баш кесегиди. Ол тауушладан (бир-бирде уа жангыз тауушдан) къуралады. Асламысында затланы, аланы ышанларыны, болумланы, ишлени атлары болуп, кеси аллына жюрютюледи. Аны энчи магъанасы, басымы болады. Кесеклерини орунлары алышынса, аладан кетерилсе неда ала бир бирден айырылсала, сёзню магъанасы тас болады неда тюрленеди.
Алай бла, сёз деп тилни тауушладан (бир-бирде уа жаыгыз тауушдан) къуралгъан, асламысында затланы, аланы ышанларыны, болумланы, ишлени атлары болуп, кеси аллына жюрютюлген, энчи магъанасы, басымы болгъан, кесеклерини орунлары алышынса, аладан кетерилсе неда бир бирден айырылсала, магъана эм грамматика жаны бла бирлиги бузулгъан кесегине айтадыла.
Сёзлени тыш кёрюмлери эм магъаналары болады. Тыш кёрюмлери тауушладан (сёлешгенде) неда харфладан (жазгъанда) къуралады. Сёз ючюн, тюз деген сёз энчи жорукъ бла тизилген юч тауушдан (эм харфдан) къуралгъанды. Ол аны тыш кёрюмюдю. Орунлары алышынса (зут, узт, утз), бир бирден айырылсала (т уз, ту з) неда тауушларындан кетерилсе (ту, тз, уз), бу тауушла (эм харфла) сёз болмайдыла, магъананы билдирмейдиле.
Сёзню тыш кёрюмю бла магъанасы бир бирлери бла къаты байламлыдыла, бир бирсиз жюрютюлмейдиле.
Сёзлени тилде кеслери алларына жюрютюлюулери аланы асламысыны сёлешгенде, жазгъанда да кесеклеге юлешинмей, биргелей жюрютюлгенлерин, магъаналары толу эм белгили болгъанларын кёргюзтеди. Сёзлени жалгъауладан бла сёз тутушладан айыргъан, башха этген ол шартладыла. Жалгъаула тилде кеслери алларына жюрюмейдиле, сёз тутушла уа тилни сау, бёлюнмеген кесеклери тюйюлдюле.
Лексика фонетика, сёз къурау, морфология эм синтаксис бла байламлыды. Аны алайлыгъын быллай шартлада кёрюрге боллукъду:
1. Сёз тилни фонетика къурамындан тышында жюрюяллыкъ тюйюлдю, не ючюн дегенде сёз тауушладан къуралады, тауушла уа тилде жаланда сёзню къурамында жюрютюледиле. Сёзню къурар ючюн, тауушла бир бирге магъана айырыу къуллукъну толтурурча къошуладыла. Бу болумла лексика бла фонетиканы бир бирлери бла байламлылыкъларына шагъатлыкъ этедиле.
2. Лексиканы сёз къурау бла байламлылыгъы уа бютюнда ачыкъды. Сёзле къуралмагъанла бла къуралгъанлагъа юлешинедиле. Къарачай-малкъар тилде аланы биринчи къауумларындан эсе экинчи къауумлары иги кесек да кёпдю.
Къуралмагъан сёзлени жаланда тамырлары болады: мал, кёз, иш; чал, кюл, жаша; ариу, таза, къарт; кёп, аз, эртте. Къуралмагъан сёзле лексика кесекле болуу бла чекленип къалмайдыла. Ала, андан сора да, жангы сёзлени къураугъа мурдорлукъ этедиле.
Къуралгъан сёзлени (малчы, маллыкъ, чалгъы, чалгъычы, чаллыкъ, ариула, ариулукъ, эрттенлик, эрттеннги) сёз къураучу кесеклери (жалгъаулары), сёзлени тюрлю-тюрлюлерин къурай, жаланда сёзледе, аланы къурамларында болмаса, жюрютюлмейдиле.
Алай  бла,   сёзню – лексика  кесекни – жаратылыуу сёзню къуралыууну ахырыды. Тилни лексика бёлюмюню бла сёз къурау бёлюмюню бир бирлери бла байламлы болгъанларын ол кёргюзтеди.
3.  Лексиканы морфология бла байламлы болгъанына сёзле тилни энчи кесеклерине юлешиннгенлери, хар сёз тилни къайсы болса да бир кесегини къауумуна киргени шагъатлыкъ этеди. Сёз ючюн:  баш, жол, терек, кюл – атла; уллу, узун, акъ, эски – сыфатла; бар, кюл, олтур, айт – этимле; ёрге, ингирде, кёп, эртте – сёзлеуле; бир, экинчи, тёртеулен,  онушар – санаула д.а.к.  Лексика бла  морфологияны  бир   бирлери  бла  байламлылыкъларын дагъыда быллай затда  кёрюрге  боллукъду: сёзню формалары тюрлю-тюрлю сёзле тюйюлдюле, бир сёздюле. Башхача айтханда, сёзню формаларыны тамырлары бирди, жалгъаулары уа башхадыла. Сёз ючюн, жашны, жашха, жашда, жашдан, жашым, жашла деген формала бир   сёздюле – жаш.     Тамырлары  бир бирге жууукъ сёзле уа, жалгъауларына кёре,  бир сёз угъай,  башха-башха сёзле боладыла: кёзлюк – кёзюлдюреуюк, жауун – жауум.
4.  Синтаксисни кесеклери – сёз тутуш, айтым сёзледен   къураладыла.   Сёзле  кеслери   алларына   жюрюмейдиле,  башха  сёзле  бла  бирге  байланып,  сёз  бирлешле, сёз тутушла, айтымла къурайдыла. Аны себепли сёз – тилни баш кесеги – синтаксис бла да байламлыды.
4-чю §. Лексиканы системалылыгъы
Сёзле тилде кеслери алларына угъай, тюрлю-тюрлю къауумлагъа биригип жюрюйдюле. Аланы алай биригиулери магъаналарыны бирге ушашлыкълары бла неда бир бирден башхалыкълары бла байламлыды. Сёз ючюн, къарачай-малкъар тилде ийнек, ёгюз, бугъа, буу, къунажин., геммеш, тана, бузоу, къой, къочхар, эчки, теке, эшек, къадыр, ат деген сёзлени бир къауумгъа жыйгъан алада магъана жаны бла бирча ышанны барлыгъыды. Ол ышан тилде «мал» деген сёз бла белгиленеди. Алай малланы къайсы къайда, неде хайырланылгъанына, тыш кёрюмдюлерине, сют бергенлерине / бермегенлерине д.а.к. башха ышанларына кёре, аланы атлары болуп жюрюген сёзле тюрлю-тюрлю къауумлагъа юлешинедиле. Сёз ючюн: 1) тууар (ийнек, ёгюз, бугъа, буу, къунажин, геммеш, тана, бузоу), 2) ууакъ аякълы мал (къой, къочхар, эчки, теке), 3) жегилген мал (ёгюз, ат, эшек, къадыр, буу), 4) сют берген мал (ийнек, эчки, къой, геммеш) д.б. Быллай къауумлагъа кирген сёзлени араларындагъы байламлыкъгъа парадигматика (грек тилде paradigma «юлгю» дегенден) байламлыкъ дейдиле. Лексиканы системалылыгъын ол бек толу кёргюзтеди.
Лексикада системалылыкъ текстде бир бири ызларындан келген сёзлени бирге байланыу халларында да – аланы синтагматика байламлыкъларында (грек тилде sintagma – «бирлешген» дегенден) кёрюнеди. Алай лексиканы системалылыгъын синтагматика байламлыкъ парадигматика байламлыкъча тынгылы кёргюзталмайды, не ючюн дегенде, ол контекст бла байламлыды, анга бойсунады. Сёз ючюн, къаллай сёзле бла бирлешгенине кёре, сёз тюрлю-тюрлю магъаналада жюрютюледи: адамны аягъы – «адамны бутуну ашыкъдан энишгеси», столну аягъы – «столну тюп жанында ол аумаз ючюн урулгъан тиреуледен бири», жылны аягъы – «жылны ахыры» д.б.; жарты стакан – «толмагъан стакан», жарты молла – «билими жетишмеген молла»; балтаны бер – «балтаны биреуню къолуна тутдур», экзамен бер – «сорулгъан затны билгенинги айтып, жазып кёргюзт», концерт бер – «концерт кёргюзт», жаягъына бер – «жаягъына ур» д.б.
Лексикада системалылыкъгъа сёзле бир бирлери бла сёз къурауда байламлы болгъанлары да шагъатлыкъ этеди. Сёз ючюн, тамырлары бир сёзле, форма, магъана жаны бла да бирге жууукълашаракъ болуп, сёз къураучу уялалы къурайдыла: ариу, ариулукъ, ариука, ариучукъ, ариула; баш, башчы, башчылыкъ, башла, башлам, башлыкъ, башсыз, башсызлыкъ д.б.
СЁЗНЮ СЕМАНТИКА КЪУРАМЫ
5-чи §. Сёзню магъанасы
Хар сёзню лексика эм грамматика магъаналары боладыла. Ала бирге жюрютюледиле эм бир бирлери бла къаты байламлыдыла. Аны себепли, сёзню толу ангылар ючюн, аны лексика магъаналарын да, грамматика магъаналарын да бирге эсге алыргъа керекди.
Сёзню лексика магъанасын тынгылы тохташдырыр ючюн, бу затланы ачыкъларгъа керекди:
1)  сёзню ол белгилеген зат бла байламлылыгъын;
2)  ол белгилеген затны бирси затла бла къалай байланнганын;
3)  сёзню магъанасы аны бирси магъаналары бла къалай келишгенин;
4)  ол магъананы сёзню бирси магъаналарындан айырып танырча ышанын (неда ышанларын).
Сёзню лексика магъанасыны ёзегин ол кёргюзтген затны, шартны, болумну, ишни башха сёзле кёргюзтген затладан, шартладан, болумладан, ишледен айырып танырча ышанлары къурайдыла. Сёз ючюн, ёгюз, ийнек, бугъа, къунажин, бузоу, геммеш, ат, эшек, къой, эчки. Быланы барысын да бирге ушатхан ышан – была малладыла. Бир бирден айырып танырча этген ышанла уа: 1) ийнек, ёгюз, бугъа, къунажин, бузоу, гемеш тууарладыла; 2) къой, эчки ууакъ аякълы малладыла; 3) ат, эшек, ёгюз жегилген малладыла. Бу малланы хар бирини да кесини энчи ышанлары бардыла.
Сёзню лексика магъанасы денотация эм коннотация бла къаты байламлыды. Къайсы тилде да сёзлени жаланда кеси магъаналары болгъанлары, къошакъ лексика магъаналары – стиль энчиликлери – болмагъанлары бардыла. Сёз ючюн, къарачай-малкъар тилде юй, кёк, заман; эски, жангы, иги; ишле, солу, тюбе деген сёзле аллайладыла. Алагъа денотатив магъаналар ы болгъан сёзле дейдиле.
Кеси магъаналарындан сора да, къошакъ лексика магъаналары – стиль энчиликлери – болгъан сёзле да кёп тюбейдиле. Ала коннотатив магъаналары болгъан сёзледиле. Сёз ючюн, эришика деген сёзню, «эриши тиширыу» деген денотатив магъанасындан сора да, коннотатив магъанасы барды: жийиргениуню билдиреди. Махтаннгыч деген сёзню денотатив магъанасы – «махтанып туруучу», коннотатив магъанасын а аны диалект сёз болгъаны билдиреди.
Бир-бир сёзлени, сёз ючюн, ах, ой, ай медет дегенча междометияланы,   жаланда     коннотатив     магъаналары болады.
Сёзню грамматика магъанасы аны тилни къайсы кесеги эм къайсы грамматика формада болгъаныды, эсе да грамматика ышанларыдыла. Сёз ючюн, баш деген сёзню грамматика магъанасын бу ышанла къурайдыла: тукъум атды, затны билдиреди, жангызлыкъ сандады, баш болушдады. Ойнаргъа деген сёзню грамматика магъанасын кёргюзтген ышанла: этимди, белгисиз формадады, ишни билдиреди.
6-чы §. Сёзню лексика магъаналарыны баш тюрлюлери
Сёзню лексика магъаналары, жашаугъа келишиулерине, жаратылыуларына, башха сёзле бла келишиу халларына эм къаллай къуллукъну жалчытханларына кёре, талай тюрлю боладыла.
Жашаугъа келишиу халына кёре, сёз тюз эм кёчюу магъаналада жюрютюлюрге болады. Тюз магъана деп, аны жюрютген сёз затны (болумну, шартны, ишни) башха зат (болум, шарт, иш) бла тенглешдирмей, тюзюнлей, болгъаныча, кёргюзтюлгени ючюн айтадыла. Кёчюу магъана уа бир зат (болум, шарт, иш) башха зат бла тенглешдирилип, бир затны тыш кёрюмю (болуму, шарты) башха затха кёчюп къуралады.
Сёз ючюн, баш деген сёзню тюз магъанасы буду: «адамланы, жаныуарланы, хайыуанланы боюнларындан ёргелери, мыйылары болгъан жерлери». Бу затны (баш) аты, жалчытхан къуллугъуна кёре, «башчыны, таматаны», орналгъан жерине кёре, «тауну, терекни д.а.к. затны бек бийик жерин» дагъыда талай затны билдирир ючюн хайырланылады.
Жаратылыуларына кёре, сёзню магъаналары къуралгъанла эм къуралмагъанла боладыла. Сёз ючюн, баш деген сёзню къуралмагъан магъанасы аны тюз (биринчи, баш) магъанасыды. Бирси магъаналары уа къуралгъан магъаналадыла, не ючюн дегенде, ала аны биринчи магъанасындан, ол магъанасы бла байламлы къуралгъандыла.
Бир-бирде сёзню магъаналары барысы да къуралгъанла болургъа тюшедиле. Сёз ючюн, ата деген сёзню мап,аналары аллайладыла. Болсада аланы къуралыу халлары бирча тюйюлдюле: тюз (баш, биринчи) магъанасы – «биреуге неда бир затха ат бер» – ат деген сёзню магъанасындан – «адамны неда башха затны сёз белгилениую» – къуралгъанды, кёчюу магъаналары уа – «биреуге неда бир затха жорала» эм «биреуден кёр, анга жакъ» – бу сёзню кесини тюз (баш, биринчи) магъанасындан къуралгъандыла.
Къуру магъаналары къуралмагъанла эм къуралгъанла болуп къалмай, сёзле кеслери да аллайла боладыла. Сёз ючюн, мал, иш, бир эм малчы, малчылыкъ, ишчи, ишле, биреу, биреулен деген сёзлени биринчилери къуралмагъанла, экинчилери уа къуралгъанладыла.
Башха сёзле бла келишиу халларына кёре, сёзню магъаналары эки тюрлю боладыла: 1) эркин жюрютюлген магъана; 2) эркин жюрютюлмеген магъана. Сёз, кёп башха сёз бла келишип, сёз тутуш къурап жюрюй эсе, аны магъанасы неда магъаналары эркин жюрютюлгенлеге саналадыла. Сёз ючюн, кёз, баш; уллу, ариу дегенча сёзлени магъаналарына ала эркин жюрютюледиле дерге боллукъду, не ючюн дегенде, бу сёзле кёп тюрлю сёз бла келишип жюрюйдюле: кёз – къара кёзле, кёк кёзле, ала кёзле, ариу кёзле, жумукъ кёзле, жаннган кёзле, сокъур кёзле, ауругъан кёзле д.б.; уллу – уллу юй, уллу адам, уллу къычыр, уллу къууан, уллу къыйын, уллу къап, уллу бахча, уллу насып, уллу уртла, уллу жаш, уллу жел, уллу харф, уллу жюрек, уллу хайыр, уллу жашырын д.б. Болсада эркин жюрютюлген магъаналары болгъан сёзле хар сёз бла келишип да къалмайдыла. Сёз ючюн, уллу деген сёзню ёл, ич деген сёзле бла бирге къошаргъа жарамайды: уллу ёл, уллу ич деп айтылмайды.
Эркин жюрютюлмеген магъаналары жаланда бир, эки неда талай сёз бла келишген сёзлени боладыла. Аллай магъанала юч къауумгъа юлешинедиле:
1) сёзню фразеология бла байламлы матъанасы. Быллай магъаналары жаланда фразеологизмледе неда фразеология тутушлада жюрютюлген сёзлени болады. Сёз ючюн, къарыкъ деген сёз ён деген сёзден башха сёз бла келишмейди: ёнюм (-юнг, -ю) къарыкъды; сартын деген сёз да жаланда мени деген сёз форма бла жюрюйдю: мени сартын; тюнке деген сёз а юзюл, тауусул, къуру деген сёзле бла жюрюйдю: тюнкеси юзюлдю, тюнкеси тауусулду, тюнкеси къуруду. Алай бла, къарыкъ, сартын, тюнке деген сёзлени «ауазы хырха болуп, тийишлисича сёлешалмады», «мени оюмума кёре», «бек къарыусуз болду» деген магъаналары, жаланда ала мени, юзюлдю, ёнюм (-юнг, -ю) деген сёзле бла жюрюселе, чыгъадыла. Быллай магъана (фразеология бла байламлы) бу тилде аз тюбейди;
2) сёзню синтаксис къуллугъу бла байламлы магъанасы. Бу сёзню кёчюу магъаналарыны бир тюрлюсюдю. Кеси да сёз, айтымда, хар замандача болмай, башха тюрлю къуллукъда жюрютюлгенде, билинеди. Сёз ючюн, жилян деген сёз айтымда башчыны неда толтуруучуну къуллугъунда келсе, тюз магъананы билдиреди: «аякълары болмай, сюркелип жюрюген, иничке, ары-бери бюгюлюучю, узун тёммеги болгъан, асламысында уллу жаныуар». Юлгюле: Жилян дугъуманы сюймей эди, ол а аны тешигинде бите эди. Ариу сёз жилянны тешигинден чыгъарыр (н. с.). Алай болмай, белгили тёрени бузуп, хапарчыны къуллугъунда келсе уа, кёчюу магъанада жюрютюледи: «огъурсуз, аман ниетли, хыйлачы адамны юсюнден». Юлгю: Ма бу ол манга соруу этген жилянды (Г.Б.);
3) бирге келишиулери дыккы болгъан сёзледе тюбеген магъана. Бу синтаксисге бойсуннган магъананы башха тюрлюсюдю. Кеси да жаланда сёз тутушлада билинеди. Сёз ючюн, баш деген сёзню «бир затны болуруна себеп болгъан, аны болдургъан зат, сылтау» деген магъанасы, ол палах, аманлыкъ деген сёзледен бири бла бирге келсе билинеди. Ич деген сёзню «кийимни ич къаты, ичине тигилген къумачы» деген магъанасы пальтону ичи, костюмну ичи, этекни ичи дегенча сёз тутушладан чыгъады.
Жалчытхан къуллукъларына кёре, сёзле эки тюрлю магъанада жюрютюледиле: белгилеучю магъанада эм экспрессив-синоним магъанада. Белгилеучю магъана затны, аны шартын, ышанын, халны, ишни кёргюзтеди. Сёз ючюн, аш, ат, ариу, иги, ёхтемлен, къымылда, сёлеш, солуу, жолоучулукъ д.а.к. кёп сёзню магъаналары белгилеучю магъаналадыла. Аланы хар бири бир ангыламны билдиреди, аны белгилейди. Экспрессив-синоним магъана деп адамны сезими бла байламлы магъанагъа айтадыла. Сёзлени быллай магъаналары аланы стиль жаны бла энчиликлери болгъан синонимлеринде эсленеди. Сёз ючюн, белгилеучю магъаналары болгъан ат, сёлеш деген сёзлени керекли жерде экспрессив-синоним магъаналары болгъан мырка, жанша деген сёзле бла алышындырыргъа боллукъду.
Быллай сёзле тилде кеслери алларына жюрюйдюле, сёзлюкледе да бериледиле. Алай аланы магъаналарын адам аланы белгилеучю синонимле бла тенглешдирип, алагъа ушатып ангылайды. Сёз ючюн, жанша къуру «сёлеш» деген магъананы угъай, «керексиз, магъанасыз затны юсюнден кёп сёлеш» деген магъананы билдиреди. Мырка деген сёз а къуру «ат» угъай, «осал, къарыусуз ат» деген магъанада жюрютюледи.
7-чи §. Бир магъаналы эм кёп магъаналы сёзле
Бирден сора лексика магъанасы болмагъан сёзге бир магъаналы сёз, эки неда андан кёп лексика магъанасы болгъан сёзге уа кёп магъаналы сёз дейдиле. Бир магъаналы сёзле асламысында терминле, битимлени, кёгетлени, къумачланы атлары боладыла. Сёз ючюн, битимле: будай, зынтхы, тары, тал, назы, жерк, жёге, чынар; терминле: бронхит, гастрит, агат, мермер, эпитет, рифма; къумачла: маймёз, къатапа, кишмир, дарий, кисей, лаудан, къауракъ, атлес; кёгетле: алма, кертме, быхы, хобуста, дугъум, къара наныкъ, муркку, тукъузгю д.б.
Кёп магъаналы сёзле уа этимледе, сыфатлада, атлада аслам тюбейдиле. Сёз ючюн, ажаш деген этимни юч магъанасы барды: 1. «жолну тас эт, терсине кет»; 2. кёч. «тас бол»; 3. кёч. «терс иш эт, жангыл». Ахшы деген сыфат беш магъанада жюрютюледи: 1. «тап, керекли ышанлары болгъан, жараулу»; 2. «сынаулу, уста, жшин иги билген»; 3. «адепли, ариу къылыкълы, намыслы»; 4. «адамлыгъы болгъан»; 5. «ариу кёрген, иги таныгъан, билген, халал, жууукъ». Бет деген ат да беш магъаналыды: 1. «адамны башыны ал жанында мангылайы бла кёзлеринден къалгъаны»; 2. кёч. «айып, уят, намыс»; 3. «тауну, сыртны д.а.к. башха затны башындан энишге дери кёрюннген жери»; 4. «сууну, жерни д.а.к. башха затны юсю, башы, тыш кёрюмдюсю»; 5. «китапны, газетни д.а.к. башха затны чапырагъыны бир жаны».
Кёп магъаналы сёзню магъаналары бир бирлери бла, бегирекда биринчи магъаналары бла, байламлы боладыла эм ала семантика бирликни къурайдыла. Анга сёзню семантика къурамы дейдиле. Сёзню магъаналарыны араларындагъы семантика байламлыкъла лексиканы системалылыгъын къурайдыла. Кёп магъаналы сёзлени магъаналарыны бир бирлери бла байланыулары хар тилде бирча болмайды. Аны себепли сёзлени магъаналарыны санлары тюрлю-тюрлю тилледе асламысында бирге келишмейди. Сёз ючюн, орус тилни тёрт томлу сёзлюгюнде голова «баш» деген сёзню 6 магъанасы барды. «Къарачай-малкъар тилни ангылатма сёзлюгюнде» уа баш деген сёзню 21 магъанасы кёргюзтюледи. Алай бла, кёп магъаналылыкъ лексиканы миллет энчилигин кёргюзтеди.
Сёз, тилде жюрютюлюп башлагъанлай окъуна, кёп магъаналы болуп къалмайды. Сёзню жангы магъанасы алгъа сёлешиу тилде жюрютюледи, артда уа ол жазыу (литература) тилге ётеди. Алай бла, лексика системагъа къошулады. Бир-бирде уа сёзню биринчи (тюз) магъанасы, унутулуп, тилде хайырланылмай къалады, аны жангы (кёчюу) магъанасы уа баш магъана болуп бегитиледи. Сёз ючюн, къарачай-малкъар тилде башлы, башсыз деген сёзле аллайладыла. Башлы – «башы болгъан», башсыз – «башы болмагъан» (челекни, чоюнну д.а.к. башха затны юсюнден). Бу магъанала тилде жюрютюлмейдиле, сёзлюкледе берилмейдиле. Башлы – «акъыллы», башсыз – 1. «акъылсыз, тели», 2. «магъанасыз» деген магъанала уа бу сёзлени баш магъаналары болуп къалгъандыла.
Сёзлени магъаналарыны кёбейиулерине жашауну тюрлениую, илмуну, культураны айныулары уллу себеп боладыла. Сёз ючюн, тамыр 2. грам. «сёзню баш, жалгъауундан (неда жалгъауларындан) бирси кесеги»; баш 14 «чыгъарманы кесеги», локъум 2. карт. «къызыл ромбиклери болгъан карт» деген магъанала алай бла, арт кезиуде, бир затны аты башха затха кёчюп, къуралгъандыла.
8-чи §. Сёзню магъаналарыны кёбейиулери
Сёзню магъаналарыны кёбейиулери, аны жангы магъаналарыны жаратылыулары эки тюрлю болум бла байламлыдыла: 1) затланы бирге ушагъанлары ючюн, аланы бирини атыны башхасына кёчюую бла; 2) затланы бир бирлери бла къаты байламлы болгъанлары ючюн, аланы бирини атыны башхасына кёчюую бла.
Затны аты алыкъа аты болмагъан затха аланы тыш ышанларыны, тургъан жерлерини, формаларыны, татыуларыны д.а.к. башха шартларыны бирге ушашлыкълары болгъаны ючюн кёчеди. Быллай болумгъа метафора (грек тилде «кёчюу» дегенни билдиреди) дейдиле. Сёз ючюн, кёз (адамны кёзю – терезени кёзю, жюзюкню кёзю), бет (уллу бет – тауну бети, китапны бети, жерни бети), алтын (алтын сагъат – алтын адам), къайна (суу къайнайды – иш къайнайды), жылы (жылы юй – жылы къарам) деген сёзлени кёчюу магъаналары метафорагъа кёре къуралгъандыла.
Бир затны атыны башха затха кёчюую аланы бир бирлери бла къаты байламлыкъларына таяна эсе, аллай болумгъа метонимия (грек тилде «жангыдан ат атау» деген магъананы билдиреди) дейдиле. Сёз ючюн, материалны аты андан этилген затха кёчеди: хрусталь – 1. «къоргъашини болгъан мияланы энчи тюрлюсю»; 2. «ол мияладан этилген сауут». Жерни аты аны адамларына, сауутну аты аны ичинде суусуннга, ашарыкъгъа, авторну аты аны чыгъармаларына, энчи атны тукъум атха кёчгенлерин эм метонимияны дагъыда башха тюрлюлерин быллай юлгюледе кёрюрге боллукъду: эл (Хасания эл – Тойгъа эл саулай келди), табакъ (чын табакъ – Экишер табакъ ашадыкъ), стакан (омакъ стакан – стаканны ич), Къайсын (Къайсынны чыгъармалары – Къайсынны окъуйбуз), Рентген (Рентген немецли алим болгъанды – он рентген; ёпкелериме рентгенде къарадыла), ингир (ингир жууукълашады – литература ингир), бояу (эшикни бояу – кёк бояу) д. б.
Метонимияны башха тюрлюсю да болады. Анга синекдоха дейдиле. Ол быллай амалла бла къуралады:
1)  затны кесегини аты аны  саулай атыны орунуна жюрютюледи: Сакъалны таматагъа   айырдыла; Жангыз башым – тузсуз ашым (н. с.). Бу юлгюледе сакъал, баш деген сёзле – адамны саныны-чархыны кесеклерини атлары – адамны саулай кесини юсюнден хапарлайдыла;
2)  затны аты аны кесегини атыны орунуна жюрютюледи:  Филармонияда белгили бас бла танышдыкъ; Алгъын къол бла тамамланыучу ишлени энди машина тамамлайды. Бу юлгюледе бас (базыкъ ауаз бла жырлаучу эр киши), машина (механизм) деген сёзле кеслерини кесеклерини орунларына – «базыкъ эр киши ауаз», «автомобиль» – хайырланылгъандыла;
3)  жангызлыкъ  сан  кёплюк  санны  орунуна  жюрютюледи: Мурат къой кютеди (къойла дегенни орунуна); Лиза фермада ийнек сауады (ийнекле дегенни орунуна).
Башда кёргюзтюлген юлгюле къарачай-малкъар тилде метафорадан эсе метонимия (кесини тюрлюсю синекдоха бла бирге) эркин хайырланылгъанына шагъатлыкъ этедиле.
ОМОНИМЛЕ
9-чу §. Омонимле эм аланы тюрлюлери
Айтылыулары, жазылыулары да бирча болгъан сёз-леге омонимле (грек тилде homos – «бирча» + onyma – «ат» деген сёзледен къуралгъанды) дейдиле; сёз ючюн: ат (эмилик ат) – ат (ат ата), топ (топ ойна) – топ (танк бузгъан топ), башха (башха адам) – башха (башха жаша) д.б.
Къарачай-малкъар тилни омонимлери эки къауумгъа юлешинедиле:  лексика омонимлеге бла лексика-грамматика омонимлеге.
Лексика омонимле эки тюрлюдюле: 1) жаратылыу жаны бла бир бирлери бла байламлыкълары болмагъан омонимле эм 2) жаратылыу жаны бла бир бирлери бла байламлыкълары болгъан омонимле.
Лексика омонимлени биринчи тюрлюлери къарачай-малкъар тилде кёп тюбейдиле: кёл (адамны кёлю) – кёл (кёлде жууун), ат (адамны аты) – ат (атха мин), жаулукъ (жаулукъ къыс) – жаулукъ (шагъырей жаулукъ), эл (тау эл) – эл (Къанганы базыкълыгъы эки элди), от (от эт) – от (от аша), жау (сары жау) – жау (Жау бла сермеш), бау (баугъа кир) – бау (ышым бау) д.б.
Жаратылыу жаны бла бир бирлери бла байламлыкълары болгъан лексика омонимле кёп тюйюлдюле. Кеслери да сёзню магъаналарыны арасында байламлыкъ тас болуп алай къураладыла: кёк (чууакъ кёк) – кёк (Малла кёкде (кырдыкда) отлайдыла), къол (къол кётюр) – къол (чертлеуюклю къол), сюр (малланы сюр) – сюр (жерни сюр), чечек (битимни чечеги) – чечек (чечекден ауруу), жазыу (буруннгу жазыу) – жазыу (Жазыу жардан атар) д.б.
Лексика омонимлени эки тюрлюсю да тилни бир кесегинде, асламысында атлада тюбейдиле.
Лексика-грамматика омонимле да эки тюрлю боладыла: 1) жаратылыу жаны бла бир бирлери бла байламлыкълары болмагъан омонимле эм 2) жаратылыу жаны бла бир бирлери бла байламлыкълары болгъан омонимле. Омонимлени бу къаууму, бегирекда экинчи тюрлюсю, биринчи къауумундан эсе иги кесек да кёп тюбейди. Быллай омонимле тилни башха-башха кесеклери боладыла.
Лексика-грамматика омонимлени жаратылыу жаны бла бир бирлери бла байламлыкълары болгъанларыны къуралыуларына бу затла себеп болгъандыла: 1) сёзлени магъаналарыны кенгериую: къан (этим) – къан (ат), жар (ат) – жар (этим) д. б.; 2) сёз тилни бир кесегинден башха кесегине ётюп: бай (сыфат) – бай (сёзлеу), къарт (сыфат) – къарт (ат), айланма (ат) – айланма (сыфат), айлыкъ (сыфат) – айлыкъ (ат), тюйюш (этим) – тюйюш (ат) д.б.
Быллай омонимлени биринчи тюрлюлерини тизгинлери жаланда эки сёзден къуралады. Аланы бирлери асламысында этим болады: ат (ат) – ат (этим), къаз (ат) – къаз (этим), жюз (санау) – жюз (этим), чал (сыфат) – чал    (этим), биз (алмаш) – биз    (ат), кёп (сёзлеу) – кёп (этим), ары (сёзлеу) – ары (этим) д. б.
Экинчи тюрлюлерини тизгинлери эки, юч, бир-бирде уа тёрт сёзден окъуна къураладыла: уруш (этим) – уруш (ат), аман (сыфат) – аман (сёзлеу), тап (сыфат) – тап (сёзлеу) – тап (кесекчик), жашырын (сыфат) – жашырын (сёзлеу) – жашырын (этим) – жашырын (ат) д. б.
Жаратылыу жаны бла бир бирлери бла байламлыкълары болгъан лексика-грамматика омонимле конверсия амал бла (тилни бир кесеги башха кесегине неда кесеклерине ётюп, кесини эм аланы магъаналарында да бирча жюрютюлюп) къураладыла. Асламысында тилни баш кесеклери бир бирине ётедиле. Алай бир-бирде тилни баш кесеклери болушлукъчу кесеклерине, болушлукъчу кесеклери бир бирлерине да ётедиле: башха (сыфат) – башха (сёзлеу) – башха (сонгура), ары (сёзлеу) – ары (сонгура), тамам (сёзлеу) – тамам (кесекчик), хайыр (ат) – хайыр (кесекчик), алай (сёзлеу) – алай (байлам), да (байлам) – да (кесекчик), а (байлам) – а (кесекчик) д. б.
Къарачай-малкъар тилде лексика омонимле бла лексика-грамматика омонимле къатышып, бир тизгинни къурап да жюрюйдюле: ат (ат) – ат (ат) – ат (этим), кёк (ат) – кёк (ат) – кёк (сыфат), жау (ат) – жау (ат) – жау (этим), жай (ат) – жай (сёзлеу) – жай (этим) д. б.
Омонимле тюрлю-тюрлю мадарла бла къураладыла: 1) сёзню магъаналарыны арасында байламлыкъ тас болуп: ай (толгъан ай) – ай (январь ай), кюн (кюн тийди) – кюн (насыплы кюн), сюр (жерни сюр) – сюр (малланы сюр) д.б.; 2) сёзню фонетика къурамы тюрленип: аякъ (боза аякъ) – аякъ (аякъ басар жер; буруннгу тюрк тилде: адакъ), бар (ишге бар) – бар (хар зат бар; буруннгу тюрк тилде: баар) д.б.; 3) къарачай-малкъар сёзню бла башха тилден алыннган сёзню эшитилиулери, жазылыулары да бирге ушап: бал (балда тепседик; орус тилден) – бал (бал аша), талакъ (тууар талакъ) – талакъ (харам талакъ; арап тилден) д.б.; 4) башха тилледен алыннган, фонетика къурамлары бирге жууукъ сёзле бирча айтылып эм жазылып: чилле (къыш чилле, жай чилле) – чилле (чилле ийирген фабрика) (фарс тилден: чилле, челле), гранат (гранат атылды) – гранат (гранат аша) (орус тилден: граната, гранат) д.б.; 5) тилни бир кесеги башха кесегине (неда кесеклерине) ётюп эм эки сёз да кеслери алларына эркин жюрюп: аман (аман адам) – аман (аман жырла), кёк (чууакъ кёк) – кёк (кёк бояу) – кёк (быйыл кёк (кырдык) эртте чыкъгъанды), уллу (уллу эл) – уллу (уллу къычыр) д.б.
Къуралыуларына кёре, омонимле эки тюрлю боладыла: 1) къуралмагъан омонимле: ат (эмилик ат) – ат (адам ат), иги (иги иш) – иги (иги ишле), бау (узун бау) – бау (къарангы бау) д.б.; 2) къуралгъан омонимле: айлыкъ (айлыкъ план) – айлыкъ (айлыкъ алдыкъ), уруш (анга уруш) – уруш (уруш бошалды), жазыу (буруннгу жазыу) – жазыу (Жазыу жардан атар) д.б.
Къарачай-малкъар тилде омонимлеге ушагъан сёзле кёпдюле. Аланы быллай къауумлагъа юлеширге боллукъду: 1) омографла (грек тилде homos – «бир-ча» эм grapho – «жазама» дегенни билдиреди) – жазылгъан бирча этип, магъаналары башха болгъан эм, басымлары башха-башха жерледе болгъанлары себепли, бирча эшитилмеген сёз формала; сёз ючюн: атабыз – атабыз, анама – анама, сабийсиз – сабийсиз, тууарчы – тууарчы, алма – алма, бурма – бурма, тюйме – тюйме д.б. Омографланы башха атлары графика омонимледиле. Омографла жаланда къуралгъан сёзледе тюбейдиле; 2) омофонла (грек тилде homos – «бирча» эм phone – «таууш» дегенни билдиреди) – жазылыулары бир бирден башха болуп тургъанлай, бирча эшитилген сёзле эм сёз формала; сёз ючюн: эссин (Ач болуп, эссин) – эзсин (Ол сарымсахны эзсин), ачлыкъ (Ачлыкъ аман затды) – ашлыкъ (Ашлыкъ орулду), биттир (Биттир ингирде учады) – битдир (Жумушунгу битдир), энли (энли къумач) — элли (элли къартыбыз), къыллы (аны къыллы) – къынлы (къынлы бичакъ), къанга (нарат къанга) – къаннга (Къаннга боялма) д.б. Омофонланы да асламысы къуралгъан сёзле боладыла. Омофонлагъа фонетика омонимле да дейдиле;3) омоформала – бир-бир формалары келишген, бирча айтылгъан эм жазылгъан сёз формала; сёз ючюн: элтир (Ол манга эки элтир берди) – элтир (Машокну Масхут элтир), байла (жараны байла) – байла (эрттеги байла), ызла (Сёзлени тюплерин ызла) – ызла (Аякъ ызла эсленнгендиле), алын (Къоркъуп, алын) – алын (Ишге алыы), окъуу (китапны окъуу) – окъуу (Окъуу башланды), билеу (бичакъны билеу) – билеу (жумушакъ билеу) д.б. Быллай сёзледе къуралмагъанлары хазна тюбемейдиле. Омоформалагъа грамматика (морфология) омонимле деп да айтадыла.
Омографланы, омофонланы эм омоформаланы, тизгинлеринде сёзле тилни къайсы кесеклери болгъанларына кёре, эки къауумгъа юлеширге боллукъду: 1) сёзлери тилни бир кесеги болгъанла: атабыз (бизни атабыз) – атабыз (Биз ол ёксюзлеге атабыз), къарындашыма (Къарындашыма барама) – къарындашыма (Мен аны къарындашыма), азсын (Ырысхынгы азсын) – ассын (Жаш отха къазан ассын), къызса (плита къызса) – къысса (къолунгу къысса); къаргъа (къара къаргъа) – къаргъа (къаргъа къара), алын (окъуугъа алын) – алын (къоркъгъандан алын) д.б.; 2) сёзлери тилни башха-башха кесеклери болгъанла: алма (ат) – алма (этим), атабыз (ат) – атабыз (этим); биттир (ат) – битдир (этим), алдыр (къарач. сыфат) – алдыр (этим); бийле (ат) – бийле (этим), ташла (ат) – ташла (этим), эрин (ат) – эрин (этим) д.б.
10-чу §. Омонимле эм кёп магъаналы сёзле
Омонимлени бла сёзню магъаналарын бир бирден айырыу бек керекли ишди, алай къыйынды. Не ючюн дегенде, тил билимде бу вопрос алыкъа толу ачыкъланмагъанды. Аны алайлыгъына къайсы тилни сёзлюклери да шагъатлыкъ этедиле. Аланы биринде омонимледиле деп берилген сёзле башхаларында бир сёзню магъаналарына саналадыла. Анга къарачай-малкъар тилни сёзлюклеринден юлгюле келтирейик.
Къарачай-малкъар   тилни   ангылатма сёзлюгю.  1. А.-Ж. (Нальчик, 1996). 
Буруу2  ат. Бурав, сверло, коловорот / Темирни, агъачны неда башха затны буруп тешиучю иш керек...
Буруу3 ат. Забор, ограда / Бир затны тёгерегин бегитир ючюн ишленнген хуна, чалман д.а.к. башха зат...
Бой ат. 1. Рост / Адамны неда бир затны бийиклиги, уллулугъу...
2.  Телосложение / Адамны къарамы, сюеги, санлары...
3.  Основа (продольные нити  ткани) / Къумачны узунуна баргъан халылары...
Къарачай-малкъар-орус сёзлюк (М., 1989).
Буруу 2) бурав, сверло...;   3) забор, ограда... 
Бой II рост; телосложение... 
Бой III текст, основа...
Белгилисича, сёзню магъаналары бири биринден (асламысында аны баш магъанасындан) къураладыла, бири бирине бойсунадыла. Ол бойсунуу тюрленмегенлей турмайды. Бир-бир магъанала, аллай бойсунуудан «эркин болуп», кеслери алларына жюрюйдюле, жангы магъанагъа ие боладыла. Алай бла, жангы сёз къуралады. Ол а сёзню баш магъанасына неда аны бла бирге бирси магъа-наларына да омоним болады. Къарачай-малкъар тилде анга шагъатлыкъ этген кёп шарт барды, сёз ючюн: сюр (малны сюр) – сюр (жерни сюр), буруу (тешгич) – буруу (хуна), кёк (булутлу кёк) – кёк (кырдык) д.б.
Болсада сёзню магъаналары, бир бирден айырылып, сёзле-омонимле болгъанларын бла болмагъанларын тохташдырыуда жаланда аланы магъаналарыны бирге келишиулерине бла келишмеулерине таяныу бла чекленип къалыргъа жарамайды. Не ючюн дегенде, бир-бирде сёзню магъаналары, бир бирден башха болгъанлыкъгъа, аланы араларында байламлыкъ юзюлгенликге, ала омонимле болалмайдыла. Сёз ючюн, этек деген сёзню «кийимни энишге салыннган къыйыры» эм «тауну тюп жаны» деген магъаналары барды. Ала бир бирге омоним болалмайдыла. Не ючюн дегенде, аланы биринчилери эркин жюрютюледи (пальтону этеги, жыйрыкъны этеги д.а.к.), экинчилери уа синтаксисге бойсунады, тау деген сёз бла болмаса, жюрютюлмейди (тау этек).
Сёзню магъанасы, аны бирси магъаналарындан айырылып, ала бла байламлыгъын тас этип, кеси аллына жюрюсе, башха сёзле бла сёз тутушланы эркин къураса, ол тилде бирси сёзлеча жюрютюледи, алай бла, сёзню бирси магъанасындан неда магъаналарындан айырылады. Полисемияны (кёп магъаналылыкъны) омонимиягъа ётюу жолу алайды. Сёз ючюн, этек деген сёзню «тиширыуну белинден энишгесин жапхан кийими» деген магъанасы, бу сёзню бирси магъаналарындан айырылып, кеси аллына сёз болуп, эркин жюрютюледи: этек тик, этек кий, костюмну этеги, кишмир этек, крахмал ичирилген этек д.а.к. Этек (пальтону этеги) – этек (тёбен жан); къол (адамны къолу) – къол (къыр); сюр (жерни) – сюр (малны) дегенча омонимле алай бла къуралгъандыла.
Алайды да, сёзню магъанасыны омоним болгъанына, омонимге ётгенине быллай шартла шагъатлыкъ этедиле: 1)  аны сёзню бирси магъанасындан (неда магъаналарындан) айырылыуу, ала бла байламлыгъын    тас этиую; 2)  аны эркин, кеси аллына жюрютюлюую, сёзню бирси магъанасына  (неда  магъаналарына)  бойсунмауу,  сёзню кесини ол магъанасында тилни бирси сёзлерича эркин хайырланылыуу;   3)  башда  айтылгъан эки шартны да халкъда ангылашыныулары.
11-чи §. Омонимлени стиль жаны бла хайырланылыулары
Омонимлени тилде жюрютюлюулери адамлагъа бир бирни ангыларгъа чырмау болмайды. Не ючюн дегенде, аланы магъаналары бирге келишмейди, бир тюйюлдю. Бир сёзден къуралгъан омонимлени окъуна (жаратылыу жаны бла бир бирлери бла байламлыкълары болгъан омонимлени) бир бирден айырыргъа контекст болушады.
Литература чыгъармалада, бегирекда поэзияда, омонимлени къайсы тюрлюсю да тюбейдиле. Поэтле аланы кеслерини чыгъармаларыиы стиль энчиликлерин кёргюзтюр мурат бла хайырланадыла. Сёз ючюн, образны къурар, бир затха энчи эс бёлгенлерин кёргюзтюр ючюн. Аны быллай юлгюледе кёрюрге боллукъду:
Кёк кюкюреп, жауун жауса, 
Кёк чыгъады, жер жылынса...
                                    (Занк. Ж.)
Толгъан ай, шагъатымча, булутдан чыкъ! 
Анамы кёз жашлары – кырдыкда чыкъ!
                                            (М. М.)
Ийнанмайма аманатха, 
Къалмазма дей аман атха.
                                       (Д. А.)
Мен жаз эрттенликме. Саугъа 
этерикме сизге жырымы. 
Умутха да жетерме, саугъа, 
саусузгъа да бере жылылыкъ.
                                       (Б. А.)
Бу назмуланы биринчилеринде лексика омонимле (кёк – кёк), экинчилеринде лексика-грамматика омонимле (чыкъ – чыкъ), ючюнчюлеринде омографла (аманатха – аман атха), тёртюнчюлеринде уа омоформала (саугъа – саугъа) хайырланылгъандыла.
СИНОНИМЛЕ
12-чи §. Синонимле эм аланы тюрлюлери
Синонимле магъаналары бирча неда бирге жууукъ сёзледиле; сёз ючюн: ахшы – иги, аша – ауузлан, бугъумуч – бугъунчакъ (къарач.), тамыз – тамдыр д.б.
Синонимле тилни бир кесеги болгъан сёзледиле. Ала бир затны, болумну, ышанны, ишни тюрлю-тюрлю атларыдыла. Синонимлени бир бирден айырып танырча аланы магъаналары, стиль энчиликлери (бир-бирде уа экиси да бирге) эм жюрютюлюулери этедиле.
Магъаналарыны бирге келишиулерини халына кёре, синонимле эки тюрлю боладыла: 1) толу синонимле эм 2) жарты синонимле. Толу синонимле хар не жаны бла да (магъана, стиль, жюрютюлюу) бирге келишедиле, бирча боладыла: иги – ахшы, чыда – тёз, бусагъатда – шёндю, адакъа – хораз д.а.к. Къарачай-мал-къар тилде быллай синонимле кёп тюйюлдюле. Ала къаллай текстде да бир бирлерин алышындыраладыла, эсе да аланы бирини орунуна башхасын жюрютюрге бо-лады. Жарты синонимле уа не магъана, не стиль, не жюрютюлюу жаны бла бир бирден башхалыкълары болгъан сёзледиле: кеп – кепчи, аша – ауузлан, иги – аламат, таза – кирсиз; аша – буштукъла (эриши сёз), тиширыу – къатын (сёл. тил.), тели – телика (бош тил.); кекел – чуукал (малкъ. гов.), акъсуу – мойта (б.-ч. гов.), шекер (къарач., малкъ.) – бал туз (малкъ.). д. а. к.
Жалчытхан къуллукъларына кёре, синонимле семантика синонимлеге, стилистика синонимлеге эм семантика-стилистика синонимлеге юлешинедиле. Семантика синонимлени, аз-кёп болса да, магъана жаны бла бир бирден башхалыкълары болады. Сёз ючюн, иги – аламат деген синонимлени магъаналарында башхалыкъ адамда неда башха затда болгъан шартланы, ышанланы, халланы мардасы бла байламлыды. Тенглешдирип кёрюгюз: иги – «тап, адам жаратырча ышанлары, шартлары, халлары болгъан» эм аламат – «бек тап, адам бек жаратырча ышанлары, шартлары, халлары болгъан». Стилистика синонимле адамны ич халы (кёлю), сезими бла байламлы сёзледиле: сёлеш – жанша (сёл. тил.) – гапылда (бош тил.), бет – гимхот (эриши сёз, бош тил.), сер – серукку (бош тил. жийирг.) д.а.к. Семантика-стилистика синонимле магъана, стиль жаны бла да башхалыкълары болгъан сёзледиле: ур – бекле (бош тил., эриши сёз) «къаты ур», той – гамай (сёл. тил.) «иги, тынгылы той» д.а.к.
Къурамларына кёре, синонимле бош сёзле, къош сёзле да боладыла: лингвистика – тил билим, юлёкъу – итбурун, шекер – бал туз, туурам – туурагъан, ёчюк – ёчлен, байыкъ – бай бол, къатыкъол – беккъол, жаз – жаз башы д.а.к.
Тамырларыны бирчалыкъларына бла башхалыкъларына кёре, синонимле эки тюрлю боладыла: 1) тамырлары башха синонимле: муркку – балам (ц. диал.), аман – осал д.б.; 2) тамырлары бир синонимле: тургъуз — турдур (сёл. тил.), моторист – моторчу д.а.к.
Тамырлары бир бош синонимлени быллай тюрлюлери боладыла: 1) жалгъаулары болгъанла: комбайнёр – комбайнчы, махтанчакъ – махтаннгыч (ц. диал.) д.б.; 2) бирини жалгъауу болуп, бирсини болмагъанла: кёп – кёпчю, къоркъ – къоркъун, ой – оюм д.б.; 3) бирини бирсннден артыкъ жалгъауу (неда жалгъаулары) болгъанла: жантакъ – жантагъай, битеу – битеулей, бош – бошунагъа д.б.; 4) башха тилледен алынып, бир сёзден къуралгъан, бири сёлешиу тилде, бирси уа литература тилде жюрютюлгенле: генерал – ийнарал, абычар – офицер, пристав – пурустоп д.б.
Тамырлары бир къош синонимле юч тюрлю боладыла:
1) кесеклерини орунлары алышынып жюрюучюле: ачыгъаууз — ауузачыкъ, ёрге-энишге – энишге-ёрге, артха-алгъа – алгъа-артха д.б.;
2)  кесеклеринден  бири  бирча    болгъанла:   сабий-балий – сабий-сюбюй, сабыр бол – сабыр эт, бир талай – бир ненча д.б.;
3)  тамырлары бирча,    жалгъаулары уа башха неда бирини жалгъауу    болмагъанла:    артыкъсызда – артыгъыракъда, бир-бир – бирем-бирем д.б.
13-чю §. Тамырлары бир синонимле эм бир сёзню тюрлюлери
Бир сёзню тюрлюлерин тамырлары бир синонимледен айыра билирге керекди. Къарачай-малкъар тилде бир сёзню быллай тюрлюлери бардыла:
1) фонетика   тюрлюлери:   бийик – мийик (къарач.), гелля – келля (ц.  диал.), тукъум – дукъум (б.-ч. гов.), факъырачы – пакъырачы (ч. диал.), сагъыш – шагъыш (сёл. тил.), тамата – тамада (къарач.) д.б.                        
2) морфология тюрлюлери: айланчук – айланжук, юркюрге – юркерге (къарач.), томуроу – томурау (къа-рач.), деричи – деричин д.б.
Сёзню фонетика тюрлюлери да, морфология тюрлюлери да бир сёзге саналадыла, сёзлюкледе да бир жерде, бир сёзню орунуна бериледиле. Сёз ючюн, бийик эм мийик, гелля эм келля, айланчук эм айланжук, деричи эм деричин дегенча формаланы хар экиси бир сёздюле. Бу юлгюледе кёргюзтюлгенича, бир сёзню эки фонетика тюрлюсюню бир бирден башхалыкълары аланы тамырларында бирер тауушларындады: б – м, г – к, т – д, ф – п д.б. Бир сёзню эки морфология тюрлюсюню бир бирден башхалыкълары уа аланы жалгъауларында бирер тауушларындады: -чук/-жук, -юрге/-ерге, -оу/-ау, -чи/-чин. Была (-чук бла -жук, -юрге бла -ерге д.б.) бир жалгъауну эки тюрлюсюдюле.
Сёзню фонетика тюрлюлерин тамырлары бир синонимледен айырыр ючюн, бу затланы эсде тутаргъа керекди: 1) тамырлары бир синонимлени барысыны да неда бирини жалгъаулары боладыла, бир сёзню фонетика тюрлюлеринде уа жалгъаула болмайдыла; 2) тамырлары бир синонимлени тамырларында таууш башхалыкъ болмайды, бир сёзню фонетика тюрлюлерини тамырларында уа аллай башхалыкъ болмай къалмайды. Сёз ючюн, тенглешдирип кёрюгюз: туман – тубан (къарач.), туппур – дуппур эм махтанчакъ – махтаннгыч, эшим (къарач.) – эшме д.б.
Тамырлары бир синонимле бла бир сёзню морфология тюрлюлери бир бирге бек ушайдыла. Не ючюн дегенде, аланы эки къауумуну да тамырларында чыртда башхалыкъ жокъду, жалгъауларында да башхалыкъ бек азды. Болсада аланы бир бирден айырыргъа боллукъду: бир сёзню морфология тюрлюлерини жалгъаулары бир жалгъауну тюрлюлеридиле, тамырлары бир синонимлени жалгъаулары уа хар бири башха жалгъауду. Сёз ючюн, тенглешдирип кёрюгюз: айланчук – айланжук, томуроу – томурау эм хоккейчи – хоккеист, бугъумуч – бугъунчакъ.
14-чю §. Синонимия эм кёп магъаналылыкъ
Лексикада синонимия бла кёп магъаналылыкъ бир бирлери бла къаты байланыпдыла. Ол сёзню хар магъанасына тюрлю-тюрлю сёзле синоним болгъанларында кёрюнеди. Сёз ючюн, ариу деген сёзню быллай магъаналары бардыла:
1.  Адамны  кёлю,   кёзю  да     жаратхан.  Ариу  адам. Ариу кийим.
2.  Кири болмагъан, кирленмеген. Ариу арбаз. Ариу суу.
3. Адамгъа асыу болгъан, иги. Ариу сёз. Ариу ийис. Ариу къылыкъ.
Биринчи магъанасына чырайлы, экинчи магъанасына таза, кирсиз, ючюнчю магъанасына уа хычыуун, жагъымлы деген сёзле синонимле боладыла.
Бу сёзле (ариу – чырайлы – таза – кирсиз – хычыуун – жагъымлы) кеслери араларында да синонимледиле: ариу адам, чырайлы адам, таза адам, кирсиз адам, хычыуун адам, жагъымлы адам; ариу кийим, чырайлы кийим, таза кийим, кирсиз кийим, хычыуун кийим, жагъымлы кийим.
Бир магъанада бир бирге синоним болгъан сёзле бир бирлерин алышындырадыла. Бу юлгюледе аллай сёзле быладыла: ариу – чырайлы, таза – кирсиз, хычыуун – жагъымлы. Башха-башха магъаналада бир бирге синоним болгъан сёзле уа бир бирлерин алышындыралмайдыла, сёз ючюн: ариу – таза – жагъымлы, чырайлы – кирсиз – хычыуун. Бир бирлерин алышындырыр ючюн, синонимле бир кибик сёзле бла жюрюрге керекдиле: ариу адам, чырайлы адам; таза суу, кийим, арбаз; кирсиз суу, кийим, арбаз; хычыуун сёз, адам; жагъымлы сёз, адам.
15-чи §. Сёзлени синоним тизгинлери
Бир бирге синоним болгъан сёзле барысы да бирге синоним тизгинни къурайдыла. Синоним тизгинни къурагъан сёзле бир затны, бир шартны, бир ишни, бир халны билдиредиле: къара эрик – хогулт (хол.-быз. гов.) – гюрегей – къыфца (малкъ. гов.); жарлы – мискин – факъыр; айлан – жюрю; ишле – урун; акъырын – тынч.
Синоним тизгинни сёзлеринден бири стиль энчилиги болмагъан, эркин жюрютюлген, мардаланнган, магъанасы тизгинни бирси сёзлеринден эсе кенг сёз болады. Анга баш сёз дейдиле. Башда кёргюзтюлген тизгинледе аллай сёзле быладыла: къара эрик, жарлы, айлан, ишле.
Синоним тизгинни къурамында бош сёзле бла бирге къош сёзле, сёз бирлешле, фразеологизмле, айтымла окъуна боладыла: бош сёз бла къош сёз (сабырлан – сабыр бол, шекер – бал туз, кючден – кючден-бутдан); сёз бла сёз бирлеш (эрттенли – эрттенли бери, талай – бир ненча, бирча – бир кибик); сёз бла фразеологизм (кючден – аманны кебинден, кёп – эл бла бир, ариу – сурат кибик); сёз бла айтым (къайдам (къарач.) – ким биледи, сёзсюз – сёз жокъ, баям – билген Аллахды).
Синоним тизгинде къуралмагъан сёз бла бирге къуралгъан сёзле, тамырлары башха сёзле бла бирге тамырлары бир сёзле тюбейдиле: бош – бошуна, осал – болумсуз – болмачы, эм – эмда, ий – ийха, тоба – тобасто, чёк – чёгеле; гудучу – гудукай – уручу – урлака, ким эсе да – биреу – биреулен, аны себепли – аны ючюн, талай – бёлек – бир талай, азай – азлан – аз бол – кемлен – кем бол.
Къарачай-малкъар тилде синоним тизгинлени асламысы эки, юч, тёрт сёзден къураладыла, алай беш, алты, жети эм андан да кёп сёзлери болгъан синоним тизгинле да аз тюйюлдюле: алай – алай а – алай болгъанлыкъгъа – алай болгъаны ючюн – болсада, бош – бошуна – бошунагъа – бошха – бошдан – бош алай, адакъа – хораз – къыттай – къычырыучу – гугурук – гугурукгу – тауукъ эркек, башсыз – телибаш – суубаш – гаккыбаш – жекбаш – хыярбаш – миябаш – сылхырбаш – гагайбаш – сылхыр д.а.к.
Синоним тизгинни сёзлери стиль эм жюрютюлюу жаны бла бирге келишмейдиле. Сёз ючюн, бош деген сёз литература тилде, аны синонимлери уа – бошуна, бошунагъа, бошха, бошдан, бош алай – сёлешиу тилде жюрютюледиле. Хораз, адакъа малкъарлыланы, гугурук, гугурукгу къарачайлыланы тиллеринде хайырланыладыла. Бу сёзлени гугурук дегенлери сёлешиу тилни сёзюдю, къалгъанлары уа литература сёзледиле. Къыттай, къычырыучу басхан-чегем говорда, тауукъ эркек малкъар говорда жюрютюледиле.
Синоним тизгинни жаланда къарачай-малкъар сёзле угъай, ала бла бирге башха тилледен алыннган сёзле да, бир-бирде уа аллай сёзле кеслери да къурайдыла: боюнлукъ – шарф (орус.), чыккыр – бёчке (орус), ишеклик – гурушха (къаб.-черкес), тынч – ырахат (арап), кирсиз – таза (фарс), булутлу – мутхуз (дюгер), бал туз – шекер (фарс); футболчу – футболист, хораз (фарс) – адакъа (къаб.-черкес), мал (арап) – хайыуан (арап), адабият (арап) – литература (орус) д.а.к.
16-чы §. Синонимлени жаратылыуларына себеп болгъан шартла
Къайсы тилде да синонимле кёпден-кёп бола, аланы жангыдан-жангысы тууа барадыла. Къарачай-малкъар тилде да хал алайды. Ол затха быллай шартла себеп боладыла:
1. Тилде бир-бир сёзлени къысхара барыулары: уручу – уру,    кемчилик – кемлик,  огъурлулукъ – огъурлукъ д. а. к.
2. Къош сёзлени бош сёзле бла алышыныулары: батан эт – батанла,  чапыракъ эт – чапыракълан, гебен эт – гебенле, бай бол – байыкъ – байыкълан, алай болгъанлыкъгъа – алай,  эмда – эм, неда – не, бир-бирде – бирде д.а.к.
3. Жалгъауланы неда къош сёзню бир кесегини магъаналарыны тас    болуулары:  букъ – бугъун, олсагъат – олсагъатдан – олсагъатлай,  тюртсёз – тюртчю, бедербет – бедер (къарач. бетсиз) д.а.к.
4. Жазыучуланы, алимлени жангы сёзле къураулары: базгъын – базыныулу – базыннгыч («Немец капут!» – дейди Башир базыннгыч болгъан заманында. Тёппеланы А. Ташыуул), ачыулан – ачыусун («Жибер!» – деди Каракай, Мухтарны алай уллу, кесини уа гитче болгъанына ачыусунуп. Толгъурланы З. Жетегейле), кёргюзме – кёргюзтюм, ангылам – ангылатым, къошакъ – къошум, интернационализм – ортакъ сёз д.а.к.
5. Башха тилледен сёзле алыу эм аланы жюрютюу: генерал – ийнарал,  конфет – кампет, футболист – футболчу, адабият – литература, маданият – культура д.а.к.
6. Литература тил бла диалектлени эм сёлешиу, бош тилни бирге  байламлылыкълары: чага – кифе (малкъ. гов.), адакъа – хораз – къыттай (б.-ч. гов.) – къычырыучу (б.-ч. гов.), къара наныкъ – тужур (хол.-быз. гов.) – зюдюр (малкъ. гов.); ур – жетдир (бош тил.), сёлеш – жанша (сёл. тил) д.а.к.
7. Литература тилни къарачай эм малкъар тюрлюлерини барлыкълары: алгъадан (малкъ.) – алгъатын (къарач.), ачытхы (малкъ.) – ачытхыч    (къарач.), адакъа, хораз (малкъ.) – гугурукгу (къарач.), малта (малкъ.) – тепле (къарач.) д.а.к.
8. Сёзню тилни  бир кесегинден башха кесегине ётюую: къазауат – уруш  (уруш деген этимден), иш хакъ – айлыкъ (айлыкъ деген сыфатдан),  бий – бай (бай деген сыфатдан), сермеш – тюйюш (тюйюш  деген этимден) д.а.к.
9. Сёзню грамматика формасыны лексикаланыуу (сёзге ётюую): къадар – жазыу (жазыу деген этим атдан), сохта – окъуучу (окъуучу деген   этимсыфатдан), туурам – туурагъан (туурагъан деген этимсыфатдан), анда-санда – бир-бирде – бирде (бир деген санауну орунлаучу болуш формасындан), биргелей – бирге (бир деген санауну бериучю болуш формасындан) д.а.к.
10. Сёзню магъанасыны энчи сёз болууу: къыр – къол (къол деген сёзню «тар аууш» деген магъанасындан), тёбен жан – этек (этек деген сёзню «тиширыуну бёлинден энишгесин жапхан кийими» деген магъанасындан),  ёнкюч – борч (борч деген сёзню «ёнкючге алыннган зат» деген магъанасындан) д.а.к.
11. Эвфемизмлени (адепсиз, намыссыз, эриши  неда адам айтыргъа уялгъан сёзлени орунларына жюрютюрча сёзлени, фразеологизмлени) хайырланыу: рак – атайтмаз, эр – баш  ие, бууаз – ауур, къартай – уллай, урла – къол жетдир, къатын – юйдеги – быстырбаш, жыртхыч – жанлы д.а.к.
17-чи §. Синонимлени стиль жаны бла хайырланылыулары
Синонимле тилни байлыгъын кёргюзтедиле. Ала сёзлени магъаналарын иги, толу ачыкъларгъа болушадыла. Аны себепли синонимлени тизгинлери не къадар уллу, кёп сёзлю болсала, тил да ол къадар бай болады. Суратлау литературада ала эркин жюрютюледиле, текстде бир сёзню къайтарып турмаз ючюн, аны синонимлери бла хайырланыргъа керек болады.
Синонимлени энчиликлери аланы хайырланылыуларында ачыкъланадыла. Ала тилде магъана эм стиль жаны бла хайырланыладыла.
Синонимлени магъана жаны бла баш къуллукълары белгилеу (кесгинлеу) бла алышындырыуду.
Белгилеучю (кесгинлеучю) къуллукъну синонимле, бир бири ызларындан келип, тамамлайдыла. Сёзню ызындан келген синоними аны магъанасын толу, тынгылы ачыкъларгъа, кесгинлерге болушады, сёз ючюн: Арыдым, уллу талдым, кесим сау кючден къалдым (Б. А.). Ай да, кюн да тутуладыла аны ючюн, титирейдиле, къалтырайдыла аны ючюн (фольк.). Жарыкъ сёзле, ачыкъ сёзле, зууулдап, жюрекледен къанат къагъып чыгъадыла (С. А.).
Синонимлени алышындырыучу къуллукълары аланы бирини орунуна башхасыны жюрютюлюуюнде кёрюнеди. Башда айтылгъаныча, бир бирни жаланда магъана, стиль эм жюрютюлюу жаны бла бирча, бир бирден башхалыкълары болмагъан синонимле алышындырадыла: Отарланы Исмайылны бу иши къарачай-малкъар тил билимде жангы, жетишимди («Заман»). Ву вопросну юсюнден къарачай-малкъар лингвистикада эки тюрлю оюм жюрютюледи (Будайланы А.Ж.). Орфографияны жорукъларыны 1970-чи жылда басмаланнган жыйымдыгъында тилибизни кёп вопросу эсге алынмай къалгъанды (Ахматланы И., Гузеланы Ж.). Тюз жазыуну жорукълары 1961-чи, 1964-чю жыллада бираз тюрленнгендиле, игилендирилгендиле (Бёзюланы А.Ж., Жаболаны М.Т.).
Синонимлени бирин башхасы бла алышындырыуда къош энчи атланы къысхартыуну магъанасы уллуду. Юч-тёрт, бир-бирде уа андан да кёп сёзден къуралгъан энчи атланы текстде талай кере къайтарыргъа тюшеди. Къысхартылып жазылмасала, ала текстни уллу, стиль жаны бла да тапсыз кёргюзтедиле. Аны себепли аланы къысхартып жюрютюу кенг хайырланылады: Американы Бирлешген Штатлары – АБШ, Къабарты-Малкъар къырал университет – КъМКъУ, Къабарты-Малкъар Республика – КъМР, бийик окъуу юй – вуз, записъ актов гражданского состояная – загс д.а.к.
Синонимле стиль жаны бла эки тюрлю къуллукъну тамамлайдыла: стиль айырыу къуллукъну эм керти стиль къуллукъну.
Синонимлени стиль айырыу къуллукъларын аланы тилни къайсы стилинде жюрютюлгенлери кёргюзтеди: урла – сыпырт / сыпыр (къарач.) (бош тил.), ачыулан – чамлан (бийик) – теп (сёл. тил.), уллу – алф (фольк.) – мазаллы (бийик) д.а.к.
Аланы керти стиль къуллукъларын а сёзню магъанасына къошулгъан стиль энчилик берген къошакъ магъана билдиреди. Сёз ючюн, чалгъычы – гашиперт деген синонимлени биринчи сёзлерини стиль энчилиги жокъду, мардаланнган сёздю. Аланы экинчи сёзлери уа бу сёзню билдирген «кырдыкны чалыучу адам» деген магъананы масхара этип, чалгъычыны керти чалгъычы болмагъанын чертип айтылгъанын кёргюзтеди. Юлгю: /Кёккёз: / Налжан, кюнюнг ахшы болсун! – Ахшылыкъ кёр! – Гашиперт а юйдемиди? – Кёккёз, муну масхаралагъанынгы бир къоймайса... (Гулаланы Б. Жаяу жолчукъ).
Синонимлени магъана эм стиль жаны бла къуллукълары бир бирлери бла байламлыдыла. Аллай сёзлени стиль (бегирекда керти стиль) энчиликлери аланы магъаналарын бир кесек тюрлендиредиле: кюл – харх эт (къаты кюл), биш – бишеклен (иги, тынгылы угъай, жарты биш), кенг – кенгай (бек кенг), уллу – деу (бек уллу), кючлю – деменгили (бек кючлю) д.а.к.
ПАРОНИМЛЕ
18-чи §. Паронимлени ангылатыу
Паронимле (грек тилде para – «къатында» + onyma «ат» деген магъананы билдиреди) тилни бир кесеги болгъан, тамырлары бир, эшитилиулери, жазылыулары да бирге жууукъ, магъаналары уа башха сёзледиле: боюнлукъ (кашне, шарф) – боюнчакъ (галстук; минчакъла), татыулу – татымлы, къуймуч – къуйрукъ, элли – элчи, байламлыкъ – байламлылыкъ д.а.к.
Быллай сёзлени къурамларын, магъаналарын да бирге жууукъ этген аланы тамырларыны бирлигиди.
Паронимлени бир-бирлерини айтылыулары бирге бек жууукъду, сёз ючюн: жауун – жауум (къарач. мылылыкъ), басыл – басын, татым – татыу, кюндеш – кюндюш (ханс) д.а.к. Аны себепли ала омонимлеге ушайдыла. Болсада аланы омонимледен айырып танырча шартла бардыла: паронимлени жазылыулары, айтылыулары да бирге келишмейдиле, омонимлени уа келишедиле: огъурлукъ – огъурлулукъ, сабырлыкъ – сабырлылыкъ (паронимле), сау – «башланмагъан, бёлюнмеген» – сау – «жашап тургъан, ёлмеген», жаулукъ – «душманлыкъ» – жаулукъ – «тиширыу башына къысхан кийим) (омонимле) д.а.к.
Тамырлары бир синонимлени да бир къауумлары къурам жаны бла паронимлеге бек ушайдыла: батмакъ – батхакъ, байлам – байлау (синонимле), бузлукъ – «ууакъ ахча» – бузукъ – «затны бузулгъан, жараусуз жери» (паронимле) д.а.к. Алай аланы бирге ушамагъан ышанлары кёпдюле:
1) тамырлары бир синонимлени магъаналары бирчады,  паронимлени магъаналары  уа бирча  тюйюлдюле: эшме – эшим (къарач.), бугъумуч – бугъунчакъ (къарач.) – букъгъуч (малкъ. гов.) (синонимле), татымсыз – татыусуз, тилчи – тилкъау (паронимле);
2) тамырлары бир синонимле бир семантика къауумгъа, паронимле уа башха-башха семантика къауумлагъа киредиле: гугурук – гугурукгу (къарач.) деген синонимле жанлы затланы кёргюзтедиле, кюндеш – кюндюш деген паронимлени уа биринчилери жанлы, экинчилери жансыз затланы кёргюзтедиле;
3) тамырлары   бир   синонимлени бла паронимлени башха сёзле бла синтаксис байламлыкълары бирча тюйюлдю: тилчи – тилбаракъ (адам, къылыкъ, къауум) эм кюндеш (келди, олду, былайдады) – кюндюш (жыйдыкъ, тапдыкъ);
4) тамырлары бир синонимле бир магъаналы, кёп магъаналы да боладыла, паронимле уа жаланда бир магъаналыдыла: ачыусун – «бир кесек ачыулан» – ачыуса (къарач.) – «тузсун» (паронимле) эм къоркъуулу – къоркъунчлу – 1. «къоркъургъа болгъан»; 2. «адамны къайгъы этдирген,   къайгъылы»;  юсгюр – юсдюр (къарач.) – «къозут» (синонимле);
5) тамырлары бир синонимлени бир-бирлери текстде бир бирни алышындырадыла, паронимле уа алышындыралмайдыла;
6)  тамырлары бир синонимле тилни къайсы кесегинде да тюбейдиле, паронимле уа жаланда тилни баш кесеклеринде тюбейдиле;
7)  тамырлары бир синонимлени тизгинлеринде сёзле экиден тогъузгъа  дери боладыла, паронимлени  тизгинлеринде уа экиден кёп сёз болмайды;
8) тамырлары  бир синонимлени тизгинлеринде бош сёзле, къош сёзле да боладыла, паронимлени тизгинлери уа жаланда бош сёзледен    къураладыла: сабырлан – сабыр бол, эм – эмда, айланма – айланатур (синонимле) эм татым – татыу, басын – басыл (паронимле).
Паронимлени авторла кеслери къурагъан тюрлюлери да бардыла. Аланы керти паронимледен башхалыкълары – тамырлары башха, магъаналарында байламлыкъ болмагъан сёзледиле: желим – желин, дугъум – дугъума, къаныкъ – къарыкъ, къуран – къурам, тер – тери, къундуз – къузгъун, карандаш – къарындаш д.а.к.
19-чу §. Паронимлени бир бирден айыралмау эм аны сылтаулары
Паронимлени къатышдырып жюрютюу, бир бирден айыралмау асламысында сёлешиу тилде эсленеди. Болсада къарачай-малкъар тилде бу хал суратлау чыгъармалада да тюбейди: Халиймат эски чирик тёшекни тышын жамай тура эди (Г. Б.). Жюн боюнчагъы аны боюнуна эки къат чулгъаныпды (Къ. Хус.). Олсагъатдан адамла алайгъа басылдыла (Г. Б.). Кюреше кетип, от алдыралмагъанында, Хусей моторну бузлугъу болгъанын ангылады (Гул. Б.).
Бу юлгюледе чирик, боюнчакъ, басылдыла, бузлугъу деген сёзле чирги, боюнлукъ, басындыла, бузугъу деген сёзлени орунларына, эсе да, терс хайырланылгъандыла.
Паронимлени бир бирден айыралмауну баш сылтаулары быладыла:
1) тамырлары бир болгъаны бла байламлы, магъаналарында ушашлыкъ: элли – «элде жашагъан адам» – элчи – «жерчилик бла  кюрешген    адам», боюнлукъ – «пальтону тюбюнден  боюннга жылы  болур ючюн кийилиучю, эни тар, узун жаулукъчукъ» – боюнчакъ — «кёлекни неда огъары жанны жагъасыны тюбю бла байланыучу быстыр»;
2)  бир талайыны жалгъауларыны бирге ушашлыкълары: бузукъ – бузлукъ, кюндеш – кюндюш, жауун – жауум;
3) къурамларын, магъаналарын билмеу, ангыламау;
4) ала кёргюзтген затланы бирге ушашлыкълары: кёзлюк – кёзюлдюреуюк;
5) ала кёргюзтген затланы бир затда, бир жерде, бир заманда д.а.к.  хайырланылыулары: жауум – жауун (жерге мылылыкъ бериуде хайырланыладыла), кёзлюк – кёзюлдюреуюк (кёрюр ючюн хайырланыладыла), боюнлукъ – боюнчакъ (боюннга къысыладыла);
6) бирча сёзле бла келишиулери (сёз тутушла къураулары): боюнлукъ – боюнчакъ (ариу, эски, жангы, сыйлы, багъа, къолан, кишмир, импорт д.а.к.), тилчи – тилкъау (адам, сабий), (ашны, шорпаны, этни, кёгетни) татыуу – татымы.
20-чы §. Паронимлени стиль жаны бла хайырланылыулары
Паронимле тилни кесгин, ачыкъ, сейирлик этедиле. Аны себепли ала бла сёз устала, жазыучула, поэтле эркин хайырланадыла.
Паронимле стиль жаны бла тюрлю-тюрлю къуллукъланы тамамлайдыла. Сёз ючюн, бу назму юзюкде татыулуду – татымлыды, эм проза юзюкде басылгъан – басыннган деген паронимле айтылгъан затха адамны ийнаныуун кючлендиредиле:
Татыулуду, татымлыды ашыбыз, 
Залимледен къутулгъанды башыбыз.
                                                       (С. А.)
Кючден басылгъан ачыууму тёгерегиме басыннгам тенглерим жангыдан къозгъадыла (Т. А.).
Паронимлени стиль къуллукъларын авторла кеслери къурагъан (жалгъан) паронимле да тамамлайдыла. Аллай паронимле бла хайырланыугъа, аланы литература эм башха чыгъармалада билип, иш этип жюрютюуге парономазия дейдиле.
Сёз ючюн:
Къозла уа – ма къозула,
Ичлери тыкъла, токъла, 
Тёп-тёгерекле, топла.
                                             (Г. М.)
Бу тизгинледе къозла – къозула деген жалгъан паронимле гиперболаны къурайдыла. Быллай сёзле самаркъаулагъанны да билдиредиле: Аны къуру сыйларгъа угъай, сыйпаргъа да керек эди (Г. Э.).
Жалгъан паронимлени араларында, аланы бирге ушаш жазылыуларындан бла эшитилиулеринден сора да, байламлыкъ болады. Сёз ючюн, тер – тери деген сёзлени бирге байламлы этген терни терини юсюнде къуралыучусуду. Ол байламлыкъ бла поэт терни образын кючлендирир ючюн, алай бла уа окъуучуну эсин анга игирек бурур ючюн хайырланады:
Терибизни тер басып, 
Урунабыз къадалып. 
Алчылыкъны алабыз, 
Хар ишни тап мадарып.
                                            (Къ. Хаж.)
Сёзлени магъаналарын эм стиль къуллукъларын иги билмеу неда алагъа тийишлисича эс бурмау аланы тюз хайырланыугъа чырмау боладыла. Суратлау литературада анга шагъатлыкъ этген шартла бардыла. Сёз ючюн, къарыл – къаныкъ, муркку – муртку деген сёзлени этимологияларын иги билмеуню эм анга эс бурмауну хатасындан, бир-бирде аланы бирлерини орунларына башхалары жюрютюледи: Кёп жилягъандан, жашчыкъны ёнчюгю къарылгъанды, ол сууукъдан кёгергенди (Къ. Хус.). Бир кесекден, ёнюм къаныгъып, тамагъым къургъакъсып, стаканнга узалдым (Г. Э.). Анда-мында саргъалгъан муркку терекле бата баргъан кюнню кёзюнде жылтырайдыла (3. Ж.).
Бу юлгюледе белгиленнген сёзле бла фразеология тутушла терс, ёню къарыкъгъанды, муртку дегенлени орунларына, хайырланылгъандыла.
Паронимле бла тюз хайырланыр ючюн, аланы энчиликлерин, омонимледен бла тамырлары бир синонимледен не башхалыкълары болгъанларын иги билирге эм этимологияларына тынгылы эс бурургъа керекди.
АНТОНИМЛЕ
21-чи §. Антонимлени ангылатыу
Бирси тилледеча, къарачай-малкъар тилде да магъаналары бирге арталлыда келишмеген, бир бирге чюйре болгъан сёзле бардыла. Аллай сёзлеге антонимле дейдиле (грек. тилде anty – «къажау» + onyma – «ат» деген магъананы билдиреди). Антонимле логика-семантика жаны бла бирге келишедиле, тюрсюнню, татыуну, заманны, орунну, халны, ишни д.а.к. башха затланы билдиредиле: акъ – къара, ачы – татлы, эртте – кеч, ары – бери, жаз – къыш, ач – жап, агъар – къарал д.б. Аланы лексика (сёз къурау), грамматика формалары бирге келишедиле эм кеслери да тилни бир кесеги боладыла. Сёз ючюн, ач – жап деген антонимлени лексика эм грамматика формаларын тенглешдирип кёрейик: ачыкъ – жабыкъ, ачыл – жабыл, ачаргъа – жабаргъа, ачхан – жапхан, ачыу – жабыу, ачал – жабал, ачып – жабып, ачдыр – жапдыр, ачыучу – жабыучу. Лексика формалары – сыфатла -ыкъ жалгъау бла къуралгъандыла. Грамматика формаларыны да хар тюрлюсюню жалгъауу бирди: этимни зорлаучу айырмасыныкъы – -ыл, белгисиз формасыныкъы – -аргъа, этим ат формасыныкъы – -ыу, этимсыфатны озгъан заман формасыныкъы – -хан д.а.к.
Антонимле синонимлеча, омонимлеча, бир сёзню тюрлюлерича эм паронимлеча эркин тюбемейдиле. Сёз ючюн, къарачай-малкъар тилде тилни болушлукъчу кесеклеринде (угъай – хау деген кесекчикледе болмаса), санаулада антонимле болмайдыла, алмашлада да бек аз тюбейдиле.
Антонимле тилни бу кесеклеринде кёпдюле:
а)  этимледе:  ал – бер, бар – кел, элт – келтир, мин – тюш, туу – ёл, кюл – жиля, олтур – тур, жан – ёчюл,  башла – боша, кир – чыкъ, къууан – жарсы д.б.;
б) сыфатлада: ариу – эриши, ачы – татлы, акъ – къара,  аман – иги,  уллу – гитче,  жумушакъ – къаты, сууукъ – жылы, жарыкъ – къарангы,    батыр – къоркъакъ д.б.;
в) сёзлеуледе: ары – бери, аз – кёп, алгъа – артха, анда – мында,       эртте – кеч, алгъын – бусагъатда, терк – акъырын, эрттенликде – ингирде,    ёрге – энишге д.б.;
г) атлада: бушуу – къууанч, шуёх – душман, кюнбатыш – кюнчыгъыш, жаз – къыш, кече – кюн, батырлыкъ – къоркъакълыкъ, жууукъ – жау, аппа – ынна, ата – ана, эгеч – къарындаш д.б.
Къарачай-малкъар тилде антонимле сёзню кёп магъаналылыгъы бла да, синонимле бла да байламлыдыла. Аны быллай юлгюде кёрюрге боллукъду. Сёз ючюн, ауур деген сёзню «базманда кёп тартхан», «къыйын», «жарашыусуз» деген магъаналары бардыла: ауур жюк, ауур иш, ауур адам. Аны биринчи магъанасына женгил, экинчисине тынч, ючюнчюсюне жарашыулу деген сёзле антонимле боладыла: ауур жюк – женгил жюк, ауур иш – тынч иш, ауур адам – жарашыулу адам. Алай бла, ауур деген сёз юч антоним къауумну къурайды: ауур – женгил, ауур – тынч, ауур – жарашыулу. Бу сёзлени синонимлери да (ауур иш – къыйын иш, тынч иш – женгил иш, жарашыулу адам – келишиулю адам) талай антоним къауумну къурайдыла: тынч – къыйын, жарашыулу – жарашыусуз, келишиулю – келишиусюз. Алай бла, тилде сёзлени магъаналарыны антонимлери боладыла, ала уа (антонимле) синоним тизгинлени къурайдыла.
Магъаналары бир бирге чюйре болгъанлыкъгъа, стиль жаны бла башхалыкълары болгъан сёзле антонимле болмайдыла. Сёз ючюн, акъыллы – тели, ариу – эриши, уллу – гитче, сюел – олтур, тур – жат деген сёзлени стиль жаны бла бир бирден башхалыкълары жокъду, аны себепли ала антонимледиле. Акъыллы – сылхыр (бош тил, эриши сёз), ариу – эришика (бош тил. жийирг.), гитче – мазаллы (сёл. тил.), акъыллы – башсыз (сёл. тил.), сирел (бош тил.) – олтур, тур – тёнгере (бош тил. эриши сёз) деген сёзле уа антонимле тюйюлдюле, не ючюн дегенде, аланы стиль энчиликлери бирге келишмейдиле.
Бир бирге толу антоним жаланда бир магъаналы сёзле боладыла, сёз ючюн: ары – бери, кюнлюм – чегет, къап-къара – чыммакъ д.а.к. Кёп магъаналы сёзле уа бир бирге толу антоним болмайдыла. Аланы магъаналарыны асламысыны антонимлери болмайдыла. Сёз ючюн, ата деген сёзню беш магъанасы барды: 1. «сабийи бар неда болгъан эр киши»; 2. кёпл. сан. «ата-бабала»; 3. «бир затны мурдорун салгъан адам»; 4. «сабийлери аталарына айтыучу сёз»; 5. «къартайгъан эр кишиге кесинден гитчеле сыйлап айтыучу сёз». Антонимлери бу магъаналаны жаланда биринчилерини бла бешинчилерини бардыла, ала кеслери да ана деген сёздедиле: 1. «сабийли тиширыу»; 2. «къартайгъан тиширыугъа кесинден гитчеле сыйлап айтыучу сёз». Башла – боша деген этимлени биринчилери бир магъаналыды: «бир затны этип тебире»; экинчилери уа кёп магъаналыды: 1. «бир затны этип битдир, ахырына жетдир»; 2. «къайда болса да окъууну тауус»; 3. «биреуден, бир затдан (ала ёлюп, тас болуп д.а.к.) айырыл»; 4. «бир зат этерге заман тап». Бу сёзле (башла – боша) бир бирге антоним жаланда биринчи магъаналарында боладыла. Анга быллай юлгюле шагъатлыкъ этедиле: ишни башла – ишни боша, университетни боша, школну боша; саулугъундан бошады, эгечинден бошады; ойнаргъа бошамайма, солургъа бошамайды.
22-чи §. Антонимлени къуралыу эм магъана жаны бла тюрлюлери
Къуралыуларына кёре, антонимле бош антонимлеге бла къош антонимлеге эм тамырлары бир антонимлеге бла тамырлары башха антонимлеге юлешинедиле. Къарачай-малкъар тилде антонимлени хазнасы къалмай бош сёзледиле, аланы къош сёз болгъанлары аз тюбейдиле, кеслери да асламысында сыфатладыла: узунетек – къысхаетек, уллуаууз – гитчеаууз, жукъакъаш – къалынкъаш, бийиктабан – алашатабан, чыммакъ – къап-къара, акъсюек – къарасюек, эркегырыу – тиширыу, бюгюн – тамбла.
Тамырлары бир антонимле жаланда тюз сыфатлада боладыла, аны себепли ала аздыла: къарыулу – къарыусуз, акъыллы – акъылсыз, насыплы – насыпсыз, билимли – билимсиз, тёзюмлю – тёзюмсюз д.б. Быллай сёзлени магъаналарыны бир бирге чюйреликлерин аланы жалгъаулары кёргюзтедиле. Къарачай-малкъар тилде антоним магъанада жаланда –лы – -сыз жалгъаула жюрюйдюле.
Тамырлары бир антонимлени айтылгъан, жазылгъан да бирча этгенлери, эсе да омоним магъанада да жюрюгенлери, боладыла. Аллай антонимлеге сёзню ичиндеги антонимле (неда омоантонимле) дейдиле. Къарачай-малкъар тилде омоантонимлеге быллай сёзлени санаргъа боллукъду: борч (Аны манга борчу барды) – «берлик зат» эм борч (Мени анда борчум барды) – «аллыкъ зат»; къозу (Сен аны къозут) – «ачыуландыр» эм къозу (Сен анга къозу) – «ачыулан»; жанла (Былайгъа жанла) – «жууукъ кел» эм жанла (Былайдан жанла (къарач.)) – «ары кет» д.б.
Тамырлары башха антонимле къарачай-малкъар тилде эркин жюрютюледиле. Ала атлада, сыфатлада, этимледе, сёзлеуледе, алмашлада тюбейдиле: бушуу – къууанч, кече – кюндюз, жаш – къыз; уллу – гитче, тамата – кичи, таза – кир; элт – келтир, жат – тур, ал – бер; артха – алгъа, терк – акъырын, бюгюн – тамбла; ол – бу, аргъы – берги, быллай – аллай д.б.
Тамырлары башха антонимлени быллай тюрлюлери да бардыла: антонимле-эвфемизмле. Антонимле-эвфемизмле эриши, тапсыз эшитилген сёзлени орунларына хайырланылгъан ариу, тап сёзледиле. Сёз ючюн, жаш – къарт деген сыфатла антонимледиле. Алай къарт деген адамны жанына тиерге боллукъду. Аны себепли ол сёз, уллайгъан деген сёз бла алышындырылса, тапды: жаш – уллайгъан. Эр – къатын, къысыр – бууаз деген антонимлени экинчи сёзлери да аллайладыла. Аланы да бийче, ичли деген сёзле бла алышындырыргъа болукъду: эр – бийче, къысыр – ичли.
Сёзлени араларында магъана жаны бла чюйреликни даражасына кёре, къарачай-малкъар тилде антонимле эки баш къауумгъа юлешинедиле: 1) магъана жаны бла чюйреликни кёбее неда азая баргъанын кёргюзтген антонимле эм 2) магъана жаны бла чюйреликни тюрленмеуюн кёргюзтген антонимле.
Магъана жаны бла чюйреликни кёбее неда азая баргъанын быллай антонимле кёргюзтедиле: ариу – (сюйдюмлю) – эриши, эриши – (жапысыз) – ариу, акъыллы – (эсли) – акъылсыз, акъылсыз – (эссиз) – акъыллы д.а.к. Бу юлгюледе чюйреликни баш чегини бла ахыр чегини арасын скобкаладагъы сёзле (сюйдюмлю, жапысыз, эсли, эссиз) кёргюзтедиле. Сёз ючюн, ариулукъну даражасы ариу деген сёзден эсе сюйдюмлю деген сёзде азды, жапысыз деген сёзден эсе уа эриши деген сёзде кёпдю. Керти – ётюрюк, бирге – башха, бар – жокъ, угъай – хау, кир – чыкъ, жандыр – ёчюлт дегенча сёзлени араларында уа чюйреликни тюрлендирген, аны кёбее неда азая баргъанын кёргюзтген, сёзле жокъдула. Быллай сёзлени бирин угъайлагъан сёз бирсини магъанасын билдиреди: керти тюйюлдю – ётюрюкдю, жокъ тюйюлдю – барды д.а.к.
Башда кёргюзтюлген антонимле (бош антонимле эм къош антонимле, тамырлары бир антонимле эм тамырлары башха антонимле) лексика антонимледиле.
Къарачай-малкъар тилде грамматика антонимле да кёпдюле. Ала этимлени формаларыдыла: этимчала (бара – келе, олтуруп – туруп, баргъанлай – келгенлей, къууана – жарсый, баргъынчы – келгинчи), этимсыфатла (баргъан – келген, кетерик – келлик, жатыучу – къобуучу), этим атла (барыу – келиу, кетиу – келиу, олтуруу – туруу), этимни белгисиз формалары (барыргъа – келирге, жатаргъа – къобаргъа, алыргъа – берирге), этимни къарыулаучу формалары (алал – берал, элтал – келтирал, минал – тюшал), угъайлаучу формалары (бармазгъа – келмезге, алмай – бермей, минме – тюшме) д.б. Быллай омонимле бир тамырдан да къураладыла: барыргъа – бармазгъа, айтыу – айтмау, кёрюп – кёрмей, къошар – къошмаз, билген – билмеген д.б.
Антонимлени бир талайыны магъаналары тюрленип, эсе да магъаналарында чюйрелик кетип, аладан жыйымдыкъ магъаналы къош сёзле, бегирекда атла бла сёзлеуле, къуралгъандыла: баш-аякъ, ата-ана,сатыу-алыу, келген-кетген, алым-берим, алыш-бериш (атла); анда-мында, ары-бери, ёрге-энишге, алай-былай, алгъа-артха (сёзлеуле) д.б.
Тилни мардаларына келишгенлерине / келишмегенлерине кёре, антонимле эки тюрлю боладыла: тилде эркин жюрюген антонимле эм авторла кеслери къурагъан антонимле. Тилде эркин жюрюген антонимле литература тилни сёзлеридиле. Аланы юсюнден башда айтылгъанды. Авторла кеслери къурагъан (контекст) антонимле кёп хайырланыладыла, кеслери да асламысында поэзияда тюбейдиле. Алада магъана жаны бла чюйрелик хазна билинмейди. Бу назмулада белгиленнген сёзле аллай антонимледиле:
Болду сенде, эски юйюм, 
Тоюм да, жиляуум да.
                           (М. К.)
Узакъдамы, жууукъдамы, 
Жашаудамы, жомакъдамы,
Эртте-эртте, бек эртте 
Чыпчыкъчыкъ жашап болгъанды...
                                     (Ё. М.)
Къууана, къыйнала жюреги, 
Бу уллу, тынгысыз дунияда – 
Хар жара да болур дей иги, 
Умут юзмей жашайды адам.
                                      (Б. А.)
Магъаналарына кёре, антонимле тюрлю-тюрлю къауумлагъа юлешинедиле. Къарачай-малкъар тилде антонимле тилни бирси кесеклеринден эсе сыфатлада аслам тюбегенлери себепли, бу шартны антонимлени-сыфатланы юлгюсюнде кёргюзтейик. Аллай антонимле быллай магъаналаны билдиредиле:
1. Затны ышанын: иги – аман, къаты – жумушакъ, ариу – эриши, жангы – эски.
2. Затны ёлчемин: кенг – тар, алаша – бийик, узун – къысха, уллу – гитче, ауур – женгил.
3. Затны хайырлылыгъын, сыйлылыгъын: хайырлы – хайырсыз, керекли – керексиз, жараулу – жараусуз, сыйлы – сыйсыз.
4. Заманны: буруннгу – бусагъатдагъы,  эрттеги – шёндюгю, кечеги – кюндюзгю, жайгъы – къышхы, эрттеннги – ингирги.
5. Адамны  акъылын: ангылаулу – ангылаусуз, акъыллы – акъылсыз, башлы – башсыз, акъыллы – тели, эсли – эссиз, билимли – билимсиз.
6. Адамны, малны къылыгъын: жарашыулу – жарашыусуз,   келишиулю – келишиусюз,  огъурлу – огъурсуз, жууаш – огъурсуз.
7. Адамны, малны физиология халын: къарыулу – къарыусуз,        саулукълу – ауруулу,  жаш – къарт, токъ – ач.
8. Адамны психология халын: жарыкъ – мудах, батыр – къоркъакъ, чомарт – къызгъанч.
9. Адамны тыш кёрюмюн: арыкъ – семиз, базыкъ – назик, ёсюмлю – ёсюмсюз, чырайлы – чырайсыз.
10. Адамны жыл санын: къарт – жаш, тамата – кичи.
23-чю §. Антонимлени тизгинлери, алаиы тюрлюлери
Синонимлеча, тамырлары бир сёзлеча, паронимлеча, омонимлеча, антонимле да тизгинле къурайдыла. Аланы къурагъан сёзле, магъаналарыны бирге келишмеулюклерине, бир бирге чюйреликлерине кёре, бирча неда бирге бек жууукъ боладыла. Сёз ючюн, аман – иги, акъыллы – тели, сууукъ – исси, жаш – къарт, олтур – тур, хайыр – хата, къарыулу – къарыусуз, элт – келтир, тамата – кичи, жиби – къуру деген сёзле аллайладыла, аны себепли аланы хар экиси антоним тизгинди. Бу сёзлени хар бирини синонимлери бардыла. Аланы бирлерини магъаналары бирге бек жууукъдула, сёз ючюн: иги – ахшы, тели – акъылсыз, къарыулу – кючлю, исси – къызыу, хата – заран, хайыр – файда, къарыусуз – кючсюз. Аны себепли аман – ахшы, акъыллы – акъылсыз, къарыусуз – кючлю, сууукъ – къызыу, хайыр – заран, хата – файда, къарыулу – кючсюз антонимледиле. Аман – осал – болмачы, иги – аламат – тауушлукъ, акъылсыз – жарты, акъыллы – эсли – фахмулу, элт – чапдыр, къуру – къургъакъсы деген синонимлени магъаналары уа бирге алай жууукъ тюйюлдюле. Иги – осал, ахшы – болмачы, аман – аламат, аман – тауушлукъ, осал – аламат, болмачы – тауушлукъ, акъыллы – жарты, акъылсыз – фахмулу, чапдыр – келтир, жиби – къургъакъсы деген сёзле бир бирге антоним болмагъанлары аны ючюндю.
Антонимлени тизгинлерин тюз тохташдырыр ючюн, бу затланы билирге керекди:
1) бир бирге антоним болгъан сёзлени синонимлерин эм ала къурагъан тизгинлени;
2) магъаналары бирча сёзле да, магъаналары бирге жууукъ сёзле да синонимле болгъанларын;
3)  магъаналарыны   бирге  келишмеулюклери,  чюйреликлери бирге жууукъ сёзле антонимле болмагъанларын; антонимле жаланда магъаналарыны бирге келишмеулюклери, чюйреликлери бирча сёзле болгъанларын.
Башда айтылгъаннга быллай юлгюле шагъатлыкъ этедиле: 

къарыулу – къарыусуз 
кючлю – кючсюз
уллу – гитче, 
тамата – кичи
мазаллы – 

акъыллы – тели, 

эсли – эссиз 
ангылаулу – ангылаусуз, 
англы – ангсыз 
оюмлу – оюмсуз
акъылман – 
жарлы – бай 
къолайсыз – къолайлы 
борбайсыз – борбайлы 
факъыр – 
мискин –
Бу сёзлени тизгин жазылгъанлары антонимледиле, баш энишге жазылгъанлары уа – синонимле. Мазаллы, акъылман, факъыр, мискин деген сёзлени антонимлери жокъдула. Антонимлени тизгинлеринден эсе синонимлени тизгинлери кёп сёзлюдюле. Ол а къарачай-малкъар тилде антонимледен эсе синонимле талай кере кёп болгъанларына шагъатлыкъ этеди.
Паронимленича, антонимлени тизгинлерини да жаланда экишер сёзлери болады. Сёз ючюн:
1) лексика антонимлени тизгинлери: къууанч – жарсыу, бар – кел,    къарыулу – къарыусуз,    эрттеннги – ингирги, махтаулу – сёгюмлю;
2) грамматика антонимлени тизгинлери: къууаннган – жарсыгъан,    барып – келип,  олтуруу – туруу, келтирт – элтдир.
Бир-бирде бир сёзге эки сёз неда эки сёзге эки сёз бирча антонимлик этедиле. Аллай сёзле толу синонимле боладыла. Сёз ючюн, аман деген сёзге иги – ахшы деген толу синонимле антонимдиле. Бусагъатда – шёндю эм эртте – бурун деген толу синонимле да бир бирге антонимледиле. Болсада ол синонимледен бири антоним тизгиннге къошулмайды. Алай бла, аман – иги неда аман – ахшы, бусагъатда – эртте, шёндю – эртте, бусагъатда – бурун, шёндю – бурун антонимледиле (эм антоним тизгинледиле), аман – иги – ахшы, бусагъатда – шёндю – эртте – бурун деген сёзле уа антонимле (эм антоним тизгинле) тюйюлдюле. Быллай кезиуледе сёз антонимлени тюрлюлерини юсюнден барыргъа керекди. Синонимленича, антонимлени да тюрлюлери боладыла; сёз ючюн: аман – иги (ахшы), аман – ахшы (иги), бусагъатда – эртте (бурун), бусагъатда – бурун (эртте), бусагъатда (шёндю) – эртте (бурун) д.б.
24-чю §. Антонимлени стиль жаны бла хайырланылыулары
Къарачай-малкъар фольклорда, бегирекда нарт сёзледе бла элберледе, антонимле бек эрттеден хайырланыладыла. Ала чюйре образланы къураргъа, тенглешдириулени кючлю этерге болушадыла: Ахшы атаны жашы иги, ахшы ананы къызы иги; Ачыу – душман, акъыл – дос, акъылынга акъыл къош; Билимли ёлмез, билимсиз кёрмез; Ахшыны махтасанг, жарашыр, аманны махтасанг, ажашыр; Къаргъыш этген къатынды, алгъыш этген алтынды. (Нарт сёзле.) Не атасы тапмагъан, не анасы тапмагъан; Таудан, тюзден жыйылама, минг тешикге къуюлама; Келмей да болмаз, кетмей да къалмаз; Жыйсам – жумдурукъ, жайсам – ундурукъ; Жай кийинир, къыш тешинир. (Элберле.)
Антонимле тюрлю-тюрлю стиль мурат бла суратлау литературада кенг хайырланыладыла. Сёз ючюн:
1) образны  кючлер  ючюн,  къайтарылып-къайтарылып бериледиле:
Батырлыкъ – жютю къамача, 
Къоркъакълыкъ – гумух салтача. 
Батырлыкъ къорур журтунгу, 
Къоркъакълыкъ кёмер отунгу.
(М. К.);
2) затланы тенглешдирип, алагъа багъа бичер мурат бла:
Жашчыкъ, бюгече таугъа 
Бла санга мен жомакъ 
Айтыргъа сюе эдим. 
Кече – къара, тау а – акъ.
                                                (Къ. Къ);
3) бир бирге чюйре затланы, ышанланы, болумланы экилерин да жаратханын билдирир ючюн:
Билим – дунияны жарыгъы, 
Керекди ол къартха, жашха.
                                                    (М. К.)
Тюз да, тау да кёк кырдыкга 
Бёленсин...
                                    (Ш. С.);
4) бир бирге чюйреликлери болуп, тенглешдирилген затладан, ышанладан, болумладан бирин кери этип, бирсин жаратханын чертир ючюн:
Ишлегенни — кёлю жарыкъ, 
Ишлемеген болур жазыкъ.
                                                  (М. К.)
Хорлау бер тюз адамгъа, 
Жол бермейин терс даугъа!
                                                    (Къ. Къ.)
Бир-бирде образны кючлю этер ючюн, синонимлени тизгини бла антонимлени тизгини бир бири ызларындан бериледиле:
Къыйынды тилкъау, сангырау харипге, 
Къыйынды жолда абыннган сокъургъа да; 
Къыйынды суратча эссиз телиге, 
Къыйынды эсли, акъылман гуппургъа да...
                                                                        (Бай. А.)
Жазыучула, поэтле, кеслерини чыгъармаларына ат атагъанда, антонимле бла кёп хайырланадыла: «Къара ат акъ къарда ёледи», «Къууанчым, жарсыуум», «Эри къарт, юй бийчеси да къарт» (Къ. Къ.); «Сууукъ, исси да кюйдюрюп бетлерин», «Бериу – алыуду» (Б. X.); «Тюзлюк бла терслик» (С. А.); Сууукъ да, жылы да болгъанма» (Къ. А.); «Иги бла аман» (У. О.).
Антонимле фразеологизмлени къурауда да белгили жерни аладыла: баш бла тюп блада жюрю, ары – оракъ бери – чалгъы, акъдан къара танымагъан, уллу башын гитче этип, башын тюбюне айландыр, бериден ары жууукъду д.б.
КЪАРАЧАЙ-МАЛКЪАР   ТИЛНИ ЛЕКСИКАСЫНЫ   КЪАУУМЛАРЫ
25-чи §. Сёзлени къауумлагъа юлешиуню жорукълары
Къарачай-малкъар тилни сёзлери, кеслерини жаратылыуларына, аланы адамланы къаллай къауумлары жюрютгенлерине, эркин жюрютюлгенлерине бла жюрютюлмегенлерине эм къайсы стильде хайырланылгъанларына кёре, бирге ушамайдыла.
Сёзлени бир бирден айырып билирча этген энчиликлени тинтиу лексикологияны баш борчларындан бириди.
Сёзлени былайда айтылгъан энчиликлерин эсге алсакъ, аланы къауумлагъа быллай жорукълагъа кёре юлеширге боллукъду:
1) жаратылыуларына кёре: а) бек эрттеден жюрютюлген сёзле эм б) башха тилледен аллыннган сёзле;
2) кимле жюрготгенлерине кёре: а) битеу халкъ жюрютген сёзле эм б) халкъны кесеги жюрютген сёзле;
3) къалай жюрютюлгенлерине кёре:  а) эркин жюрютюлген сёзле эм б) эркин жюрютюлмеген сёзле;
4) къайсы стильде хайырланылгъанларына кёре: а) стиль энчиликлери, къошакъ магъаналары болмагъан сёзле;  б) сёлешиу тилни сёзлери;  в) китап сёзле.
СЁЗЛЕНИ ЖАРАТЫЛЫУЛАРЫНА КЁРЕ   КЪАУУМЛАРЫ
26-чы §. Бек эрттеден жюрютюлген сёзле
Къарачай-малкъар лексиканы мурдорун бек эрттеден жюрютюлген сёзле къурайдыла. Ала, къарачайлыланы бла малкъарлыланы ата-бабаларыны тайпалары монгол тайпала бла бирге жашагъан кезиуден башлап, бусагъатха дери тилибизни кесинде, тюрк мурдорда къуралгъан сёзледиле. Кеслери да юч къауумдула: 1) тюрк-монгол сёзле; 2) битеутюрк сёзле; 3) къарачайлыланы бла малкъарлыланы кеси сёзлери.
Тюрк-монгол сёзле тюрк тайпала бла монгол тайпала бирге къатыш, къагъанатлада бирге жашагъан кезиуде къуралгъандыла. Ала тюрк халкълада бла монгол халкълада бирча жюрютюледиле, аланы экилерине да бирча сёзледиле.
Къарачай-малкъар тилде бла монгол тилледе бирча жюрютюлген 800 чакълы сёз барды. Алай аладан жаланда жюз чакълы бири эркин жюрютюледи. Сёз ючюн, быллайлары: атчы, къойчу, малчы, уучу, аракъы, алма, салкъын, къырпакъ, тамыр, сохан, къунажин, босагъа, байтал, ёгюз, ала (тюрсюн), алтын, бал, батыр, бажа, жагъа, марал, турма, балчыкъ, сакъал, тууар, тюмен, кебек, жомакъ, жарма, нарт, омакъ, оноу, уууч, орам, будай, аякъ, бурчакъ (къудору), бугъа, сокъур, таякъ, къатын, къара, кир, кесек, эрке, жаншакъ, къурч, хырха, теке, ёрге.
Битеутюрк сёзле деп тюрк тиллени бир юйюрюнде къуралгъан сёзлеге айтадыла. Сёз ючюн, къарачай-малкъар тилде аллай сёзлеге тюрк тиллени къыпчакъ юйюрюнде тюбеген сёзлени санаргъа боллукъду. Битеутюрк сёзле къарачай-малкъар тилни сёзлерини асламысын къурайдыла. Аланы да кёбюсю атладыла эм быллай къауумлагъа юлешинедиле:
1) адамны саны-чархы бла байламлы сёзле: баш, мангылай, бет, кёз, къаш, аууз, тил, эрин, ууурт, къулакъ, мыйыкъ, желке, боюн, жюрек, бауур, ёпке, бармакъ, тамакъ, бут д.б.;
2) жаныуарла эм аланы анатомиялары бла байламлы сёзле: ат, алаша, ажир, тай, ийнек, бузоу, улакъ, къабан, тонгуз, ит, киштик, кючюк, аслан, суусар, айыу, эшек; мюйюз, къанат, къуйрукъ, жал, тырнакъ, азыу тиш д.б.;
3) битимле эм аланы анатомиялары бла байламлы сёзле: арпа, итбурун, кёгагъач, сарымсах, сохан, хууан, къайын, къарагъач, тал, тобулгъу, эрик, нарат, чынар; бутакъ, къылкъы, чапыракъ,  чирчик,  сабакъ, чёп, къаура д.б.;
4) жууукълукъну билдирген сёзле: ата, ана, къарындаш, эгеч, къатын, киеу, келин, къайын, балдыз д.б.;
5) табийгъат болумла бла байламлы сёзле: толкъун, жел, элия, шибиля, жауун, сууукъ, къар, къарангы, кёк кюкюреу, тёбеннги, боран, къырау, къырпакъ, чыкъ, тейри къылыч д.б.;
6) заманны билдирген сёзле: эрттен, ингир, кече, кюндюз, жаз, жай, кюз, къыш, жыл, ёмюр д.б.;
7) топография бла байламлы сёзле: жагъа, жер, таш, мырды, агъач, кёл, суу, черек, къобан (къарач.), биченлик, жайлыкъ д.б.;
8) юй жашау бла, аш-азыкъ бла байламлы сёзле: тёммек, челек,  къынгыр къылыч (суу къылыч), сенек, бичакъ, басха, оракъ, чалгъы, биз, сынжыр; боза, гумул, жау, айран, бишлакъ, ун, тюй, бегене д.б.;
9) кийимлени атлары бла байламлы сёзле: тон, кёлек, этек, кийим,    тюйме,  жаулукъ,  табан, чарыкъ д.б.
Битеутюрк сёзледе сыфатла, этимле да аз тюйюлдюле. Сыфатланы асламысы затланы шартларын (эски, жангы, терен, бийик, ачыулу, сокъур, къарт, жаш, аман, ахшы д.б.) бла тюрсюнлерин (акъ, къара, кёк, сары, боз, къызыл, жашил д.б.) кёргюзтедиле. Этимле уа ишни (жуу, арт, сеп, къаз, тик, сёк д.б.), къымылдауну (атла, секир, чап, сюркел, элт д.б.), оюмну бла сезимни (сагъышлан, ойла, окшла, . къууан, къоркъ, ийнан д.б.), сёлешиуню (айт, шыбырда, сёлеш, къычыр, жырла д.б.), кёрюуню (кёр, къара, эсле д.б.) эм башха затланы билдиредиле.
Къарачайлыланы бла малкъарлыланы кеси сёзлери ала халкъ болуп жашагъанлары бери (XV ёмюрден бери), кеслерини тиллерини къуралыуу, айныуу бла байламлы жаратылгъан сёзледиле. Аллай сёзле алтмыш-жетмиш чакълы бирчикдиле. Кеслерини да бир къаууму литература тилде (жугар, гумулжук, гаккы, жёрме, как, жууа, гелеу, кюф, ал бота, гургун, чага д.б.), башха къаууму уа диалектледе (мыры (агъачны къатында неда ичинде талачыкъ), кифе (чага), зюдюр (къара наныкъ), къуллю (юлёкъу), кырка (гири), шыкъели (артиш), жыгъери (юзгеле) д.б.) жюрюйдюле.
27-чи §. Башха тилледен алыннган сёзле
Жашауларыны тюрлю-тюрлю кезиулеринде къарачайлыла бла малкъарлыла кёп халкъла бла экономика, культура, политика байламлыкъ жюрютгендиле: алгъа иран, арап, фарс, артда уа адыг, орус эм башха халкъла бла. Аны себепли аланы тиллеринде ол халкъланы иги кесек (тёрт мингден асламыракъ) сёзю барды.
Башха тилледен сёз алмай, жаланда кеси сёзлери бла кечиннген дунияда бир тил да жокъду, не ючюн дегенде, бир халкъ бла да бир тюрлю да байламлыкъ жюрютмей жашагъан халкъ болмайды. Алайды да, башха тилледен сёз алыу тилни айныууну жоругъуду.
Къарачай-малкъар тилде дюгер, арап, фарс, къабарты-черкес эм орус тилледен сёзле бардыла.
1. Аллай сёзлени барысындан да, эшта, дюгер сёзле алгъа келген болурла. Не ючюн дегенде, биринчиден, бусагъатдагъы жерлеринде къабартылыла бла черкеслиледен эсе къарачайлыла, малкъарлыла, дюгерлиле эрттеден жашайдыла, экинчиден а, араплыла Шымал Кавказгъа онючюнчю ёмюрден алгъа келмегендиле.
Къарачай-малкъар тилде эки жюз чакълы дюгер сёз жюрюгени белгилиди. Аланы талай къауумгъа юлеширге боллукъду:
1) юй жашау бла байламлы сёзле:   арауан / арауун, шинтик, гуму, тегене, дорласын, кюштел (ц. диал.), хырык, чигинжи, ылысхын;
2) битимлени атлары: кырдык, мурса, къудору, муркку, мырзы (къайын), жыгыра, тукъузгю, чум, тюртю, шинжи;
3) жаныуарланы атлары: зурнук, биттир, мыга, саскы, узада (юч жылы болгъан къой);
4) кийимле бла байламлы сёзле: халы, хуюн, чык, чындай, чубур, юзмелт;
5) адамны эм жаныуарланы анатомиялары бла байламлы сёзле:  базук, бокъур, мугуштук, ушхол (чеги), хамхот;
6) табийгъат бла байламлы сёзле: дорбун, хуру, шаудан, чегет;
7) жер-суу атла: Догъууат (догъват «чариш этиучю жер»), Курнаят (Курон-ват «тирмен болгъан жер»), Орусундак (орс фэндаг «акъ жол»), Фардык (фердыг «жылтырауукъ сыйлы таш»), Сурх (сурх «къызыл»), Хумашги (хуым «сюргю»), Шаушюгют (сау «къара» + сигит «топуракъ»).
Дюгер сёзле къарачай-малкъар тилде магъана эм фонетика жаны бла тюрленип жюрюйдюле. Аланы бирлерини магъаналарыны саны кёбейген неда азайгъан, башхаларыныкъы уа тюрленнген этгендиле; сёз ючюн: шатык «ачыкъ, жарыкъ, кесгин, назик, татыулу» (сатэг «бишген»), саскы (саскэ    «ургъуй, чибинле, къурт-къумурсха»), ушхол (сэуасхола «ёнгеч»). Ол сёзле   фонетика   жаны бла  былай тюрленип жюрюйдюле:
1) сингармонизмни жоругъуна бойсунуп: чегет, (цэгат), гебенек (гебена);
2) назик ачыкълы сёзле базыкъ ачыкълыла болуп: гымых (гэмэх), ырхы (эрхэ), кырдык (кэрдэг), дырын (дэрэн);
3)  ц къысыкъ ч къысыкъ  бла  алышынып: чегет (цэгэт), чыгыр (цэгэр);
4) сёзню ахырында г, гъ зынгырдауукъла к, къ тунакыла бла алышынып:   кырдык (кэрдэг), тырхык (тэрхэг), ууанык (уэныг);
5) с къысыкъ ш къысыкъ бла алышынып: ныгъыш (нихас), сагъыш (сагъэс), шинтик (сытэг), шаудан (сауэдон), шинжи (сындз), шыты (сэтэ);
6) къарачай-малкъар тилде жюрютюлмеучю къысыкъ тауушланы алларына неда ахырларына таууш къошулуп: мысты (маст), ишхилди (скелды), ыстауат (стонуат), шинжи (сындз), хыжы (хэдз).
2. Арап, фарс сёзлени асламысы ислам дин блайламлы келгендиле;  сёз ючюн: адет, дууа, ахырат, аят, ажал, азап, жаназы, жаханим, жин, жаннет, жума, кяфыр, гяуур, зекят, зикир, азан, Аллах, амин, бисмилляхий, жан, ибилис, ийман, къадар, къыбыла, къыямат, мёлек, молла, мурат,    муслийман, осуят, файгъамбар, фитир, садакъа, сууап, салауат, тоба,    шыйых, сюннет д.б.
Кёрюмдюлю эм кёрюмдюсюз затланы атлары болуп жюрюген арап сёзле да иги кесекдиле: адеп, азап, айып, акъыл, амал, берекет, даража, аманат, жууап, ишек, къаугъа, себеп, фитна, хайыр, ышан, эсеп, хурмет, таурух; арба, къала, къап, майдан, сапын, сурат, сынжыр, адам, нал д.б.
Арап тилден алыннган тукъум атланы ичинде жаныуарланы, къумачланы, жасауланы, ашны-сууну атлары, илму эм окъуу-билим бла байламлы сёзле аздыла: къундуз, хайыуан, маймул, мал, пил; атлес, жаухар, инжи, къатапа, маржан, накъут, накъыш; халыуа, къарампил; илму, медиресе, мектеп (арх.), фахму, алим, дерс, китап, къалам, дефтер, устаз, халат, харф, хат.
Адам атла уа белгили жерни аладыла: Абдул (къул), Абдуллах (Аллахны къулу), Азрет (жюйюсхан, шыйых), Алий (бийик, мазаллы), Алим (билимли, ангылаулу), Жамал (ариулукъ, чырайлылыкъ), Жабрайыл (Аллахны кючю), Ибрахим (халкъланы атасы), Кямил (жетген), Мажит (махтаулу), Муса (сабий), Окъуп (ызындан барыучу), Сагъыт (насыплы), Тейип (чомарт, иги), Хаким (акъылман) д.б.
Арап тилден алыннган сёзлени ичинде атла бла бирча сыфатла да аслам тюбейдиле: абадан, хазыр, адил, азат, айбат, факъыр, сабыр, уста, халал, харам, сакъат, харип, аламат, жахил, закий, залим, кеф, зор, ырахат, ыразы д.б.
Фарс тилден алыннган сёзлени асламысы атладыла, бир кесеги уа – сыфатла. Атланы быллай баш къауумлагъа юлеширге боллукъду:
1) аш-азыкъ бла байламлы сёзле: жау, жилек, азыкъ, балли, пиринч, хант, харбыз, шекер, шорпа, шаптал д.б.;
2) юй жашау бла байламлы сёзле: гёренке, мияла, таба, желим, бахча, мамукъ, хамам, юлле, чыракъ, чарх, челек, шеша д.б.;
3) кийимле бла байламлы сёзле: кямар, бота, мес, гебенек, чарыкъ, шалбар, чабыр, тасма, хуржун д.б.;
4) сатыу-алыу бла байламлы сёзле: сапын, апасы, дарман, шай (5 капек), чилле, сахтиян, гетен, парча, дарий д.б.;
5) жаныуарланы атлары: чабакъ, суусар, хораз, къаплан, гаммеш, булбул, къадыр, марал д.б.;
6) дин  бла байламлы сёзле: абидез, гюнях, намаз, файгъамбар, алмосту, деуюр, мажюсю, кёр д. б.
Сыфатла уа асламысында адамны ышанларын билдиредиле: батыр, бёкем, жигер, назик, сер, чолакъ, чомарт д.б.
Къарачай-малкъар тилде арап, фарс сёзлени кёбюсю магъаналары, фонетика къурамлары да тюрленип жюрютюледиле.
Арап, фарс сёзлени магъаналарыны тюрлениулеринде быллай шартла эсленедиле:
1) кёп магъаналы сёзлени магъаналарыны саныны азайыуу. Сёз ючюн, арап тилде жума деген сёзню юч магъанасы барды: «бирге окъулгъан дууа», «байрым кюн», «ыйыкъ», къарачай-малкъар тилде уа жаланда бир – «байрым кюн». Жаннет деген сёз арап тилде «терек бахча», «ол дунияда зауукълу жашау» деген магъаналада жюрютюледи. Къарачай-малкъар тилде уа аланы биринчиси хайырланылмайды. Фарс сёзледе да хал алайды:
	Фарс тилде
	Къарачай-малкъар тилде

	уста – «устаз», «усталыгъы            болгъан адам»,  «профессор»
чыракъ – «лампа, фонарь»,
«жарыкъ»
	уста – «усталыгъы болгъан адам» 
чыракъ – «лампа, фонарь»


2) кёп  магъаналы сёзлени  магъаналарыны саныны кёбейиую:
	Арап тилде

	Къарачай-малкъар тилде


	къагъыт –  «жазыу эм  башха ишле этер ючюн ишле этер ючюн хайырланылыучу зат»

нур – «жарыкъ»
	къагъыт –  «жазыу эм  башха ишле этер ючюн ишле этер ючюн хайырланылыучу зат», «письмо», «документ»

нюр – «жарыкъ», «сюйюм, адамны кесине тартхан кюч»


	Фарс тилде
	Къарачай-малкъар тилде

	чарх – «арбаны дингили»,

шаптал – «къабугъу тюклю, къызгъылдым-сары, суулу кёгет (персик)»
	чарх – «арбаны дингили», «балтаны, бичакъны д.а.к. башха затланы жютю этер ючюн хайырланылыучу, ташдан этилген тёгерек адыр»

шаптал – «къабугъу тюклю, къызгъылдым-сары, суулу, татлы кёгет (персик)», «къызгъылдым-сары, суулу, татлы кёгет (абрикос)»


Бир-бир арап, фарс сёзлени къарачай-малкъар тилде жангы магъаналары кеслерини биринчи магъаналары бла байламлыкъларын тас этип, алагъа омонимле болгъандыла: арап тилде ахырзаман І. «жашауну тауусулууу» – ахырзаман II «бек къарыулу, кючлю, деу»; фарс тилде чарх I «арбаны дингили» –  чарх II «организм» д.б.;
3) бир магъаналы сёзлени магъаналарыны тас болуулары, башха магъанада жюрютюлюулери: 
	Арап тилде

	Къарачай-малкъар тилде


	эзэб – «къатын алмагъан, эрге бармагъан» 

гъэмэл – «умут»
	азап – «къыйынлыкъ, бушуу, жарсыу», къарач. «адам терслиги, этген хатасы ючюн сынагъан зат», амал – «мадар, жол»


	Фарс тилде
	Къарачай-малкъар тилде

	хийар – «наша», 

чэтр – «салкъынлыкъ»
	хыяр – «бахчада битиучю, биширилип ашалыучу, уллу битим» 

чатыр – «палатка»


Къарачай-малкъар тилде арап, фарс сёзлени фонетика жаны бла тюрленип жюрютюлюулери къарачай-малкъар фонетиканы быллай жорукълары бла байламлыды:
1) сингармонизм: дарман (дэрман), асыл (асил), хыяр (хийар), ахыр (ахер), зыраф/сыраф (исраф) д.б.; 2) протеза: ораза (рузэ), ырахат (рахат), ыразы (рази) д.б.; 3) эпентеза: ибилис (иблис), къудурет (къудрет), медиресе (медресе) д.б.; 4) эпитеза: фахму (фахм), илму (илм), ырысхы (ризкъ) д.б.; 5) в къысыкъны ахырда, гъ къысыкъны сёзню аллында бла ахырында, б, д, г къысыкъланы уа сёзню ахырында жюрютюлмеулери: хауа (хава), ауаз (аваз), халат (гъалат), харип (гъэриб), медет (медед), мурат (морад), чыракъ (черагъ), байракъ (бейраг), жууап (жауаб), адеп (адеб) д.б.; 6) кк, къл, къш, кр, кър къысыкъ бирлешлени сёзню ахырында жюрютюлмеулери: ишек (шакк), акъыл (акъл), сатыр (сатр), зикир (зикр), накъыш (накъш) д.б.; 7) бош сёзледе эки ачыкъны бирге жюрютюлмеулери: азан (аазан), алим (аалим), зауукъ (заукъ), къауум (къаум) д.б.
Арап, фарс сёзле къарачай-малкъар тилде сёз къурауда белгили жерни аладыла. Морфология эм синтаксис мадарла бла ол сёзледен жангы сёзле къуралгъандыла: адеп – адепли, адепсиз, адеплилик, адепсизлик, адепле; хазыр – хазырлыкъ, хазырлан; таза – тазалыкъ, тазала; ийман – ийманлы, иймансыз, иймансызлыкъ; къагъыт – къагъытчы; нюр – нюрлю, нюрсюз, нюрлен; ийман-ислам, сатыу-алыу, кюч-къууат, сый-хурмет, мал-мюлк, къагъыт-къалам, ахча-бохча, харбуз-хууан, адеп-къылыкъ д.а.к.
3. Къарачай-малкъар тилде жюзден аслам къабарты-черкес сёз барды. Ала къабартылыла бла черкеслиле Шымал Кавказгъа келгенли бери (XV ёмюрден башлап) жюрютюледиле эм  быллай къауумлагъа юлешинедиле:
1) юй жашау бла байламлы  сёзле: сех (сэх), сире (сырэ), хаух (хьэку), быкъы (пкъо), шапа (шцафІэ) д.б.;
2) ашарыкъланы атлары: къояжапха (кхъуейжьапхъэ), илибже    (лыбжьэ), баста (пІастэ), халыу (хьэлу) д.б.;
3) кийимлени, къумачланы атлары: гефхин (ц. диал.) / ал бота (кІэпхын), лаудан    (лэуданэ), хар (къарач.) / гуржаба (хъар), санжёх (сэнжэху), бёхция (босцей) д. б.;
4) битимлени атлары: чибижи (шыбжий), наша (наще), быхы (пхъы), зынтхы (зэнтхъ) д.б.
Къарачайлыла бла малкъарлыла къабарты-черкес сёзлени бир талайын магъана, фонетика жаны бла да тюрлендирип жюрютедиле. Сёз ючюн, илибиже къабартылылада бла черкеслиледе этни къаллайындан да (тауукъну, къойну, тууарны д.а.к.) этилген ашды, къарачайлылада бла малкъарлылада уа илибиже деп жаланда къанатлыны этинден этилген ашха айтылады. Лаудан деп къарачай-малкъар тилде чилле къумачха, къабарты-черкес тилде уа ол къумачдан этилген жаулукъгъа айтылады. Къарачай-малкъар тилни къарачай тюрлюсюнде хар гуржабады, къабарты-черкес тилде уа сеткады.
Къабарты-черкес сёзлени къарачайлыла бла малкъарлыла кеслерини фонетикаларыны жорукъларына бойсундуруп жюрютедиле. Ол жорукъла быладыла:
1) сингармонизм: гефхин  (кІэпхын), сире  (сырэ), эжиу (ежьу), хомух (хуэмыху) д.б.;
2) басымны сёзню ахыр бёлюмюне тюшюую: адакъа (адакъэ), шибиля (щыблэ), шапа (пщафІэ) д. б.;
3) сёзню аллында къысыкъ бирлешлени жюрютюлмеулери: быхы (пхъы), ушкок (шхонч), шапа (пщафІэ), быкъы (пкъо) д.б.;
4) сёзню ахырында пс, шх, тх, нч къысыкъ бирлешлени жюрютюлмеулери: зынтхы (зэнтхъ), ушкок (шхонч)    д.б.;
5) в, щ къысыкъланы къарачай-малкъар тилни кеси сёзлеринде жюрютюлмеулери: гузаба (гузэвэн), шибиля (щыблэ) д.б.;
6)  п къысыкъны къарачай-малкъар тилни кеси сёзлерини алларында хазна тюбемеую: баста (пІастэ), быхы (пхъы), быкъы (пкъо) д. б.
28-чи §. Дюгер эм адыг тилледе къарачай-малкъар сёзле
Къарачай-малкъар сёзле Шымал Кавказны халкъларыны тиллеринде жюрютюлюп бек эрттеден башлагъандыла. Ала бегирекда дюгер эм адыг тилледе аслам тюбейдиле.
Дюгер тилде жюрютюлген къарачай-малкъар сёзлени быллай къауумлагъа юлеширге боллукъду:
1) табийгъат бла байламлы сёзле: денджыз (тенгиз), къайэ (къая), кул (кёл) д.б.;
2) жууукълукъну  билдирген  сёзле: дигиза,  энэлэг (аналыкъ), эфсин (апсын) д.б.;
3) битимлени атлары: нинэг (наныкъ), тала (тал), кокон (кёкен), кэртту (кертме), монт (мант),  мэкэрэс (мыкъыриш) д.б.;
4) жаныуарланы атлары: къэрццыгъа (къыртчыгъа/ къартчыгъа),    тохъул (токълу),  къадыр, къаз, будакъ (дуудакъ/дууадакъ), бирэгъ (бёрю), аласа (алаша), эргъай (ыргъай), емлык (эмилик) д.б.;
5) ашарыкъланы атлары: дзормэ (жёрме), быламык (билямукъ), къаймакъ (къаймагъ) д.б.;
6)  адамны, жаныуарны саны-чархы бла байламлы сёзле: ахсэн (ашхын), богъурдакъ, бырынкъ (бурун), эмцек (эмчек) д.б.;
7) юй адырланы атлары: гэбэт (гыбыт), джыдэ (гида), дзалгъаундзе  (жалгъаууч),  пасха  (басха),  цонэг  (чана), цолпи (чолпу) д.б.
Атла бла бирча, дюгер тилде къарачай-малкъар сыфатланы да бир талайы жюрютюледи: магур (мугур), мора (мор), мазыкъ (базыкъ), багъатар (батыр), къулон (къолан), сохъкъур (сокъур) д.б.
Дюгерлиле къарачай-малкъар сёзлени кеси тиллерини энчиликлерине бойсундуруп жюрютедиле. Аны себепли ол сёзледе быллай фонетика тюрлениуле бардыла: ш>с (алаша>аласа, мыкъыриш>мэкэрэс), к/къ>г/гъ (къабакъ>къабагъ, къаймакъ>къаймагъ, аналыкъ>анэлэг), къ>х (сокъур>сохъкъур; къабукъ>къабых), тар ачыкъланы кенг ачыкъла бла алышыныулары (мукур>мэкур, мугур>магур, мыкъыриш>мэкэрэс, къалын>къалон, батыр>багъатар), назик ачыкъланы базыкъ ачыкъла бла алышыныулары (дёрден>дордонэ, жёрме>дзормэ, эмилик>емлык, кёл>кул),
къысха у-ну тюшюую (ууанык>уэнэг, Акъ суу>Акъсу, буруу>буру, дуудакъ>дудакъ).
Бир-бир  къарачай-малкъар  сёзлени дюгер тилде магъаналары да тюрленнгендиле, тенглешдиригиз:
	Къарачай-малкъар тилде

	Дюгер тилде


	къамил – «агъач аякъ»

мыллык – «малны учасы»,

«адамны неда малны ёлюгю»

оба – «къабыр»

къонакъ – «адамны сора, кёре баргъан адам

къарыу – «кюч»

къолай – «байлыкъ, монглукъ»
	къамил –  «къамиш», «къаура»

мэллэг – «арыкъ», «къарыусуз»

обай – «тёбе, дуппур»

къонакъ – «шуёх, тенг»
къару – «адамны хунери, усталыгъы», «кюч», «басымлылыкъ, тёзюм», «тирилик, жигерлик»

къолай – «жарашыулу, келишиулю»


Къабарты-черкес тилде эки жюзге жууукъ къарачай-малкъар сёз барды. Ала жаныуарланы, битимлени, табийгъат болумланы, юй адырланы д.а.к. башха затланы атларыдыла:
1) жаныуарланы атлары:  алаще (алаша), донгъуз (тонгуз), дунажын (къунажин), къаз, къэплэн (къаплан), къашыргъа (къыртчыгъа/къартчыгъа), танэ (тана), хагер (эгер) д.б.;
2)  битимлени атлары: къэб (къарач.   къап – хыяр),  жызум (жюзюм),  тутын  (тютюн) д.б.;
3) табийгъат болумланы атлары: ауз  (аууз; «тар» деген магъанада), гуэл (кёл), къум, салкъын, толкъуын (толкъун) д.б.;
4) юй жашау бла байламлы затланы атлары: шыуан (чоюн), джыда (гида), къубгъан  (къумгъан), бау (мал орун) д.б.;
5) жууукълукъ бла байламлы сёзле: атэлыкъ (аталыкъ), баже (бажа) д.б.;
6) ашарыкъланы атлары: жэрумэ (жёрме), ерэн (айран), сохтэ (сохта), хьэлІамэ (халпама), хыршын (хычин) д.б.;
7) кийимлени атлары: бащлъыкъ (башлыкъ), гъуэншеч (кёнчек), шэрыкъ (чарыкъ) д.б.;
8) адамны, жаныуарны саны-чархы бла байламлы сёзле: жал (жал/жалкъа),  бгы (быгъын),  тэмакъ (тамакъ) д.б.
Къабарты-черкес тилде затланы ышанларын, шартларын билдирген къарачай-малкъар сёзле да (сыфатла) иги кесекдиле. Аланы бир-бирлери арап, фарс сёзледен къуралгъандыла, эсе да тамырлары угъай, жалгъаулары къарачай-малкъар тилникиледиле: къыин (къыйын), тынш (тынч), къарэ (къара), имэнлы (ийманлы), имэнсыз (иймансыз), къулейсыз (къолайсыз), къайгъышы (къайгъычы), къаугъэшы (къаугъачы), угъырлы (огъурлу), угъырсыз (огъурсуз), къутыргъэн (къутургъан) д.б.
Бу тилде, бош сёзле бла бирге, къарачай-малкъар тилден алыннган къош сёзле, фразеологизмлеге ётген сёз бирлешле да тюбейдиле: саубол (сау бол), берычэт бесын (берекет берсин), пу анэсын (пуу анасыны), къэтхъэнсолыкъу (къатхан суулукъ), анэсыны сытыжы (анасын саттыгъым) д.б.
Къарачай-малкъар сёзле къабарты-черкес тилде магъаналары тюрленмей жюрютюледиле. Алай аланы таууш къурамлары уа къабарты-черкес тилни фонетика энчиликлерине бойсунадыла: сёзню ахыр бёлюмюнде а>э (нохта>нохътэ, айран>ерэн, тана>танэ, эмина>йэмынэ, балдыргъан>батыргэн), ч>ш (тынч>тынш, борч>борш, къайгъычы>къайгъышы, бохча>бохъшэ), г>дж (гинасуу>джынасу, гида>джыдэ, белгили>белджылы), ю>у/ы (тютюн>тутын, жюзюм>жызум), ш>щ (къашыкъ>къащыкъ, ачыуташ>ахъшэдэщ, таууш> дауш, башлыкъ>бащлыкъ, алаша>алаще), и>ы (къунажин>дунажын, тенгиз>тенджыз, гинасуу>джынасуу), к>ч (берекет>берычэт, кёнчек>гъуэншеч, эмилик> емлыч).
Адыгей тилде да талай къарачай-малкъар сёз жюрютюледи. Аланы асламысы жаныуарланы (донгуз (тонгуз), дудакъ (дуудакъ/дууадакъ), емилик (эмилик), быгъуы (бугъа), дъэплъан (къаплан), эргъуэй (ургъуй) юй жашау бла байламлы затланы (нахъут (нохта), къапщыкъ (къапчыкъ), шыуан (чоюн)) атларыдыла, бир-бирлери уа сыфатладыла (къарэ (къара), тынч, къуэлэн (къолан), ийманцыз (иймансыз), къуалайцыз (къолайсыз)) д.б.
Абаза тилде да къарачай-малкъар сёзле кёп тюйюлдюле: бойау (бояу), джъузым (жюзюм), джьумаран (жубуран), къвыт (къууут), сырт, бергъльы (белгили), амальчы (амалчы), къарусуз (къарыусуз), сатучы (сатыучу) д.б.
29-чу §. Къарачай-малкъар тилде орус сёзле
Къарачай-малкъар тилде башха тилледен алынып жюрютюлген сёзлени асламысы орус сёзледиле. Аланы саны юч мингнге жууукъду. Орус сёзле къарачай-малкъар тилге дюгер, арап, фарс, адыг сёзледен эсе иги да кеч, XVIII ёмюрден бери келедиле. Аланы бу тилге къошулуулары бюгюнлюкде да тохтамайды, не ючюн дегенде, илмуну, техниканы айныулары тохтаусузду, ол а орус тилде, ызы бла уа Россейни бирси халкъларыны тиллеринде жангы сёзлени туудурады.
Орус сёзле эки къауумгъа юлешинедиле: 1) орус тилни кеси сёзлери эм 2) орус тилни юсю бла башха тилледен (сёз ючюн, грек, латин, скандинав, кюнбатыш европа) келген сёзле, эсе да ортакъ сёзле.
Ортакъ сёзле деп кёп халкълада фонетика эм магъана жаны бла бирча жюрютюлген сёзлеге айтадыла. Къарачай-малкъар тилде жюрютюлген битеу орус сёзлени 90 процент чакълысы аллай сёзледиле: грек сёзле (алфавит, синтаксис, грамматика, антоним, синоним, омоним, омограф, пароним д.б.), латин сёзле (дефис, диктант, директор, школ, экзамен, экскурсия, аудитория, студент, цирк, пленум, предикат д.б.), немец сёзле (солдат, офицер, лагерь, кран, картоф, контор, штаб, процент, графин, патронташ, бухгалтер д.б.), голланд сёзле (матрос, лоцман, флот, руль, штурман, каюта, люк, яхта д.б.), ингилиз сёзле (вокзал, вагон, трактор, трамвай, комбайн, спорт, бокс, митинг, клуб, баскетбол, кекс, лифт, мичман, парламент д.б.), француз сёзле (пальто, ботинка, коньяк, крем, котлет, салат, актёр, пьеса, балкон, режиссёр, батальон, кабинет, буфет, мина, атака д.б.), итальян сёзле (ария, соната, карнавал, пианино, концерт, гранат, сода, газет, вилла д.б.), испан сёзле (серенада, томат, карамель, какао д.б.). Бу сёзле, фонетика къурамлары хазна тюрленмегенлей, дунияны кёп тюрлю тиллеринде бир магъанада жюрютюледиле. Ортакъ сёзле деп алагъа аны ючюн айтадыла. Бу эм дагъыда быллай кёп сёзле барысы да орус тилде жюрютюлгенлери, къарачай-малкъар тилге уа андан келгенлери ючюн алагъа «орус сёзле» дейбиз.
Къарачай-малкъар тилге, аны жазмасы орус графиканы мурдоруна салыннгынчы (1937-1938 жж.), орус сёзле сёлешиуню юсю бла келгендиле. Ала фонетика къурамлары тюрленип, къарачай-малкъар тилни жорукъларыыа бойсунуп жюрютюледиле, сёз ючюн: гуржаба (кружева), ганийба (канва), гыранча (граница), кюпес (купец), жармалыкъ (ярмарка), бараза (борозда), сирнек (серники), киристен (христианский), кишмир (кашемир) д.б. Быллай сёзле жаланда элли чакълыдыла. Орус сёзлени къалгъанлары уа фонетика къурамлары хазна тюрленмей жюрютюледиле.
Къарачай-малкъар тилде орус сёзле талай къауум боладыла:
1) юй жашау бла байламлы сёзле: печь, стол, шкаф, стакан, банка д.б.;
2) аш-азыкъ бла байламлы сёзле: котлет, салат, пельмень, кофе, лимонад, какао, борщ д.б.;
3) кийимле бла байламлы сёзле: пальто, плащ, ботинка, костюм, галстук, пиджак, китель, шинель д.б.;
4) ёлчеулени  билдирген сёзле: килограмм, тонна, литр, километр, метр, киловатт, сантиметр, гектар д.б.;
5) къурулуш бла байламлы сёзле: бетон, цемент, туф, панель, балкон, асфальт, шифер, арматура, замазка д.б.;
6) аскер иш бла байламлы сёзле: атака, мина, автомат, танк, батальон, взвод, гранат, батарея, солдат д.б.;
7)  улоу бла байламлы сёзле: автобус, трамвай, троллейбус, самолёт, вагон, поезд, велосипед, мотоцикл д.б.;
8) усталыкъны билдирген сёзле: лингвист, инженер, агроном, шофёр, лётчик, врач, машинист д.б.;
9) илмуланы атлары: химия, математика, физика, биология, лингвистика, анатомия, медицина д.б.;
10) аурууланы атлары: инфаркт, инсулът, гастрит, грипп, диабет, менингит д.б.;
11) дарманланы атлары: валидол, нашатырь, аспирин, марганцовка, пенициллин, бициллин д.б.;
12) эл мюлк бла байламлы сёзле: ферма, силос, парник, теплица, жатка, комбайн, трактор, сеялка д.б.;
13) жамауат-политика бла байламлы сёзле: агитация, конституция, демократия, профсоюз, съезд, конференция, делегат, плакат д.б.;
14) литература,  музыка,  театр,  кино  бла  байламлы сёзле: повесть, комедия, новелла, очерк, балет, спектакль, ирия, симфония, кинофильм д.б.
30-чу §. Орус алынмаланы жюрютюлюулери
Орус тилден сёлешиуню юсю бла келген сёзле эм жазманы юсю бла келген сёзлени да бир-бирлери къарачай-малкъар фонетиканы жорукъларына бойсунуп айтыладыла эм жазыладыла:
1) сингармонизмге: тюрме (тюрьма), майдал (медаль), кисей (кисея), кюпес (купец) д.б.;
2) протезагъа:   ысталба    (столб), орус (Русь),  ыспас (спасибо);
3) эпентезагъа: гуржаба (кружева), киристен (христианский), гыранча (граница) д.б.;
4) апокопагъа: газет (газета), контор (контора), галош (галоша),  школ (школа),  гранат (граната),  котлет (котлета), карт (карта) д.б.
Жазылыулары тюрленмей, айтылыулары уа тюрленип, фонетика жорукълагъа бойсунуп жюрютюлген орус сёзле быллайладыла: эпентезагъа: лозунга (лозунг), продукта (продукт), диска (диск), Липецке (Липецк), Смоленске (Смоленск) д.б.; протезагъа: ырадио (радио), ышкаф (шкаф), ыстакан (стакан), ирезин (резина), кулуб (клуб), илинейка (линейка), ырама (рама) д.б.; эпентезагъа: биргадир (бригадир), пылан (план), килей (клей), тырактор (трактор), филим (фильм), спектакыль (спектакль), литир (литр) д.б.; къарачай-малкъар тилде басымны энчилигине: хобуста (капуста), посуда (посуда), бёчке (бочка), аптюек (аптека), гуржаба (кружева) д.б.
Орус тилден алыннган сёзлени бир талайы морфология жаны бла да тюрленип жюрютюледиле. Сёз ючюн, 1) орус суффиксле къарачай-малкъар жалгъаула бла алышынадыла: комбайнчы (комбайнер), тракторчу (тракторист), колхозчу (колхозник), коммуначы (коммунар), пешчи (печник), д.б.; 2) кёплюк санда жюрютюлюучю орус сёзлени бирлерине къарачай-малкъар тилде кёплюк санны жалгъауу къошулады: туфлиле (туфли), гольфиле (гольфы), конькиле (коньки), башхаларыны уа кёплюк санны билдирген ахырлары кетип къалады: ботинка (ботинки), жмых (жмыхи), босоножка (босоножки), кёплюк санны жалгъауу аллай ахырлары кетерилип къошулгъан орус сёзле да бардыла: вожжала (вожжи), ботала (боты), бутсала (бутсы); 3) жаланда жангызлыкъ санда жюрютюлген бир-бир орус сёзле кёплюк санда, кёплюк санда жюрютюлгенле уа жангызлыкъ санда жюрютюледиле: картофла (картофель), хобустала (капуста), дух (духи), макорон (макороны), каникул (каникулы) д.б.; 4) орус сыфатла сыфат къурагъан жалгъаусуз жюрютюледиле: техника прогресс, революция къозгъалыу, аграр къырал, гуманитар илмула, информация билдириу д.б.; 5) женский эм средний роддагъы атла мужской родда жюрютюледиле, не ючюн дегенде, бирси тюрк тилледеча, къарачай-малкъар тилде да родну категориясы жокъду да, бу тилде анга эс бурулмайды: шампанский/шампан (шампанское), жаркой (жаркое), кладавой (кладовая), мастерской (мастерская) д.б.; 6) орус тилни этимлери эки тюрлю жюрютюледиле: орус суффикслери къарачай-малкъар жалгъаула бла алышынып (агитацияла (агитировать), районланыу (районирование), механизацияла (механизировать)) эм суффикслери тюрлендирилип, къарачай-малкъар тилни болушлукъчу этимлери къошулуп, къош этимле къуралып (агитация эт (агитировать), ревизия эт (ревизировать), консультация бер (консультировать), дезертир бол (дезертировать)).
Орус алынмала фонетика, морфология тюрлениуле бла чекленип къалмайдыла. Аланы бир-бирлерини магъаналары да тюрленеди. Сёз ючюн: 1) магъаналары азайгъан сёзле. Ансамбль деген сёз орус тилде тёрт магъанада жюрютюледи: 1. «къаллай да болсун бир рольну ойнауну, музыка чыгъарманы согъууну, жырны жырлауну суратлау жаны бла келишиулюгю»; 2. «бир коллектив болуп ишлеген артистле»; 3. «сау затны кесеклерини бир бирине ариу жарашыулары, келишиулери»; 4. «музыкантланы къаууму согъар (неда жырлар) ючюн жазылгъан чыгъарма». Къарачай-малкъар тилде аладан жаланда экиси (экинчиси бла ючюнчюсю) жюрютюледиле. Адрес деген сёзню юч магъанасы барды: 1. «биреуню неда бир затны жашагъан, болгъан жерин кёргюзтген белги, жазыу»; 2. «алгъышлап жазылгъан къагъыт»; 3. «ЭВМ-де информацияны болгъан жерин кёргюзтген шартлы белги». Къарачай-малкъар тилде аланы жаланда биринчиси хайырланылады; 2) кеси магъаналарын неда аладан бирин тас этип, башха магъанада (бегирекда сёлешиу тилде) жюрютюлген сёзле. Къарачай-малкъар тилде аллай орус алынмала аздыла. Сёз ючюн, посуда деген сёз, басымы да экинчи бёлюмюне кёчюп (посуда), «фляга» деген магъанада, пассажир деген сёз «автобус», порма (орусча форма) деген сёз «къужур, тюрлю, сейир», политика деген сёз а «аман акъыл» деген магъаналада жюрютюледиле.
31-чи §. Лексика калькала
Башха тилледен къуру сёзле угъай, аланы къуралыулары, магъаналары да алынадыла. Сёзлени къуралыуларыны, магъаналарыны башха тилге ушашдырылыулары калькаланы (француз тилде «копия» деген магъананы билдиреди) туудурады. Алай бла, лексика калька деп башха тилни сёзюню къуралыууна ушашдырылып къуралгъан сёзге айтадыла. Лексика калька къуралгъан заманда сёз башха тилге кесини къуралыу мадарын эм магъанасын толусунлай сакълап кёчюрюледи.
Къарачай-малкъар тилде орус лексика калькала эки тюрлюдюле: сёз къураучу калькала эм магъана калькала.
Сёз къураучу калькала кесеклери (тамырлары бла жалгъаулары) башха тилге бузмай кёчюрюлген сёзледиле. Сёз ючюн, къарачай-малкъар тилде бир деген сёз орус тилде единство деген сёзню сёз къураучу калькасыды. Ол един (один) деген тамыр бир деген тамыр бла, -ство деген суффикс а -лик деген жалгъау бла алышындырылып къуралгъанды. Толтуруучу, айгъакълаучу, жалчылыкъ, жерчилик, жашиллендириу, биригиу, жыйымдыкъ д.а.к. кёп сёзле алай къуралгъандыла. Тенглешдирип кёрюгюз: толтуруучу эм дополнение, айгъакълаучу эм определение, кесекчик эм частица, малчылыкъ эм скотоводство д.б. Сёз къураучу калька ол башха тилни сёзю тюйюлдю, алай башха тилни сёз къурау мадарына таянып, аны сёзю кёчюрюлюп алай къуралады. Сёз къураучу калькаланы башха тиллиликлери аланы башха тилни сёз къурау мадарына ушашдырылып къуралыуларындады.
Сёз къураучу калькаланы башха тилледен алыннган сёзледен айыра билирге керекди. Башха тилледен алыннган сёзле кеси тилингде болмагъан, жюрюмеген, башха тилледен келген сёзледиле. Калькала уа башха тилледен алынмайдыла, ол тиллени сёз къурау мадарларына ушашдырылып, магъаналары да алагъа толу келишди-рилип къураладыла.
Къарачай-малкъар тилде бош калькала бла бирча къош калькала, калькала-терминле да жюрютюледиле: бешжыллыкъ (эск.), жетижыллыкъ (эск.), жумушакъ белги – атла, кёпжыллыкъ, биржыллыкъ – сыфатла д.б.
Бу тилде сёз къураучу калькала орус тилге, орус сёзлеге, аланы къуралыу юлгюлерине таянып къураладыла. Ала, алгъа газетледе орус тилден кёчюрюлген текстледе жюрютюле кетип, илму литературагъа, суратлау чыгъармалагъа артда кёчедиле. Лексика калькаланы авторла (журналистле, алимле) кеслери къурагъанлары себепли, аланы бирлери, жалгъан сёзле болуп, тилде бир кесекчикден сора жюрютюлмейдиле. Сёз ючюн, къоянчылыкъ, тауукъчулукъ, кендирчилик, жюзюмчюлюк, районландырыу, урлукъландырыу аллай калькаладыла. Башхалары уа, бегирекда къош калькала, кеслери алларына жюрютюлмейдиле, аны себепли сёз байлыкъгъа къошулмайдыла, сёзлюкледе берилмейдиле: битеудуния, битеухалкъ, битеумиллет, халкъла аралы, кеси багъасы, жер-жерли д.а.к.
Магъана калькала деп магъаналары неда аладан бири башха тилден алыннган сёзлеге айтылады. Сёз ючюн, жюрюш, ингир деген сёзлени магъана калькала этген аланы кеслерини алгъыннгы магъаналарындан («атлам» эм «ахшам») тышында ала бла бирге келишген орус сёзледен алыннган магъаналарыдыла: жюрюш деген сёзню «бир ишни тамамланыууну терклигини даражасы», ингир деген сёзню уа «ахшамда жамауатны бир затха аталгъан жыйылыуу» деген магъаналары. Бу сёзлени эшитилиулери, тауушлары, морфемалары къарачай-малкъар тилникиледиле, орус тилден жаланда аланы экинчи, кёчюу, магъаналары алыннгандыла.
Бир-бир магъана калькала омонимле къурайдыла» сёз ючюн: алмаш I (эт.) – алмаш II (ат грам. къарач.), агъашчы І (ат) – агъашчы II (ат), болум I (ат) – болум (ат грам.), хапарчы I (ат) – хапарчы II (ат грам.) д.б. Бу омонимлени экинчи сёзлери орус тилни местоимение, лесник, обстоятельство (грам.), сказуемое деген сёзлерин къарачай-малкъар тилге кёчюрюуню юсю бла къуралгъандыла.
Алай бла, къарачай-малкъар тилде магъана калькала магъаналарындан бири неда саулай магъаналары орус тилден алыннган къарачай-малкъар сёзледиле.
Лексика калькаланы эки тюрлюсю да (сёз къураучу калькала эм магъана калькала) толу калькаладыла. Къарачай-малкъар тилде жарым калькала да бардыла. Ала морфемаларындан бири къарачай-малкъар тилни, бирси уа башха (асламысында орус) тилни болгъан сёзледиле; сёз ючюн: авиабёлек, политсагъат, радиобериу, авиачана, темир-бетон, къызыл гвардиячы, колхозчу, варварлыкъ, гузабалыкъ, эжиучю, иймансыз, адепли, чыккырчы, сагъышлы, КъМКъУ (Къабарты-Малкъар къырал университет), АБШ (Американы Бирлешген Штатлары) д.б. Бу сёзлени авиа-, полит-, радио, бетон, гвардия, колхоз, варвар, университет, штат деген кесеклери орус тилден, ийман, адеп деген кесеклери арап тилден, гузаба, эжиу деген кесеклери къабарты-черкес тилден, сагъыш, чыккыр деген кесеклери дюгер тилден алыннгандыла. Къалгъан кесеклери уа къарачай-малкъар тилни кесиникиледиле. Бу юлгюлеге кёре, бир тамырлы сёзлени тамырлары башха тилледен алыннгандыла, жалгъаулары уа къарачай-малкъар тилникиледиле. Къош сёзлени уа башха тилледен бир кесеклери, кёп кесеклери да алынадыла. Жарым калькаланы толу калькаладан дагъыда бир энчиликлери – ала, толу калькалача, къуру орус тилни юсю бла угъай, арап, къабарты-черкес, дюгер тиллени юслери бла да къураладыла.
СЁЗЛЕНИ КИМЛЕ ЖЮРЮТГЕНЛЕРИНЕ КЁРЕ КЪАУУМЛАРЫ
32-чи §. Битеу халкъ жюрютген эм халкъны кесеги жюрютген сёзле
Къарачай-малкъар сёзлени бир къауумун (90 процентден асламын) битеу халкъ жюрютеди, башха къауумун а – халкъны кесеги.
Битеу халкъ жюрютген сёзле ала халкъ барысы да жюрютген, ангылагъан, суратлау, илму чыгъармалада, газетледе тюбеген, жазгъанда, сёлешгенде да эркин хайырланылгъан сёзледиле. Сёз ючюн, адакъа, хораз (малкъарлылада лит. тилде), гугурукку (къарачайлылада лит. тилде), гугурук (къарачайлылада сёлешиу тилде) битеу халкъ жюрютген сёзледиле.
Халкъны кесеги жюрютген сёзле талай тюрлюдюле: диалектизмле, регионализмле, терминле эм усталыкъчы сёзле, жаргонизмле. Ала бла халкъ саулай угъай, аны тюрлю-тюрлю къауумлары хайырланадыла. Аллай сёзлени регионализмледен къалгъанлары суратлау литературада бек аз тюбейдиле.
33-чю §. Диалектизмле
Диалект (грек тилде dialektos – «сёлешиу сёз» деген магъананы билдиреди) битеу миллетни тилини бир тюрлюсюдю. Аны бла миллетни адамларыны барысы да угъай, жаланда къайда болса да бир энчи жерде неда жерледе жашагъанлары хайырланадыла. Тилни бирси тюрлюлеринден (диалектлеринден) аны фонетика, лексика эм грамматика жаны бла да башхалыкълары боладыла.
Диалектизмле деп жаланда диалектледе жюрютюлген сёзлеге айтадыла. Ала, сёлешиу тилде болмаса, хазна хайырланылмайдыла. Къарачай-малкъар тилде диалектизмлени быллай тюрлюлери бардыла: 1) фонетика, 2) сёз къураучу, 3) лексика, 4) лексика-семантика, 5) семантика, 6) грамматика-семантика, 7) этнография, 8) морфология.
1. Фонетика диалектизмле магъаналары литература сёзле бла бир кибик, алай тамырларыны таууш къурамларында аладан башхалыкълары болгъан сёзледиле. Ала талай тюрлю боладыла:
а) литература сёзледен бирер тауушлары башха болгъанла: тукъум – дукъум (ч. диал.), мугут – мукут (ц. диал.), зыгъыр – жыгъыр (малкъ. гов.), хычин – хычын (хол.-быз. гов.) д.б.;
б) литература сёзледен башхалыкълары ачыкъларыны базыкълыкъларында неда назикликлеринде болгъанла: кишмир – кышмыр (ц. диал.), дух – дюх (ц. диал.), хомух – хёмюх (ц. диал.), нюр – нур (ц. диал.) д.б.;
в) литература сёзледен бирер тауушлары кем неда артыкъ болгъанла:    ынычха – ынчха (ц. диал.),  иничке – инчке (ц. диал.), бараза – баразна (ц. диал.), жырмач – жырманч   (ц.  диал.), тийишли – тийиншли (ц. диал.) д.б.;
г) литература сёзледен  башхалыкълары  къысыкъларыны орунларыны    алышыныуларында болгъанла:  ёксюз – ёскюз (ч. диал.),  акъсакъ – асхакъ   (ч. диал.), жыртыл – жылтыр (малкъ. гов.), арбаз – абзар (малкъ. гов.), тюйюлдю – тюлюйдю (малкъ. гов.) д.б.;
д) литература сёзледен башхалыкълары къысыкъларыны бирини   къатылыкъларында болгъанла: жьаханим – жаханим (ц. диал), Кязим – Казим  (ц. диал.), гяхиник – гахиник (ц. диал.), кямар – камар (ц. диал.) д.б.;
е) литература сёзледен башхалыкълары сингармонизмни жоругъуну    бузулмауунда болгъанла: жылан (ц. диал.) – жилян,  тукъузгю – тукъужгъу    (ц. диал), хычин – хыцын (малкъ. гов.), илляу – иллеу (ц. диал.), гампик (малкъ. гов.) – гямпик, камар (ц. диал.) – кямар д.б.
2. Сёз къураучу диалектизмле тамырлары литература сёзле бла бир, жалгъаулары уа аладан башха сёзледиле; ала синонимлени  тюрлюлеридиле: махтанчакъ – махтаннгыч (ц. диал.), жалынчакъ – жалыннгыч (ц. диал.),    бугъумуч – букъгъуч (ц. диал.), сер – серряй (малкъ. гов.), кир – кирряй  (малкъ. гов.), чалы – чалман (ц. диал.), алдауукъ – алдаукъуч (ц. диал.), тилчи – тилляй (малкъ. гов.) д.б.
3. Морфология диалектизмле тамырлары литература сёзле бла бир, жалгъауларыны уа таууш къурамларында башхалыкълары болгъан  сёзледиле: жырмач – жырманч  (малкъ. гов.), базгъын – базгъынч (малкъ. гов.), бугъумуч – бугъулуч (б.-ч. гов.), юсгюр – юсхюр (ц. диал.), ётгюр – ётхюр (ц. диал.) д.б.
Сёз къураучу диалектизмлени жалгъаулары бир бирден башхадыла, морфология диалектизмлени уа жалгъаулары бир жалгъауну тюрлюлеридиле. Диалектизмлени бу эки къауумуну бир бирден башхалыкълары андады.
4. Лексика диалектизмле магъаналары литература сёзле бла келишген, алай таууш къурамлары аладан башха сёзледиле; ала тамырлары башха синонимлени тюрлюлеридиле: уучу – жазчы (малкъ. гов.), жугар – беккяхын (б.-ч. гов.), къара эрик – гюрегей (малкъ. гов.), къара наныкъ – зюдюр (малкъ. гов.), тужур (хол.-быз. гов.), котур – юлкю (малкъ. гов.), гургун – кеселке (ц. диал.) д.б.
5. Лексика-семантика  диалектизмле айтылыулары, жазылыулары да    литература сёзле бла келишген, алай магъана жаны бла аладан башхалыкълары болгъан сёзледиле. Сёз ючюн, жанша деген сёзню литература тилде «керексиз, магъанасыз затны юсюнден кёп сёлеш» деген магъанасы, ц. диалектде уа, ол магъанадан сора да, «сёлеш» деген магъанасы барды. Гелля деген сёз литература тилде «ынна, амма», ц. диалектде уа дагъыда «ана» деген магъаналаны билдиреди. Ц. диалектде кюрек деп жер къазгъанда, багушну, къарны кюрегенде хайырланылыучу адырланы экисине да айтадыла. Литература тилде уа кюрек жаланда багушну, къарны кюрегенде хайырланылыучу адырды, жер къазыуда хайырланылыучу адыргъа уа жугар дейдиле.
6. Семантика диалектизмле  айтылыулары, жазылыулары да литература сёзле бла келишген, магъаналары уа аладан башха сёзледиле; ала литература сёзлени омонимлеридиле: жалдан (лит. тилни къарачай тюрлюсюнде      «гумул» деген магъанада) – жалдан (ц. диал. «отну ёрге алып жаннганыны къуруму» деген магъанада), жингирик (лит. тилде  «билекни ортасында бюгюлген жери; чингирик» деген магъанада) – жингирик (малкъ. гов. «адамны къычырыкъ этип жилягъаны» деген магъанада) д.б.
7. Лексика-грамматика диалектизмле айтылыулары, жазылыулары да литература сёзле бла келишген, алай магъаналары аладан башха эм тилни аладан башха кесеклери болгъан сёзледиле: жиляуукъ (лит. тилде «кёп эм терк-терк жиляучу» деген магъанада) – жиляуукъ (ц. диал. «кёз жаш; жилямукъ» деген магъанада), сант (лит. тилде «телимисиреу, акъылдан толу болмагъан» деген магъанада) – сант (малкъ. гов. «аман сёз, анасын махтау» деген магъанада) д.б.
8. Этнография   диалектизмле   (грек тилде ethos – «тайпа (халкъ» + grapho – «жазма» деген магъаналаны билдиреди) бир энчи жерде жашагъан адамланы жашаулары, культуралары бла байламлы сёзледиле. Ала асламысында кийимлени, юй жашауда хайырланылыучу затланы, адырланы   д.а.к. башха затланы атларыдыла; кеслерини да литература тилде синонимлери бардыла: жантау – эшек жип (малкъ. гов.), уууз – ырпыс (б.-ч. гов.), ал бота – гефхин (ц. диал.), акъсуу – мойта (б.-ч. гов.), чага – кифе (малкъ. гов.), гири – кырка (ц. диал.), чыккыр – кюштел (малкъ. гов), багуш – хылтер (малкъ. гов.), халтир (хол.-быз. гов), гяпчи – кепбай (малкъ. гов.), аппун – тюпгюр/тюпгюч (малкъ. гов.) д.б.
Диалектизмле литература тилге кирмейдиле, аны кесеги тюйюлдюле. Болсада аланы бир-бирлери суратлау чыгъармалада тюбейдиле. Сёз ючюн, лексика, лексика-семантика, семантика, этнография диалектизмле. Арт жыллада чикиля, фотку, къаланкъа, кезлеу, мыры, мыржыуук (сурепка), юлкю (котур), зюдюр, тахан (чыпын), ырпыс, халтир, эхче, гёдей (гыдай), эшиги! д.а.к. башха диалектизмлени Гуртуланы Бертни, Тёппеланы Алимни, Гадийланы Ибрагимни, Хучиналаны Магометни, Бегийланы Абдуллахны эм башха малкъар жазыучуланы бла поэтлени чыгъармаларында терк-терк тюбей тургъанлары анга шагъатлыкъ этедиле. Юлгюле: Халиймат сагъайды, кёзлерин чикиля къыйыры бла сыйпай, ёрге турду (Г. Б.). Гельмутну дуниядан ангылауу болса, Вюрцбургну аш тюкенлеринде сатылгъан ётмекле Баварияны акъ къалачлыкъ унундан угъай, асламысына къышхыр бла фоткудан этилгенин кёрмезми эди! (Т. А.) Аслан зюдюр жыйып келе тургъан къызлагъа тюбеп къалды (Г. И.). Махмут къаланкъаны тартып бир жанына атды (X. М.). Назму – назму тизе, къарайма сизге – ачасыз кезлеуню. Жаз башы, мыры, тала, жап-жашил кырдык, таула (Б. А.).
Бу юлгюледе белгиленнгенча, диалектизмлени жазыучула, поэтле литература тилге кийирир мурат бла хайырланадыла. Литература тил аллай, эсе да литература тилде синонимлери болгъан, сёзле бла байыкъланады. Анга къарачай-малкъар литература тилге диалектледен алыннган эм андагъы сёзле бла бирча эркин хайырланылып тургъан абери, шёндю, готон (сабан агъач), юлкю (котур), ёхчеге, эшиги!, эхче дегенча сёзле шагъатлыкъ этедиле. Болсада бир-бир литература чыгъармалада аллай сёзле бла бирча литература сёзлени фонетика эм сёз къураучу тюрлюлери – диалектизмле да жюрютюледиле. Сёз ючюн, Хучиналаны Магометни «Уллу Малкъар» деген романындагъы хеуа, гыфы, хасаф, кокуш, берегет, фыт, харагет, Гуртуланы Бертни «Жангы талисман» деген романындагъы гёдей, шалпар, ылымпыш, букъгъуч, къыжырыкълан дегенча сёзле аллай диалектизмледиле. Ала тилге не магъана, не стиль жаны бла жангы зат къошмайдыла, не ючюн дегенде, чыгъарманы жигитлерини тилинде угъай, авторну кесини тилинде хайырланыладыла. Аланы кеслерини да литература тюрлюлери (хау, гыпы, локъум, хасап, гогуш, берекет, пуд, харакет; гыдай, шалбар, лымпыкъ, бугъумуч, къыжыра) тилде бек эрттеден эм эркин жюрютюледиле. Литература сёзлени синонимлери болгъан диалект сёзлени да литература чыгъармалада асыры кёп хайырланыу текстни ангылаугъа чырмау болады. Сёз ючюн, «Уллу Малкъар» детен романда бу айтымлада белгиленнген диалектизмлени ангыларгъа къыйынды: 1. Адамла бир бирлерин ыркъыфламазгъа (артыкълыкъ этмезге) керекдиле (37-чи б.). 2. Не халабот болуп (ашыкъ-бушукъ болуп) айланады уллу жаш? (62-чи б.). 3. Аныуарны бир ынтырылгъан (ийменнген) жери болгъанын Ахмат хажи да ангылагъан эди (82-чи б.). 4. Женнет, гефхинин (ал ботасын) тешди да, Ахиягъа берди (108-чи б.). 5. Изеуледе, ойнай-кюле, хуна къаламагъан, хырык (аркъау) ташымагъан, къой кютмеген таулу жокъду (221-чи б.). 6. Аны-муну билмейме, мени уа, керти окъуна да, бек аман сыртладыгъыз (алдадыгъыз), барыгъыз да бир болуп! (254-чю б.). 7. Къаздыреу (чюйке) ойнай тургъан сабийлени тауушлары аз-маз эшитиле эди... (274-чю б.)
Литература эм башха чыгъармалада диалект сёзлени фонетика къурамларын тюрлендирмей, диалект энчиликлерин сакълап жюрютюрге керекди. Болсада бир-бир чыгъармалада ол жорукъ бузулады. Сёз ючюн, кюштел (чыккыр), зюдюр (къара наныкъ), фуука (пура), бацфадын (ашау-ичиу), мырзыуук (рапс) деген диалектизмле Хучиналаны Магометни, Тёппеланы Алимни, Гадийланы Ибрагимни чыгъармаларында, «Заман» газетде кючтел, жюдюр, пуука, басбадын, мыржыуук деп жюрютюледиле.
Литература чыгъармалада диалоглада, диалект сёзледен сора да, диалектни фонетика, лексика, грамматика энчиликлери сакъланнган айтымла, текстни юзюклери да бериледиле. Аланы авторла кеслерини чыгъармаларына энчи мурат бла кийиредиле: чыгъарманы жигитини тилини энчилигин чертир, аны къайда жашагъанын билдирир ючюн.
34-чю §. Регионализмле
Бир-бир тилле бла жаланда бир миллет угъай, башха-башха жерледе жашагъан эки неда андан да кёп миллет хайырланадыла. Сёз ючюн къабарты-черкес тил бла къабартылыла бла черкеслиле, къарачай-малкъар тил бла къарачайлыла бла малкъарлыла хайырланадыла. Бир тилде сёлешген эм жазгъан халкъланы биринде жюрютюлюп, бирсисинде (неда бирсилеринде) жюрютюлмеген сёзлеге регионализмле дейдиле. Аланы диалектизмле бла къатышдырыргъа жарамайды. Регионализмле литература сёзледиле, алай ала жаланда бир жерде (регионда) жюрютюледиле. Къарачай-малкъар тилде тёрт жюз чакълы регионализм барды. Аланы бир жарымын къарачайлыла, бирси жарымын а малкъарлыла жюрютедиле. Алай бла, малкъарлылада жюрютюлмей, къарачайлылада жюрютюлген сёзле малкъарлылагъа регионализмледиле (сёз ючюн: тамал, тепле, тюнгюч, фатауа, кютей, юсдюр, эшимди, чегет («агъач» деген магъанада), жукълат («ёчюлт» деген магъанада), жанла (ары кет), бугъунчакъ), къарачайлылада жюрютюлмей, малкъарлылада жюрютюлген сёзле уа къарачайлылагъа регионализмледиле, сёз ючюн: мурдор, малта, тунгуч, фатыуа, кютю, юсгюр, эшме, агъач, ёчюр, жанла (бери кел), бугъумуч.
Регионализмлени да    диалектизмленича    тюрлюлери бардыла:
1. Фонетика   регионализмле:
а)  бир бирден бирер  тауушлары башха болгъанла: тыпыр  (малкъ.) – тыбыр (къарач.), биз (малкъ.) – миз (къарач.), тапка (малкъ.) – тапха     (къарач.), тюек (малкъ.) – тиек (къарач.), киеу (малкъ.) – кюеу (къарач.), хамут (малкъ.) – хамыт (къарач.), мача (малкъ.) – мажа (къарач.) д.б.;
б) бир бирден башхалыкълары ачыкъларыны базыкълыкъларында неда    назикликлеринде болгъанла: дуру (малкъ.) – дюрю (къарач.), курт (малкъ.) –– кюрт (къарач.), кукурт (малкъ.) – кюкюрт (къарач.) д.б.;
в) бир бирден бирер тауушлары кем неда артыкъ болгъанла: хал (малкъ.) – хали (къарач.), тарых (цифра; малкъ.) –– тарх (къарач.), кётюр (малкъ.) – кёлтюр (къарач.), анг (малкъ.) – ангы (къарач.), бюйрек (малкъ.) – бюрек (къарач.), жюйрюк (малкъ.) – жюрюк (къарач.), ирик (малкъ.) – ирк (къарач.) д.б.;
г) бир бирден башхалыкълары къысыкъларыны орунларыны алышыныуларында болгъанла: ахшы (малкъ.) – ашхы (къарач.), ыспас (малкъ.) – сыпас (къарач.), дыгъынел (малкъ.) – дыгъылен (къарач.),      къалауур (малкъ.) – къарауул (къарач.), ахча (малкъ.) – ачха (къарач.) д.б.;
д) бир бирден башхалыкълары сингармонизмни жоругъуну бузулгъанында неда бузулмагъанында болгъанла: жилян (малкъ.) – жылан (къарач.), къоргъашин (малкъ.) – къоргъашын (къарач.), бичакъ (малкъ.) – бычакъ (къарач.), хычин (малкъ.) – хычын (къарач.), шибиля (малкъ.) – шыбыла (къарач.) д.б.
2. Сёз  къураучу регионализмле – тамырлары  бир, жалгъаулары  башха    сёзле: малхуния (малкъ.) – малхыяр (къарач.), тизим (къарач.) – тизгин (малкъ.), бугъумуч (малкъ.) – бугъунчакъ (къарач.), тууушлу (малкъ.) – тууунчлу (къарач.), абыныуукъ (малкъ.) – абынчакъ (къарач,), алгъадан    (малкъ.) – алгъатын (къарач.), юсгюр (малкъ.) – юсдюр (къарач.), ачытхы       (малкъ.) – ачытхыч (къарач.), тизгинли (малкъ.) – тизиуюн (къарач.) д.б.
3. Морфология регионализмле – тамырлары  бир, жалгъаулары уа бир     жалгъауну фонетика тюрлюлери болгъан сёзле: чалгъы (малкъ.) – чалкъы (къарач.), солакъай (малкъ.) – солагъай (къарач.), томуроу (малкъ.) – томурау (къарач.), оноулан (малкъ.) – онаулан (къарач.), илгик (малкъ.) – илгек (къарач.) д.б.
4. Лексика регионализмле: хораз/адакъа (малкъ.) – гугурукгу (къарач.),     сыйпамды (малкъ.) – хулгу (къарач.), хубол (малкъ. гов.) – мамурач (къарач.), гири (малкъ.) – къытчас (къарач.), наша (малкъ.) – агурча (къарач.), салам (малкъ.) – болжар (къарач.), акътерек (малкъ.) – бусакъ (къарач.), куудуш (малкъ.) – габдеш (къарач.), тюккяхын (малкъ.) – юнгюч (къарач.), малта (малкъ.) – тепле (къарач.), ал бота (малкъ.) – хота (къарач.) д.б.
5. Лексика-семантика регионализмле: сёз ючюн, жукълат деген  сёз  малкъарлылада  «жатдырып, бёлеп д.а.к. башха амал бла жукъларча эт» деген магъанада жюрютюледи, къарачайлылада уа аны дагъыда башха магъанасы барды: «ёчюлт (отну, чыракъны)». Юр деген сёз къарачайлылада, малкъарлылада да «хаф-хаф эт (итни юсюнден)» деген магъананы    билдиреди. Къарачайлылада уа ол дагъыда «ауузунгдан хауа толкъунну кюч бла чыгъар» деген магъанада да, эсе да малкъарлыланы юфгюр деген сёзлерини орунуна, жюрютюледи. Чепкен деген сёз да алайды. Аны къарачайлылада, малкъарлылада да бирча жюрютюлген эки магъанасы барды: 1. «юйде согъулгъан ысхарла»; 2. «аллай ысхарладан тигилген, эр кишиле кийиучю тыш кийим». Къарачайлыла уа аны башха магъанада да жюрютедиле: «огъары жаны, тёбен жаны да бирге къошулуп этилген тиширыу кийим» (малкъар синоними – жыйрыкъ).
6. Семантика  регионализмле: чегет (малкъ. «кюн тиймеген жаны, шымал жаны» деген магъанада) – чегет (къарач. «терекле  ёсген уллу жер» деген магъанада), дигиза (малкъ. «къатын алгъан жашны юйюнде келиннге    жумуш этген тиширыу» деген магъанада) – дигиза (къарач. «Октябрь    революциягъа дери Къарачайда бий тукъумланы юйлеринде сабийлеге къараучу, аланы ёсдюрюучю тиширыу»; «няня» деген магъанада), жыгыра (малкъ. «тауда, агъачда, ёзенледе, биченликледе, бахчалада битиучю, ашны эм тузланнган затны ариу ийис этдирир ючюн, алагъа къошулуучу ханс» деген магъанада) – жыгыра (къарач. «татлы тенг» деген магъанада) д.б.
7. Лексика-грамматика регионализмле: эски (къарачайлылада,    малкъарлылада да «кёп кийилип, кесини агъачын тас этген», «эрттеги, буруннгу», «алгъыннгы» деген магъаналада – сыфат) – эски (къарачайлылада «кийим» деген магъанада – ат), жыйрыкъ (къарач. «жыйырылгъан»  деген  магъанада – сыфат) – жыйрыкъ (малкъ. «огъары жаны, тёбен жаны да бирге къошулуп этилген тиширыу кийим» деген магъанада – ат), жохар (къарачайлылада,   малкъарлылада   да   «зыбыр», «къолан, ала, тамгъалы» деген магъаналада – сыфат) – жохар (къарачайлылада «кенг, жырыкъ чапыракълы къаты агъач» (малкъар синоними – юрге) деген магъанада – ат) д.б.
8. Этнография регионализмле: чыпын (малкъ.) – дагъан (къарач.), кастурун (малкъ.) – башлы (къарач.), гири (малкъ.) – къытчас (къарач.),    тийреу (малкъ.) – чапчакъ (къарач.), къояжапха (малкъ.) – мёрезе (къарач.), гумул (малкъ.) – жалдан (къарач.) д.б.
Регионализмле сёзлюкледе энчи белги бла кёргюзтюледиле; сёз ючюн: адакъа (малкъ.), гугурукгу (къарач.), ыспас (малкъ.), сыпас (къарач.), апасы (малкъ.), апас (къарач.), къояжапха (малкъ.), мёрезе (къарач.), гырхы. 1. «къатангы, арыкъ, жукъа (адам)»; 2. «зыбыр»; 3. къарач. «адепсиз» д.б.
35-чи §. Терминле эм усталыкъчы сёзле
Илмуну, техниканы, культураны, искусствону, эл мюлкню д.а.к. башха затланы айныулары жангы, энчи еёзле туудурадыла. Сёз ючюн, къарачай-малкъар тилде аллай сёзлеге быллайланы санаргъа боллукъду: тил билимде: синоним, омоним, сингармонизм, фонема, морф, изафет, предикат д.б.; литературоведенияда: антитеза, аллитерация, дактиль, амфибрахий, анапест д.б.; музыкада: либретто, ария, виолончель, банджо, валторна, бандура д.б.; физикада: анод, катод, индукция, гигроскоп, инвертор, гигрометр д.б.; медицинада: инъекция, гематоген, консилиум, аллерген, вакцина д.б.; химияда: газолин, ацетат, ванадий, гидрат, ангидрит, галлий д.б.; философияда: агностицизм, атомизм, деизм, имманент, интуиция д.б.
Къарачай-малкъар тилни терминологиясын быллай сёзле-терминле къурайдыла. Аланы саны кёпден-кёп бола барады. Илмуну, техниканы хар бёлюмюню кесини терминлери боладыла. Сёз ючюн, тил билимни терминлери аны бёлюмлерин, хар бёлюмню терминлери уа аны бла байламлы затланы билдиредиле. Анга юлгю келтирейик. «Фонология» тил билимни бир бёлюмюне аталгъан терминди. Фонология бла байламлы уа быллай терминле бардыла: фонема, аллофон, фонеманы тюрлюсю, фонеманы тизгини д.б.
Алайды да, термин илму неда техника бла байламлы затны атын билдирген сёздю неда сёз тутушду.
Къарачай-малкъар тилде жюрютюлген терминлени бир кесегинден къалгъанлары орус тилден тюрленмей алыннгандыла неда анда терминлеге ушашдырылып къуралгъандыла (калькаладыла). Орус тилден тюрленмей алыннган терминлеге огъарлакъда юлгюле келтирилгендиле. Калька терминлени уа асламысы тил билим бла байламлыдыла: байлам (союз), байлам сёз (союзное слово), ушакъ (диалог), туура сёз (прямая речь), болум (обстоятельство), жегилиу (спряжение), айгъакълаучу (определение) д.а.к.
Къарачай-малкъар тилни кеси терминлери бек аздыла: къан тамыр, сокъур чеги, тели ауруу (брюшной тиф), исси ауруу (горячка), къоян ауруу, аман ауруу, жел ауруу д.б. (медицина бла байламлы сёзле); ёзюу, оюмду, мет, къыйынды, такъыя, фердау, саяу д.б. (кийимле бла. байламлы сёзле).
Терминлени эркин жюрютюлгенлери эм аз жюрютюлгенлери боладыла. Эркин жюрютюлген терминле, терминология бла байламлы энчи ишледен сора да, школ эм башха дерсликледе, суратлау литературада жюрютюлген, халкъгъа иги белгили сёзледиле; сёз ючюн: ракета, космос, басым, атом, этим, сыфат д.а.к. Аз жюрютюлген терминле уа, энчи ишледе болмаса, хазна тюбемейдиле, аны себепли аланы магъаналары асламысында жаланда специалистлеге белгилидиле; сёз ючюн: агглютинация, сингармонизм, морф, варваризм (лингвистлеге), гипоксия, перикард, инфантилизм (медиклеге), спринтер, финиш, эстафета, сымарлап учуу (спортсменлеге), гигрометр, гигроскоп, инвертор (физиклеге), апогей, перигей (астрономлагъа), дафния, игуана, варан (зоологлагъа) д.а.к. Алыкъа къарачай-малкъар тилни сёз байлыгъына къошулмагъан, аны кесинде кёп болмай къуралгъан лингвистика терминле да бардыла; сёз ючюн: къарамчы сёз (модальное слово), тюз ие (прямой субъект), сёдегей ие (косвенный субъект), ие (субъект), зат (объект), усталыкъчы сёз (профессионализм), ортакъ сёз (интернационализм), алынма (заимствованное слово).
Терминлени бирси сёзледен башхалыкълары быладыла: 1) аланы, анда-санда бирини болмаса, бирден сора магъаналары болмайды; 2) къошакъ магъаналары (коннотатив магъаналары) эм стиль энчиликлери да болмайдыла.
Терминлени бир-бирде кёп магъаналылары тюбейдиле. Бирси сёзледеча эркин тюбемегенликге, аланы ичлеринде синонимлери, антонимлери, омонимлери да боладыла:
1)  кёп магъаналы терминле: грамматика – 1.  «тил билимни тилде сёзню эм айтымны къурамын тинтген эм анга кёре эки кесекден – морфология бла синтаксисден – къуралгъан бёлюмю»;  2. «къайсы да болсун бир тилни жорукълары жазылгъан китап»;  басым – 1. физ.  «газланы эм суусун затланы тыкълыкъларыны,  къалынлыкъларыны даражасы»; 2. мед. «къанны кётюрюлюую неда чёгюую» д.б.;
2) терминле-омонимле: конверсия (фин.) – «алгъын чыгъарылгъан къырал займны болумларыны тюрлениулери (сёз ючюн: процентин аз этиу, тёленирик болжалын тюрлендириу д.а.к.)» эм конверсия (тил билимде) – «сёз къурауну сёз къураучу жалгъауланы хайырланмаучу мадары», басым (физикада бла медицинада; ёргерекде берилгенди) эм басым (тил билимде) – «айтымда бир сёзню неда сёзде бир бёлюмню бирсиледен эсе уллу ауаз бла айтылыуу эм аны кёргюзтген белгичик» д.б.;
3) терминле-синонимле: инфинитив – этимни белгисиз формасы,    полисемия – кёп магъаналылыкъ, архаизм – эскирген сёз, неологизм – жангы сёз, ачыкълаучу – къошакъ сёз (тил билимде); тиш доктор – дантист, кёз    доктор – окулист,    жел    ауруу – ревтатизм (медицинада) д.б.
4) терминле-антонимле: анализ – синтез, анод – катод, протеза (сёзню    аллына ачыкъ тауушну къошулууу) – апокопа (сёзню ахыр ачыгъыны тюшюую), ассимиляция (бирге ушамагъан тауушланы бирге ушашдырылыулары) – диссимиляция (бирге ушагъан тауушланы ушамазча эшитилиулери) д.б.
Терминлени къуралыулары да бирси сёзлени къуралыуларычады. Алай аланы къуралыу мадарлары бирси сёзлени къуралыу мадарларындан эсе аздыла. Сёз ючюн, къарачай-малкъар тилде бирси сёзле жети тюрлю мадар бла къураладыла (213-чю бетге къара) терминле уа – беш тюрлю мадар бла:
1) морфология мадар  бла – сёзлеге жалгъаула къошулуп: байлам,  айтым, этимча, хапарчы, алынма,  хапарчылыкъ д.б.;
2) синтаксис мадар  бла – эки  сёз  бирге къошулуп, ала уа бирге, башха неда дефис бла жазылып: кёп точка, этимсыфат, сёз тутуш, кийдирилген сёз, эрин-эринли къысыкъ, эрин-тишли къысыкъ, къарамчы сёз, эриклеу сёз;  кийим тигиучю, чирги ийне; къулакъгъа кириучю д.б.
3) синтаксис-морфология мадар бла – бирге къошулгъан сёзлени бирини неда экисини да жалгъаулары болуп: байлам сёз, этимча айланч, муратчы болум, араш айырма, болжалчы сыфат, санчы санау;
4) лексика-семантика мадар бла – сёзню магъанасы энчи сёз болуп:  сыфат, болум, ат, этим; къулакъ (чат), этек (юбка) д.б.;
5) семантика мадар бла – сёзню грамматика формасы лексика  формагъа айланып: санау, жалгъау, сёлешиу, тагъылыу, къысылыу, келишиу, айланыу,  ачыкъ-лаучу, толтуруучу (лингвистика терминле); керелеу, керелеучю, къоратыу, къошуу,  къошулуучу (математика терминле) д.б.
Термин затны илму атыды, ол илмуда, илму-излем организациялада къабыл этиледи, закон бла тохташдырылады. Терминлени алай тохташдырылмагъанлары, тюрлю-тюрлю усталыкъла бла байламлы адамла кеслери сёлешиу тиллеринде жюрютгенлери да боладыла. Алагъа усталыкъчы сёзле дейдиле. Сёз ючюн, газетде ишлегенле жюрютюучю подвал (газетни бетини тюбюнде уллу статья), коридор (газетни колонкаларындан биринде баш энишге баргъан узун иничке жазыусуз ыз), шапка (газетде ууакъ статьяланы, заметкаланы барысына да аталгъан ат), жаулукъ эшиучюле жюрютюучю къулакъ (ц. диал. кампил), чык, къурулушчула жюрютюучю майна (энишге тюшюр!), вира (ёрге кётюр!), ашарыкъланы атлары чыкъырт, хыбырт аллай сёзледиле.
36-чы §. Жаргонизмле эм арготизмле
Диалект сёзледен бла терминледен жаргонизмлени бла арготизмлени айыра билирге керекди. Жаргонизмле адамланы жаланда бир-бир гитче къауумлары (сёз ючюн, аманлыкъчыла, студентле д.б.) кеслерини этген (неда этерик) ишлерин билдирмез неда къайсы къауумдан болгъанларын чертир ючюн, литература сёзлени орунларына жюрютюучю сёзледиле; сёз ючюн: лимон, шпора, телик, видик, кол, велик, зарубежка, баскет, блат, кючлю, чюй кибик, шайла д.б. Бу сёзлени барысыны да литература синонимлери бардыла: миллион, шпаргалка, телевизор, видеомагнитофон, бир (единица), аякъ машина, тыш къырал литература, баскетбол, танышлыкъ (шагъырейлик), бек иги (аламат), ахча.
Арготизмле да жаргонизмлеге бек ушайдыла. Ала жаргонизмледен да аз жюрютюледиле эм жалгъан, жашырын, адамланы асламысына белгили болмагъан сёзледиле. Къарачай-малкъар тилде аллай сёзле бек аздыла эм кеслери да этимледиле: къуу (акъылдан шаш), акъ, саркъ (экзамен неда зачёт бералма), сюр (урла), къакъ, жакъ (ёлтюр), бекле, жабышдыр (ур), сызгъырт (ётюрюк айт) д.б.
Жаргонизмле, арготизмле тилни эриши этедиле, аны культурасыны мардаларына чюйре келедиле. Болсада бир-бир авторла, литература жигитлени тиллерини энчиликлерин чертир ючюн, аланы кеслерини чыгъармаларына кийиредиле; сёз ючюн: – Оллахий зарубежканы уа бералмадым! (Г. Б.) – Ахмат, сызгъыртыргъа да сенден юйреннгенбиз. Бизге бош айып этесе (Т. Ж.). Велик бла учуп келе тургъанымлай, бу хадауус къайдан чыгъып къалды эсе да... (Ч. М.) /Жарнес:/ Мен жаннетге барып келдим, сиз а туругъуз алай! /Ёрежип:/ Иги сыз! Иги сыз! (Т. А.)
СЁЗЛЕНИ КЪАЛАЙ ЖЮРЮТЮЛГЕНЛЕРИНЕ КЁРЕ КЪАУУМЛАРЫ
37-чи §. Эркин жюрютюлген эм эркин жюрютюлмеген сёзле
Лексика тилни бирси бёлюмлеринден эсе терк тюрленеди. Ол жашауну тюрлениую бла байламлыды. Сёз ючюн, ишлеп чыгъарыуда, илмуда, техникада, искусствода д.а.к. башха затлада тюрлениуле терк-терк бола турадыла. Ол затла бла бирге аланы атлары – сёзле да тюрленедиле.
Жашауда болгъан затланы, болумланы, аланы ышанларыны бирлери бла биз эрттеден бери хайырланабыз; башхалары бла бир белгили замандан сора хайырланмайбыз; аланы дагъыда бир къаууму уа жашаугъа жангыдан келедиле. Ол затланы, болумланы, аланы ышанларыны атларын белгилеген сёзлени къадарлары да алайды: бирлери тилде дайым жюрютюлгенлей турадыла; башхалары, анда-санда болмаса, жюрютюлмейдиле; дагъыда бир къаууму уа тилге жангыдан къошуладыла.
Дайым жюрютюлгенлей тургъан сёзле лексиканы мурдорун къурайдыла. Ала бла халкъ барысы да хайырланады, анга аланы магъаналары белгилидиле. Аллай сёзлеге эркин жюрютюлген сёзле дейдиле. Къарачай-малкъар тилде аллай сёзлеге былачаланы санаргъа боллукъду: баш, аякъ, къол, кёз, аш, суу, мал, сабий, ётмек, туз; ариу, аман, уллу, таза, гитче, акъыллы, тели; аша, олтур, айлан, бар, кел, сёлеш, элт, ишле; ары, бери, анда, мында, кёп, аз, эртте, кеч; мен, сен, биз, ол, сиз, кесим; бир, беш, он, жюз, минг, элли; ох, ай, ах, ой; таба, чакълы, ючюн, кибик, эм, да, алай, болсада, угъай, хау, чыртда, жаланда, баям, тейри д.а.к.
Эркин жюрютюлген сёзле жаланда халкъ барысы да жюрютген сёзле бла чекленмейдиле. Халкъны къайсы болса да бир кесеги жюрютген терминле, усталыкъчы сёзле, регионализмле да ары къошуладыла. Эркин жюрютюлген сёзлени эскирген неда жангы шартлары болмайдыла, башхача айтханда, аланы эскиликлери, жангылыкълары билинмейдиле.
Эркин жюрютюлмеген сёзле уа эски, жашауда хайырланылмагъан неда анга жангыдан къошулгъан затланы, болумланы, аланы ышанларыны атларыдыла. Аллай сёзле юч тюрлюдюле: эскирген сёзле, эскире баргъан сёзле эм жангы сёзле.
Эркин жюрютюлген сёзлени бла эркин жюрютюлмеген сёзлени араларында артыкъ уллу чек жокъду, тил айный, тюрлене баргъаны сайын, ала да бирден бирге кёче барадыла. Сёз ючюн, къарачай-малкъар тилде алгъын эркин жюрютюлюп тургъан капек, шай, апасы, къара сом, комсомол, пионер, партия дегенча сёзле энди эркин жюрютюлмейдиле, дума, лицей, гимназия дегенча эркин жюрютюлмеучю сёзле уа бусагъатда эркин жюрютюледиле.
38-чи §. Эскире баргъан эм эскирген сёзле
Эскире баргъан сёзле деп алыкъа эскирип къалмагъан, эркин жюрютюлмеген сёзлени санына къошулмагъан, алай эркин да жюрютюлмеген сёзлеге айтадыла; сёз ючюн: гыранча, къоз бёрк, берне, боза, урчукъ, гоппан, жюн таракъ, зекят, тегене, башлыкъ д.б. Гыранча, къоз бёрк, боза жаланда бир-бир тойлада жюрюйдюле, гоппан, тегене бла да, урчукъ, жюн таракъ бла да анда-санда бир адам хайырланады. Болсада быллай сёзле, чабыр, талкъы деген сёзлеча, литература тилден кетип къалмагъандыла.
Эскирген сёзле тилде эркин жюрютюлмеген, жаланда эски жашауну суратлагъан заманда хайырланылгъан сёзледиле. Аланы бирлерини магъаналары халкъгъа белгилиди, сёз ючюн: бай, бий, чабыр, бийче, патчах, басмач, кадет д.а.к. Башхаларыны магъаналарын а халкъны асламысы билмейди, сёз ючюн: чериу (аскер), тюйме (тиширыула ёшюнлерине тюйреп жюрютген сыйлы жасау), чагъар (юлгюлю къул) д.а.к.
Эскирген сёзле эки къауумгъа юлешинедиле: историзмлеге бла архаизмлеге.
Историзмле эскирген сёзлени жашауда бусагъатда хайырланылмагъан затланы атлары болгъанлары себепли жюрютюлмеген тюрлюлеридиле; халкъны историясы бла байламлы сёзледиле: къул, бий, къарауаш, жалчы, большевик, меньшевик, помещик, чабыр, гёнчарыкъ, талкъы, тауат, акъсюек д.а.к. Аланы бусагъатдагъы тилде синонимлери жокъдула.
Сёзле историзмлеге тюрлю-тюрлю кезиуледе, бирлери эртте, башхалары уа кеч, ётедиле. Сёз ючюн, ликбез, кулак, кадет, продналог совет властьны жылларында жаратылып, къысха заманны ичинде историзмлеге ётюп къалгъандыла. Чериу, май, тюйме дегенча сёзле уа эртте историзмле болгъандыла. Комсомол, пионер, компартия деген сёзле историзмлеге ётгенли уа кёп болмайды.
Историзмлени бусагъатдагъы тилден кетип, унутулуп къалмай, бир-бир жерледе хайырланылгъанларына жарым историзмле дейдиле: урчукъ, къоз бёрк, гоппан, къол тирмен, гыбыт, къапчыкъ, болуш юй д.б.
Суратлау литературада историзмле халкъны алгъыннгы жашау халын, культура даражасын кёргюзтюр ючюн хайырланыладыла. Сёз ючюн, Гуртуланы Бертни «Жангы талисман», Аппаланы Хасанны «Къара кюбюр», Хучиналаны Магометни «Уллу Малкъар» деген романларында ала кёп тюбейдиле.
Архаизмле бусагъатдагъы затланы эски атларыдыла. Аны себепли аланы хар бирини литература синонимлери бардыла: зарф (басма), бадыражан (помидор), май (жау), чериу (аскер), аэроплан (самолёт), ылыкыф (жюк), арман (кёлкъалды), бедек (жамау) д.а.к.
Архаизмле къарачай-малкъар тилни кеси сёзлеринде, анга башха тилледен келген сёзледе да бардыла. Къарачай-малкъар тилни кеси архаизмлерине быллайла саналадыла: опуракъ (кийим), орман (агъач), айгъыр (ажир), бие (байтал), балыкъ (чабакъ), балдыз (къайын къыз), къутукъ (къую), муруккуч (запятой), чакъ (кезиу), шауай (алышчы-беришчи) д.а.к.
Башха тилледен алыннган архаизмлени баш тюрлю-лери быллайладыла:
а) арап  тилден  алыннган архаизмле:   сиясат (политика), элиф (харф), элифле (харфлыкъ), инкъыйлап (революция), мазар (къабыр), гъарш (космос) д.б.;
б) иран тилден алыннган архаизмле: дос (шуёх), диуана (ибилис), дары (дарман), къудай (Аллах), баям (белгили), беде (клевер), зиндан (тюрме) д.б.;
в) орус тилден алыннган архаизмле: казна (къырал), къапатейна (тюз тепсеу), гуржаба (къарач. хар), аренд (бегенд), абычар (офицер), пошт (почта), аэроплан (самолёт) д.б.
Къарачай-малкъар тилде магъаналарындан жаланда бири эскирген (архаизмге ётген) сёзле да иги кесекдиле; сёз ючюн: асылсыз 1. арх. «сыйсыз тукъумдан чыкъгъан»; 2. «адепсиз, къылыкъсыз»; боюнчакъ 1. «галстук»; 2. арх. «минчакъла»; тилманч 1. «бир тилден башха тилге кёчюрюучю специалист»; 2. арх. «сёзлюк»; сандыкъ (къарач.) 1. арх. «кюбюр»; 2. «гулла»; тёре 1. арх. «сюд»; 2. «адет» д.а.к.
Эскирген заманларына кёре, сёзлени эртте эскиргенлеге (сёз ючюн: опуракъ (кийим), баз (жюн), бие (байтал), айгъыр (ажир), мазар (къабыр), къагъанат (къырал), къудай (Аллах), эмгек (къыйынлыкъ) д.б.) бла кеч эскиргенлеге (сёзлеме (сёзлюк), инкъыйлап (революция), муруккуч (запятой), къычырым (километр), бугъа (паровоз), къала (шахар) д.б.) юлеширге боллукъду. Эртте эскирген сёзле халкъны тарыхы бла байламлы чыгъармалада да хазна тюбемейдиле, ала жаланда нарт сёзледе сакъланнгандыла: Юй ариуу – топуракъ, адам ариуу – опуракъ. Балалы юй – базар, баласыз юй – мазар. Тиширыудан къан чериу къайтады. Ишни аллы бие болса, арты айгъыр болур.
Тохсанынчы жыллада Къабарты-Малкъар Республикада бла Къарачай-Черкес Республикада ислам динни кючлениую эм арап тилни школлада бла Къабарты-Малкъар Ислам институтда окъулууу бла байламлы совет властьны жылларында къарачай-малкъар тилде архаизмлеге ётген арап алынмаланы бир талайы эркин жюрютюлген сёзлени къауумуна къошулгъандыла, сёз ючюн: фикир, харфлыкъ, такъыйкъа, китапхана, адабият, маданият, дефтер, мехкеме, тарых д.б. Аланы эркин жюрютюлюп тургъан литература синонимлери уа: оюм, букварь, минут/секунд, библиотека, литература, культура, тетрадь, учреждение, история аз хайырланыла, эскире башлагъандыла.
Кеслерини лексика-сёз къурау, семантика эм къурам-фонетика энчиликлерине кёре, къарачай-малкъар тилни архаизмлери талай къауумгъа юлешинедиле:
1) лексика архаизмле (эски сёз жангы сёзге алышынады): эмгек – къыйынлыкъ, аэроплан – самолёт, беде – клевер, ференкли – француз,    опуракъ – кийим, орман – агъач/чегет, мазар – къабыр, чериу – аскер, тахыран – сахтиян д.б.;
2) лексика-сёз къураучу архаизмле (сёзню тамыры тюрленмей тургъанлай, аны сёз къураучу эски жалгъауу жангы жалгъаугъа алышынады): британлы – британиялы, братанчы – британиячы, байлау – байлам, сёзлеме – сёзлюк, дары – дарман д.б.;
3) семантика архаизмле (сёз эркин жюрютюледи, алай аны эскирген магъаналарындан бири сакъланады): боюнчакъ – «минчакъла», балхам – «бальзам», ау – «жаулукъ», къала – «шахар», тилманч – «сёзлюк» д.б.;
4) фонетика архаизмле (сёзню эшитилиую эскиргенди, эсе да тамырыны таууш къурамында башхалыкъ барды): фабрик – фабрика, бригад – бригада, пунт – бунт, Арысей – Россей, камис – комиссия, кампет – конфет, гиназ – князь д.б.
Историзмле, жашаудан кетген затланы, болумланы кёргюзтюп, аланы атлары болуп жюрюгенлери себепли, стиль мурат бла болмай, бирси, эркин жюрютюлюучю, сёзле бла бир сатырда да хайырланыладыла, сёз ючюн, тарых романлада, повестьледе. Архаизмле уа суратлау чыгъармалада жаланда стиль мурат бла хайырланыладыла; сёз ючюн: 1) заманны энчилигин кёргюзтюр ючюн; 2) жюрекни къууаннганын, учуннганын чертир ючюн; 3) хыликкя этгенни, масхаралагъанны, самаркъаулагъанны билдирир ючюн; 4) литература жигитни тилини энчилигин ачыкълар ючюн.
39-чу §. Жангы сёзле (неологизмле)
Тилде литература сёзлени саны кёпден-кёп бола барады, не ючюн дегенде, эскирип, эркин жюрютюлмеген сёзледен эсе тилге жангыдан къошулуп, эркин жюрютюлген сёзле кёпдюле. Тилге жангы келген заманларында сёзле аны эркин жюрютюлмеучю къауумуна къошуладыла да, халкъны асламысы ангылагъынчы, литература чыгъармалада, школ дерсликледе эркин жюрютюлгюнчю, жангылыкълары унутулгъунчу, анда турадыла.
Алай бла, жангы сёзле деп тилни кесинде аны сёз къураучу мадарларына кёре къуралып неда башха, тилледен келип, алыкъа аны эркин жюрютюлюучю сёзлерини къауумуна къошулмагъан сёзлеге айтадыла. Жашауну хар кезиуюню жангы сёзлери боладыла. Сёз ючюн, коллективизацияны кезиуюнде колхоз, совхоз, колхозчу, бригадир, бригада, учётчик; индустриализацияны кезиуюнде завод, фабрика, цех, машина, комбайн, трактор, лётчик, поезд, паровоз; культура революцияны кезиуюнде школ, университет, институт, кафедра, академия, театр, кино, спектакль дегенча сёзле жангы сёзле эдиле. Ала эркин жюрютюлген сёзлени санына эртте къошулгъандыла. Алтмышынчы – сексенинчи жылладагъы космос, космонавт, космодром, космос кеме, лётчик-космонавт, акваланг, компьютер, мотель, кемпинг дегенча жангы сёзле энди жангылыкъларын тас этгендиле, къарачай-малкъар тилде эркин жюрютюледиле.
Башда кёргюзтюлген сёзле орус алынмаланы къауумундандыла. Орус тилни болушлугъу бла (калька мадар бла) къуралгъан жангы сёзле да, бегирекда лингвистика терминле, бусагъатда битеу халкъ жюрютген сёзлеге саналадыла; сёз ючюн, быллайла: тыйгъыч белги, эки точка, соруу белги, сёдегей сёз, толтуруучу, айгъакълаучу, жангы сёз, тюз жазыу, сёлешиу д.а.к.
Къарачай-малкъар тилге иги сингмеген, алыкъа халкъгъа хазна белгили болмагъан сёзлени, эсе да неологизмлени, асламысы да орус алынмаладыла: менеджер, кетчуп, дирол, стиморол, комет, маркетинг, брифинг, ваучер, брокер, тайд, ариель, вискас, конверсия, рэкет, бизнес, бизнесмен, валюта, приватизация, инвестиция, менеджмент д.а.к. кёп башхала. Бу тилни кесинде арт жыллада калька мадар бла къуралгъан да талай лингвистика термин – жангы сёз барды: зат (объект), ие (субъект), ортакъ сёз (интернационализм), алынма (башха тилден алыннган сёз), усталыкъчы сёз (профессионализм), къысыкъ бирлеш, таууш бирлеш, къысыкъ таууш. къарамчылыкъ, къарамчы сёз д.б.
Къарачай-малкъар тилде неологизмлени (жангы сёзлени) эки тюрлюсю бардыла:
1) лексика неологизмле – орус тилден келген жангы сёзле эм калька мадарла бла къуралгъан сёзле: акционер, аукцион, рэкет, бройлер, брокер, кетчуп, лечо; ортакъ сёз, къарамчылыкъ, алынма д.б.;
2) семантика неологизмле (ала бек аздыла) – алгъындан башха магъанада жюрютюлтен еёзле неда алгъыннгы сёзлени жангы магъаналары: шум – «дауур» (алгъыннгы магъанасы «шошлукъ»): Чыккы къызы, Ёзен элчи къатынланы фахмусуз шумларына къарап, жырлап жиберди... (Т. А.); автомат – «темир ахча неда жетон атып сёлешиучю телефон; аллай телефону болгъан будка» (алгъыннгы магъаналары: «кеси аллына ишлеучю аппарат (машина, прибор)», «кеси аллына терк атыучу, къолда жюрютюлюучю сауут»); /Марат:/ Асият, автоматдан сёлешеме. Жамиля да былайдады... (Г. Э.).
Къарачай-малкъар тилде жангы сёзлени экинчи къаууму аны кесинде, кесини сёз къураучу мадарларыны болушлугъу бла къуралады. Аллай сёзлени жазыучула, алимле (бегирекда тилни тинтиучюле) къурайдыла: эркин жюрютюлюп тургъан сёзню жалгъауун алышындырып неда анга жалгъау къошуп, эки сёзню бирге къошуп, къош сёзню бош сёзге айландырып. Сёз ючюн:
1) юркюуюк (юркек), кечим (кечиу), базыныулу (базыннгыч), ачыусун (ачыулан), байы (байыкъ),  къошум, къошумду (къошулма) д.б.;
2) чабым, жортум, секирим, уялсын, кючсюннгюч, чапхыч, ойнауукъ, тутхун, тырмансын, ёкюрюк, жангызсыра д.б.;
3) кёлкётюр (кёлкётюр умутла), чибижитил (чибижитил тиширыу), кюноздур (кюноздур фатыуала), кёлкенгди (кёлкенгди тынгылау),    жантоймаз    (жантоймаз макъам), жанжат (жанжат адамла) д.б.;
4) къалынлан (къалын бол), боюнсун (боюн сал), тырмансын (тырман эт), уллусун (уллугъа сана), тыкъыллен (тыкъыл бол) д.б.
Быллай сёзлеге окказионализмле дейдиле (латин тилде occasio – «эсде болмагъан зат» деген магъананы билдиреди). Окказионализмле тилде эркин жюрюп тургъан сёзлеге ушашдырылып, аланы тамырларына тилде бирси сёзледе болгъан жалгъаула къошулуп къураладыла. Сёз ючюн, башда кёргюзтюлген окказионализмле быллай сёзлеге ушашдырылып къуралгъандыла: атым, тутум, къысым; чочууукъ, жортууукъ; махтаннгыч, жалыннгыч (ц. диал.); сыйпамды, тилимди; къычырыкъ, тюкюрюк; жилямсыра, кюлюмсюре; айланатур, аманаууз; сабырлан, игилен д.а.к.
Неологизмлени бирси тюрлюлери башха тилледен хазырлай алына эселе, окказионализмле уа къуралгъан этедиле, асламысында аланы авторлары боладыла. Сёз ючюн, башда кёргюзтюлген окказионализмлени автору Тёппеланы Алимди. Аны «Ташыуул», «Азатлыкъ» деген романларында аллай сёзле кёпдюле; сёз ючюн: – Немец капут! – дейди Башир алай базыннгыч болгъан сагъатында... Кёлюне алай сууукълукъ келип тыкъылленсе, тенгинги чомартлыгъына ишекли боласа... Ол энди кертиси бла жангызсырады... Жарнес, аз да уялсынмай: – Антсыз, башынга бу таякъны жетдирирмен, лязим! – деди... Гюрбежи таш бла Жарнес энип келген жерни арасы – Баширге бир чабым... Бизни атларыбыз желжетмез Гемуданы жылкъысынданды... /Къаншауну/ кёз юсюнде жаланда аны /Налбикени/ акъ бети, узун иничке эшмелери... бек уллу ойнауукъ кёзлери къала эдиле... Не айтырла чибижитил, сёзчю бийчеле?.. Ачыуу бише баргъанына кёре, къаралыуу да алай къалынлана келген Орданнга Ёрежип дагъыда айтды...
Огъарлакъда кёргюзтюлген лингвистика терминлени-окказионализмлени (зат, ие, ортакъ сёз, алынма, къарамчы сёз, къарамчылыкъ, усталыкъчы сёз) автору лингвист-алим Ахматланы Ибрагимди.
Окказионализмлени бир тюрлюсюне потенциал сёзле (болургъа боллукъ сёзле) дейдиле. Къарачай-малкъар тилде потенциал сёзле кёпдюле: сезгичлик, адамсызлыкъ, жарылт, энишгеле, ажымчылыкъ, кёзкъыймаз, желжетмез, тайкъы, бёксю, бёксер, солумлукъ, жютюле, къангысыз д.б. Ала он-онбеш жылны ичинде эркин жюрютюлюп башларыкъдыла. Менсин, чочууукъ, кюлюмсюре, къошум, толтуруучу, туура сёз, хапарчы дегенча окказионализмлени къадарлары анга шагъатлыкъ этеди.
Окказионализмлени башха тюрлюлери да болады. Сёз ючюн: алдауукъчулукъ, авторитетлик, ахчалылыкъ, ахчасызлыкъ, агъашчылыкъ, ажымчылыкъ, къозучулукъ, властьсызлыкъ, ашсызлыкъ, ойлаусузлукъ; къой-мой, ахча-махча, къыйсыкъ-мыйсыкъ, эт-мет, къан-ман д.б. Быллай сёзлеге жалгъан сёзле дейдиле. Былайдагъы эм былагъа ушагъан сёзле «Къарачай-малкъар-орус сёзлюкде» (1989) кёпдюле. Аланы сёзлюкге алыныулары асламысында орус тилге сёз болуп кёчюрюлгенлери бла байламлыды. Сёз ючюн: ахчасызлыкъ «безденежье», властьсызлыкъ «безвластье», ашсызлыкъ «бескормица», ойлаусузлукъ «необдуманность», ахча-махча «деньги, какое-то количество денег», къыйсыкъ-мыйсыкъ «сильно перекошенный, искривленный». Болсада бу сёзлени бири да не литература чыгъармалада, не газетледе жюрютюлмейдиле, аны себепли аланы тилни сёз байлыгъына къошулур мадарлары жокъду.
Экиленнген сёзлени литература сёзле болгъанларын бла болмагъанларын тохташдырыу тынч иш тюйюлдю. Аллай сёзле уа сёлешиу тилде бек кёпдюле: эчки-мечки, ахча-махча, таш-маш, темир-мемир, къозу-мозу д.б. Быллай сёзлени жалгъанлыкъларына аланы атны неда сыфатны биринчи къысыгъы м къысыкъгъа тюрленип, къайтарылып, къуралып баргъаны шагъатлыкъ этеди. Экиленнген сёзлени эркин жюрютюлгенлерини, эсе да литература сёз болгъанларыны, экинчи кесеклери алай къуралмайдыла. Тенглешдирип кёрюгюз:
	Литература сёзле

	Жалгъан сёзле


	къан-къун 

акъсакъ-тукъсакъ 

эски-бусху/бюскю 

темир-тюмюр 

тамыр-тумур 


къара-къура 

сабий-сюбюй 

ахча-бохча 

дауур-дууур 

ётген-сётген 

къалгъан-къулгъан
	къан-ман
акъсакъ-макъсакъ 

эски-мески 

темир-мемир 

тамыр-мамыр 

къара-мара 

сабий-мабий 

ахча-махча 

дауур-мауур 

ётген-мётген 

къалгъан-малгъан д.б.


СЁЗЛЕНИ КЪАЙСЫ СТИЛЬДЕ ХАЙЫРЛАНЫЛГЪАНЛАРЫНА КЁРЕ КЪАУУМЛАРЫ
40-чы §. Стильни ангылатыу
«Стиль» деген термин тил билимде юч тюрлю магъанада жюрютюледи:
1) тилни къайсы да болсун бир болумда хайырланылыучу, аны бирси тюрлюлеринден фонетика, грамматика эм лексика жаны бла башхалыкълары    болгъан тюрлюсю;
2) литература тилни жалчытхан къуллукъларына кёре тюрлюлеринден бири;
3) кимни да болсун тилини (сёлешиуюню, жазыууну) энчилиги.
Сёзле стиль ышанлары болмагъанлагъа бла стиль ышанлары болгъанлагъа юлешинедиле. Стиль ышанлары бомагъан сёзле ол тилде сёлешиучю адамланы барысы да жюрютген, суратлау чыгъармалада, газетледе, журналлада, илму ишледе, харкюннгю тилде бирча эркин хайырланылгъан сёзледиле. Башхача айтханда, аллай сёзле тилни стильлерини барысында да хайырланыладыла, барысына да ортакъдыла. Аны себепли стиль ышанлары болмагъан сёзлеге ортакъ стильни сёзлери деп да айтадыла.
Стиль ышанлары болмагъан сёзлени бла стиль ышанлары болгъан сёзлени бир бирден башхалыкъларын быллай юлгюледе кёрюрге боллукъду.
	Стиль ышанлары болгъан сёзле

	Стиль ышанлары болмагъан сёзле

	самолёт
помидор
тели,
аша
акъылсыз
иги
уручу 

кирли 

къара эрик 

бугъумуч 

къошакъ
	аэроплан
бадыражан
телика
тыкъла
башсыз
аламат
урлака
киртотай
хогулт
букъгъуч
къошум


Сёзлени стиль ышанларын аланы жалчытхан къуллукълары эм билдирген сезимлери кёргюзтедиле. Алай бла, сёзлени эки тюрлю стиль ышанлары болады: 1) жалчытхан къуллукълары бла байламлы стиль ышанлары эм 2) билдирген сезимлери бла байламлы стилъ ышанлары.
Жалчытхан къуллукълары бла байламлы стиль ышанлары эскирген сёзлени (архаизмлени бла историзмлени), литература тилге толу сингмеген жангы сёзлени, бегирекда окказионализмлени, энчи терминлени, диалект сёзлени, сёлешиу тилни эм бош тилни сёзлерини, билдирген сезимлери бла байламлы стиль ышанлары уа адамны тюрлю-тюрлю сезимлерин (хыликкя этгенин, чам этгенин, бир затны сан этмегенин, жийиргеннгенин д.б.) кёргюзтген сёзлени боладыла. Анга бу юлгюле шагъатлыкъ этедиле:
	Жалчытхан къуллукълары бла байламлы    стиль ышанлары болгъан сёзле
	Билдирген    сезимлери бла байламлы стиль ышанлары болгъан сёзле

	къаздиреу (чюйке) 

ынкъыйлап (революция) 

абычар (офицер) 

ортакъ сёз (интернационализм)
гыбыт (къарын) 

гудука (уручу) 

турдур (тургъуз) 

къыттай (хораз, адакъа, гугурукгу) эшек (тели, ангылаусуз, терсакъыл адамны юсюнден)
	жапысыз (жийирг. с.) 

гатча (аман с.) 

гашиперт (масх. с.) 

аттяка (эркел. с.) 

къахме (жийирг. с.) 

эркек (онгсуннган с.) 

саякъ (онгсунмагъан с.) 

жарагъан (онгсуннган с.) 

держава (ритор. с.) 

ханым (эркел. с.) 


Стиль ышан сёзню магъанасын бираз тюрлендирирге болады. Ол асламысында быллай амалла бла жалчытылады: 1) сёзге жалгъау къошулуп: ариу – ариучукъ, уллу – уллука, сер – сергуна, кеп – кепчи, къуру – къургъакъсы д.а.к.; 2) сёзню тамыры къатланып неда анга башха тамыр къошулуп: къатыш – къатыш-къара, уллу – уллу-уллу, жабу – жабу-жубу, къарт – къарт-къурт, терк – терк-терк, акъыллы – акъылтокъмакъ д.а.к.
Бир-бирде уа стиль ышан эм ол кёргюзтген къошакъ магъана сёзню кесинде, андан жангы сёз къуралмагъанлай да, болады. Сёз ючюн, буштукъла деген эриши сёз къуру «аша» угъай, «уллу къабып, жутланып, ашыгъып аша» деген магъананы билдиреди; аламат деген китап сёз а къуру «иги» угъай, «бек иги» деген магъанада жюрютюледи.
Стиль ышанлары болгъан сёзле эки тюрлю стильде жюрютюледиле: 1) жазыу (неда китап) стильде эм 2) сёлешиу стильде. Алай бла, тилде юч тюрлю стиль болады: 1) ортакъ стиль, 2) жазыу (неда китап) стиль эм 3) сёлешиу стиль.
41-чи §. Ортакъ стильни сёзлери
Ортакъ стильни сёзлеринде затланы, болумланы, ышанланы атлары айтылып къаладыла, ансы сёлешген, жазгъан адам алагъа багъа бичмейди, кесини къарамын билдирмейди. Аллай сёзле тилни сёз байлыгъыны мурдорун къурайдыла, суратлау, илму литературада, публицистикада, жазыу, сёлешиу тилде да эркин жюрютюледиле. Ала стиль ышанлары болгъан сёзледен эсе тынч ангылашынадыла, тилни междометияладан къалгъан кесеклерини барысында да тюбейдиле. Сёз ючюн:
1)  атлада:  юй, бичакъ, ётмек, жауун, ингир, жел, тау, хуна, къол, эшик д.б.;
2) сыфатлада: эски, гитче, къысха, кёк, жашил, акъ, иги, кенг, тюз, жарыкъ, ачыкъ, алаша, бийик д.б.;
3) сёзлеуледе: бюгече, тюнене, ары, бери, эртте, кеч, тамбла, энишге, ёрге д.б.;
4) этимледе: жаз, жат, тур, окъу, ишле, чап, бар, кел, сёлеш, жырла, кюл д.б.;
5) алмашлада: ол, бу, биз, сиз, мен, ала, кесим д.б.;
6) санаулада:  беш, он, отуз, элли, минг, жюз, миллион, къыркъ д.б.;
7) сонгуралада: дери, чакълы, таба, бла, сора д.б.;
8) кесекчикледе:  окъуна, тюйюлдю, угъай, да д.б.;
9) байламлада: бла, неда, болсада, алай, эм, ансы д.б.
42-чи §. Жазыу (неда китап) стильни сёзлери
Бу стильни къурагъан сёзле жазыу тилде жюрютюледиле, ансы сёлешиу тилде хазна тюбемейдиле. «Жазыу стиль» деп алагъа аны ючюн айтылады. Аны талай тюрлюсю болады: илму стиль, публицистика стиль, иш къагъытланы стили.
Илму стиль тюрлю-тюрлю илму чыгъармалада хайырланылады. Аны тилде терминлени эркин жюрютюлгенлери, аз жюрютюлгенлери да къурайдыла. Къайсы тилде да терминлени аз жюрютюлгенлеринден эсе эркин жюрютюлгенлери, халкъны асламысына белгилилери кёп болгъанлары себепли, илму стильни сёзлерини асламысы ортакъ стильде хайырланыладыла. Ала кеслери да, анда-санда биринден къалгъанлары, бир магъаналыдыла, кёчюу магъанада бек аз тюбейдиле, аланы синонимлери хазна болмайдыла, аны себепли затны, болумну чертип, кесгин кёргюзтедиле.
Илму ишледе (статьялада, монографиялада, дерсликледе, окъуу пособиялада, рецензиялада, аннотациялада, рефератлада, лекциялада, энчи темалагъа жазылгъан докладлада д.б.) тюбеген терминле юч тюрлю боладыла: 1) илму, техника литературадан, эсе да термин магъанадан, тышында да жюрютюлген, бир стиль бла чекленмеген сёзле: амал, керелеу, юлешиу, къошуу, къоратыу (илму стильде да – математикада, ортакъ стильде да), этим, болуш, сыфат, ат, башчы (илму стильде да – лингвистикада, ортакъ стильде да), жулдуз, жер, кёк, ай, кюн (илму стильде да – астрономияда, ортакъ стильде да) д.а.к.; 2) жаланда термин магъанада жюрютюлген сёзле: диаметр, гипотенуза, синус, тангенс, радиус, теорема (математикада), термометр, динамика, калория, анализ, манометр, рычаг (физикада), морфология, синтаксис, фонетика, инфинитив, фонема, междометие (лингвистикада); 3) илму эм техника оюмну къурагъан сёзле. Ала асламысында байламла, байлам сёзле, къарамчы сёзле эм сёз тутушла (сёз бирлешле) да боладыла: нек десенг, алай болса да, алай, алай болгъанлыкъгъа, аны ючюн, аны себепли, биринчиден, экинчиден, алай бла, эшта.
Къарачай-малкъар тилде иш къагъытланы стилин къурагъан сёзлени асламысы орус тилден алыннган орус эм ортакъ сёзледиле. Аллай сёзле къырал документледе (указлада, законлада, бегимледе), жыйылыуланы протоколларында, справкалада, билдириуледе, уставлада, инструкциялада, отчётлада, характеристикалада д.а.к. кёп затлада жюрютюледиле. Сёз ючюн:
закон, указ, конституция, паспорт, удостоверение, следователъ, отчёт, протокол, шагъат, бегим, соруу этиу, сюд, буйрукъ, ёкюл, юрист, декрет, расписка, дау, повестка, юстиция, резолюция, рапорт, судья, приговор д.а.к. Бу сёзле тилде эркин жюрютюледиле, аны себепли кеслерини термин магъаналарын тас этгендиле. Алай иш къагъытла, бегирекда юриспруденция, дипломатия бла байламлы терминле литература тилде аз хайырланыладыла, ала асламысында жаланда специалистлеге белгилидиле. Сёз ючюн, быллай терминле: санкция, даучу, жууапчы, кассация, эркинликни толулугъу (правомочие), юрисдикция; атташе, коммюнике, резиденция, ратификация, шагъатлыкъ грамотала д.а.к.
Энчи стиль мурат бла болмаса, иш къагъытла бла байламлы сёзле суратлау литературада, публицистикада, сёлешиу тилде да хазна жюрютюлмейдиле. Ала кесгин, тюз магъаналы, ангыларгъа тынч боладыла. Бу стиль бла жазылгъан текстде сёз кимни, нени юсюнден баргъаны асламысында белгили болмайды. Сёз ючюн: бегим этиледи («биз бегим этебиз» угъай), сюзюуге салынады неда салыргъа («биз сюзюуге салабыз» угъай), къабыл этерге неда этиледи («биз къабыл этебиз» угъай) д.а.к.
Иш къагъытланы жарашдырылыулары кёбюсюнде энчи юлгюлеге бойсунады. Сёз ючюн: тилек къагъыт (заявление) «тилейме...» деп башланады, письмо уа «соруп салам айтама...» деп башланып, «сау-эсен кёрюшейик (тюбешейик)...» деп бошалады; протокол «сюзюлген затла», «жыйылыугъа къатышханла», «бу адамла сёлешгендиле», «быллай бегим этилгенди» деген кесекледен къуралады; къыралны адамларын санау, не да болсун бир затны юсюнден адамланы оюмларын билиу д.а.к. кёп тюрлю башха затла энчи бланклагъа кёре бардырыладыла.
Публицистика стиль бла газет, журнал материалла басмаланадыла, радио, телевидение бериуле бардырыладыла, бусагъатда бек уллу магъанасы болгъан жамауат-политика темагъа чыгъармала жазыладыла: газетни ал статьясы, политика, экономика д.а.к. башха темалагъа докладла, корреспонденцияла, газет очеркле, репортажла, халкъла аралы темалагъа обзорла, интервьюла, спорт комментарийле, фельетонла д.а.к.
Публицистика стильде хайырланылгъан сёзле юч къауумгъа юлешинедиле: 1) энчи публицистика терминлеге: репортаж, интервью, хроника, заметка, обозреватель, корреспондент, комментатор д.б.; 2) жамауат-политика терминлеге: кюреш, геноцид, агрессор, къажаулукъ, ууучлаучу, къозгъалыу, ниет, гуманизм, тенглик, эркинлик, жамауат, кёз къарам д.б.; 3) уллу сезимни билдирген, терен магъаналы сёзлеге: илхам, ёлюмсюзлюк, закий, закийлик, зауаллы, деменгили, айтхылыкъ, къажыгъыусуз д.б.
Публицистика стильни илму эм иш къагъытланы стильлеринден энчилиги – ол эки къуллукъну жалчытады: биринчиден, жашауда болгъан, бола тургъан эм боллукъ затланы юслеринден хапарлайды (билдиреди); экинчиден а, ол затлагъа адамны ийнандырады, аланы халкъгъа сингдиреди (эсе да агитациялайды).
Публицистика стильни сёзлерини хапарлау (билдириу) къуллукълары бегирекда аланы быллай шартларында кёрюнедиле: билдирилген затланы кертиликлеринде, аланы правительство, администрация неда уллу къуллукъчу бегитгенинде, къысхартылгъан къош сёзлени (ООН, АБШ, АСУ – Ара Статистика Управление, Госкомиздат д.б.) эркин хайырланылыуларында. Аллай сёзлени агитация къуллукъларына уа аланы тюрлю-тюрлю сезимлени билдириулери шагъатлыкъ этеди; сёз ючюн: уруннганла, биригиулюк, аманлыкъчы, ыхтыр, эки бетли, сатлыкъ, аяусуз, хыйсапсыз, барып тохтагъан, багъана (мамырлыкъны багъанасы) д.а.к.
Жазыу стильни тюрлюлерини араларында белгили чек жокъду. Ала бир бирлерин кёп кезиуледе алышындырадыла, аланы биринде жюрютюлген сёзлени асламысы башхаларында да жюрютюледиле. Сёз ючюн, иш къагъытла бла байламлы сёзле публицистикада бла илму чыгъармалада, илму бла байламлы сёзле уа иш къагъытлада бла публицистикада кёп тюбейдиле.
Суратлау литератураны тили энчи стиль къурамайды, не ючюн дегенде, анда тилни стильлерини барысыны да энчиликлери бардыла. Башхача айтханда, суратлау чыгъармалада жазыу стильни да, сёлешиу стильни да битеу тюрлюлерини сёзлери эркин жюрютюледиле. Ол угъай алада диалект, жаргон, усталыкъчы эм дагъыда башха, халкъда аз жюрютюлюучю сёзле окъуна боладыла.
Суратлау литературада халкъланы жашау болумлары бла байламлы сёзле – экзотизмле да тюбейдиле. Ала халкъланы тюрлю-тюрлю тёрелерини, адетлерини, тепсеулерини, кийимлерини, ашарыкъларыны д.а.к. башха затларыны атларыдыла. Аны себепли аллай сёзлени кёбюсюню магъаналары адамланы асламысына белгили тюйюлдюле; сёз ючюн: брахман (хинди тилде. Индияда сыйлы тукъумдан адам), духан (арап тилде. Кавказда бла Жууукъ Шаркъда (Востокда) уллу болмагъан ресторан), далай-лама (къытай тилде. Тибетни патчахы эм анда килисаны таматасы), ранчо (испан тилде. Латина Американы къыралларында юй орун эм АБШ-да мал ферма), клерк (француз тилде. Контор къуллукъчу), сари (хинди тилде. Индиячы тиширыуланы къумач кесекден чулгъанып кийилиучю, жыйрыкъ маталлы кийимлери), сомбреро (испан тилде. Латин Америкада жашагъанла кийиучю, къыйырлары бек кенг къалпакъ), хаш (гюржю тилде. Малны баш-аягъындан бла ичинден этилиучю, кючлю тымлы шорпа), лобио (гюржю тилде. Гюржюлюледе къудору шорпаны тюрлюсю), дутар (иран тилледе. Эки къыллы къобуз), саз (фарс тилде. Закавказьеде, Иранда, Афганистанда эм бирси шаркъ къыраллада жюрютюлген къыл къобуз), меджлис (арап тилде. Иранда бла Турцияда закон чыгъарыучу орган, парламент) д.а.к. 
Экзотизмлени бир талайы къарачай-малкъар тилде эркин жюрютюлген сёзлени къауумуна къошулгъандыла; сёз ючюн: хынкял, гуляш, колледж, харчо, шериф, мэр, манты, бешбармакъ д.а.к.
42-чю §. Сёлешиу стильни сёзлери

Сёлешиу стильни сёзлери асламысында сёлешген заманда хайырланыладыла, жазыуда бек аз тюбейдиле. Ала литература чыгъармалада авторну сёзлеринде энчи стиль мурат бла жюрютюледиле. Сёз ючюн, диалоглада чыгъарманы жигитинитилини энчилигин чертир ючюн неда адамгъа, башха затха да автор бичген багъаны, аны ол затлагъа къарамын кёргюзтюр ючюн. Сёлешген заманда адам, жазгъан замандача, сёзлени айырып, сайлап, алгъадан оюмлап кюрешмейди. Аны себели жазыу стильден эсе сёлешиу стиль тириди, эркин хайырланылады, тилни жорукъларына аныча бойсунмайды. Бу стильде интонация, пауза, ритм, фраза басым белгили жерни аладыла.

Сёлешиу стильни сёзлери талау къауумгъа юлешинедиле: сёлешиу тилни сёзлерине, бош тилни сёзлерине, диалект сёзлеге эм жаргонизмлеге.

Сёлешиу тилни сёзлеринижаланда сёлешген заманда хайырланылыучу эм сёлешгенде, жазгъанда да хайырланылыучу тюрлюлери боладыла. Жаланда сёлешген заманда хайырланылыучу сёзле эм аланы формалары тилни мардаларына келишмейдиле; сёз ючюн: бара (барады), келгенд (келгенди), келмейле (келмейдиле), къайтханла (къайтхандыла), о (ол), ючю (ючюн), бахчыч (басхыч), ахса (акъса), бахса (басха), соргъа (сорургъа) д.а.к. Быллай сёзлени эм формаланы суратлау эм башха чыгъармалада хайырланыргъа жарамайды.
Сёлешиу тилни сёзлерини сёлешгенде, жазгъанда да хайырланылыучу тюрлюлери тилни мардаларына келишген, литература сёзледиле. Аланы ортакъ стильни сёзлеринден башхалыкълары стиль ышанларындады. Аллай сёзле ала бла хайырланнган адамны онгсунмагъанын, жийиргеннгенин, ыразы болгъанын неда болмагъанын эм башха сезимлерин билдиредиле. Аллай сёзлени асламысыны ортакъ стильде хайырланылыучу синонимлери боладыла; сёз ючюн: гудучу (уручу), ачыгъаууз (эссиз), суужилик (къарыусуз, азгъын), айланма (хауле), жанжат (эринчек), турдур (тургъуз), тамдыр (тамыз), саркъыт (саркъдыр), тартынчакъ (уялчакъ), жутдай (жут), жюрексиз (къоркъакъ) д.а.к. 

Быллай сёзле орус тилден алыннган терминлени арасында да тюбейдиле; сёз ючюн: читалка (окъуу зал), диабетик (диабетден ауругъан адам), аскорбинка (аскорбин кислота), касторка (кастор жау), валерьянка (валерьян дарман), градусник (термометр), диамат (диалектика материализм), зарубежка (тыш къырал литература), зачетка (зачет китапчыкъ), электричка (электр поезд), декрет (декрет отпуск), садик (сабий сад) д.а.к. 

Сабий сёзле да сёлешиу тилни сёзлерини бу (эсе да экинчи) тюрлюсюне киредиле: кака (аякъ), кока (къол), хам-хам, гутча (ит), баппу (гыржын, ётмек), мияу, кишиу (киштик), уммо (ийнек), сюття (сют), житча (эт) д.а.к. Гутчадан къачады бёрю. Ол ариу кишиучюкге сют бердим табакъчыкъда (А.С.). Дадык жашагъан арбазда уа Мияу бла Хам-хам, бир бирлерин марлап, кёп заманны тургъандыла (Ч.М.). Ынна манга баппу берди, баппуну гутчагъа бердим (фольк.).
Сёлешиу тилни сёзлерини сёлешгенде, жазгъанда да хайырланылыучу тюрлюлерини эскиргенлери да бардыла. Ала орус тилден алыннган сёзледиле: абычар (офицер), гиназ (князь), жална (айлыкъ), кампет (конфет), немисли (немецли), майдал (медаль), посёлка (посёлок), гаммой (конвой), гепоу (ГПУ), шалон (эшелон), нарышна (нарочный), панкурт (банкрот) д.а.к.

Бош тилни сёзлерини да литература тюрлюлери эм литература тилден тышында тюрлюлери бардыла. Сёз ючюн, алтыаякъ, жаламиш, жутдайка, гая, гудукёз, бошбел, гыр-гыр, доп-доп, жаншакъ, тууартыймаз, чоюнкъыр, суубурун, къаурабут, дыгылау, зегилеу (къыйыкъкёз), быргъытамакъ, ёкюр (адамны юсюнден), сыпырт, сызгъырт (урла), хахайла бош тилни сёзлерини литература тилде жюрютюлгенлеридиле. 

Къарачай-малкъар тилде ортакъ стильни бир-бир сёзлерини кёчюу магъаналары да бош тилни сёзлерини литература тюрлюлери боладыла; сёз ючюн: бер 8, жетдир 3 (ур), агъарт 4, сызгъырт 2, сыз 6 (ётюрюк айт), агъыз 4 (къуллугъундан тайдыр), 5 (ёлтюр), 7 (ичги ич), от  14 (ичип жибер – спиртли ичгини), эшек 2, ит 2.

Бош тилни сёзлерини литература тюрлюлерини бла литература сёзлени сёлешиу тюрлюлерини арасында хазна башхалыкъ жокъду.

Бош тилни бир-бир сёзлери хыны этгенни, адепсизликни билдиредиле, къулакъгъа эриши эшитиледиле. Сёз ючюн, гырылда, гырылдауукъ, суубаш, гаккыбаш, малхуния, юр (адамны юсюнден), буштукъла, тыкъла (аша), гыбыт (къарын), хамхот/гумхот, жух (адамны ауузу), гатча, гажи, къахме, ачыгъаууз д.а.к. Быллай сёзле литература тилни сёлешиу тюрлюсюню мардаларына келишмейдиле. Аны себепли аланы, энчи стиль мурат бла болмаса, литература чыгъармалада хайырланыргъа жарамайды.

Велик, телик, видик, шпора, общага дегенча сёлешиу-жаргон сёзле эм къарыуа (къаура), махтаннгыч, кёгюч, кюштел (чыккыр), кирряй, чырча (табакъ), ушхол (чеги) дегенча аз жюрютюлюучю диалект сёзле да сёлешиу тилни литература мардагъа келишмеген тюрлюлеридиле.
44-чю §. Сезню лексика жаны бла тинтиу
Сёзню лексика жаны бла тинтиу аны лексика магъанасын ачыкълауду, бир магъаналылыгъын бла кёп магъаналылыгъын, тюз магъанада жюрюгенин бла кёчюу магъанада жюрюгенин, синонимлери, омонимлери, антонимлери барлыкъларын бла жокълукъларын, стиль энчилигин, къайдан чыкъгъанын тохташдырыуду.
Анга кёре сёзню лексика жаны бла тинтиуню быллай план бла бардырыргъа боллукъду:
1. Берилген айтымда сёз къаллай магъанада жюрюйдю? Бир магъаналымыды огъесе кёп магъаналымыды? (Кёп магъаналы эсе, эки-юч магъанасын сёз тутушлада неда айтымлада кёргюзтюрге).
2. Сёз тюз магъанадамы огъесе кёчюу магъанадамы хайырланылгъанды?
3.  Бу сёзню синонимлери, омонимлери, антонимлери бармыдыла? Бар эселе, къайсыладыла?
4. Сёзню къаллай стиль энчилиги барды? (Сёлешиу тилдеми огъесе бош тилдеми жюрюйдю, диалект сёзмюдю, къарачай сёзмюдю?)
5. Сёз къайдан чыкъгъанды? (Башха тилден алыннган эсе, кёргюзтюрге).
Сёзню лексика жаны бла айтып да, жазып да тинтирге боллукъду. Бу ишни бардыра туруп, ангылатма сёзлюкле бла хайырланыргъа керекди.
Сёзню лексика жаны бла тинтиуню юлгюлери.
Ачыулу жаншар, ач ашар (н. с.).
Аша деген этим кёп магъаналыды. Бу нарт сёзде ол быллай магъананы билдиреди: «къабып, чайнап, уртлап, ичинге жут, ичинге аш-суу, азыкъ бардыр». Синоними: ауузлан. Омоними, антоними жокъдула. Аша деген сёз башха магъаналада да жюрюйдю. Сёз ючюн: къурт ашады, кюе ашады, суу ашады, чурукъ ашады д.а.к. башха сёз тутушлада.
Ариу арбазда олтурабыз.
Ариу деген сыфат былайда кёчюу магъанада хайырланылгъанды. Ангылатма сёзлюкледе аны тюз, кёчюу магъаналары да берилгендиле: 1. Адамны кёлю, кёзю да жаратхан, анга эстетика зауукълукъ берген. Ариу кийим. 2. кёч. Таза, кирсиз. Ариу суу. 3. кёч. Адамгъа асыу болгъан, иги. Ариу сёз.
Кёчюу магъанада хайырланылгъан ариу деген сёзге быллай синонимле келтирирге боллукъду: таза, кирсиз.
Омоними – ариу (сёзлеудю, кёп магъаналыды: ариу кийин, ариу сыйпа).
Антоними – эриши.
Ариу деген сёз эркин жюрютюледи, стиль энчилиги жокъду.
Ариу арап сёздю.
Кече къарангы болса, гудучуну кёлю жарыкъ болур (н. с.).
Гудучу бир магъаналы сёздю, «урлаучу адам» дегенни билдиреди.
Омоними, антоними жокъдула, синоними – уручу.
Сёлешиу тилде жюрютюледи.
ФРАЗЕОЛОГИЯ
46 -чы  §. Фразеологизмлени ангылатыу. Аны эркин сёз
тутушдан,  кесеклери  башха  жазылгъан къош сёзден
эм нарт сёзден башхалыгъы
Фразеология    (грек  тилде  phrasis – (айтыу» + logos – «сёз, окъуу» деген магъананы билдиреди) тил билимни фразеологизмлени – лексика эм магъана жаны бла кесеклеге юлешинмеучю сёз бирлешлени – юсюнден бёлюмюдю.
Къайсы тилде да сёз тутушладан, эсе да бир бирлерине бойсуннган эки неда андан аслам толу магъаналы сёзледен, сора да, кесеклери кеслерини магъаналарында угъай, барысы да башха эм асламысында бир сёзню магъанасында жюрютюлюучю сёз бирлешле бардыла. Ала, сёз тутушлача, сёлеше тургъан заманда къуралмайдыла, сёзлеге ушаш, хазырлай жюрютюледиле. Сёз ючюн: адам аягъы тыннганда (кече ортасында), айыл тюбюне такъ (бойсундур), жаны кетди (къоркъду), акъыл тёбе (эсли, акъыллы), башына бёрк кийген (эр киши) д.б.
Фразеологизмлени эркин сёз тутушладан, кесеклери башха жазылгъан къош терминледен, къош сёзледен эм нарт сёзледеи айыргъан энчи шартлары бардыла. Ала быладыла:
1) фразеологизмни магъанасы аны къурагъан сёзлени магъаналарыны жыйымдыгъы тюйюлдю, аладан башха магъанады. Фразеологизмлени кесеклерин сёзлеге санаргъа жарамайды, не ючюн дегенде, ала кеслерини лексика магъаналарын тас этедиле. Сёз ючюн, суу сурат деген фразеологизм «бек ариу» деген магъананы билдиреди. Бу сёз бирлешни «суу» эм «сурат» деген кесеклери кеслерини лексика магъаналарын тас этгендиле. Тёппеси кёкге жетди (бек къууанды), тели ауруу (тиф), къусар от (бек эриши) д.а.к. башха фразеологизмлени кесеклери да алайдыла: кеси магъаналарында угъай, башха магъанада жюрютюледиле;
2) фразеологизмлени асламысын сёзле бла алышындырыргъа болады: ахы кетди (къоркъду), акъ алтын (мамукъ), акъыл токъмакъ (акъыллы), къол жуу (тюнгюл), аууз кир эт (ауузлан), атамы жанына кетди (ёлдю), чепкен сокъгъанлай (къыстау), дуния бла бир (кёп), башына урсун (керекмейди), башына жаулукъ къысхан (тиширыу), башына ат урду (жангылды), жан кезлик (бичакъ), баш кюн бла бош кюн сайын (терк-терк), баш бошлукъ (жалынчакъсызлыкъ) д.б.;
3) фразеологизмлени кесеклерин башха сёзле бла алышындырыргъа, тюрлендирирге жарамайды. Сёз ючюн, акъыл токъмакъ, суу сурат, баш къус   деген фразеологизмлени жюн токъмакъ, ариу сурат, жерге къус деп тюрлендирирге жарамайды. Алай этсек, ала, фразеология магъаналарын  тас этип, эркин сёз тутушла болуп къаллыкъдыла;
4) фразеологизмле айтымны къайсы болса да бир члени боладыла. Сёз ючюн: Грозный шахарда къара алтын (нефть) кёпдю. Адамланы айтханларына къулакъ сал (тынгыла). Бизни тоюбузгъа дуния бла бир адам келген эди. Аллай суу суратны ким да эслерикди;
5) фразеологизмле сёлешген, жазгъан заманда да, сёзлеча, хазырлай  алынадыла эм алайлай жюрютюледиле, ансы, эркин сёз тутушлача, сёлеше, жаза тургъанда къуралмайдыла.
Алай бла, фразеологизм деп тилни башха (бир-бирде дефис бла да) жазылгъан, лексика магъаналарын тас этип, жангы эм бир магъанада жюрютюлюучю эки неда андан да кёп сёзден къуралгъан, кесеклерини къурамы эм грамматика къурамы тюрленмеучю, сёзча, хазырлай алынып жюрютюлюучю ёлчеуюне (кесегине) айтадыла.
Эркин сёз тутушну сёзлери айтымны башха-башха членлери боладыла: Ахмат ариу сурат этди. Фразеологизм а, башда кёргюзтюлгенича, аны бир члениди.
Кесеклери башха жазылгъан къош сёзле бла терминле, айтымны бир члени болгъанлыкъгъа, аланы, фразеологизмленича, кёчюу магъаналары жокъду, кесеклери кеслерини лексика магъаналарын тас этмегендйле. Тенглешдирип кёрюгюз: Мен санга сейир этеме (сейирсинеме). Школгъа таш макъа келтирдиле. Устаз айтымда эки точка къаллай кезиуледе салыныучусун ангылатды. Политика экономика бийик окъуу юйледе окъулады эм Муссачыкъ алтынны журунуду (бек игиди). Аппа къой ауузундан чёп юзмеген (жууаш) адам эдим. Машинала чепкен сокъгъанлай (къыстау) жюрюйдюле.
Нарт сёзлени асламысыны, фразеологизмленича, кёчюу магъаналары болгъанлыкъгъа, ала айтымладыла; фразеологизмле уа, башда эсгертилгенича, айтымла болалмайдыла. Сёз ючюн, арт этегин аллына къапла (къаты уруш), баш кюн бла бош кюн сайын (терк-терк), къара тууар богъун басмагъанды (сынауу жокъду), кёлю кётюрюлдю (къууанды) деген фразеологизмледен айтымла къурар ючюн, аланы тюрлендирирге, алагъа башха сёзле къошаргъа керекди: Ол къара тууар богъуи басмагъанды. Атасы Юсюпню арт этегин аллына къаплады. Махти бери баш кюн бла бош кюн сайын келиучюдю. Къызны кёлю кётюрюлдю. Жети ёлчеле да, бир кес (этерик ишинги оюмлап, эслеп эт). Къанны къан бла жуума (адамгъа дерт этме). Озгъан жауунну жамычы бла сюрме (болуп кетген затны сюрме, къозгъама) деген нарт сёзле айтымладыла.
47-чн §. Фразеологизмлени кесеклерини магъана жаны бла бир бирге жууукълукъларына кёре тюрлюлери
Фразеологизмлени кесеклерини лексика эм магъана жаны бла бирге байламлыкълары бир кибик болмайды, Аланы бирлеринде ол айырылмазча къатыды, башхаларында уа алай тюйюлдю. Анга кёре, алимлени бирлери фразеологизмлени фразеология жалгъанмалагъа бла фразеология бирлешлеге юлешедиле, башхалары уа алагъа фразеология тутушланы да къошадыла. Фразеологизмлени тёртюнчю тюрлюлери да – фразеология айтыула – болады деген алимле да бардыла.
Фразеология жалгъанмала магъаналары кесеклерини магъаналарына келишмеген, ала бла байламлы болмагъан, тюрленмеген, синтаксис бирликлери болгъан сёз бирлешледиле. Аланы магъаналарын сёзле алышындырадыла, эсе да алагъа сёзле синоним боладыла: ахы кетди (къоркъду), аууз тий (кёр – ашны), кёл бас (тынчай), жанындан тойдур (бездир, жалкъыт), кёзюне къум ур (алда), аууз жел (сёз), бир аууздан (бирден, бирча), башха баргъан (жютю), кёлюне жет (ыразы эт), буруну салынды (мудах болду), ач къарангы (ачлай), баш къакъ (къалкъы) д.б. Быллай фразеологизмлени кесеклерин бир бирден айырып, араларына башха сёз къошуп жюрютюрге эм аланы бирин да башха сёз бла алышындырыргъа жарамайды. Фразеология жалгъанмала жаланда фразеологизм магъанада жюрюйдюле, ансы кёчмеген, тюз магъанада хайырланылмайдыла.
Фразеология бирлешле да магъана, синтаксис жаны бла бирликлери болгъан, магъаналары асламысында сёзлени магъаналарына келишген сёз бирлешледиле. Алай ала, фразеология жалгъанмалача болмай, тюз (кёчмеген) магъанада да жюрютюледиле, эсе да фразеологизмни магъанасында да, эркин сёз тутушну магъанасында да хайырланыладыла. Тенглешдирип кёрюгюз: Ишни аягъына чыкъдыкъ (тауусдукъ) – фразеологизм эм Элни, аягъына чыкъдыкъ (эркин сёз тутуш); Жаш, не этерге билмей, башын къашыды (сагъыш этди) – фразеологизм эм Анасы жашчыкъны башын къашыды – эркин сёз тутуш.
Фразеология бирлешлени дагъыда башха энчиликлери аланы кесеклерини араларына башха сёз (неда сёзле) къошуп жюрютюрге жарагъаны бла байламлыды; сёз ючюн: Бу тийреге аны аягъы басмагъанды. – Аны аягъы бу тийреге басмагъанды; Атасын кёргенде, жашчыкъны бети жарыды. – Жашчыкъны бети атасына къууаннгандан жарыды. Аны кёлю толду. – Аны кёлю нек толду?; Ишде киши аны аллына чыкъмагъанды. – Ишде аны аллына алыкъа киши чыкъмагъанды; Жаш атасыны башын энишге къаратханды. – Жаш атасыны башын энишге кёп кере къаратханды.
Фразеология тутушла кесеклеринден бирини магъанасы фразеология бла байламлы, бирсини магъанасы уа эркин жюрютюлген тутушладыла. Башхача айтханда, фразеология тутушну бир сёзю жаланда бир неда эки-юч сёз бла, бирси сёзю уа эркин жюрютюледиле; сёз ючюн: антлы тенг (шуёх, дос), къанлы жау (душман), туман (ырхы, булут) басды, ачыуунгу (къайгъынгы) бас, къыртчын сууукъ (къыш), къыргъый санла, тишлерин къыжыратды, дангыл ёзен (тюз, жер), мырттыгъа кетди, ачыуу (ууу) сынды, ёню къарыкъды д.б. Бу сёз тутушланы белгиленнген сёзлери жаланда бир (къыргъый, къыжыратды, мырттыгъа, къарыкъды), эки (къанлы, бас, къыртчын) неда юч (антлы, басды, дангыл) сёз бла жюрютюледиле. Бирси сёзлеринде уа аллай марда жокъду, ала эркин жюрютюледиле; сёз ючюн: тенг – иги тенг, аман тенг, жаш тенг, къыз тенг, къарт тенг, осал тенг, жараулу тенг, жарыкъ тенг, мудах тенг д.б.; туман – къалын туман, жауун туман, алаша туман, мылы туман, жукъа туман, туман келди, туман кетди, туман кётюрюлдю д.б.; сууукъ – сууукъ кюн, сууукъ кече, сууукъ аяз, сууукъ суу, сууукъ жер, сууукъ кюз арты, сууукъ ингир, сууукъ шорпа, сууукъ юй д.б.
Фразеология айтыуланы кесеклери кеси магъаналарында жюрюген нарт сёзле, термин эм тюрлю-тюрлю штамп сёз тутушла къурайдыла; сёз ючюн: Бал тутхан бармагъын жалар; Эшек билген – арба жол; жумушакъ белги, къаты белги, тюз мюйюш, бийик билим, ачыкъ къол кётюрюу, къырал план, бийик окъуу юй, иш кёрюмдюле д.б.
Фразеология тутушланы бла фразеология айтыуланы фразеологизмлеге ушатхан аланы къурамларыны тюрленмеулери бла терк-терк хайырланылыуларыдыла. Болсада алада фразеологизмни баш шарты – кесеклерини магъаналарыны бирлиги – жокъду, аланы сёзлери, эркин сёз тутушланы бла айтымланы сёзлерича, тюз (кёчмеген) магъанада жюрютюледиле. Аны себепли арт жыллада алимлени асламысы аланы фразеологизмлеге санамайдыла.
48-чи §. Фразеологизмлени тилни лексика системасы бла байламлыкълары
Фразеологизмлени лексиканы системасы бла байламлы болгъанларына аланы быллай шартлары шагъатлыкъ этедиле:
1. Асламысыны тилни кесеклерини къуллукъларында жюрюулери:
а) атланы: акъ алтын (мамукъ), баш ие (эр), аман акъыл (хыйлалыкъ),  къара алтын (нефть), тели ауруу (тиф), къара ёлет (чума), къара халкъ (тюз, ишчи адамла), къара сом (жыйырма бла беш капек), къара кюн (палах), къара ёлюм (холера) д.б.;
б) сыфатланы: акъыл токъмакъ (акъыллы), къусар от (бек эриши), суу сурат (бек ариу), къундуз къанаты кибик (къап-къара), аман акъыллы (фитначы), аркъауу-жиби болмагъан (жангыз адамны юсюнден), ауурлугъу болгъан (бууаз) д.б.;
в) сёзлеулени: ач къарангы (ачлай), кёзню жумуп ачхынчы (бек терк), жанын къолуна алып (ашыгъып), бир аууздан (бирге, бирча), бир бетден (бирча), дуния бла бир (бек кёп), аманны кебинден (кючден-бутдан), башым-аягъым демей (къайгъырмай), ат башындан (кёл салмай) д.б.;
г) этимлени:  къулакъ сал (тынгыла), аууз кир эт (ауузлан), жан ал (ёл), къол жуу (тюнгюл), ахыр жолгъа ашыр (басдыр), аман айлан (саякълыкъ эт), аман кюнлю бол (къыйнал), аман кёзден къара (сюйме), акъыл эт (ойла), артына чыкъ (тауус), баш ур (бойсун), бет алыш (ачыулан) д.б.;
д) междометияланы: атангы къонагъыма (тилекни билдиреди), Аллахны хакъына (бир затны кертилигине ийнандырыр ючюн айтылады),    Аллах сакъласын  (бир затны болмазлыгъын сюйюуню билдиреди), тоба астофюрюллах (сейирсиниуню билдиреди), ай таланнган (сейирсиниуню билдиреди) д.б.;
е) къарамчы сёзлени: билген Аллахды (белгисизди), Аллах билсин (белгисизди), Аллах айтса (буюрса), ичибизде къалсын (киши билмесин),    къалай алай болса да (къаллай болумда да), къысхасын айтханда (созмай, къысха), бир да къуруса (не тапсыз болса да) д.б.;
ё) алмашланы: ётген-сётген (хар ким), бу тизгинлени автору (мен), ичинде жаны болгъан (ким да), ким да болсун (не адам да) д.б.
2. Сёзленича, тематика къауумлагъа юлешиниулери:
а) адамны саны-чархы бла байламлы фразеологизмле: аякъ тире (этерге унама), ауузгъа тюш (сёзлюк бол), ауузу от чагъады (бек    ачыуланып сёлешеди), баш ур (бойсун), башына акъ (тюк) чыкъды (бек жарсыды), бел къатдыр (тири бол), бет берме (тюберге, сёлеширге сюйме), кёз жетдир (къара), бурунуна ётдю (ачыуланды), кёз-къаш берме (къарама), къол жетдир (урла), тил къара тут (сёлешме), бармакъгъа чёрге (унутмай, дерт этип тур), тиш биле (биреуге хата этерге изле), эринин къапды (сокъуранды) д.б.;
б) адамгъа бичилген багъаны кёргюзтген фразеологизмле: бармагъындан бал тамгъан (къол хунерге уста), агъачдан тюйме тюйген    (къан уста), акъыл токъмакъ (акъыллы), ауузуна эл къарагъан (акъыллы),    сатмай сёзюн бермеген (кёп сёлешмеучю), эки кёзден бирин къоймагъан (белгили уручу), эл багъасы (сыйлы), адам къатында ёсмеген (адепсиз), сёз къапчыкъ (жаншакъ), къара тууар богъун басмагъан (жукъ билмеген),   ханты бла антын тенг ашагъан (ётюрюкчю) д.б.;
в) кийимлени атлары бла байламлы кесеклери болгъан фразеологизмле:  бёрк кийген (эр киши), жаулукъ къысхан (тиширыу), тонун къакъ (уруш), тонлукъ тюшюр (кёп ёлтюр), жамычысын кепдирмеген (эринчек,  ишлемеучю) д.б.;
г) кесеклеринде  ашарыкъланы  атлары  болгъан фразеологизмле: бал татыу этдирип, бал татытып (татыуун чыгъарып), как аша (тапсыз иш эт, жангыл), къазаннга ий (оздуруп бишир), жаугъа батып (зауукъ этип), гаккыда тюк излеген (кючбюсюреу), бушто бол (къатыш, къатыш къара бол), ауузундан сютю тёгюле турады  (жаш адамды), ауузунда къуууту болгъанча (жукъ да айтмай, сёлешмей) д.б.;
д) кесеклеринде жаныуарланы атлары болгъан фразеологизмле:   итлени суугъа сюр (жукъ этме), ауузунда ит ёледи (огъурсуз), бёрю тон кий (бек ачыулан), жилян жырмаз (бек  къалын – хансны  юсюнден), къундуз ийлеуюн бер (иги тюй), къадыр къылыгъын тутдурду (терсине тартды), жилянлары чыгъып кетеди (къарач. бек ач болгъанды) д.б.;
е) заман бла байламлы фразеологизмле: баш кюн бла бош кюн сайын (тохтаусуз, дайым), айдан-жылдан бир (аз), бара-баргъан заманда (артда), адам аягъы тыннгандан сора (кече ортасында), кёп болмай (алгъаракълада), ёмюрден-ахыргъа  (ёлгюнчю),  ёмюр-ёмюрге (ёлгюнчю), бара-бара (бир талай замандан сора) д.б.;
ж) затны саны, ёлчеми бла байламлы фразеологизмле: эл бла бир, дуния бла бир, салам мидел кибик (кёп), оймакъ бла бир (аз), токълу ашыгъы кибик, бармакъ басар жер (гитче) д.б.;
з) затны тюрсюню бла байламлы фразеологизмле: акъдан къара болма (къарач. айтханынгдан тайма), акъды-къарады деме (сёз  айтма,  тынгыла), акъдан къара таны (окъургъа, жазаргъа юйрен), акъ алтын (мамукъ), къара алтын (нефть), жашил къус (жашил бетли бол), къара кий (бушуу эт), къара кюн (азап), къара чёпге тюш (аманланы санына къошул) д.б.
3. Сёзлеге синонимле эм антонимле  болуулары: эл бла бир – кёп,    аргъы дуниягъа кет – ёл, айтыуда айтылгъан – белгили, ахын  ал – къоркъут, артына чыкъ – боша, кёлюн кётюр – къууандыр, чепкен сокъгъанлай – къыстау, бёрю  от – уу, тели ауруу – тиф; къара топпан сал (мудах бол) – къууан, дуния бла бир (кёп) – аз, акъыл тёбе  (акъыллы) – акъылсыз, адам къатында ёсмеген (адепсиз) – адепли, токълу ашыгъы кибик (гитче) – уллу, баш  кюн бла бош кюн сайын (терк-терк) – анда-санда д.б.
4. Сёзленича,  стиль жаны  бла къауумлагъа юлешиниулери:
а) ортакъ стильни фразеологизмлери: ёню къарыкъды (ауазы хырха болду), бетден-бетге (бир бири къатында, бир жерде), адам эт (ёсдюрюп, адамлагъа къош), жанын-къанын аямай (битеу кёлюн салып), тёппеси кёкге жетди (бек къууанды), ахырына жетди (арыды, азды, къарыусуз болду),  атангы къонагъыма (тилегенни билдиреди), жашаугъа чыкъ (иги жашап башла), бюгюн-бюгече (къысха заманда), дунияны жарыгъын кёр (туу), саны жокъду (бек кёпдю) д.б.;
б) жазыу стильни фразеологизмлери: кёкге жетдир (бек махта), чекден атла (мардадан оз), аты бла (биреуню тилеги, буйругъу бла), ахыр    тылпыууна дери (жашаууну ахырына дери), эзопну тили (къыйдыргъан сёзле бла жазылгъан тил) д.б.  Малкъар тилде быллай фразеологизмле аздыла;
в) сёлешиу стильни фразеологизмлери: сёлешиу тилни     фразеологизмлери: баш кётюрмей (тохтамай, солумай), бир итни къуйругъудула (бир кибикдиле), Аллах билсин (белгисизди), жер этегине (узакъгъа), отдан чыкъ да – жалыннга (тапсыз болумдан бютюнда тапсызына), башына мин (басынчакъла) д.б.; бош тилни фразеологизмлери:      бетине тюкюр (айып эт), къара тууар богъун басмагъанды (сынауу жокъду), бети болмагъан (уялмаучу), аты ушхууур артында айтылсын (ёлсюн), атасын-анасын тойдур (аманла айт) д.б.
Фразеологизмлени бу тюрлюлери эркин жюрютюледиле эм аланы асламысы адамны тюрлю-тюрлю сезимлерин билдиредиле. Сёз ючюн: эмина къуругъу (сёл. тил., масхара) – бек узун адамны юсюнден, бармакъны бар макъгъа урма (сёл. тил., онгсунмагъан) – бош тур, итлени суугъа сюр (бош тил., онгсунмагъан) – бош айлан, зукку чибин (бош тил., жийирг.) – жукъ да угъай, къапчыгъын къакъ (бош тил., эриши) – аямай тюй, пох ашама (бош тил., аман) – жаншама, сахтиян бол (сёл. тил., масхара) – бек эсир, атангы башымы къалгъанды? (бош тил., эриши) – ишинг жокъду д.б.
Малкъар тилни фразеологизмлерини арасында эскиргенлери, диалектледе жюрюгенлери да бардыла: жазыгъы келеди (б.-ч. гов.) – жазыкъсынады, ичи къыйтхы этеди (малкъ. гов.) – амалсыз болады, къан булдорукъ эт (малкъ. гов.) – гузаба эт, богъу талкъы эт (хол.-быз. гов.) – къатыш-къара эт; тобукъ ур (ист.) – тобукъланып тиле, къарын жалчы (ист.) – ишлеген хакъы ашагъаны болгъан ишчи, бакыгъа бат (арх.) – бай бол, къара танымагъан (арх.) – окъууу-билими болмагъан, акъ гвардиячы (ист.) – акъ гвардияны тизгинлеринде къуллукъ этип, Совет властьха къажау уруш этген адам д.б.
49-чу §. Фразеологизмни магъанасы бла сёзню магъанасыны бир бирден башхалыкълары
Фразеологизмни магъанасыны сёзню магъанасына ушамагъан ышанлары бардыла. Ала быладыла:
1. Сёзню магъанасы ол белгилеген зат бла байламлыды. Фразеологизмни магъанасы уа аны сёзлери белгилеген затла бла байламлы тюйюлдю. Сёз ючюн, аууз деген сёзню магъанасы адамны, жаныуарны тили, тишлери болгъан, аш ашаучу жерин билдиреди. Ауузуна ашады деген   фразеологизмни   магъанасы   уа – «къаты урушду» – аны къурагъан сёзле (аууз, аша) белгилеген затла бла байламлы тюйюлдю.
2. Къайсы тилде да сёзлени асламысы къуралгъан сёзледиле. Аллай    сёзлени, лексика магъаналарындан (аланы  тамырларыны  магъаналарындан)  сора  да, сёз къураучу магъаналары (жалгъаулары къурагъан магъаналары)   болады. Фразеологизмлени уа сёз къураучу магъаналары болмайды.
3. Фразеологизмни магъанасы бла сёзню магъанасыны ёлчемлери бирча тюйюлдюле. Фразеологизмлени асламысында затны ышаныны,  ишни барыууну кючю сёзледен эсе уллу болады. Сёз ючюн, къусар от, къарап-къарагъынчы, ахы кетди деген фразеологизмлени магъаналарын эриши, терк, къоркъду деген сёзле билдиредиле. Болсада быланы магъаналары бирге толу келишедиле дерге жарарыкъ тюйюлдю. Бу фразеологизмлени магъаналарыны ёлчеми алагъа синонимлик этген сёзлени магъаналарындан эсе уллуду:  бек эриши, бек терк, бек къоркъду.
4. Сёзлени кёчюу магъаналары барысы да аланы тюз магъаналарындан    къураладыла. Фразеологизмлени асламысы да тюз магъаналы сёз тутушладан бла айтымладан къураладыла; сёз ючюн: эшикни жапды, балтасы ташха тийди, баш кётюрмей д.б. Алай фразеологизмледе къуралгъан заманларындан окъуна кёчюу магъаналары болгъанлары кёпдюле; сёз ючюн:   башы кёкге жетди, башын жырлыкъ этди, бел къатдыр, ауузу от чагъады, аууз байла д.б.
50-чи §. Фразеологизмледе кёп магъаналылыкъ. Фразеология омонимле, синонимле, антонимле эм фразеологизмни тюрлюлери
Фразеологизмледе кёп магъаналылыкъ. Сёзленича, фразеологизмлени да бир магъаналылары эм кёп магъаналылары боладыла. Алай кёп магъаналы сёзледен эсе аллай фразеологизмле аздыла. Фразеологизмлени кёп магъаналы болууларына чырмау болгъан шартла бардыла: 1) аланы асламысыны эркин сёз тутушладан метафора мадар бла къуралыулары; 2) башха сёзле бла сёзледен эсе фразеологизмлени аз келишиулери. Сёзлени магъаналары фразеологизмлени магъаналарындан эсе кёп боладыла. Сёз ючюн «Къарачай-малкъар тилни ангылатма сёзлюгюнде» ачыкъ деген сёзню 12, бас дегенни 15, баш дегенни уа 21 магъаналары берилгендиле. Ол сёзлюкде тюбеген фразеологизмлени уа ючден кёп магъанасы болгъаны жокъду. Аланы 90 процент чакълысы бир магъаналыдыла. Кёп магъаналы фразеологизмлени бегирекда эрттеги битеу-тюрк сёзле, сёз ючюн адамны саны-чархы бла байламлы сёзле, эркин къурайдыла. Сёз ючюн: бет ташла 1) бетсиз, уятсыз бол; 2) биреуге кёрюнме, тюбеме; ауузунгу тый 1) сёлешме; 2) ашама, ичме; боюнуна алды 1) терслигине женгдирди; 2) сёз берди, этерге борчланды. Фразеология жалгъанмалада кёп магъаналыла фразеология бирлешледен эсе аз тюбейдиле.
Фразеология омонимле къайсы тилде да бек аздыла. Сёзледе омонимлени асламысыны магъана жаны бла бир бирлери бла байламлыкълары болмайды (ёргеде къарагъыз: жау I – жау II (атла), кюл I (этим – кюл II (ат), тиш I – тиш II (атла) д. б.), алада аллай байламлыкълары болгъанланы уа, эсе да сёзню магъаналарыны арасында байламлыкъ тас болуп къуралгъанланы, асламысы тилни башха-башха кесеклеридиле (сёз ючюн: иги I (сыфат) – иги II (сёзлеу), уруш I (этим) – уруш II (ат), бай I (сыфат) – бай II (сёзлеу) – бай III (ат) д.б.). Къарачай-малкъар тилде фразеология омонимле жаланда кёп магъаналы фразеологизмледен къураладыла; сёз ючюн: къол кётюр I (кесинги оюмунгу билдир – айырыулада неда башха ишде) – къол кётюр II (ур, тюй), аууз ач I (оразада ахшам къарангысы киргенден сора ауузлан) – аууз ач II (сейирсин), кёлюне тийди I (жанын къыйнады) – кёлюне тийди II (бармай тохтады – жаулу ашны юсюнден), аякъ тире I (этерге унама) – аякъ тире II (айны – экономиканы юсюнден), жаны чыкъды I (ёлдю) – жаны чыкъды II (бек къоркъду), къулакъ от I (патронну пистону) – къулакъ от II (спирт ичги).
Фразеология синонимле бла фразеологизмни тюрлюлери. Сёзледеча, фразеологизмледе да синонимле кёп тюбейдиле. Фразеология синонимлени да, лексика синонимленича, магъана эм стилистика жаны бла бир бирден башхалыкълары болады. Сёз ючюн: аягъы басханны кёзю кёрмей – жанын къолуна алып (бош тил., эриши), жан берди – атамы жанына кетди (сёл. тил.) – аргъы дуниягъа кетди, (сёл„ тил.) – жаннетге кетди (бош тил., масхара), тюбюн башына айландыр – богъу талкъы эт (хол.-быз. гов., бош тил., эриши), жаным ауруйду – жазыгъым келеди (б.-ч. гов.), адыргы эт – къан булдорук эт (малкъ. гов.), къулакъ отлу бол (сёл. тил., масхара) (эсир) – сахтиян бол (сёл. тил., масхара), дуу бол (бош тил.) (бек эсир), кёлю кётюрюлдю (къууанды) – тёппеси кёкге жетди, (бек къууанды), арышлары тюшдюле (бош тил.) (мудах болду) – ёкюм ёлю болду (малкъ. гов). (бек мудах болду), аты айтылгъан (белгили, махтаулу) – аты беш да тау элге айтылгъан (бек белгили, махтаулу), Аллахны кюнюнден (хар кюнден) – баш кюн бла бош кюн сайын (терк-терк) д.б.
Фразеология синонимлени кесеклери тюрленмейдиле эм магъаналарында бла хайырланылыуларында, былайда кёргенибизча, башхалыкъ болады.
Фразеологизмлени тюрлюлеринде магъана, стиль жаны бла да бир бирден айыралырча башхалыкъ болмайды. ,
Фразеологизмни лексика, фонетика эм грамматика тюрлюлери болады. Сёз ючюн: а) лексикатюрлюлерини кесеклеринден бири артыкъ неда кем болады, неда башха сёз бла алышынады: аны юсюне (да), башына акъ (тюк) чыкъды, башына палах алды (неда тапды), арт этегин аллына къапла (неда бур, айландыр, эт), башында (къара) къазан къайнайды д.б. Фразеологизмни эки кесегинден бири башха сёз (неда сёзле) бла алышынып жюрюсе, ала бир фразеологизм тгойюлдюле, эки неда андан да кёп фразеологизмдиле – синонимледиле; сёз ючюн: ахы кетди – жаны кетди, аман айлан – аман жюрю, ачы къапдыр – исси къапдыр, айыбына тюбет – айыбына жолукъдур, акъылдан ажаш – акъылдан тай – акъылдан шаш, акъыл бур – эс бур, ал айландыр – ал бур, ал сатыр – ал тизгин, ахырына жетди – ахырына таянды д.б.; б) грамматика тюрлюлерини бир бирден башхалыкълары кесеклерини бет, сан, заман, болуш, айырма д.б. формаларында болады: Аллах (неда Аллахым) сакъласын, Аллах биледи (неда билсин), Аллах (неда Аллахны) хакъына, жухуна ургъанча (неда ургъанлай), анасына жангы (неда жангыдан), тууду, аны бла бирге (неда бирча), жюреги тарайды (неда таралады), айып этме (неда этмегиз), ал (неда алгъы) бурун, аякъ тюбюнде (неда тюплеринде) жер жанады д.б.; в) фонетика тюрлюлерини бир бирден башхалыкълары кесеклерини тауушларында болады эм бу башхалыкъ асламысында тилни къарачай тюрлюсю бла малкъар тюрлюсюню арасында эсленеди: тыпырда (къарач. тыбырда) къал (эрге барма), жарым чалгъычы (къарач. чалкъычы) (чалгъычы жашчыкъ), кюнахшы (къарач. кюнашхы) бер (саламлаш), бауурун къыртышха (къарач. къырдышха) берди (жерге бауур тёбен жатды), курт (къарач. кюрт) оюн эт (ары-бери чап), жилян (къарач. жылан) жырмаз (бек къалын – хансны юсюнден) д.б. Фразеология антонимлеии асламысы антоним кесеклери болмай, бир-бирлери уа аллай кесеклери болуп, эсе да кесеклеринден бири анга антоним болгъан сёз бла алышындырылып, къураладыла: суу сурат – къусар от, кёлю кётюрюлдю – ёкюм ёлю болду, баш кюн бла бош кюн сайын – айдан-жылдан бир, арт бур – ал бур, башы ишлейди – башы ишлемейди, аягъындан башына дери – башындан аягъына дери, аман аууз ач – иги аууз ач, аман бол – иги бол д.б.
51-чи §. Фразеологизмлени къуралыуларына эм
кесеклерини грамматика жаны бла ушашлыкъларына
кёре къауумлары
Къуралыуларына кёре, фразеологизмле юч тюрлю боладыла:
1)  формалары айтымлагъа ушагъан фразеологизмле: арт этегин аллына къапла, аякъ орунлу бол, бет жарыкълы бол, ат бергенча кёр, ауузу тутулду, жаннган отдан юлюш ал, жанынгдан юлюш эт д.б. Къарачай-малкъар тилде фразеологизмлени асламысы быллайладыла;
2) формалары сёз тутушлагъа ушагъан фразеологизмле: жаныны    къыйыры, аягъы жетген жер, исси къапдыр, суу сурат, аууз марда, аты    айтылгъан, жер этегине, аман акъыл, аргъы дуния, ахыр жол, ашха ач д.б.;
3) формалары сёз бирлешлеге ушагъан фразеологизмле: атасы-анасы  да,  ата-бабадан бери, анадан туума, аманны  кебинден, ауурлугъу болгъан,     ахырына дери, башы бла, аякъ алыш, башын къолуна алып д.б.
Кесеклерини грамматика жаны бла ушашлыкъларына кёре, формалары сёз тутушлагъа эм сёз бирлешлеге ушагъан фразеологизмлени быллай тюрлюлери бардыла:
1) атладан къуралгъанла: а) баш болушдагъы атладан: баш ие, суу сурат, сёз къапчыкъ, бёрю от, буз таш д.б.; б) сёдегей болушладагъы атладан: аманны кебинден, артдан-артха, ёмюрден-ахыргъа, башдан-башха д.б.;
2) сыфат бла атдан къуралгъанла: къара халкъ, жаны сау, акъ алтын,    тели ауруу, аман акъыл, ахыр жол д.б.;
3) этимсыфат бла атдан къуралгъанла: атланнган аякъ, къусар от, башха баргъан, ауурлугъу болгъан, аты айтылгъан д.б.;
4) санау бла атдан къуралгъанла: бир аууздан, бир бетден, бир ызгъа д.б.;               

5) сыфатладан  къуралгъанла: ач къарангы,  аман акъыллы д.б.;
6) ат бла этимден къуралгъанла: жан ал, къол жуу, баш ур, жаны кетди, къулакъ сал д.б.;
7) ат бла сонгурадан къуралгъанла: кёлю бла, богъурдагъына дери, ариулукъ бла, башы бла д.б.;
8)  сёзлеу бла этимден къуралгъанла: аман айлан, ариу айт, ариу кёр, ариу къал д.б.;
9) ат бла этимчадан къуралгъанла: баш кётюрмей, жанын алып, бал татытып, аууз жарып, аякъларын сюйрей д.б.;
10) этимча  бла этимден  къуралгъанла: кёрюп болмайды, айтып айталмайды д.б.;
11) этимча бла этимсыфатдан къуралгъанла: барып тохтагъан, айтып айталмаз д.б.;
12) ат бла болушлукъчу этимден къуралгъанла: кёл эт, кёз эт, будуман    бол, дылгам бол, жюк бол, борбай эт д.б.
52-чи §. Фразеологизмлени жаратылыуларына кёре къауумлары
Къарачай-малкъар тилде жюрютюлген фразеологизмлени юч къауумгъа юлеширге боллукъду: 1) битеутюрк фразеологизмле; 2) къарачайлыланы бла малкъарлыланы кеси фразеологизмлери; 3) орус тилни юсю бла къуралгъан фразеология калькала эм жарым калькала.
Битеутюрк     фразеологизмле     къарачай-малкъар фразеологияны мурдорун къурайдыла. Ала тюрк тиллени асламысында тюбейдиле, къарачайлыла бла малкъарлыла миллетле болгъунчу замандан бери жюрютюледиле. Аллай фразеологизмлеге быланы санаргъа боллукъду: бармагъындан бал тамгъан, ийнеден-жипден чыкъгъанча, ауузуна къаратады, баш ур, баш кётюрмей, къулакъ сал, ат башындан, керегин бер, къулакъгъа ал, кёкге кётюр, къаны бузулду, къолу жукъа, кёз тийди, жан кирди, аууз ач, эки бетли, жалгъан дуния, къара таны, къара кюн, къара кий, эси ауду, жаны ауруйду, жан бер, акъылдан шаш, сёз бер, от башы; бир аягъы тёрде, бир аягъы кёрде; кёзню жумуп ачхынчы, ийне жутхан итча, къой ауузундан чёп юзмеген, тил тут, алтын къоллу д.б.
Къарачайлыланы бла малкъарлыланы кеси фразеологизмлери ала халкъ болуп жашагъан замандан (XV ёмюрден) башлап къуралгъандыла. Аллай фразеологизмлени асламысы халкъны адетлери, тёрелери, жашау халлары бла байламлыды. Сёз ючюн, от алыргъа келгенча деген фразеологизм сирнекле болгъунчу, адамла чакъгъыч, къуу бла от тамызгъан заманны билдиреди. Чакъгъычы, къууу болмагъан отну къоншуладан барып алгъанды. От алыргъа баргъан а артха къайтыргъа ашыкъгъанды. Адамланы асламысыны окъууу-билими болмагъан заманда ала документге къолларын салып, бармакъларын басып тургъандыла. Къол сал деген фразеологизм ол заманда къуралгъанды. Къундузну терисин терк, тынч сыдырыр ючюн, уучула ёлген къундузну таякъ бла тюйюп болгъандыла. Къундуз ийлеуюн бер деген фразеологизм алай бла къуралгъанды.
Быллай сёз бирлешле, айтымла эм сёз тутушла жангы къуралгъан кезиулеринде тюз магъанада жюрютюлгендиле, артдан-артха уа ала ол магъаналарын тас этгендиле.
Къарачай-малкъар тилни кеси фразеологизмлерини асламысында эски сёзле бардыла; сёз ючюн: ханау хапар (ётюрюк), сарыуу къайнайды (бир затны этерге итинеди), амыры тартмайды (этерге сюймейди), бир тюрсге (бирча), мени сартын (мени акъылыма кёре), бечеу эт (ёгюзлени неда атланы бирге байлап, бир бирге болушуп тартырча эт), масагъат эт (кенгеш), тюнкеси юзюлдю (бек къарыусуз болду), ёню къарыкъды (ауазы хырха болду) д.б. Бу фразеологизмлени белгиленнген сёзлери эскиргендиле, бусагъатда кеслери алларына жюрютюлмейдиле.                                                          
Фразеология калькала бла жарым калькала орус тилден кёчюрюлюп, кеслери да кеч, XX ёмюрде, къуралгъандыла: акъ алтын (мамукъ), къара алтын (нефть), чий алтын, ахыр сал, юлгю кёргюзт, сау-эсен, темир жол, чыгъарыучу кючле, миллет файда, ич ауруула, дуния уруш, къырал экзаменле, сауутланнган кючле, челек бла къуйгъанча, тиш биле, от ач, бизни орамда да болур байрам, ал статъя, Аллахны кюню сайын, ол дуния, ол дуниягъа жибер, граждан уруш, кючюне киреди д.б. Быллай калькаланы саны кёпден-кёп бола барады.
53-чю §. Фразеологизмлени сёзлери эм сёзлени формалары
Фразеологизмлени сёзлери тюз тохташдырылмасала, бир фразеологизм эки неда андан да кёп фразеологизмге саналыргъа тюшеди. Аны себепли фразеологизмлени къурагъан сёзлени тюз тохташдырыуну магъанасы уллуду. Бу ишни тамамлы этер ючюн, фразеологизмлени къурамларыны тюрленирге жарамагъанларын, аланы айтымны бир члени болгъанларын эсде тутаргъа керекди.
Фразеологизмни къурамыны тюрленирге жарамагъанын аны сёзлеринден бирин башха сёз бла алышындырыргъа жарамайды деп ангыларгъа керекди. Сёз ючюн, ауузуна кирит сал (сёлешдирме) дерни орунуна ауузуна кишен сал дерге жарамайды. Ауузундан сютю тёгюле турады (бек жашды) деген фразеологизмни сютю деген сёзюн башха сёз бла, сёз ючюн, сууу, айраны, шорпасы дегенча, алышындырыргъа жарамайды: фразеологизм ышаны тас болуп къаллыкъды.
Фразеологизмни сёзлеринден бирини фонетика неда грамматика жаны бла тюрлениую аны къурамын бузмайды, фразеологизмлигин тас этдирмейди: тыпырда къал / тыбырда къал (къарач.), Аллахны хакъына / Аллах хакъына, айып этме / айып этмегиз д.б.).
Бир-бир фразеологизмледе аланы магъаналарын бузмагъан сёз болады. Аны себепли аллай сёзню фразеологизмде къояргъа, кетерирге да жарайды. Сёз ючюн, аты айтылгъан / дуниягъа аты айтылгъан, аурууунг тас / аурууунг тас боллукъ, шайгъа да санамайды / багъыр шайгъа да санамайды, жаулукъ къысхан / башына жаулукъ къысхан (тиширыу) деген фразеологизмледе, боллукъ, багъыр, башына, дуниягъа деген сёзле аллайладыла. Аланы къошуп, къошмай жюрютгенликге да, фразеологизмлени къурамлары, магъаналары да тюрленмейдиле.
Фразеологизмни къурамы, анга артыкъ сёз къошулса да, тюрленеди, бузулады. Сёз ючюн, бухчакъдан къуйгъанча, ал бермей деген фразеологизмлени, алагъа башха сёзле къошуп, бир бирге ал бермей, бухчакъдан къуйгъанча къуяды деп жюрютюу тюз тюйюлдю. Не ючюн дегенде, бу фразеологизмле айтымда болумну къуллугъун толтурадыла (Жауун бухчакъдан къуйгъанча къуяды (Г. Б.). Къол таш атханла зугулуракъ уллу ташны, бир бирге ал бермей, алып: «Мен узакъгъа, сен узакъгъа атдынг», – деп даулашадыла (Ш. М.)). Алагъа къошулгъан сёзле уа айтымны башха членлеридиле. Фразеологизм а, башда айтылгъаныча, айтымны бир члени болургъа керекди.
Фразеологизмлени бир-бирлерини этим сёзлери жаланда угъайлаучу формада жюрютюледиле: артына-аллына къарамай (арсар болмай), ёре отха олтурмайды (тынчаймайды), ауузуна алмайды (ичмейди – ичгини), ал берме (кишиге оздурма), бет бермейди (тюберге, сёлеширге сюймейди) д.б. Аланы хаулаучу формала бла алышындырыргъа жарамайды: магъаналары тюрленип, фразеологизм ышанлары тас болуп къаллыкъдыла. Быллай фразеологизмле сёзлюкледе угъайл. (угъайлаучу форма) деген энчи белги бла белгиленедиле.
Фразеологизмлени этим сёзлерини хаулаучу, угъайлаучу формалары да бар эселе, аланы баш айырманы формасында (буйрукъчу турушну жангызлыкъ сан формасында) жюрютюу тапды: баш тут, боюн сал, жакъ бас д.б.
Тилде этим сёзю буйрукъчу турушну формасында тюбемеген фразеологизмле кёпдюле. Аланы туура турушну жангызлыкъ сандагъы, 3-чю бетдеги, озгъан замандагъы формасында жюрютюлюулери тюздю: жаны кетди, эси ауду, балтасы ташха тийди д.б.
Сёзлеринден бири жаланда неда асламысында иеликчи жалгъаула бла жюрютюлюучю фразеологизмле да бардыла. Аллай сёзле 3-чю бетде жангызлыкъ санда хайырланылыргъа керекдиле: аягъы басханны кёзю кёрмей, башында къазан къайнайды, жан-жанын ашайды д.б.
ЛЕКСИКОГРАФИЯ
1-чи §. Лексикографияны ангылатыу. Сёзлюклени тюрлюлери
Лексикография (грек тилде lexikos – «сёзню юсюнден» эм grapho – «жазама» деген магъананы билдиреди) тил билимни сёзлюклени жарашдырыу эм аны теориясын тинтиу бла байламлы бёлюмюдю.
Лексикографияны баш борчу сёзлюкледе сёзлени. берилиулерини жорукъларын илму мурдорда тохташдырыуду эм сёзлюклени жарашдырыуду.
Сёзлюк деп энчи (асламысында алфавит) жорукъ бла тизилген, магъаналары, жюрютюлюулери, жаратылыулары, къуралыулары ачыкъланылгъан сёзледен (неда морфемаладан, сёз тутушладан, фразеологизмледен, нарт сёзледен) къуралгъан неда сёзле кёргюзтген затланы, илмуну, культураны д.а.к. башха затланы белгили адамларыны юслеринден билдирген китапха айтадыла.
Халкъны билимин, культурасын кётюрюуде сёзлюклени магъаналары уллуду. Ала халкъны аны жашаууну бир белгили кезиуюнде билим, культура даражасын кёргюзтедиле, тилни жорукъларын жангыртыргъа, игилендирирге себеп болгъанлай турадыла.
Сёзлюкле эки уллу къауумгъа юлешинедиле: энциклопедия сёзлюклеге бла лингвистика сёзлюклеге. Энциклопедия сёзлюклени къауумуна энциклопедияла (сёз ючюн, Уллу совет энциклопедия, Гитче совет энциклопедия, Сабий энциклопедия, Къысха литература энциклопедия д.б.), тюрлю-тюрлю терминлени сёзлюклери киредиле. Алада сёзле угъай, ала бла белгиленнген затла ангылатыладыла, илмуну, культураны, искусствону, къыралны белгили адамларыны юсюнден жазылады. Энциклопедия сёзлюкледе тилни атладан башха кесеклери берилмейдиле, ала уа энчи атла да, тукъум атла да боладыла. Аланы тил жаны бла (лексика, грамматика, стилистика д.б.) энчиликлерине эс бурулмайды.
Лингвистика сёзлюкледе тилни къайсы кесеклери да боладыла, алай энчи атла болмайдыла, сёзле бла белгиленнген затла угъай, сёзле кеслери ангылатыладыла (неда аланы къалай жазаргъа, айтыргъа кереги д.б. затла кёргюзтюледиле), аланы грамматика, стилистика д.б. лингвистика энчиликлери ачыкъланадыла.
Сёзлюкле, аланы жарашдырыуну жорукъларыны энчиликлерине кёре, быллай къауумлагъа юлешинедиле: 
1. Академия сёзлюк – сёзлюк-справочник. Академия сёзлюк ол толу сёзлюкдю. Ары тилде жюрютюлген сёзле барысы да киредиле. Анда сёзле толу, тынгылы ангылатыладыла. Аллай сёзлюкге къарачай-малкъар тилни юч томлу ангылатма сёзлюгюн санаргъа боллукъду.
Сёзлюк-справочник ол къысха сёзлюкдю, не ючюн дегенде, ары сёзлени тилде эркин жюрютюлюучюлери къошуладыла эм аланы жаланда бек белгили, баш магъаналары ангылатыладыла. Сёз ючюн, С. И. Ожеговну «Орус тилни сёзлюгю», синонимлени, омонимлени, антонимлени сёзлюклери, орфография, орфоэпия д.а.к. башха сёзлюкле справочниклеге саналадыла.
2. Энциклопедия сёзлюкле – лингвистика сёзлюкле (аланы   юсюнден   энишгеракъда къарагъыз).
3.  Тезаурус – бош     сёзлюк. Тезаурус (грек тилде  thesauros – «хазна,  байлыкъ» деген магъананы билдиреди) тилде сёзлени барысын да айырмай жыйышдыргъан сёзлюкдю. Анда хар сёзню текстледе жюрютюлюуюне кёп юлгю келтириледи.
Бош сёзлюкде уа, сёз ючюн, ангылатма сёзлюкде, тилде жюрютюлген сёзле саулай болмайдыла. Сёз ючюн, ары бек эриши сёзле, жаргонизмлени, окказионализмлени, арготизмлени тилде эркин жюрютюлмегенлери кирыейдиле. Сёзлеге, аланы магъаналарына юлгюле да аз бериледиле.
4.  Бош сёзлюк – идеография сёзлюк. Бош сёзлюкде сёзле алфавитни жоругъу бла тизиледиле. Идеография сёзлюкде уа сёзле магъаналарына    кёре къауумлагъа юлешинип бериледиле: ишни билдирген сёзлее, ариулукъну билдирген сёзле д.а.к.
5. Ангылатма сёзлюк – кёчюрюлген сёзлюк. Ангылатма сёзлюкде сёзле эм фразеологизмле ана тилде ангылатыладыла, аланы жюрютюлюулери, грамматика, стиль энчиликлери кёргюзтюледиле, алагъа юлгюле (асламысында суратлау литературадан) келтириледиле.
Кёчюрюлген сёзлюкде сёзлени магъаналары ангылатылмайдыла, ала жаланда бир тилден башха тилге (неда тиллеге) кёчюрюлюп къаладыла, алагъа суратлау литературадан юлгюле да келтирилмейдиле. Быллай сёзлюк башха тилде жазылгъан текстни ангылар ючюн керек болады.
6. Тарых сёзлюк – тарых бла байламлыгъы болмагъан сёзлюк. Тарых сёзлюкде сёзлени бир белгили кезиуде тарыхлары, аланы къалай эм не бла байламлы тюрленнгенлери    кёргюзтюледиле. Башха  сёзлюкледе уа  сёзлени     тарыхларыны юсюнден жукъ да билдирилмейди.
Алай бла, тилни къаллай кесеклеринден (сёзледен, морфемаладан, сёз тутушладан, фразеологизмледен) къуралгъанларына, ол кесекле къалай ачыкъланнганларына кёре, сёзлюкле кёп тюрлю боладыла. Аланы бирлерине жаланда атла (тукъум эм энчи), башхаларына тилни кесеклери барысы да, ючюнчю тюрлюлерине сёзлени энчи къауумлары (омонимле, синонимле, антонимле, паронимле, диалектизмле, архаизмле, историзмле, неологизмле), тёртюнчю тюрлюлерине уа морфемала алынадыла. Сёзлени магъаналары, къуралыулары, айтылыулары, жазылыулары, тарыхлары, этимологиялары, грамматика эм башха энчиликлери тюрлю-тюрлю сёзлюкледе кёргюзтюледиле.
КЪАРАЧАЙ-МАЛКЪАР ТИЛНИ СЁЗЛЮКЛЕРИ
2-чи §. Ангылатма сёзлюк
Ангылатма сёзлюк, тохташдырылгъан тёреге кёре, бир тилли болады, эсе да анда сёзле, аланы магъаналары, магъаналарыны ангылатылыулары, алагъа берилген юлгюле – айтымла башха тилге кёчюрюлмейдиле. Быллай сёзлюкде сёзлени грамматика, стилистика энчиликлери ачыкъланадыла, аны себепли ол литература тилни мардаларына келишиулюкде жарашдырылады.
«Къарачай-малкъар тилни ангылатма сёзлюгю» юч китапдан къуралгъанды. Сёзлюкге, къарачайлыла да, малкъарлыла да бирча жюрютген сёзледен сора да, бир къауум эски, диалект сёзле, бегирекда аладан халкъны тарыхы эм тили бла туура байламлыкълары болгъанлары, тилде эркин жюрютюлген терминле алыннгандыла. Литература тилде аллай сёзлени бир-бирлерин магъана жаны бла алышындырырча сёзле жокъдула. Аланы сёзлюкге къошууну сылтауу литература тилге кийирирге кереклиси бла байламлыды. Хар ангылатылгъан сёзге эм аны магъаналарына шагъатлыкъ этерча литература, фольклор эм башха чыгъармаладан, публицистикадан юлгюле – цитатала келтирилгендиле.
Бу сёзлюкню тюрк тилле анга дери басмаланнган ангылатма сёзлюклеринден айырмалы этген талай энчилиги барды. Ол энчиликлени асламысы сёзлюкге сёз сайлау, сёзлени магъаналарын орус тилге кёчюрюу, конверсияны ачыкълау эм бериу дагъыда башха вопросла бла байламлыдыла.
Тюрк тиллени ангылатма сёзлюклерини асламысындача болмай, бу сёзлюкге харфла, харфладан къуралгъан къысхартылгъан сёзле, сыфатланы айырма даражаларын къураучу кесекчикле (къып-, къап-, жап-, кём- д.а.к.), къош сёзлени кеслери алларына жюрютюлмеучю кесеклери (сёз ючюн, къара-къура деген сёзде -къура, къан-къун деген сёзде -къун, чийли-бишли деген сёзню эки кесеги да) эм сёзлени эркин къураучу приставкала (авто-, био-, гео- д.а.к.) алынмагъандыла. Сёзлюкню жарашдыргъанла бу затланы ары быллай оюмлагъа таянып къошмагъандыла: 1) ала кеслери алларына жюрютюлмейдиле; 2) сёзлюк бек алгъа «сёзлени тизмеси болгъан китапды...», аны себепли харфлагъа, кеслери алларына жюрютюлмеучю кесекчиклеге, сёзлеге, приставкалагъа анда жер болургъа керек тюйюлдю; 3) харфладан къуралгъан къысхартылгъан сёзле асламысында затны атын билдирген энчи атланы магъаналарында хайырланыладыла. Белгилисича, энчи атла уа лингвистика сёзлюкледе берилмейдиле.
Сёзлени, дайым сёз къураучу жалгъаула къошулгъанлыкъгъа, магъаналары тюрленмеучю -лы, -сыз, -чыкъ, -чы, -ракъ, -лыкъ дегенча формалары (китаплы, столсуз, ташчыкъ, уллуракъ, планлылыкъ) ангылатма сёзлюкню словнигине кирмегендиле. Не ючюн дегенде, бу формаланы хар бири тилни ол кесегинде сёзлени къайсындан да къуралып къаладыла, кеслерини да магъаналары ангылашыныулудула: тамырларыны магъаналарындан бир жанына чыкъмайдыла, тюрленмейдиле. Аллай формаланы магъаналары тюрленнгенлери уа сёзлюкге алыннгандыла, сёз ючюн: огъурлу, белгили, билимсиз, башсыз, жарлылыкъ, ётгюрлюк, жашчыкъ, кесекчик (грам.), гурушхачы, тырманчы д.б.
Бу сёзлюкде тюрк тиллени ангылатма сёзлюклерини тарыхларында биринчи кере баш сёзле эм аланы магъаналары орус тилге кёчюрюлгендиле. Аны эсге алып, бу сёзлюкню авторлары сёзлени экспрессив ышанларын ачыкъларгъа кюрешгендиле, сёз ючюн: бекле 2. (кёч., сёл. тил. эриши сёз), ачыгъаууз (сыф. сёл. тил.), жетдир (кёч. бош тил.) д.а.к.
Орус тилге кёчюрюлген элементлери болгъан ангылатма сёзлюкню бирси тюрк ангылатма сёзлюкледен онглулугъу бу затладады: 1) бу сёзлюк эки тюрлю сёзлюкню орунуна жюрютюледи: къарачай-малкъар-орус сёзлюкню эм ангылатма къарачай-малкъар сёзлюкню; 2) сёзлени бла аланы магъаналарын орус тилге кёчюрюу сёзлюк бла жаланда къарачай-малкъар тилде сёлешгенлеге угъай, башха тиллени специалистлерине да хайырланыргъа онг берликди.
Сёзлюкде конверсия амал бла къуралгъан сёзлеге аланы къурагъан сёзлени омонимлеринеча къаралады эм аланы хар бири энчи статьялада бериледиле. Не ючюн дегенде, «сёзню бир категориядан башха категориягъа ётюую жамауатда белгили болгъан эсе, синтаксисде хайырланыла эсе эм битеу халкъда жорукъча жюрютюле эсе, эки башха сёз – омонимле тууадыла».
Жюн халы, къагъыт машок дегенча ат сёз тутушланы биринчи сёзлери сыфатны къуллугъун толтурургъа боладыла. Бу сёзлюкде ол да энчи мадар бла кёргюзтюлгенди, сёз ючюн:
ЖЮН ат 1. Шерсть (овцы, козы) / Къойну, эчкини терисини юсюндеги тюгю...
2. В позиции определения: шерстяной / Жюнден этилген...
Тюрк тиллени ангылатма сёзлюклерини кёбюсюнде сёзлени стиль энчиликлерин ачыкълау аланы лексиканы къайсы къауумунда (сёлешиу тилде, бош тилде, диалектде д.а.к.) жюрютюлгенлерин кёргюзтюу бла чекленип къалады, сёзлени экспрессив ышанларына уа (адамны къаллай сезимлерин билдиргенлерине) эс бурулмайды. Алай сёз лексиканы къайсы къауумунда болса да, аны ючюн аны магъанасы тюрленмейди, сёзню экспрессив ышаны уа «аны магъанасы бла байламлыды... аны магъанасын къурагъан затладан бириди...».
Кесеклери башха жазылгъан къош сёзле бла къуралгъан терминле, тюрк тиллени ангылатма сёзлюклерини бир-бирлеринден къалгъанларында, фразеологизмле бла къатыш берилип къаладыла, эсе да алагъа бирча багъа бичиледи. «Къарачай-малкъар тилни ангылатма сёзлюгюнде» уа ала, бир бирден айырылып, башха-башха берилгендиле. Сёз ючюн:
АРКЪАУ ат. 1. Балка, коньковый брус, матица; перекладина / Юйню неда бир бишха тюрлю мекямны ба-шын жапханда, аны ортасы бла узунуна къыйырлары къабыргъалагъа неда чигинжилеге тирелип салыннган бек базыкъ агъач...
2. тех. Уток / Къумач сокъгъан станокда кёнделенине баргъан халы...
□ Аркъау урчукъ челнок ткацкого станка / тауатны чоллагъы...
▲ Аркъауу-жиби болмагъан безродный, одинокий / жууугъу-тенги болмагъан...
Лексикографланы кёбюсю фразеологизмлени сёзлюкню статьясыны ичинде, аланы хар толу магъанасы болгъан сёзлерини тюплеринде бередиле. Алай жюзле, асламысында уа мингле бла саналгъан фразеологизмлени анча кере къайтарып бериу теория, практика жаны бла да тапсызды. Фразеологизмлени сёзню статьясыны ичинде, аланы баш магъананы тутхан сёзлерини тюбюнде бериуню да тапха санарча тюйюлдю, нек дегенде, аллай сёзню тохташдыргъан «...филологиядан усталыгъы болмагъан китап окъуучугъа угъай да, лексикографияны иги ангылагъаннга да бек къыйынды... Бу вопросда бир акъылгъа келирге онг жокъду».
Башда айтылгъан оюмланы эсге алып, сёзлюкню жарашдыргъанла фразеологизмлени аланы биринчи сёзлерини тюбюнде бериуню тапха санагъандыла. Сёз ючюн:
БАЛТА ат. Топор / Агъачны кесерге, жарыргъа жассы жаны жютю ауузлу болгъан, бирси жаны уа сап салырча тешикли ишленнген, агъач саплы темир керек...
▲ Балтасы ташха тийди он опечалился / мудах болду...
3-чю §. Кёчюрюлген сёзлюкле
Къарачай-малкъар тилде тынгылы жарашдырылгъан эки кёчюрюлген сёзлюк барды: «Русско-карачаево-балкарский словарь» (М., 1965) эм «Къарачай-малкъар-орус сёзлюк» (М., 1989). Биринчи сёзлюкде 35 мингнге жууукъ орус тилде эркин жюрютюлген сёз къарачай-малкъар тилге кёчюрюлгенди. Сёзледен сора да, мында тюрленмеучю сёз тутушла, фразеологизмле эм нарт сёзле бардыла. Ала да къарачай-малкъар тилге кёчюрюлгендиле. Орус сёзлени грамматика эм стиль энчиликлери да сёзлюкде энчи белгиле бла кёргюзтюлгендиле. Сёзлюк басмада, радиода, телевиденияда ишлегенле, тюрлю-тюрлю орус текстлени къарачай-малкъар тилге кёчюрюучюле, устазла, студентле эм школчула хайырланыр мурат бла жарашдырылгъанды. Аны баш борчу къарачайлылагъа бла малкъарлылагъа аланы орус тилге юйретиуде болушууду. Ол борчну сёзлюк тынгылы жалчытады.
«Къарачай-малкъар-орус сёзлюкде» къарачай-малкъар сёзле эм аланы магъаналары орус тилге кёчюрюлгендиле. Ары къарачай-малкъар тилде жюрютюлген 30 минг чакъды сёз киргенди. Аланы ичинде эскирген, диалект сёзле да бардыла. Къарачайлылада жюрютюлюп, малкъарлылада жюрютюлмеген эм малкъарлылада жюрютюлюп, къарачайлылада жюрютюлмеген сёзле да сёзлюкге къошулгъандыла. Аллай сёзлени эм эскирген, диалект сёзлени сёзлюк бла хайырланнганла иги ангылар ючюн, энчи белгиле (эск., диал., малкъ., къарач.) хайырланылгъандыла.
Сёзлюкде омонимле бериледиле: ай (межд.) – ай (ат), тиш (адамны, жаныуарны тиши) – тиш (шиш) – тиш (салам, бичен тиш) д.а.к. Алай тилни бир кесеги башха кесегине ётюп къуралгъан омонимле (сёз ючюн: иги (сыфат) – иги (сёзлеу), башха (сыфат) – башха (сёзлеу) – башха (сонгура) д.а.к., сёзлени магъаналары бир бирден кенгнге кетип, магъана жаны бла байламлыкъларын тас этип къуралгъан омонимле (сёз ючюн: ай (апредь ай) – ай (толгъан ай), кёк (чууакъ кёк) – кёк (кырдык деген магъанада) д.а.к.) берилмегендиле.
Сёзню магъаналарын омонимледен айырыу да иги жалчытылмагъанды. Бир сёзню магъаналары омонимлеге, омонимле уа бир сёзню магъаналарына саналгъанына шагъатлыкъ этген кёп юлгю барды. Сёз ючюн, жагъа, жазаргъа деген сёзлени магъаналары омонимледиле деп берилгендиле:
Жагъа I берег; побережье...
Жагъа II воротник; ворот...
Жазаргъа I писать что...
Жазаргъа II 1) катать (тесто); 2) ковать, плющить (железо).
Жазыу (графика) – жазыу (къадар буйрукъ), сюрюрге (жерни) – сюрюрге (малны) дегенча омонимле бир сёзню магъаналарыдыла деп кёргюзтюлгендиле.
Сёзлюкде сёзлени лексикаланмагъан (сёзлюкледе берирге жарамагъан), грамматика формаларыны сёзлеча берилиулери уллу жерни алады. Сёз ючюн, быллай формаланы: ачыуланнган, ашыгъыш, бизни, бизге, бизден, аланы, алагъа, алада, аладан, айтыр-айтмаз, бошамагъан, кёргюзтмей, эрттерек, артыгъыракъ, ийнанмау, дейдиле, алайды д.а.к. Быллай формала сёзлюкде сёзлени ючден бири чакълыдыла. Мында гаралыкъ, вараталыкъ, гимхотлукъ, ауаналыкъ, дуппа-душман, аппа-айгъыр дегенча жалгъан, тилде    жюрютюлмеген  сёзле да кёпдюле. Аны себепли бу сёзлюкге къарачай-малкъар тилни сёз байлыгъын саулай жыйышдыргъан, толу сёзлюкдю дерге
жарарыкъ тюйюлдю. 

Сёзлюкде  фразеологизмле    аслам  бериледиле.  Алай нарт  сёзле  эм  эркин  сёз  тутушла бла  аланы  аралары кёбюсюнде айырылмагъандыла.
Сёзлюкде тынгылы жалчытылгъан ишлеге анда сёзлени эм аланы магъаналарыны орус тилге кёчюрюлюулерин бла сёзлеге стиль жаны бла багъа бичиуню санаргъа боллукъду. Кёчюрмеле къысхадыла, системалыдыла, бек ангылашыныулудула, тюздюле. Стиль жаны бла уа сёзлеге  толу характеристика  берилгенди. Архаизмле, историзмле, диалект сёзле, лингвистика, математика, философия, техника, музыка д.а.к.  терминле,  сёлешиу тилни, бош тилни сёзлери, онгсунууну, онгсунмауну, эркелетиуню, масхараны,  хыны этиуню, жийиргениуню билдирген  эриши   сёзле толу ачыкъланнгандыла. Сёз ючюн: ажайып (арх.), бегенд (ист.), мыры (ц. диал.), бузкъаудан (малкъ.), агурча (къарач.), бюклеучю (полигр.), сингармонизм (лингв.), синус (мат.), агностицизм (филос.), авансцена (театр), алхам (дин.), айжаякъ (фольк.), айыукай (эркел.), альт (муз.), ампер (физ.), амфибрахий (лит.), адиал (сёл. тил.), габардин (текст.), гелеу (бот.), гонда (жийирг.), гроссмейстер (спорт.), гуляш (кул.), дауле (миф.), гыбыт (эриши с.) д.а.к.
Сёзлюкню ахырында география атла, къарачай-малкъар тукъумла бла адам атла, жаныуарланы атлары бла аталгъан жылланы атлары, айланы, ыйыкъны кюнлерини эски атлары, узунлукъну ёлчеулерини атлары, къарачай-малкъар тилни къысха грамматика очерклери берилгендиле.
Кармоков X.Г. бла Гуртуланы С.С. жарашдыргъан «Къысха орус-къабарты-малкъар сёзлюкде» (Нальчик, 1992) 6 мингнге жууукъ тилде кёп жюрютюлюучю, харкюннгю жашауда тюбей туруучу орус сёз къабарты эм малкъар тиллеге кёчюрюлгендиле. Бу тиллеге орус сёзлени хар магъаналары да угъай, жаланда баш магъаналары кёчюрюлгендиле. Сёзле грамматика, стиль жаны бла да ачыкъланмагъандыла. Синоним кёчюрмеле бир бирден запятой бла айырыладыла; сёз ючюн: бабушка – ынна, уллу ана; балкарцы – малкъарлыла, таулула; беда – палах, хата д.а.к. Сёз тутушла, фразеологизмле, нарт сёзле сёзлюкге алынмагъандыла.
Сёзлюкде тюз кёчюрюлмеген кёп сёз барды; сёз ючюн: алыча – алыча, аренда – хаух, берег – жагъа, брынза – бишлакъ, алый – къызыл, аромат – жыйы, богатырь – къарыулу, бузина – балам, вездесущий – ётгюр, весить – тартыргъа, вещь – харакет, вместительный — сыйыннгы, вонь – ийис, вопить – хахайларгъа д.а.к. Бу сёзлени тюз кёчюрмелери быладыла: сары эрик, бегенд, суу жагъа, къой бишлакъ, къып-къызыл, ариу ийис, тулпар / батыр, мережия, алтыаякъ, чегерге / базманда тартыргъа, зат / абери, сыйыннгылы / сыйыныулу, аман ийис, къычырыкъ-сыйыт этерге. Болсада сёзлюкню журналистлеге, студентлеге орус текстлени къарачай-малкъар тилге кёчюрюуде магъанасы уллуду.
4-чю §. Орфография сёзлюк
Къарачай-малкъар тилни биринчи толу орфография сёзлюгюн 1982-чи жылда Гузеланы Ж.М. бла Созайланы Б.Т. жарашдыргъандыла. Анда, Къарачайда, Малкъарда жюрютюлген литература сёзледен сора да, диалектледе хайырланылгъан сёзле бардыла. Битеу сёзлени саны 63 мингди. Ол санда сёзле бла бирге аланы айтылыулары бла жазылыулары бирге келишмеген грамматика формалары да тюбейдиле; сёз ючюн: барыу, келиу, тузчукъ, жалыннган, келал, билал, жоннган, кетген, къакъгъан, суусапбыз, сентябрьде д.а.к. Атланы, сыфатланы, этимсыфатланы, бетлеучю алмашланы, санчы санауланы айтылыулары бла жазылыулары бирге келишмеген болуш формалары да (сёз ючюн, бериучю, башлаучу болуш формалары) бу сёзлюкде энчи халда, сёзлени къатларында жалгъаула бла кёргюзтюледиле; сёз ючюн: 

эшик, -де, -ден              юч, -ге, -ден
кюн, -нге, -ден              он, -нга, -дан
кенг, -ден                      баргъан, -нга, -дан
жан, -нга, -дан            учхан, -нга, -дан
мен, -ден                       сексен, -нге, -ден.
5-чи §. Школ эм окъуу сёзлюкле
Къарачай-малкъар тилни биринчи школ сёзлюклери 20-чы ёмюрню жыйырманчы – къыркъынчы жылларында жарашдырылгъандыла. Ала кеслери да кёчюрюлген (орус тилден къарачай-малкъар тилге эм къарачай-малкъар тилден орус тилге) сёзлюкледиле. Аланы ичинде бек белгилилери быладыла: Акъбайланы И. Тылмач. Орус-къарачай сёзлюк (Баталпашинск, 1926). Лайпанланы X.О., Тохчукъланы X.Т. Орус-къарачай сёзлюк (Микоян-Шахар, 1941). Орус-малкъар школ справочный сёзлюк (Нальчик, 1940). Чанкаланы А. Орфография сёзлюк (Микоян-Шахар, 1939). Ол сёзлюкледе юч-беш мингден кёп сёз болмагъанды, эсе да ала толу сёзлюкле тюйюл эдиле. Ала кеслери да илму жаны бла къарыусуз болгъандыла, не ючюн дегенде, энчи жорукълагъа таянып, система бла жарашдырылмагъандыла. Болсада артда толу, тынгылы сёзлюкле аланы мурдорларында жарашдырылгъандыла. Школчулагъа орус тилни эм ана тиллерин билдириуде аланы магъаналары уллу эди.
Алтмышынчы жылланы ахырындан башлап, школ орфография, фразеология, терминология эм кёчюрюлген сёзлюкле жарашдырылгъандыла.
Теммоланы X. жарашдыргъан «Малкъар тилни школ орфография сёзлюгю» эки кере чыгъарылгъанды: 1970-чи эм 1980-чи жыллада. Анда школда окъулгъан литература чыгъармалада эм ана тилден дерсликледе тюбеген 6-7 минг сёз барды. Сёзлюкде керекли жерде, бегирекда орус алынмалада, сёзлени басымлары белгиленедиле; сёз ючюн: атака, атака, квартал, квартал, шофёр, машина д.б.
Биринчи толу «Школ орус-малкъар сёзлюк» 1992 жыл басмаланнганды. Аны Жаппуланы А.А., Жабелланы Л.Ж., Жулабланы У.А., Отарланы И.М. эм Улакъланы М.З. жарашдыргъандыла. Ары орус тилде эркин жюрютюлген литература сёзле киргендиле. Аз жюрютюлюучю терминле, бош тилни сёзлери, эскирген сёзле сёзлюкге къошулмагъандыла. Сёзлюкде сёзлеге толу грамматика характеристика бериледи; аланы баш грамматика формалары кёргюзтюледиле. Кёп магъаналы сёзлени тилде эркин жюрютюлюучю магъаналары да малкъар тилге кёчюрюлгендиле.
Къарачай-малкъар тилни школчулагъа аталып эки фразеология сёзлюгю барды. Аланы бири «Къарачай тилни фразеология сёзлюгю» деген аты бла 1984-чю жыл Черкесск шахарда басмаланнганды. Аны автору Теке-ланы И.Къ. сёзлюкге 3 минг фразеологизм жыйышдыргъанды. Бир-бир алимлеча, Теке улу да фразеологизмлеге нарт сёзлени, кесеклери башха жазылгъан къош сёзлени талайын эм фразеология бла байламлы магъаналары болгъан сёз тутушланы да санайды. Болсада, башда айтылгъаныча, аланы арт жыллада алимлени асламысы фразеологизмлени санына къошмайдыла. Ол кёз къарамгъа таянып тергесек, бу сёзлюкде керти фразеологизмлени саны мингнге да жетмейди. Болсада къарачайлы школчула, студентле, журналистле, ана тилден окъутхан устазла аны бла хайырланадыла эм анда кеслерине керекли материалны табадыла.
1994-чю жыл басмаланнган «Малкъар тилни школ фразеология еёзлюгюн» толу сёзлюкге санаргъа болукъду, не ючюн дегенде, къарачай-малкъар тилде жюрютюлген фразеологизмлени асламысы (1500 чакълы) анда орун тапхандыла. Сёзлюкню авторлары филология илмуланы доктору Башийланы Къонакъбийни къызы Светлана бла филология илмуланы кандидаты Жарашыуланы Зайнафды, Чыпчыкъланы Къоналийни къызы. Сёзлюкде фразеологизмлеге суратлау литературадан юлгюле бериледиле. Аны «Ал сёзюнде» фразеологизмлени эркин сёз тутушладан, нарт сёзледен не башхалыкълары болгъаны, фразеологизмле тилни къайсы кесеклерини формаларында жюрютюлгенлери, аланы айтымда къуллукълары, стиль энчиликлери ангылатыладыла. Сёзлюкню ахырында, анга къошакъ халда китапда болгъан фразеологизмлени, фразеологизмлени тюрлюлерини (вариантларыны), фразеология синонимлени, адамны халын, адамлыгъын кёргюзтген, затны болумун, халын кёргюзтген фразеологизмлени хар бирини тизмеси энчи берилгенди эм фразеологизмлени этимологияларыны юсюнден айтылгъанды.
Сёзлюкде фразеологизмле биринчи сёзлерине кёре алфавит бла, жаланда бир кере берилгендиле. Фразеологизмлени тюрлюлери да, къайтарылмай, бир кере берилгендиле; сёз ючюн: айтханын жерге жетдирмезге (салмазгъа, тюшюрмезге), дарманнга излегенде (излесенг да) табылмагъан д.а.к. Фразеологизмледе кёп магъаналылыкъ эсге алыннганды; хар фразеологизмни тюбюнде, аны магъанасы ангылатылгъандан сора, ол айтымны къайсы члени болгъаны, тилни къайсы кесеклери бла бирлешип жюрюгени, аны стиль энчилиги кёргюзтюлгендиле. Сёз ючюн:
базар бетин ачаргъа бир затны жангыртыргъа.
Аслам. хапарчы           Ат бла, алмаш бла жюрюйдю:
Сёл. тил.                       ким нени базар бетин ачады?
бокъдан (кирден) ийис ангыламагъан /адам/ акъылсыз, менгиреу /адам/.
Айгъакъл.                    Ат бла, алмаш бла жюрюйдю: ким
Бош тил.                      къаллай адамды?
Школчулагъа аталгъанлыкъгъа, бу сёзлюк устазлагъа, студентлеге, аспирантлагъа эм башхалагъа да хайырлы ишди.
«Малкъар тилни школ терминология сёзлюгюн» (Нальчик, 1998) Отарланы И.М. бла Габаланы А.Б. жарашдыргъандыла. Анга малкъарлылада кёп жюрютюлюучю жамауат-политика, математика, лингвистика, литература, табийгъат бла, жууукъ-ахлулукъ бла, кийимле бла, аш-азыкъ бла, малчылыкъ бла, жерчилик бла байламлы терминле алыннгандыла эм ангылатылгъандыла.
«Малкъар тилни окъуу орфография сёзлюгюнде» (Нальчик, 1988) 33 минг сёз барды. Аны авторлары Гузеланы Жамал бла Созайланы Борисдиле. Ол толу сёзлюк болгъаны себепли, аны бла къуру школчула угъай, энчи орта билим берген учреждениялада окъугъанла, студентле, басмада ишлегенле эм башхала да хайырланыргъа боллукъдула. Сёзлюкде сёзледен сора да, тилде аслам жюрютюлген жер-суу атланы, адам атланы, тукъум атланы тизмелери бардыла. Анда малкъар орфографияны баш жорукълары да берилгендиле. Сёзлюкню «Ал сёзюнде» къарачай-малкъар орфографияны къысха тарыхы, 1991-чи жыл жарашдырылгъан малкъар орфографияны баш жорукълары, сёзлюк бла къалай хайырланыргъа кереги ачыкъланадыла. Бу сёзлюкню «Къарачай-малкъар тилни орфография сёзлюгюнден» (1982) башхалыгъы – атланы, алмашланы, сыфатланы, этимсыфатланы бериучю, башлаучу болуш формаларыны жазылыулары айтылыуларына келишмегенлерини болуш жалгъаулары кёргюзтюлюп къалмайдыла, аллай формала саулай бериледиле; тенглешдиригиз:
	«Къарачай-малкъар   тилни
орфография сёзлюгюнде»
(1982)
	«Малкъар тилни окъуу орфография сёзлюгюнде» (1998)


	жан, -нга, -дан 

минг, -ден 

келлик, -ге, -ден 

аман, -нга, -дан 

ачыкъ, -гъа, -дан 

берген, -нге, -ден 

къыркъ, -гъа, -дан
	жаннга, жандан 

мингден
келликге, келликден
аманнга, амандан
ачыкъгъа, ачыкъдан
бергеннге, бергенден
къыркъгъа, къыркъдан


